
Svojstva dobre kućanice 


I. Nabožnost. 

Nabožnost je prva i najglavnija krepost, koja treba da resi svaku 
kućanicu. Bez nabožnosti nema u kući ni prave sreće ni blagoslova božjega. 
Iz nabožnosti, kao iz glavnoga vrela, proizlaze sve ostale kreposti, kojima 
valjana kućanica usrećuje svoju kuću i porodicu. Prava nabožna ćud, tvrda 
vjera u Boga, olakšava kućanici svaki i najteži posao. Ona joj je čvrsti 
temelj, na kojem gradi svoju sreću, ali i jedina prava utjeha u tuzi i nevolji. 
Valjana kućanica pokazat će ne samo riječima, već i djelom, da joj je Bog 
u srcu. Ona će nastojati, da djeci i ostalim ukućanima bude vazda uzornim 
primjerom. Od majke uči dijete prvu molitvu; ona mu prva ulije u dušu 
ljubav spram Boga. Ali samo onda uhvatit će ta ljubav čvrst korijen u 
nježnom srcu djetinjem, ako joj riječi dolaze iz nabožna, bogoljubna srca; 
samo onda će joj se dijete naučiti doista pobožno moliti, ako ona sama 
umije od srca moliti. Dobra kućanica ne će nikada propustiti, da moli sa 
svojom djecom svakidašnje molitve. U nedjelju i blagdane ići će u crkvu, 
pa će zahtijevati, da to čine i ostali ukućani. Ona će nastojati, da joj djeca, 
ako već idu u školu, marljivo polaze školsku misu, te ne će dopustiti, da 
je bez osobita razloga propuste; i služinčadi dat će vremena, da može 
vršiti svoje vjerske dužnosti. — Valjana kućanica ne će trpjeti, da joj se u 
u kući čuju kojekakve sablažnjive i nepristojne riječi ili psovke, kojima bi 
se moglo vrijeđati bud ičije nabožno čuvstvo. 

Nabožna kućanica ne će zaboraviti na svoju nevoljnu braću. Blago 
njeno srce osjećat će, što je tuđa nesreća i nevolja, pa će pomagati, gdje 
samo uzmogne. Ako ju je božja providnost obdarila imutkom, ona će obilno 
dijeliti, ali i uz manje dohotke znat će koji novčić uštedjeti, da uzmogne 
pomoći u bijedi i nevolji, jer »što si učinio najbjednijemu od svojih 
bližnjih, učinio si meni«, reče Spasitelj. — Ali kao u svem, tako mora da 
bude red i u dijeljenju milostinja. Često se dijeli nevrijednomu, dok se 
pravomu siromahu uskraćuje pomoć. 

II. Radi j ivo st. 

Čovjek je stvoren, da radi. Ta bog je rekao Adamu: »U znoju lica 
svoga služit ćeš kruh svoj!« — Radom ne samo da pribavljamo sebi ono, 
što nam treba za život, nego nas on i čuva od zla, jer »danguba je 
početak svemu zlu«. Rad koristi zdravlju, on nas čini zadovoljnima, a time 
i sretnima. Pružajući čovjeku najplemenitiju zabavu rad je potreban ne 
samo siromahu, već i bogatašu. Svakim radom, pa makar nam se ukazao 
još tako neznatnim, možemo koristiti sebi i drugima. U porodici je rad 
podijeljen među ženom i mužem. Muž radi izvan kuće, on privređuje, 
stječe. U kući radi žena; njezina je zadaća, da prema dohotku opskrbi 
svoju porodicu svim, što je potrebno za život: ona se mora brinuti za 
hranu, za odjeću i za uređenje stana. »Žena drži tri ugla kuće, a muž 
jedan«, kaže hrvatska poslovica. No tomu se hoće neumorna rada, pa zato 
je temelj dobra gospodarstva r a d 1 j i v o s t. Gdje kućanica sama neumorno 
radi, radit će i služinčad, a kuća će biti u najljepšem redu. Dobra kućanica 
redi i radi od rana jutra do kasne večeri, jer u kući nema poslu nikad 

kraja. Hrapava ruka u kućanice ljepši je ures od zlata i biserja. Ali dobra 
kućanica mora i marljivo nadzirati služinčad, jer ne smije da zaboravi 
riječi: »Ako gospodar ne sagradi kuće, sluga je ne će sagraditi«. Lijena 
gospodarica širom otvora vrata svoje kuće ne samo svakomu zlu, već i 
siromaštvu. 

Ali da bude djevojka jednom zbilja radljiva kućanica, mora se već 
za rana priučiti na rad. Djevojka neka ne bude nikada bez posla; ako je 
svršila svoje školske zadaće, neka uzme u ruke pletivo ili drugi kakav 

posao, ili neka pomaže u kućanstvu. 

Za svaki posao hoće se strpljivosti, no najviše za posao kućanice. 
Koliko samo strpljenja treba kod odgoja malene djece, njege bolesnika, 

poduke nevješte služinčadi itd. 

Pa ako joj posao ne pođe za rukom, ako joj gospodarstvo ne 

napreduje, kako bi željela, onda je neka tješi lijepa hrvatska poslovica: 
»Strpljen, spasen!« 


III. Red i čistoća. 

Prvi uvjet dobromu kućanstvu jest: red u svem i svuda, da i u 
najneznatnijim stvarima. Svatko u kući mora da se drži reda, mora točno 
znati, što mu je posao i kada ga valja obaviti. Kućanica mora svakoj i naj- 
manjoj stvari odrediti prikladno mjesto, pa i nastojati, da se svaki put, kad 
se upotrebi, odmah očisti i opet metne na svoje mjesto. »Sve na svome 
mjestu i sve u svoje vrijeme«, to je glavno pravilo kućanstva. Po redu, 

koji vlada u kući, pozna se, kakva je kućanica. Sobe, kuhinja, dvorište, 
hodnik, sve to govori jasno i razumljivo. Prašna vrata, paučine po hodni- 
cima, razbacane stvari u sobi svjedoče, da u kući ne gospoduje uredna 
kućanica. 

Kod uredne kućanice bit će pokućstvo u sobi poredano zgodno i 
lijepo namješteno, kako to zahtijeva potreba i udobnost. Što ne pripada u 
sobu, ne će u njoj trpjeti. I u ormarima mora da ima svaka stvarca svoje 
mjesto, tako da gospodarica u svako vrijeme, pa i u mraku može naći, što 
joj treba. Ako u kući nema reda, dogodi se često, da se ne mogu naći 
stvari, koje se baš silno trebaju. Češće treba i duže vremena, da se traže, 
dok se nađu. Time se gubi mnogo vremena — a vrijeme je novac, veli 
pravo Englez. 

U urednom kućanstvu mora da bude red u razdiobi 
vremena i posla, t. j. za svaki posao mora se točno odrediti vrijeme. 
Kućanica, koja se drži toga pravila, imat će kuću uvijek u redu, pa će uz 
to još naći vremena za odmor, za zabavu i svoje daljno obrazovanje, dok 
ona kućanica, koja ne zna svoje vrijeme zgodno razdijeliti, nikad nije gotova 
sa svojim poslom. 

Svi dnevni poslovi neka se obavljaju svojim redom; 
ovaj se red doduše ne može odrediti za svaku kuću jednako; svaka naime 
kuća imade svoj posebni red, ali jednom ustanovljenoga reda neka se ku- 
ćanica točno drži. Osobito neka pamti, da joj valja rano ustajati i time 
služinčadi dobrim primjerom prednjačiti. Ustaje li služinčad samo po sata 
kasnije nego obično, odmah se poremeti red, dnevni se poslovi obavljaju 
ili površno ili baš nikako. Za veće poslove, kao pranje i glađenje rublja, 
pak čišćenje stana moraju se točno odrediti dani. 

Dobra kućanica mora znati urediti i svoje troškove, 
te ih priudesiti svojim dohocima. Dobro je, ako kućanica što jeftinije kupuje, 
ali je drugo pitanje, nije li nabavila suvišnih stvari, kojih prema svomu 
imutku ne bi smjela kupiti, ili je možda kupila od nekih stvari previše, 
tako da joj ne dostaje novaca za druge potrebe. Stoga treba da bude naj- 
oštriji red i u trošenju novaca. Gdje se samo troši novac bez računa, tamo 
se može lako dogoditi, da je već kesa prazna, premda bi još mnogo toga 
trebalo nabaviti. Kućanica dakle mora tačno odrediti svotu, koju smije po- 
trošiti za gospodarstvo uopće. Tu svotu pak neka opet razdijeli na različne 
skupine (za stan, hranu, odijelo, ogrjev i rasvjetu, zabavu itd.). Pa kad je 
taj proračun gotov, onda mora svjema silama nastojati, da ga bez prijeke 
potrebe ne promijeni. Dogodi li se ipak, da se kakav izvanredni trošak 
mora namiriti, tad neka nastoji, da ga namiri svotom, koja je određena 
za manje potrebne stvari. 

Da kućanica može imati uvijek točan prijegled o svojim izdacima, 
mora marljivo bilježiti u dnevnik, što je izdala i što je primila. 
Taj dnevnik neka bude na određenom mjestu tako, da joj je svaki čas, kad 
ustreba, pri ruci. Bilješke svoje može u njetnu praviti perom ili olovkom, 
lijepim ili ružnim pismom, glavno je, da ne zaboravi ubilježiti ni novčića, 
što ga je koji dan izdala. Ako se djevojčica za rana privikne nato, da 
točno i pomnjivo bilježi, bit će sigurno jednom uredna i štedljiva gospo- 
darica. Bilježeći naime potrošene svote nehotice će razmišljati, je li taj trošak 
zbilja bio od prijeke potrebe, pa će se unapredak čuvati, da troši na stvari 
suvišne i manje potrebne. 

Osim dnevnika treba da uredna kućanica ima još jednu knjižicu, u 
koju će bilježiti svake subote svoje troškove po skupinama. Toga radi 
zbraja iz dnevnika sve svoje izdatke u tjednu, zatim zbraja, što je za svaku 
skupinu (hranu, odjeću itd.) izdala, a ove svote bilježi u tjednik. Takov 
tjednik daje kućanici koncem godine točan prijegled, kako je gospodarila. 

Uredna kućanica mora točno znati, koliko imade rubenine, pokućstva 
itd. Stoga mora nabaviti još jednu knjižicu »imovnik«, u koju će sve 
bilježiti, što ima i što je novo nabavljeno. Imovnik joj kaže jasno, da li 
joj gospodarstvo napreduje ili ne napreduje. 

U uskoj svezi s redom u kući je čistoća. Gdje je čistoća, tamo 
može da je kuća još tako skromna i priprosta, pa će se ipak svakomu 
militi. Čista mora da bude kuća od podruma pa do tavana, i čišćenje kuće 
jedan je od najznatnijih poslova u kućanstvu. 

Osobito mora kućanica nastojati, da je ona sama, kao i njezino odijelo, 
vazda čista i uredna; jer »kakva je kućanica, takova joj je i kuća«. 

Uredna će se domaćica odmah, čim ustane, umiti i počešljati i tako 
spremiti, da se ne treba sakrivati, ako tko i nešto ranije u kuću dođe. 
Isto tako će gledati, da joj sluškinja bude uvijek čista i uredna. Najveća 
pak čistoća mora da je u kuhinji. 


IV. Štedljivost. 

Štedljiva je ona kućanica, koja znade svoje potrebe tako udesiti, da 
manje izdaje, nego što dobije, ili barem da su izdaci jednaki prihodu. Prije 
svega mora kućanica dobro znati, koji su joj dohoci, zatim, što je vrlo 
potrebno, i gdje bi mogla štedjeti. 

Najpotrebnije su one stvari, koje su nužne za uzdr- 
žavanje zdravlja i života. Ovamo pripada prije svega prikladna, 
zdrava hrana. Ako se kućanica zadovoljava slabom hranom, samo da tim 
lakše može trošiti na kojekakve druge stvari, na zabave ih' nepotrebni nakit, 

vrlo zlo radi, jer time ubija često zdravlje sebi i svojoj porodici. Ali ni 
odviše ne će smjeti trošiti na hranu. Mnoga je već kuća propala, jer je 
kućanica odviše trošila na skupocjene jestvine, ne misleći, da se može 
kuhati dobro i tečno, a ipak štedljivo. Razumna štedljivost bit će i ovdje 
umjesna. 

Štedljiva kućanica osobito će paziti na kuhanje. Ona će nastojati, 
da i uz malen dohodak opskrbi svoje ukućane zdravom i dostatnom hranom. 
Stoga će se pobrinuti, da joj bude sve, što za kuhinju treba, što bolje, 
ali što jeftinije. Ona će uvijek paziti na godišnje doba, te ne će n. pr. u 
proljeću kupovati prvo povrće, kad je skupo, već će čekati, dok ga jeftinije 
dobije; uopće kupovat će jaja, brašno, korun, drva i drugo onda, kad je 
tomu najniža cijena. 

Kupovanje u veliko probitačno je samo onda, ako kućanica 
imade dovoljne spremnice, da se živež ne pokvari, i ako ga osobito 
jeftino dobije. 

Kupovati stvari, osobito jestvine, samo zato, što su jeftine, ako ih i 
ne treba, uvijek je neumjesno, pače rasipno, jer je svaka stvar preskupa, 
pa bila ma kako jeftina, ako čovjek može da bude bez nje. 

«Tko kupuje, što ne treba, prodavat će i ono', što mu treba«, kaže 
poslovica. Da kućanica kod hrane umije dobro štedjeti, mora znati ne 
samo, koja je hrana dobra i kakva joj je cijena primjerena, već i da li je 
hranljiva ili nije. 

I kod odijela može razborita kućanica mnogo 
uštedjeti, ako kupuje samo 'ono, što je potrebno, pa ako uz to gleda, 
da joj tkanina bude dobra i dugotrajna. Takova tkanina bit će doduše 
nešto skuplja, ali tu neka kućanica promisli, da je često ono, što je 
najbolje, ujedno i najjeftinije, jer dulje traje. 

Odijelo se dulje sačuva čistoćom i pomnjivim 
popravljanjem. Vrlo mnogo će prištedjeti kućanica, ako rublje i haljine 
sama kroji i šije, ili ako barem nadzire taj posao. Stoga bi se svaka 
djevojka, siromašna i bogata, morala što bolje uvježbati u krojenju i 
š i j e n j u h a 1 j i n a i r u b 1 j a. 

Umna će se gospodarica čuvati osobito od malih troškova. 
Male svote od 20 do 25 filira izdavaju se vrlo lako, ali mnogo malih 
svota čini veliku svotu. Pa tako ovakove sitnice mogu biti uzrokom, da 
kućanstvo nazaduje, a često da i propadne. 

Ali štedljiva kućanica ne će nastojati samo, da svoje troškove namiri 
određenom svotom, ona se ne će samo čuvati dugova kao najvećega 
zla, nego će se truditi, da nikad ne potroši sav svoj prihod, pa 
bio on još kako malen. »Čuvaj bijele novce za crne dane«, veli poslovica. 
Bolest, smrt, požar, ili druga koja nesreća, to su ti crni dani, koje će 

čovjek još teže oćutjeti, ako im se pridruži i oskudica. D&, često ovisi 
cijela naša budućnost o tom, da uzmognemo odmah namiriti izvanredni 
kakav trošak. Pa ako nas i božja providnost očuva od takovih teških dana, 
dobro će nam služiti ušteđeni novac u starosti, gdje više ne možemo 
raditi, a slabije tijelo traži više njege i brige. 


0 zraku. 

Kućanici je povjerena briga nad zdravljem i životom njezine porodice. 
Ovu će zadaću vršiti samo onda, kako treba, ako su joj poznati svi oni 
uvjeti, koji uzdržavaju život i pospješuju zdravlje. Da čovječje tijelo uzmogne 
živjeti, potrebne su dvije glavne stvari, a te su: 1. hrana (tekuća ili 
kruta) i 2. čist i svjež zrak. 

Zrak okružuje našu zemlju sa sviju strana do 15 milja u visini, ter 
ispunjuje svaki tobože prazni prostor. Da nam je moguće s drugog kakva 
svemirskoga tijela gledati na našu zemlju, ta bi nam se ukazala kao gusta 
kruglja, koja lebdi u drugoj više prozračnoj kruglji. 

Zrak nije jednostavna stvar, kako su ljudi prije mislili, već 
je smjesa od više različnih uzdušnih tjelesa. Glavne sastavine zraka jesu : 
kisik, dušik, ugljična kiselina i vodena para. 

a) Kisik. 

Kisik je plin bez boje, vonja i okusa, kao što i zrak sam. Kisik sam 
ne gori, ali bez njega ne bi moglo ništa gorjeti, niti bi mogli ljudi i 
životinje disati. Ljeti nam je u šumi vrlo ugodno, mi dišemo lako, jer se 
nalazimo u zraku, u kojem imade mnogo kisika. Bilje naime izdiše ob dan 
pod dojmom sunca kisik, pa tako nadomješta potrošeni kisik zraka. Disanjem 
dopire kisik u naša pluća, u kojima milijun sitnih mjehurića prima udisani 
zrak. Ti su mjehurići prepleteni tananim krvnim žilicama. Kroz te žilice 
srče krv iz mjehurića kisik. Kisik se spaja u krvi s ugljikom i tvori tako 
zvanu ugljičnu kiselinu, koju opet izdišemo. Tako se tamna nečista krv 
pretvori u čistu svjetlo-crvenu. Kisik ovako čisti krv, a ujedno se 
time razvija toplina. Odatle vidimo, kako je znatno, da udišemo 
čist zrak, u kojem ima dovoljno kisika. 

b) Dušik. 

Dušik je, kao i kisik, plin bez boje, okusa i mirisa. Ako metnemo u 
posudu punu dušika zapaljenu svijeću, ugasit će se odmah; tako isto udušit 
će se u njoj ptica, pa otuda ovomu plinu i ime, akoprem ptica ne umire 

zato, što je dušik otrovan, ta mi ga udišemo bez pogibli, već stoga, što 
u posudi nema kisika. No ni u čistom kisiku ne bi mogao živjeti ni čovjek, 
ni životinja. U zraku imade 4 / 5 dušika i 1 / 5 kisika. 

Dušik je vrlo znamenita sastavina zraka. Kisik, što ga udišemo, spaja 
se s ugljikom u krvi našega tijela, što nije ništa drugo nego polagano 
izgaranje, kojim se proizvodi naša životna toplina. Ali udisanje samoga 
kisika bilo bi vrlo pogibeljno po ljude i životinje. Svijeća u samom kisiku 
brzo izgori. Tako bi se i čovjek u čistom kisiku do skora istrošio, on 
bi prije reda poginuo, što je dokazano pokusima sa životinjama. Dušik 
dakle čini, da udisanjem zraka dobijemo kisika u malim obrocima, t. j. 
toliko, koliko nam je potrebno, ^da ostanemo zdravi. 


c ) Ugljična kiselina. 

Ugljična kiselina je plin prozračan i bez boje, malo zaudara, teka je 
nešto kiseljasta. Kisik i dušik su jednostavna tjelesa, počela; ugljična pak 
kiselina je slučevina, koja se sastoji od ugljika i kisika. Ako metnemo u 
staklenku, napunjenu čistim kisikom, komad ražarena ugljena, ugljen će za 
čas izgorjeti, nestat će ga ispred naših očiju. Otvorimo li staklenku, osjetit 
ćemo neki osobit nakiseo vonj; metnemo li u nju zapaljenu trijesku, ona 
će se ugasiti. U staklenci dakle nije više kisik, a nije ni zrak, već drugi 
plin, koji je nastao, što se je ugljen slučio s kisikom; taj je plin ugljična 
kiselina. 

Ugljična je kiselina za čovjeka i životinje otrov. Na otoku Javi u 
Aziji je dolina, u kojoj neprestano izbija iz zemlje ugljična kiselina. Svako 
živo biće, koje onamo dođe, mora umrijeti. 

Ljudi i životinje izdišu ugljičnu kiselinu; isto se tako razvija ugljična 
kiselina, kad vatra gori, ili kad gnjile životinjske ili biljevne tvari. Prema 
tomu moralo bi biti mnogo ugljične kiseline u zraku, ali je ipak ima 
razmjerno vrlo malo; u 10.000 dijelova zraka imade jedva četiri dijela 
ugljične kiseline. Ugljičnu kiselinu, koju izdišu životinje, upija naime bilje, 
komu je vrlo potrebna, da može rasti; kiša vuče sa sobom ugljičnu 
kiselinu u zemlju, iz koje je siše korijenje; isto tako prima i lišće svojim 
šupljinicama ob dan ugljičnu kiselinu, pa onda ugljen zadrži, jer ga treba 
za svoju građu, a kisik izdiše. Tako životinje izdišući neprestano ugljičnu 
kiselinu okužuju zrak, bilje ga pak čisti primajući ugljičnu kiselinu i izdišući 
kisik. Ovo nam se može lijepo predočiti običnim akvarijem, t. j. zatvorenom 
staklenom posudom, u kojoj žive malene vodne životinje i bilje. Ugljična 
kiselina, što je izdišu životinje, upravo je dostatna za hranu bilju, a kisik, 
što ga ispušta bilje, služi opet životinjama za disanje. 

Ugljična kiselina razvija se u podrumima, gdje vri 
šira. Kad ulazimo u takav podrum, valia zapaljenu svijeću držati nisko 
ispred sebe. Ugljična kiselina teža je od zraka, pa će se zato držati prostora 
pri zemlji. Ako svijeća utrne, ne smijemo unići. 

Ugljične kiseline imade gotovo u svakom vrelu, 
te daje vodi ugodan svjež tek. Vode, u kojima imade mnogo ugljične 
kiseline, zovu se kiselice, kao što je n. pr. jamnička ili apatovačka kiselica. 

Ugljična kiselina vrlo je opasna, kad je udišemo, dakle kad dođe u 
pluća, a preko njih u krv; no vrlo je korisna, kad je pijemo, jer nas 
osvježuje. 

d) Vodena para. 

Kako su kisik, dušik i ugljična kiselina vrlo nužne sastojine zraka, 
isto tako je znamenita vodena para, koja se razvija iz mora, jezera, rijeka i 
iz vodenih česti životinjskoga tijela. U svom se plinovitom obliku ne vidi, 
ali se vidi, ako ohladni, pa se zgusne. Mi n pr. izdišemo vodenu paru, 
koje ne vidimo, kad je zrak topal, ali je vidimo u hladnu zraku, ili ako dišemo 
na hladno staklo. 

Množina vodene pare nije uvijek jednaka u zraku. 
Toplina pospješuje pretvaranje vode u uzdušno tijelo, pa stoga će topliji 
zrak uz jednake inače prilike biti vlažniji. Isto tako će biti u krajevima, 
gdje imade mnogo vode, više vodene pare u zraku, nego u krajevima, koji 
oskudijevaju vodom. 

Vodena je para u zraku od prijeke potrebe, bez nje pače ne bi bilo 
života u prirodi. Da nema vodene pare u zraku, isušilo bi se naše tijelo i 
oboljelo. U Sahari i u Egiptu duva vruć i suh vjetar Samum, kojega se 
tamošnji žitelji strašno boje. Prije se je mislilo, da je taj vjetar otrovan, 
jer se ljudima obično smuči, ali to dolazi odatle, što se po takovu vjetru 
tijelo jako isparuje. 

Odviše vlažan zrak manje je doduše pogibeljan, 
nego posve suh, ali je također škodljiv. Topal vlažan zrak 
vrlo nas ugrije, i to još većma, ako se u našem tijelu obilnim jelom 
razvije više topline; stoga žitelji vrućih pokrajina ne jedu mnogo, pa tako 
umanjuju toplinu svoga tijela. Evropljanin, koji u tropskim krajevima toliko 
jede, koliko kod kuće, škodi veoma svomu zdravlju. 

Vlažan je zrak u zatvorenom prostoru mnogo 
škodljiviji nego u polju. Gdje mnogo ljudi u jednom prostoru 
stanuje i spava, ondje je zrak vlažan, jer se u njemu iz pluća i znojenjem 
razvija mnogo vodene pare. Tako pokvaren zrak mora se čistiti, a to biva 
marljivim zračenjem. 


0 vodi 

Voda je u prirodi vrlo znamenita; to već dokazuje ogromno joj 
mnoštvo na zemlji. Tri četvrtine zemaljske površine sačinjava voda i samo jedna 
četvrtina je suha zemlja. Vode imade u našem tijelu, u životinjama i u bilju. 

I o vodi su nekada mislili ljudi, da je počelo, t. j. tijelo, koje se 
ne da rastvoriti. Koncem prošloga stoljeća pronađoše istodobno jedan Englez 
i jedan Francuz, da se voda sastoji iz dva plina: od kisika i vodika. 

Vodik je plin, kao dušik i kisik, bez boje, bez vonja i okusa. 

Vodik zapaljen gori modrikastim plamenom, ali ne potpomaže gorenje, t. j. 
ako držimo zapaljenu svijeću odozdol u staklenci, napunjenoj vodikom, 
upalit će se vodik na doljnom kraju staklenke, gdje se sastaje s kisikom zraka, 
ali svijeća će se u njemu utrnuti. Vodik je lakši od zraka, a škodi dihanju. 

Sasma čiste vode. t. j. u kojoj je samo kisik i vodik, nema u prirodi, 
jer se u vodi mnoge stvari tope, a voda ipak ostaje bistra. Kišnica je 

najčišća voda, ali ipak nije posve čista, jer prima iz zraka različnih primjesa, 
n. pr. ugljičnu kiselinu. Iza kišnice je najčišća voda riječna. Kišnicu 

i riječnu vodu nazivi jemo mekom vodom. U vodi iz vrela 
imade mnogo rudnih čestica, koje su se rastopile u njoj, osobito vapna. 
Voda iz vrela i bunara tvrda je voda. Takva je voda neprikladna 
za kuhanje i pranje, ali je vrlo dobra za pilo. 

U mnogim vodama imade toliko rastopljenih rudnih čestica, da ih 
osjećamo okusom. Takove se vode zovu vode rudnice (Mineralwasser). 
Najviše rudnih čestica ima u morskoj vodi, zato se morska voda i ne može piti. 

Voda, koja teče kroz kakav grad ili selo, osobito ako se još u nju 
izlijevaju kanali, prima u se svakojaku nečistoću. Tako se i u kišnici otopi 
mnogo smrada od smeiišta i gnojišta, pa kad su ova blizu zdenca, dospije 
smrad u zdenac, a voda se pokvari. — Takova voda ne valja za pilo, pače 
može biti uzrokom različnim teškim bolestima. Katkad ima i najbistrija 
voda gnjilih tvari, ako naime dolazi iz blizine kakva kanala ili gnojišta. 
Zato se opskrbljuju veći gradovi čistom vodom vodovodima. Voda se 
naime nešto dalje od grada sakuplja u spremnicama (reservoir, Behalter), 
pa se odavle željeznim ili olovnim cijevima dovodi u svaku kuću. Time 
se spriječi, da se voda nečistim tvarima ne pokvari. U mnogim gradovima 
moraju ljudi piti nečistu vodu, jer nemaju druge. Takovu nečistu 
vodu valja čistiti. Voda se čisti na više načina. Najjednostavniji je 
način, ako se voda prekuha. Velikom se vrućinom uništuju ustrojne 
tvari, sve klice plijesni itd. Ako je takovih škodljivih primjesa još toliko 
bilo u vodi, vrućina ih je sve uništila. Kad voda ohladni, može se bez 
ikakve opasnosti piti; tek joj je doduše nešto bljutav, pa joj se stoga 
dodaje nešto soka od voća, vina itd. — Na nekim mjestima, kao u 

francuskoj pokrajini Girondi i oko grada Bordeaux-a meću u nezdravu 
vodu hrastove trijeske, jer se tad ustrojne tvari zgrušavaju i na dno talože. 
Voda se najbolje čisti, ako se procijedi kroz ugljen. Ugljen 
naime imade to svojstvo, da upija nečistoću, smrdljivu paru, pače i boju. 

Za čišćenje vode imadu različnih aparata. Najobičniji je ugljevno 
cjedilo. Ovo je šuplja kruglja od ugljena sa cijevlju od kaučuka, koja imade 
na doljnom kraju pipac. Ugljena se kruglja metne u nečistu vodu, pa se 
kao kod teglice izvuče najprije zrak iz cijevi i kruglje, a voda zatim curi 
na cijev u podmetnutu posudu. — Tko nema takova cjedila, može ga sam 
napraviti na jednostavan način. Iz posve čista burenca izvadi se dno, pa 
se učvrsti drugo dno, spleteno od vrbe. Na ovo se naspe stučena ugljena, 
zatim debeo sloj čista pijeska i opet ugljena, najposlije se metne spleten 
poklopac. Ovo se burence metne u drugo veće, u koje curi procijeđena voda. 

. Voda, koju pijemo, treba da je bistra, bez boje i vonja, 
teka mora biti svježa i čista, a kad se ispariva, ne smije 
ostaviti mnogo krutih sastavina. Mutna, bljutava ili mlaka voda 
ne valja za pilo. Tečna je voda iz vrela, jer imade mnogo ugljične 
kiseline, uz to je hladna. Voda, koja dulje stoji, nije dobra, jer je ugljična 
kiselina većim dijelom ishlapila. Vodu ne valja čuvati u drvenim posudama, 
već u zemljanim ili staklenim. 


Vatra. 

Kao što nema života bez zraka i vode, tako dan danas jedva možemo 
pomisliti, da bi čovjek mogao živjeti bez vatre. Kako su već stari Grci 
visoko cijenili vatru, to nam dokazuje priča o Prometeju, koji je tobože 
ukrao bogovima vatru i poklonio je čovjeku. I o rimskoj božici Vesti 
pripovijeda priča, da je došla s neba na zemlju, da nauči čovjeka koristiti 
se vatrom i priređivati jela. 

Vatrom grijemo stan, njome rasvjetljujemo noći, dok je u kuhinji 
vatra jedna od glavnih stvari. Mnoga se hrana i ne može uživati, ako nije 
skuhana ili pečena, ili inače s pomoću vatre priređena, vatra je dakle vrlo 
znamenita u kućanstvu, pa stoga doista zaslužuje, da se kućanica s njom 
pobliže upozna. 

Svaki dan vidimo, kako se vatra loži. Pod priređeno gorivo drži se 
zapaljeni papir, trijeska itd. tako dugo, dok se ne ugrije, ne upali i napokon 
plamenom ne gori. Otuda slijedi, da se tijelo tek onda upali, 
ako mu se povisi toplota (toplina upaljen ja). Ova je toplota 
kod različnih tjelesa različna. Mi znademo, da se slama lakše upali nego 
drvo, a drvo opet lakše nego treset, kameni ugljen, coaks (koks) itd. 

O kisiku smo čuli, da bez njega ne može gorjeti vatra. Naše 
obično gorivo sadržaje ugljika i vodika. Kad ono gori, 
spaja se kisik zraka s ugljikom u ugljičnu kiselinu, koja za gorenje, 
kako znademo, ne valja; ugljična se kiselina mora stoga odstraniti, a to 
biva, kad se ugrijani zrak zajedno s ugljičnom kiselinom u vis diže i 
izlazi. — Da nam dakle vatra lijepo gori, nije dovoljno, da se samo gorivo 
ugrije, dok se ne upali, već se moramo pobrinuti, da može dovoljno 
kisika doprijeti do vatre i da razvijena ugljična 
kiselina može lako izići. 

Mnogo se jada naužije kuharica, ako joj vatra ne će da gori, pa se 
umjesto lijepa plamena razvije u kuhinji debeo dim. Dim nastaje ne- 
potpunim gorenjem, kad se naime jedan dio neizgorjela ugljika diže 
u vis. O tom se možemo lako uvjeriti. Držimo limenu žlicu nad plamenom 
obične svjetiljke, pa ćemo opaziti crn dim. Plamen ne može više jasno da 
gori, i to zato: 1. što ga je kovina od žlice ohladilo i 2. što ne dopire 
dovoljno zraka. Neizgorjeli se ugljik hvata žlice. To je tada čađ. Tako isto 
ostaju neizgorjele česti ugljika kao čađ u dimnjaku ili odlaze u zrak. Što 
je tamniji dim, to se više gubi goriva. — Dimnjaci se moraju marljivo 
čistiti od čađi, jer se inače lako upali u dimnjaku. 

Vatra nam služi za ogrjev i za rasvjetu. Kod ogrjeva glavna 
nam je stvar toplina, a kod rasvjete plamen. Gdjekoji plamen jasno svijetli, 
drugi posve slabo. Kruta tjelesa, koja plamenom gore, moraju se najprije 
pretvoriti u plin i tek ovaj se upali. 

Za rasvjetu upotrebljavamo krute i tekuće tvari, koje se doduše među- 
sobno dosta razlikuju, ali u svojoj bitnosti ipak su jedno, naime rasvjeta 
plinom. Što mi napose nazivamo plinskom rasvjetom, razlikuje se od drugih 
vrsta samo tim, što se tako zvani rasvjetni plin ne proizvodi na istom 
mjestu, gdje se troši*, dok se kod drugih vrsta rasvjete proizvođenje i go- 
renje zbiva na istom mjestu i u isto vrijeme, o čem se možemo uvjeriti, 
kad motrimo običnu lojanicu: njezin goreći stijenj rastvara svojom vrućinom 
najprije loj u plinove, a ovi se onda upale. 

Najznatnije krute tvari za rasvjetu jesu loj, vosak, stearin, parafin. Od 
tih se tvari prave svijeće. Toga radi rastope se ove tvari (loj, vosak, parafin, 
stearin) u kotlovima, pa se zatim lijevaju u kalupe, u kojima je stijenj već učvršćen. 

Lojanice se prave od goveđega loja. Glavne sastojine loja jesu: 
stearin, kruto tijelo, i elain, tekuće tijelo neugodna vonja. 

Od stearina počeo je prvi praviti svijeće Francuz Milly oko go- 
dine 1836. Dobre stearinske svijeće jesu lijepe bijele boje, tvrde i suhe, 
ako ih opipamo. — Parafin ove svijeće prave se od parafina, što se 

* Rasvjetni se plin tvori u plinarama, a cijevima razvodi se po gradu. 


Cvetišić: Kućanstvo. 

dobija iz katrana smeđega ugljena. Sasma čist parafin jest bijele boje, pro- 
ziran i nalik na ubjelak (alabaster). Svijeće od parafina gore lijepim bijelim 
plamenom. Imade i raznomanjastih, no najbolje su bijele. 

Tekuće tvari gore u svjetiljkama. Svjetiljke su služile već starim Egip- 
ćanima, Grcima i Rimljanima. Stare one svjetiljke bijahu doduše samo od 
paljene glinene zemlje, ali se odlikovahu krasnim oblicima. Inače bijahu 
sasma jednostavno uređene. Takove se rimske svjetiljke često iskapaju i u 
našoj domovini, kao u Sisku, Osijeku, Mitrovici itd. Tek koncem 18. sto- 
ljeća počeše upotrebljavati svjetiljke sa staklenim tuljcima. U svjetiljkama 
gori sada najviše petrolej; prije, dok još nije bio poznat, upotrebljavalo se 
repično ulje, t. j. ulje što se tišti iz repice. 

Petrolej izvire iz zemlje. U tom je naravnom stanju tamne boje, 
mutan i lako se upali, stoga se prije upotrebe mora čistiti. Petrolej, što 
ga kupujemo u dućanu, ne smije se upaliti pri nižoj toplini od 30° R, 
jer je inače opasan. O opasnosti petroleja možemo se uvjeriti, ako nešta 
petroleja nalijemo u zdjelicu, te ga pokušamo upaliti žigicom : ako petrolej 
plane, neka se ne upotrebljava, jer se odviše lako upali. Sasma čist petrolej, 
mora biti bistar kao voda. Ako nad njim držimo zapaljenu žigicu ili trijesku, 
ne smije se upaliti, pače trijeska se mora utrnuti, ako se u nj baci. 

Kod spravljanja petroleja mora kućanica veoma oprezna biti. Svjetiljke 
se moraju uvijek po danu puniti, ili ako se taj posao baš u večer mora da 
obavi, neka se svjetiljka barem ugasi i neko vrijeme pusti, da ohladi prije 
nego što se zapali. Svakako je opasno sa zapaljenom svijećom približiti se 
toploj svjetiljci. Ako se nesrećom upali petrolej, valja ga gasiti zemljom, 
pepelom ili pijeskom. 

Rasvjetni plin. 

Ovaj se plin pravi grijanjem kamenog ugljena ili drva u željeznim 
spravama (retortama). Prvi je počeo upotrebljavati taj plin Englez Murdoch, 
koji je godine 1792. svoju kuću i radionicu rasvjetljivao ovim plinom. 
Dugo se je ova vrsta rasvjete upotrebljavala samo u tvornicama, tek godine 
1812. bude London rasvijetljen plinom. Više godina kasnije uveo se u 
Parizu; a zatim u drugim gradovima. U Zagrebu ga ima od god. 1864., a 
u Osijeku od godine 1886. 

Gdje Se stanovi rasvjetljuju tim plinom, tamo se hoće velike oprez- 
nosti. Osobito se mora paziti, da pipac, kojim se zatvaraju cijevi, ne ostaje 
otvoren, kad plin više ne gori. Plin tada struji u sobu, ter se pomiješa sa 
zrakom, pa ako tko dođe sa zapaljenom svijećom u sobu, upali se odmah 
plin, te se može dogoditi velika nesreća. Ovaj je plin o t r o v a n. Udisan 
može prouzrokovati i smrt. Zato se nikada ne može preporučiti, da se pli- 
nom rasvijetle spavaonice. 

Ogrjev. 

Za ogrjev služi nam drvo i ugljen. Drvo za ogrjev može biti tvrdo 
ili mekano. Među tvrda drva pripadaju bukovo, grabrovo, hrastovo i jasenovo; 
a među mekana jelovo, omorikovo, lipovo, vrbovo, topolovo itd. Tvrdo je drvo 
gušće, t. j. nema toliko šupljinica kao mekano, pa stoga komad tvrda drveta 
imade u sebi više goriva, nego isto tako velik komad mekana. Radi toga 
razvijaju tvrda drva pri gorenju više topline, a i dulje gore od mekih. Iz- 
računato se, da jedan hvat bukovih, grabrovih, jasenovih i javorovih drva 
daje po prilici jednako mnogo ogrjeva ; jedan hvat brezovine, borovine i 
hrastovine daje za 1 / 10 , a jelovine i smrekovine za l / 5 po prilici manje 
ogrjeva; dva hvata jalšovih, vrbovih ili topolovih drva vrijede, koliko jedan 
hvat bukovih drva. 

Dobro drvo za ogrjev mora da bude suho i zdravo. Kad 
gore mokra drva, uvijek se troši mnogo goriva uzalud. 

Osim drva služi nam za ogrjev još drveni i kameni ugljen. 
Drveni se ugljen pravi od tvrda i meka drva u tako zvanim ugljen ici ma, 
gdje se ugljen bez pristupa zraka samo žari, a da ne izgori posve. Takav 
se ugljen upotrebljava u kovačnicama, u kućanstvu za grijanje glađala, pak 
za čišćenje pokvarene vode. 

Kameni ugljen daje više vrućine nego drvo, pa stoga se i mnogo 
upotrebljava, akoprem neugodno zaudara i mnogo ostavlja pepela. Crni je 
ugljen bolji od smeđega, jer lakše gori, više daje topline, te ne ostavlja 
toliko pepela. Kameni se ugljen teško užiže, stoga se mora vatra naložiti 
drvima, pa na zapaljena drva meće se uglevlje. Peći, koje ložimo kamenim 
ugljenom, moraju imati dovoljno propuha. U takovim pećima leži 
ugljen na roštilju, da može zrak i odozdo dopirati do ugljena. 

Razborita kućanica mora znati, je li joj probitačnije ložiti kamenim 
ugljenom ili drvima. Kameni ugljen ne daje samo više vrućine (jednom 
kilom drva možemo ugrijati 40 kila vode, da vri; a jednom kilom kamena 
ugljena 70 kila vode), već je i uopće jeftiniji. Gdje imade mnogo šuma, 
bit će i drvo jeftino, pa se u takovim krajevima preporučuju drva za ogrjev, 
osobito u spavaonicama i u kuhinji. Da se drva ne troše badava, valja ih 
srezati na male komade, isto tako valja ugljevlje razdrobiti na manje komade. 
Uopće neka kućanica pamti, da ne će ništa prištedjeti, ako kupuje loš 
ugljen samo zato, što je za nekoliko novčića jeftiniji. 1 ovdje neka gleda 
na vrsnoću stvari. Koliko goriva treba za kuhinju u jednoj godini, to joj 
po prilici kaže izdatak jedne nedjelje. 

0 brani. 

i 

Čovjek se hrani, da nadomjesti istrošene čestice svoga tijela, što ih 
gubi neprestanim disanjem, duševnim i tjelesnim radom, znojenjem i t. d. 
Tijelo čovječje nalikuje na svijeću : svijeća se utrne, ako joj uzmanjka loja, 
jer nema više one tvari, koja podržaje gorenje. I naš je život neprestano 
gorenje; kao što gorivo, pretvara se i naše tijelo neprestano u vodu i 
ugljičnu kiselinu. Što je veći plamen, to se više tvori goriva. Tako se i 
tijelo, koje mnogo radi duševno ili tjelesno, više troši, pa mu stoga i više 
hrane treba, da opet nadomjesti taj gubitak. U hrani moraju sve one tvari 
sadržane biti, od kojih ^e sastoji naše tijelo; osim toga mora da sadržava 
hrana još takovih tvari, koje slučujući se s kisikom, izvijaju toliko potrebnu 
životnu toplinu. 

Akoprem su ustroji našega tijela vrlo različni, ipak se sastoje samo 
od 15 počela, od kojih su najznatnija : kisik, vodik, dušik, ugljik, sumpor, 
fosfor itd. Ali ova se počela ne nalaze u našem tijelu svako za se, već su 
spojena i tvore različne slučenine, od ‘kojih su znatnije: 

1. Dušične tvari: a) bjelančevina, 

b) klijevina. 

2. Bezdušične tvari : mast. 

3. Rudne tvari. 

4. Voda. 

Bjelančevina se nalazi u mesu, krvi, mozgu itd. K 1 i j e v i n e 
ima u kostima, u svezama, u hrušću. — Masti ima gotovo u cijelom 
tijelu. Rudnih tvari ima u kostima, u krvi, u znoju, u suzama itd. 
Voda je najznatnija sastojina našega tijela, jer 3 / 5 našega tijela sačinjava voda. 

Iste tvari moraju dakle u hrani biti, da nam tijelo može uspijevati i živjeti. 

Budući da hrana imade dvostruku zadaću: da s pomoću dihanja 
izvija toplinu, i da gradi naše tijelo, stoga se dijeli na dvije 
vrste: na toplotvornu i građotvornu hranu. 

Toplotvorna hrana sastoji se ponajviše od ugljika i vodika, 
kojim se u plućima pridružuje udisanjem kisik iz zraka. Kisik uzrokuje 
ovdje gorenje, s česa se razvija toplina u krvi, koja je kolajući neprestano 
raznosi po čitavom tijelu. 

Čovjek, koji brzo diše, prima više kisika iz zraka, gorenje se 
pospješuje, stoga mora i više toplotvorne hrane primati. Dijete brže diše, 
nego odrasao čovjek, stoga mora češće i razmjerno više jesti, nego odrasao 
čovjek. Zato je toplota u djeteta veća, nego u starca. — Zmija, koja mnogo 
polaganije diše od ptice, može biti bez hrane 3 mjeseca, dok će ptica već 
treći dan poginuti. Jede li čovjek više toplotvorne hrane, nego što mu je 

potrebno za disanje, ostat će mu suvišak u tijelu kao mast. O toj masti 
može živjeti jedno vrijeme, ako iz vana ne prima u se dosta hrane. Tako 
n. pr. proizvode toplinu iz masti svoga tijela životinje, koje spavaju cijele 
zime i bolesnici, koji ne mogu jesti. 

Među toplotvorne hrane pripadaju one tvari, u kojima imade masti, 
sladora i škrobi. 

Građotvorna ili krvotvorna hrana, kojoj je zadaća, da 
nadomjesti istrošene čestice tijela, sastoji se od kisika, vodika, a i od 
dušika, pa se stoga zove dušičnom hranom. Probavom dolaze 
hranive česti u krv, a iz krvi, koja zato neprestano kola po tijelu, primaju 
pojedine česti tijela, kao meso, kosti, mozag, kosa, nokti itd. ono, što im 
je potrebno. — Krv mora dakle da sadržava sve ono, od česa se sastoje 
ustroji čovječjega tijela. — U građotvornu hranu pripadaju ona jela, u 
kojima ima naročito bjelančevine. — Mnogo bjelančevine ima u mesu, 
jajetu, siru, mlijeku, sočivu, crnom hljebu itd. Imade jela, koja nam služe kao 
toplotvorna i građotvorna hrana. Takova su jela jaja, mlijeko, hljeb, sočivo itd. 

I r u d n i h soli mora biti u hrani. Osobito ne smiju manjkati 
hrani malene djece vapnene soli, jer su kosti novorođenčeta još mekane, 
pa istom ovim solima otvrdnu. — Nužne rudne tvari prima čovjek s drugom 
hranom (životinjskom i biljevnom), samo kuhinjske soli mora napose dodati, 
kad priređuje jela. Biljevna hrana zahtijeva više soli nego životinjska. Tko 
se hrani samo biljevnom hranom, treba 3 — 6 puta toliko kuhinjske soli, 
koliko onaj, koji se hrani životinjskom hranom. 

Priroda nam daje u izobilju potrebne hrane, valja je samo znati tako 
izbirati, da s njom dobijemo dosta i građotvornih i toplotvornih tvari. — 
Tko bi se htio hraniti samim korunom, ne bi dobro uradio, jer bi mu to 
jelo dalo doduše dosta topline, ali premalo snage. 

Mnogo ovisi o probavi. Tekuću hranu (mlijeko, čorbu) želudac 
lakše probavlja nego tvrdu, koja se mora tek prožvakati. Uopće teško se 
probave masti, tvrdo kuhana jaja, kobasice, socivo, crn hljeb, a osobito 
korun, a lako se probavi mršavo meso, napose divljač, prijesno ili na umak 
kuhano jaje, bijel hljeb itd. 

Ali probavljivost ne ovisi samo o kakvoći jela, već i o zdravim 
probavilima. Uopće se probavljivost jela može povisiti prikladnim priređivanjem 
(kuhanjem, pečenjem, isjeckanjem), pak razumnim načinom, kako se jede, 
(jela se žvaču, gutaju u manjim komadima, izmiješaju slinom). Samo ako 
su jela u takovu obliku, da se njihove hranive česti lako rastope u 
probavljaćem soku, jesu probavljiva, te mogu prodrijeti u krv. 

Pri izboru jela pazit će dobra kućanica i na doba godine te na 
doba i zanimanje svojih ukućana. Zimi treba čovjeku više toplotvorne hrane, 
nego ljeti; zato u hladnijim zemljama čovjek više i jede nego u vrućim. 

Težak, koji teško radi na polju, više troši od svoga tijela, nego onaj, 
koji mirno sjedi u sobi, pa stoga se težak mora hraniti obilnom, bjelan- 
čevinom bogatom hranom. Ali se tijelo troši ne samo tjelesnim radom, već 
isto tako, a možda još i više, duševnim radom. No pošto se ovaj posao 
obično obavlja mirno u sobi, to su za ljude, koji duševno rade, nužna 
hraniva, ali lako probavljiva jela, osobito iz životinjstva (meso, jaja, mlijeko) 
uz umjereno uživanje kave ili čaja. 

Djeca, koja jošte rastu, trebaju razmjerno više hrane, nego odrasli 
ljudi; više nego što im tijelo potroši. Tako na jedan kgr. tjelesne težine 
trebaju 2% do 5 puta toliko hrane, koliko odrasli. Uz to mora biti u 
hrani i građotvornih i toplotvornih tvari u pravoj mjeri. Ako je n. pr. 
premalo bjelančevine, ne će se moći tijelo dovoljno razviti, a i odviše 
bjelančevine ne valja. Poprečno neka bude u hrani mlada čovjeka, koji još 
raste, 4 — 5 puta toliko toplotvorne hrane, koliko je bjelančevine. 

U starosti, gdje organi tako živo više ne rade, gdje je izmjena tvari 
slabija, ne treba tijelu toliko hrane; ali hrana mora biti tečna i lako probavljiva. 

U novije vrijeme iztraživalo se vrlo točno, koliko čovjeku treba hrane. 
Izračunalo se n. pr. da mladeži u školskoj dobi treba svaki dan 79 gr. 
bjelančevine, 35 gr. masti i 251 gr. sladora i škrobi; za odrasla zdrava 
čovjeka, koji tjelesno baš ne radi naporno, dosta je 100 gr. masti i 249 gr. 
sladora i škrobi. Savjesna kućanica ne će dakle sastavljati ručak samo po svojoj 
volji, već će razborito birati jela tako, da joj ukućani ostanu zdravi i krepki. 

Nijedna hrana ne sadržaje potrebnih hranivih tvari baš u pravoj 
mjeri. Samo mlijeko daje čovjeku u prvoj dobi dovoljnu i potpunu hranu, 
jer se sva potrebna hraniva za uzdržavanje života, kao bjelančevina, mast, 
slador i soli, nalaze u njemu u najzgodnijoj mjeri. Ali za odrasla čovjeka, 
osobito za radnika, ne bi bilo probitačno, da se hrani isključivo mlijekom; 
pojede li toliko mlijeka, da njim namakne potrebitu toplotvornu hranu, tad 
će odviše dobiti bjelančevine itd. 

Mlijeko. 

Jedna od najznatnijih hrana za čovjeka je mlijeko, pače u prvoj mu 
dobi jedina naravna hrana. Nijedna druga hrana ne može djetetu potpuno 
nadomjestiti mlijeka. I odrasla čovjeka moglo bi mlijeko bez svake druge 
primjese hraniti, akoprem ne bi bila ta hrana za odrasla čovjeka baš 
probitačna; jer bi mu probavila, koja su uređena za probavu krutih tvari, 
s nedostatka dovoljna posla oslabila i oboljela. 

Sastojine mlijeka jesu : voda, sirnina (kasein), bjelančevina, 
mliječni slador, mast i različne soli. 

Gledamo li mlijeko sitnozorom, ukazuje nam se kano čista vodena 
tekućina, u kojoj pliva množina masnih, tankom kožicom obavitih krugljica. 

Od tih je krugljica mlijeko bijelo i neprozirno. Ako ostavimo mlijeko dulje 
na miru, dignu se te krugljice u vis, te tvore, zgusnuvši se na površini, 
skorup ili kajmak (vrhnje). To je slatki skorup. Ostaje li mlijeko još dulje 
na miru, izgubi se sladak tek, skorup biva gušći: imademo kiselo mlijeko. 
U zelenkastoj tekućini, sirutka zvanoj, pliva zgrušena sirnina, koju naprosto 
zovemo sirom. Skorup s kiseloga mlijeka je masniji, nego li skorup sa 
slatkoga mlijeka. 

Bjelančevina mlijeka ne zgrušava se kuhanjem, kano bjelan- 
čevina jajeta. Mlijeko se može, kako znademo, kuhati, pa se ne zgruša; no 
čim se dometne ma i najmanje kakve kiseline, zgrušat će se odmah. Ako 
mlijeko dulje stoji na zraku, pretvori se mliječni slador u mliječnu kiselinu, 
od koje se zgruša mlijeko. Na nekim mjestima pospješuju zgrušavanje 
mlijeka. U ugrijano se mlijeko baci komad telećega želuca. Za nekoliko 
je sati mlijeko kiselo. 

Da se mlijeko sačuva, da se ne zgruša, treba ga 
skuhati. Kuhanjem se naime istjera kisik, koji pospješuje usiravanje. 
Mlijeko možemo nekoliko mjeseci ostati nepromijenjeno, ako ga svaki 
dan prekuhamo. Ali ako je prije ugrijanja počelo kišiti, zgrušat će se 
odmah, čim se ugrije. Ako mlijeku dodamo nešto sode, možemo ga 
također neko vrijeme sačuvati od zgrušavanja. 

Mlijeko se ne probavlja lako. U želucu se zgruša djelovanjem 
želudačnog soka u veće ili manje komadiće sira. Ako su veći, ne može u njih 
želudačni sok lako prodrijeti, pa stoga trebaju dulje vremena, dok se 
probave. Masnije se mlijeko teže* probavlja, pa stoga ljudi slabih probavila 
skidaju skorup. Magarečje mlijeko izvrsna je hrana za bolesnike, osobito 
sušičave, jer imade malo masti, a mnogo sladora. 

Od mlijeka dobivamo još sir i maslac. Maslac se pravi od 
kisela i slatka skorupa. Slatki se skorup skida sa slatkog mlijeka. U tom se 
događaju doduše ne dobije sva mast iz mlijeka, ali je zato maslac tečniji, 
što se osobito opaža kod švicarskoga maslaca. 

Ako se skorup ma kojim načinom trese, pukne ona kožica, u kojoj 
je zavita mast; ona se skupi u velike grude, te tvori tako maslac. Tekućina, 
koja preostaje, jesu tako zvane stepke (mlačnica, Buttermilch); dosta je hranjiva, 
jer imade osim vode još i sirnine, nešto masti, mliječna sladora i soli. 

Sprave, u kojima se bije ili tepe maslac, veoma su različne. Imade 
gospodarica, koje maslac miješaju u loncu kuhačom, drugima služi obični 
štap (tepka), a u krajevima, gdje se maslac u velike proizvodi, imadu 
posebne za to strojeve. 

Skorup se mora biti jednako i ne preveć brzo, a na posljetku nešto 
polaganije. Slatki se skorup mete brže, kiseli polaganije. Znatna je stvar pri 
pravljenju maslaca i toplina. Maslac se dobije iz skorupa samo pri toplini između 


18 


10° i 24° C. Ako je toplina zraka u onom prostoru, gdje se tepe maslac, 
viša od temperature skorupa, tada će se skorup odviše ugrijati; ako je pak 
izvanjska toplota znatno niža, ohladit će skorup u stapu. Tomu se može 
doskočiti, ako se ljeti, ili kad se radi u dobro naloženoj sobi, za 1° ili 2°C 
hladniji skorup lijeva u stap. Najzgodnija temperatura za sladak skorup 
bit će između 10° — 12° C, za kiseo između 12° — 15° C. Za sladak skorup 
treba nešto niža temperatura, a treba ga i jače tresti, nego li kiseli skorup. 
Od kiselog se skorupa lakše pravi maslac, nego od slatkoga, jer su kod 
ovoga kožice masnih krugljica još posve zdrave, dok su se kod kiselog 
skorupa već rastvorile. 

Prije nego što se skorup metne u stap, valja ga dobro promiješati. 
Toplina se zatim odredi toplomjerom, i ako nije zgodna, ispravi se, t. j. 
ako je skorup prehladan, metne se posuda sa skorupom u toplu vodu, 
gdje se polagano miješa, dok ne dobije zgodnu temperaturu; ako je pretopal, 
postavi se u studenu vodu. Dolijevati hladne ili tople vode ili tepke, kako 
to mnogi čine, nije probitačno, jer se tim kvari maslac, a posao se bez 
nužde množi. 

Ako se maslac uhvati već u grudice, izvadi se iz stepke, pa se onda 
pere, t. j. gnječi se u svježoj vodi. Voda se mora više puta promijeniti, 
dok se više ne muti. To se čini zato, da se maslac očisti od preostalih 
čestica mlijeka (sirnine), jer se inače lako pokvari. 

Poslije toga posla pridoda se maslacu nešto soli, da se bolje sačuva. 
Obično se računa na 5 kilograma maslaca 16 — 33 gr. soli. To isto ćemo 
postići, ako maslac rastopimo. Kad se naime maslac topi, izlučuje se sirnina. 
Rastopljeni je maslac maslo, te se tekom znatno razlikuje od maslaca 
(manjkaju mu naime mliječne čestice), ali u kuhinji služi isto tako dobro 
kao i maslac. Da dobijemo dobro maslo, ne smijemo maslac odviše ugrijati. 
Prevelikom se toplinom rastvori jedan dio masti, te maslo izgubi dobar okus. 

U zimi, gdje imade maslac obično bjelju boju, primiješaju mu često 
šafrana ili soka od mrkve, da dobije ljepšu boju. Nalijemo li čiste vode 
na rastopljeni maslac, požutjet će voda. Da bude maslac teži, miješaju u nj 
pijeska, krede, škrobi, sadre itd. O toj se prijevari možemo uvjeriti, ako 
maslac rastopimo; primjese ostat će na dnu. 

Od početka sedamdesetih godina proizvodi se i umjetni maslac, 
oleo-margarin-maslac. Ovaj treba da jeftino zamijeni skupi prirodni maslac. 
Pravi se od loja, koji se tako priređuje, da naliči izgledom, okusom i 
mirisom kravljemu maslacu. 

Od sviju vlakanaca očišćen loj rastopi se uz toplinu od 40° do 50° C, 
a zatim se kroz platno procijedi, da se lako rastopljive masti, oleo-margarin, 
od teško rastopljivih odijele. Oleo-margarin se zatim s mlijekom dobro 
pomiješa. — 28 kg. loja daje 18 kg. umjetnoga maslaca. 


Sadržaj hranivih tvari u živežu 

Ako je fabrikacija čista i savjesna, umjetni je maslac svakako bolji 
od lošega kravljeg maslaca, dakako, ako se prodaje kao umjetni maslac, a 
ne kao prirodni maslac. — Dok se umjetni maslac proizvodi samo od 
masti zdravih životinja uz čisto kravlje mlijeko, ne može se fabrikaciji 
sa zdravstvene strane prigovoriti. Ali imade bezdušnih tvorničara, koji 
dobavljaju masti od bolesnih, pače parnulih životinja. Stoga bi tvornice, 
gdje se umjetni maslac proizvodi, morale biti pod strogim nadzorom. 

S i r. 

Mi razlikujemo sir od slatkoga mlijeka: mastan sir, i sir od kiseloga 
mlijeka : suhi sir. U prvom siru ostao je i maslac, pa je stoga masniji, 
kao n. pr. švicarski sir. Sir se u Alpama ovako pravi : Mlijeko se ugrije, 
zatim se baci u nj sirilo, pa se tako dugo miješa, dok se mlijeko ne 
zgruša. Zgrušenina se izvadi platnenom krpom, zatim se tišti, da se odstrani 
sirutka; poslije toga se sir metne u plosnate okrugle kalupe promiješavši 
ga dobro kuhinjskom soli. Zatim se sir umoči nekoliko puta u ugrijanu 
sirutku, dok dobije koru. Onda se još jednom tišti, osoli, pa se ostavi, dok 
se posvema ne osuši. 

Suh sir pravi se kod nas ovako: Obrano se kiselo mlijeko ugrije, 
tad se metne u komad platna ili na sito, da se ocijedi sirutka, zatim se 
usoli, metne u kalup, pa osuši na suncu. 

Jaja 

*Jaje pripada u najizvrsniju hranu, jer su u njemu združene sve one 
sastojine, koje sastavljaju našu krv i uopće naše tijelo. 



Gnjila jaja. Svijetli dio ostaje u svakom položaju gore. 


U kuhinji upotrebljavaju se ptičja jaja (od kokoši, gusaka, pataka, 
morskih ptica itd.), rjeđe jaja od vodozemaca (od kornjača) i riba (hajvar). 

Ptičje jaje sastoji se od ljuske, žumanca i b j e 1 a n c a. U 
ljusci imade mnogo šupljinica, da može zrak doprijeti u jaje, što je potrebno, 

Svježe i dobro jaje za nasad. 


da može mlado pile u njemu živjeti, ali pristup zraka uzrokom je također, 
da se jaje lako pokvari. 

Bjelance se sastoji od vode, u kojoj imade bjelančevine i takovih 
soli, koje se nalaze u našoj krvi, zatim nešto masti i sladora. Varenjem se 

pretvori tekuće bjelance u krutu nepro- 
zirnu bijelu tvar. 

1 u žumancu imade bjelančevine, 
koja uzrokuje, da se žumance u vreloj 
vodi zgruša. Ali glavna sastoji na žu- 
manca je žućkasta mast, u kojoj imade 
još i željeza, sladora, sumpora i fosfora. 
Metnemo li srebrnu žlicu u žumance, 
doskora će pocrnjeti. Srebro se je naipie 
spojilo sa sumporom žumanca. Sumpor 
uzrokuje i onaj poznati neugodni miris kod gnjilih jaja. 

Jaja su vrlo hraniva; dokazano je, da 10 -20 jaja imadu istu 

hranivu vrijednost kao 1 kilogram go- 
veđega mesa. 

Jaja se priređuju na različan način. 
Većinom se vare ili miješaju s drugim 
jestvinama, rjeđe se jedu prijesna. Pri- 
jesna i na umak kuhana jaja 
lakše se probave, nego tvrdo 
kuhana. Tvrda jaja naime dolaze u* 
želudac u većim komadima, pa zato že- 
ludačni sok može teže u njih prodrijeti 
i rastvoriti ih, dok mu je taj posao mnogo lakši, ako se jede jaje u manje 
krutom obliku. Stoga se preporučuju na umak kuhana jaja bolesnicima, 

uopće ljudima slaba želuca. Tvrdo kuhana 
jaja moraju se uvijek dobro žvakati. 

Budući da su jaja sama po sebi 
dosta masna, ne valja ih priređivati 
s odviše masti, jer se tako teško probave. 

Bjelančevina kokošjega bjelanca zgruša 
se pri 60° — 70° C. topline, bjelančevina 
žumanca pri 70°— 80° C. Bjelance se 
dakle kuhanjem prije zgruša nego žu- 
Nevaijalo jaje za nasad. mance. Varimo li jaje 3 minute, to će 

biti bjelance slabo zgrušeno, dok je žumance jošte gusta tekućina (jaja na 
umak kuhana); poslije 9 — 10 minuta dobit ćemo tvrdo kuhano jaje. — 



Jaja sa razvitom klicom poslije šesto 
dnevnoga nasada. 

Jaje valja kuhati u čistoj vodi, jer kroz šupljinice ljuske prodire uvijek 
nešto vode u jaje. 

U koliko su svježa jaja izvrsna hrana, u toliko su škodljiva, ako su 
pokvarena. — Svježe je jaje prozirno, kad se drži prema svijeći, dok je 
pokvareno neprozirno. Svježe jaje potone u vodi, pokvareno pak pliva. 

Jaja se mogu za zimu pohraniti na više načina. Nekoji meću jaja u 
vodu vapnenaču ili solnu vodu, drugi ih namažu keljem, lanenim uljem, 
glicerinom itd., ili ih pomeću u pilotine, pepeo i slamu itd. — Pošto kroz 
šupljinice jajeta lako prodire nešto od vode vapnenjače ili solne vode, te 
se tek jaja pokvari, stoga se taj način baš ne preporučuje. Najbolje je, 
da se jaja dobro očiste, i onda utaknu pojedince u luknjastu dasku ; ova 
se postavi na suho i zračno mjesto, a jaja se okrenu svakih 8 dana. 


Meso. 

Vanredno znamenitu hranu daje nam meso. U njemu imade sviju onih 
tvari, od kojih je sastavljena naša krv. 

Glavne sastojine mesa jesu: 1. Voda 2. Vlak nivo (fibrin), to je 
bijela, tvrda vlaknasta tvar, bez teka i mirisa, koju dobijemo, ako meso po- 
novno peremo i kuhamo. 3. Bjelančevina (albumin) pokazuje se pri 
kuhanju u obliku bjelkaste pjene. 4. Mesni sok, sastoji se od krvi, vode, 
različnih rudnih tvari i neke osobite slučenine, kreatin zvane, od koje 
pečeno meso tako ugodno miriši. Uopće se nalaze u mesnom soku sve 
one sastojine mesa, koje imadu okus, dok je isprano i kuhano meso bez 
teka. 5. Kl i je vi na. 6. Mast. 

Velika znamenitost mesa za hranidbu ne sastoji se samo u tom, što 
sadržaje mnogo bjelanjkastih tvari — ta u sočivu ih imade još više — već 
poglavito u tom, što se životinjska bjelančevina lakše i mnogo izdašnije 
privodi u krv, nego li biljevna, od koje mnogo toga neupotrebljeno 
ostavlja tijelo. 

Sve vrste mesa sastoje se od istih tvari, samo su ove tvari u različnim 
vrstama mesa različno porazdijeljene. Svinjsko meso imade više masti nego 
perad i divljač. Meso je mladih životinja mekše, jer imade manje vlakniva 
i više bjelančevine i klijevine. Množina je klijevine razlog, što se čorba od 
teletine brže skruti nego od govedine. Riblje meso imade malo krvi, zato 
je bijelo. 

Svako se meso ne probavlja jednako. Ako je vlakno 
mekano, tanko i sočno, ako su vlakanca slabo spojena, tad se meso lako 
probavlja. Želudačni sok može naime lakše prodrijeti u meso, hranive tvari 

rastopiti i krvi privoditi. Masno se meso probavlja teško. Meso mladih ži- 
votinja probavlja se lakše, nego od starih, slabo hranjenih životinja. Perad 
i divljač probavlja se bolje nego ovnovina i teletina, a ova opet lakše od 
govedine i svinjetine. Meso istom zaklane životinje ne probavlja se lako, jer 
je tvrdo i žilavo, pa se stoga ostavi neko vrijeme na miru, divljač pače 
treba obično zavariti (beizen). 

Kućanica mora osobito paziti, da u kuhinji upotrebljava samo svježe 
i zdravo meso. Svježe meso je svijetle crvene boje i bez mirisa. Ne valja 
upotrebljavati: 1. meso od životinja, koje su parnule od kakve bolesti, ili 
koje su u bolesti zaklane, 2. meso otrovanih životinja, 3. gnjilo meso. 
4. Meso, u kojem imade vlasica (Trichinen), ili koje je ikričavo, može se 
jesti bez pogibli samo, ako je dobro skuhano ili pečeno. U svinjetini imade 
katkad vlasica. To su malene životinjice, koje možemo vidjeti samo sitno- 
zorom. Ako jedemo takovo vlasičavo meso, dopru te životinjice u tijelo, 
pa od toga može čovjek i umrijeti. Od ikričava mesa zaleže se u crijevu 
trakavica. Ikričavo se meso poznaje po sivkasto-bijelima, kao grašak velikim 
mjehurićima. 

. Kuk, varka (Schvvanzstiick). 

2. Donji kuk, but (Unteres 
Sehvvanzsttick). 

3. Kukni ugao (Ecke đes 
Schwanzsttlckes) . 

4. Hrbat (Rindenbraten, Riicken 
stiick). 

a, b, c, pisana pečenica 
(Lungenbraten). 

a, je glava pisane pečenice; 

b, je najbolji dio pisane pe- 
čenice. 

c, je kraj pisane pečenice. 

5. Rebrenica. (Rippenstdck). 

6. Šija (Der Kanim). 

7. Koljena (Die Hessen). 

8. Lopatice (Schulterblatt). 

9. Prsa (Brust). 

10. Trbušnica (Bauchfleck). 

11. Noge (Fasse). 



Varenje mesa. 

Ako metnemo meso u hladnu vodu, rastopit će se u njoj hranive 
tvari, te će napokon meso izgubiti lijepu crvenu boju, ali će zato voda po- 
crvenjeti, jer je izvukla iz mesa mesni sok, dakle upravo ono, što je naj- 
bolje. Da meso ništa ne izgubi od svojih hranivih tvari, ne smije se prije 
upotrebe močiti u hladnoj vodi, pa ako se već radi čistoće mora prati, to 
neka barem ne ostane dugo u vodi. 

Želimo li od mesa dobiti dobru juhu, valja meso pristaviti s hladnom 
vodom, ter je polagano ugrijavati. Jedan dio hranivih tvari rastopi se u 
vodi. Kad voda uzavri, pomuti se, a na površini joj plivaju sivkaste pahu- 
ljice, što nije ništa drugo nego zgrušena bjelančevina. Ovu pjenu skida 
kuharica, pa je baci, ali liši juhu najznatnijega hraniva. Juha će biti krep- 
čija, ako se meso razreže u manje komade. Cim se meso pristavi, valja ga 
posoliti. Sol naime prodire u meso, te rastopi bjelančevinu i druge tvari. 
Zelenje pridodaje se kasnije. Meso ne valja predugo kuhati, jer ožilavi, pa 
se stoga teško ili nikako ne probavlja; dva do tri sata je dovoljno. 

Ako hoćeš dobra varena mesa, valja meso pristaviti u vrelu vodu ; 
juha postaje tim doduše slabija, ali je možemo kuhanjem kostiju itd. 
krepčijom napraviti. U vreloj vodi zgruša se naime bjelančevina mesa na 
površini, šupljinice se začepe, mesni sok ne može iscuriti, a meso ostaje 
tako mnogo hranivije i tečnije. 

O hranivosti juhe misli se sada drukčije, nego prije. Pošto se 
naime pjena odstrani, izgubi juha i svoju hranivost. Ali juha (t. j. različne 
soli, kreatin itd.) oživljuje živce, podražuje tek i volju k jelu, jači tijelo, 
pa je stoga vrlo znamenita, makar nije prava hrana, već samo dražilo. 
Juha pospješuje, da se tvari brže troše. Poslije naporna rada nema boljega 
sredstva, da se okrijepe oslabljeni živci, te da se želudac podraži na 
krepčiju probavu, nego što je dobra juha. — Ako se juhi pridometne 
još nešto zelenja, korijenja, kuhanih tjestenina, riže, sočiva itd., biva hranivija. 
Od najveće hranive vrijednosti bit će meso onda, ako se juha i meso 
zajedno jedu. 

Od biljevnih tvari, štono ih kuhamo u čorbi, najznatnije su: riža, 
sago, krupe, krupice i jagle. 

1. Riža. Riža (oriz, pirinač) je u Kitaju, Japanu, Indiji i velikom 
dijelu Afrike najznatnija hrana za mnogo milijuna ljudi. Ona im je 
svakidašnja hrana, a u mnogim krajevima sirotinja gotovo ništa drugo ne 
jede. Riža zahtijeva toplo i vlažno podneblje. Najprikladnije tlo za uzgoj 
riže je Kitaj. Sve kitajske ravnice pune su voda tekućica i prokopa, tako 
da se voda može lako napustiti na polja, gdje riža onda bujno uspijeva. 
U Evropu došla je riža u osmom stoljeću, i to najprije u Španjolsku. Tu 
počeše Arapi u dolinama Guadiane, Guadalquivira i oko Valencije sijati 
rižu. Odavle dođe u Lombardiju, gdje se je doskora u velike raširila. Ali 
to je imalo i zlih posljedica, jer su se mnoge suhe i zdrave ravnice morale 
pretvoriti u nezdrave močvare. Riža se sada goji većinom samo na onim 
mjestima, koja su od naravi močvarna. 

Riža pripada u veliki rod trava, te je srodna našoj pšenici i raži, 
ječmu i kukuruzi. Riža sadržaje od sviju vrsta žita najviše škrobi, ali 
najmanje ljepiva, pa je stoga manje hraniva, nego druge vrste žita. Stoga 

ljudi, kojima je riža glavna hrana, vrlo mnogo jedu, da se nahrane 
dovoljno krvotvornom hranom. Lako se probavlja, ali ne dajući mnogo 
jakosti nije baš prikladna hrana za ljude, koji obavljaju teške tjelesne poslove. 
Od sviju žita zahtijeva riža najviše, da joj se pridodaju dušične tvari, kano 
mlijeko i meso. 

Dobra riža imade puno, bijelo, veliko čisto i sjajno zrnje; kad se opipa 
tvrdo je i suho, a kad se kuha, mora dobro nabreknuti. Veću zalihu riže 
neka kućanica spravlja u vrećama i drvenim sanducima na suhom mjestu. 

2. Sago. Sago se pravi od srčike nekih paoma, koje rastu po 
šumama po otočju indijskoga oceana. Deblo tih paoma je tako debelo, da 
ga čovjek jedva može obuhvatiti; kora je kojih 5 cm. debela, ostalo 
sačinjava bijela srčika, koja je puna škrobi, poznate pod imenom sago. — 
Paome dozriju u šestoj ili sedmoj godini. Stablo se tad pri korijenu 
podsiječe, pa se poreže na komade, iz kojih se izgrebe srčika. Srčika se 
smrvi i vodom očisti; ugrijavanjem se zatim pretvori u prozirnu hladetinastu 
tvar, koja se protiskuje kroz kovno sito, tad se na pol osušena valja u 
bačvama ili valjcima, da postanu zrnca lijepo okrugla i glatka, i najposlije 
se posve osuši. — Sago se sada pravi i od škrobi, što je vade iz koruna. 

3. Krupe (Graupen) se prave u mlinovima od ječma i pšenice. Finije 
vrste jesu od pšenice. Najfinija vrsta zove se prekrupa (Perlgraupen). 

4. Jagle (Grutze) i krupice (Gries) prave se od ječma, zobi, 
riže, helde, pšenice i kukuruza u mlinovima. 


Pečenje mesa. 

Druga vrsta priređivanja mesa je pečenje. Kod pečenja dođe meso u 
jaku vrućinu, da se bjelančevina na površini odmah zgruša^ tako da se ne 
može iscijediti mesni sok. Da se to još bolje spriječi, često se polijeva 
pečenje vrućom masti. Pečeno je meso stoga mnogo hranivije nego vareno. 

Frigan je mesa. Za to se metne u posudu mast, koja se dotle grije, 
dok ne požuti. Ova je toplina potrebna, da se bjelančevina na površini brzo 
zgruša. Imade li već cijeli komad mesa koru, tad se dolijeva vruće vode, 
pa se pusti nekoliko minuta u toj vrućini. Posuda se zatim dobro pokrije, 
odmakne, da nije sasvim blizu vatre i ostavi tako po koji sat. 


Brašno. 

Brašno dobijemo od žitnoga zrna, sočiva i koruna. Glavne sastojine 
žitnoga zrna jesu : škrobovi na, ljepilo i bjelančevina. Škrobovina 

tvori unutarnju bijelu jezgru zrna, pa nema ni mirisa ni teka. Ona se nalazi 
ne samo u žitnom zrnu, već i u sočivu, kestenu, korunu, žiru, rotkvi, 
uopće gotovo u svem bilju. 

Skrobovinu dobijemo, ako rukovet pšeničnoga brašna saspemo na 
komad platna, pa prilijevajući udilj vode, tako ga dugo mijesimo, dok voda 
ne kaplje posve čisto. Ostavimo li mliječnu vodu, koja je iscurila, neko vrijeme 
na miru, sleći će se na dno bijeli prašak, što ga nazivljemo škrobovinom. 
Škrobovinu možemo dobiti i iz drugoga bilja: iz koruna, nezrelih jabuka 
i krušaka, ako ih sribljemo, pa onda radimo, kao sa pšeničnim brašnom. 
U veliko se proizvodi škrob iz riže, pšenice i koruna. 

Druga sastojina žitnoga zrna je ljepilo. To je ona sivkasta Ijepiva 
veoma pruživa tvar, koja nam je ostala na platnu, kad smo iz pšeničnoga 
brašna proizvodili škrob. Ljepilo sadržaje mnogo dušika, to je najhranivija 
čest žita: u pšeničnom brašnu ga imade poprijeko 20%. Ljepilo se nalazi 
ispod ljuske žitnoga zrna. 

Treća sastojina žitnoga zrna je bjelančevina. Bjelančevinu možemo 
dobiti, ako čistu tekućinu, koja nam je iza prvog pokusa preostala, ugrijemo 
u staklenci. Čim počne tekućina vreti, pomuti se, a na dno se slegne 
pjenasta sivkasta tvar, koja je bjelančevina. 

Ali te sastojine nijesu u svjema vrstama žita jednako porazdijeljene, 
pa zato i nijesu sve vrste jednako hranive. Pšenica i raž imadu najviše 
ljepila, dakle i najveću hranivost, ali se obično odstrani ljuska zajedno 
s ljepilom, kad se melje žito (mekinje). S toga imade prostije brašno više 
ljepila, dakle je hranivije, nego bijelo, fino brašno. Ako se ljepilo smoči, 
postaje mu boja nešto tamnija, odatle razlika među crnim i bijelim hljebom. 

Krvotvornih tvari imade pšenično brašno do 24%, raženo 20%, 
zob 16%, ječam 12%, riža 7%, korun samo oko 4%, a brašno od 
sočiva ća oko 30%. 

Dobro brašno mora biti žućkasto-bijele, a ne modrikasto- 
bijele boje, među prstima se mora osjećati suho i sitno-zrnato, teka mora 
biti nešto slatkasta, nipošto kiseljasta, gorka ili pljesniva. S vodom izmiješano 
mora se lako utijestiti, tijesto pak mora biti žilavo, ni smije se trgati, kad 
se razvlači. Ako je boja modrikasto-bijela, samljeven je sa žitom škodljiv 
kakav korov. Među zubima ne smije da škripi ; to bi bio znak, da imade 
u brašnu pijeska. 

Brašno se uopće lakše probavlja, ako mu je škrob sitno- 
zrnata. Tako se n. p. sitno-zrnata pšenična škrob lakše probavi, nego li 
krupno-zrnata od koruna. 

Ugrijano suho brašno lako se probavlja (zapržena ili prežgana juha). 
Guste tjestenine, osobito ako se gutaju u velikim komadima, ili priređene 
s mnogo masti, teško se probave. 

Brašno je u kućanstvu od prevelike vrijednosti, jer od njega pravimo 
kruh, svakidašnju našu hranu. Prigotavljanje kruha jedan je od najznatnijih 
poslova svake dobre kućanice. Makar se dan danas u mnogim kućama, 
osobito u većim gradovima, kupuje kruh obično kod pekara, ipak se to 
kod brojnije porodice ne može preporučiti, jer je domaći kruh jeftiniji i 
svakako bolji, ako ga kućanica umije dobro napraviti. 

Glavna je stvar kod prigotavljanja kruha, da se tijesto p r o r a h 1 i. 
Ako bismo napravili tijesto samo od vode i brašna, te ga onda ispekli, 
dobili bismo gust kruh, koji ne bi bio ni tečan, ni probavljiv, jer ne bi 
mogao želudačni sok u nj prodrijeti. Zato se mora tijesto najprije prorahliti, 
a zatim se ispeče. To ćemo postići, ako u tijesto metnemo kvasca. 

Kvasac (Hefe) sastoji se od samih malih gljivica. Od njega prokisne 
kruh, te postane šupljikav i spužvast. Kiseo kvas (Sauerteig) je obično 
prokislo tijesto, koje se čuva od jednoga peciva do drugoga. Dodademo li 
tijestu nešto kvasa ili kvasca, pa ga pustimo neko vrijeme na toplu mjestu, 
to će početi vreti, kao što vri šira. Kvaščeve gljivice, koje se u tijestu silno 
umnožaju, imadu to svojstvo, da pretvore jedan dio škrobovine brašna u 
slador, a ovaj se opet rastvara u dva nova tijela: u ugljičnu kiselinu i žestu 
(alkohol). Ugljična kiselina nastoji, da umakne iz tijesta, ali joj priječi 
žilavo ljepilo, što ga imade u brašnu, pa tako samo diže tijesto, a kuharica 
tad kaže: kruh raste. Pšenično brašno imade više ljepiia nego raženo, pa 
s toga pšenično brašno suzdrži više ugljične kiseline, da ne može izmaći, 
nego raženo. Zato pšenično tijesto bolje raste, nego raženo. Od topline u 
peći ubiju se sve gljivice, pa zato prestane daljno rastvaranje sladora. Ali 
tijesto u peći opet raste. Mjehurići od ugljične kiseline šire se sve više 
od topline, uz to se žesta pretvori u paru i tvori nove mjehuriće, dok 
najposlije plinovi ne ishlape. Kad otvrdne tijesto, ostanu šupljine, a mi 
dobijemo spužvast, dobar kruh. Ako peć nije dosta topla, ili ako imade u 
tijestu previše vode, tako da polagano otvrdne, onda se slegne i slijepi 
tijesto, kad ishlape plinovi. Od takova tijesta dobijemo gnjecav, gust kruh. 


Varivo. 

Varivom nazivljemo jestivo korijenje, stabljike i lišće nekojega bilja. 
To je bilje: šparga, špinat, kupus, repa, mrkva, salata itd. Varivo slabo 
hrani, jer sadržaje vrlo malo bjelančevine, škrobovine i sladora. Samo 
korjenasto varivo bogato je sladorom i škrobi. 

Glavna sastojina variva je voda, u kojoj su hranive tvari rastopljene. 
Stoga nije probitačno varivo odviše ižmikati i vodu baciti, jer nam tad 
gotovo ništa ne preostane do neprobavljiva vlakna. 

Kad se varivo priređuje, moraju se naprije odstraniti sve tvrde česti, 
a tek onda se kuha. Gdjekoje varivo, kao što na pr. špinat, kelj, mora se 
prije varenja vrelom vodom opuriti. To naime povrće imade neugodan tek, 
a taj mu tek vrela voda izvuče. Ta se voda baci, a varivo se kuha u drugoj 
vrućoj vodi. Pri kuhanju se dodaje varivu masti, soli i drugih začina. 

Akoprem je hranivost variva neznatna, to su variva ipak korisna 
hrana, osobito ako se jedu s mesom. U svakom varivu imade kiselina, 
koje mogu bjelančevinu i vlakno mesa rastopiti, privode dakle krute česti 
mesa brže u krv, te tako pospješuju probavu. Variva djeluju i inače ugodno 
na čovjeka; poput voća razređuju i hlade krv. 

S o č i v a. 

Sočiva pripadaju po svojim sastojinama u najhranivije jestvine. Osobito 
siromašnijim ljudima, koji nemaju svaki dan mesa na stolu, ne mogu se 
dosta preporučiti, jer imadu u sebi mnogo dušičnih tvari, neke pače više 
nego meso i žito. Tako na pr. imade grašak 23% bjelančevine, a goveđe 
meso ima samo 17 — 20%. Osim toga imadu sočiva u sebi još mnogo škrobi, 
koja se kod mesne hrane mora nadoknaditi tek korunom ili tjesteninama. 

Zrelo zrnje graha imade 22°/ 0 bjelančevine. 

55°/ 0 škrobi. 

2% masti. 

» » graška » 23°/ 0 bjelančevine. 

56°/ 0 škrobi. 

2°/ 0 masti. 

» » leće » 25% bjelančevine. 

55% škrobi. 

2% masti. 

Ali u zelenom grašku i grahu to je razmjerje posve drugo. U zelenom su stanju sočiva 
glede sastavina nalik običnomu povrću. U njima ima onda 82% vode, 4 — 6°/ 0 bjelančevine 
i 5 — 10% škrobi i sladora. 

U sočivu imade malo masti, ali više bjelančevine, nego što tijelo 
treba za svoju hranu. Da dakle sočiva postanu potpunom hranom, 
pridodaje im se masti (masno meso, svinjetina, slanina), te se jedu i 
s takovim tvarima, koje nemaju mnogo bjelančevine, n. pr. s kupusom. 

Ljuska zrela sočiva je tvrda i za čovječji želudac neprobavljiva, 
pa se stoga mora odstraniti. — To biva, ako se sočiva skuhaju i kroz sito 
protisnu. Tim se ujedno i jezgra zdrobi, što im probavljivost znatno povisuje. 

Zrelo sočivo mora se k vatri pristaviti u hladnoj i mekanoj 
vodi, t. j. kišnici ili tekućici. Ako nema druge van tvrde vode, neka se 
prije upotrebe kuha, da se vapno staloži, ili neka se pridometne nešto sode. 
Staro $očivo treba već u predvečer namočiti u hladnoj vodi. Sočivo se 
najbolje skuha u parnim loncima. 

Cvetišić: Kućanstvo. 3 

K o r u n. 

Domovina koruna je južna Amerika. Kako se pripovijeda, donio ga 
je iz Virginije u Irsku Walter Raleigh g. 1584., ali je gotovo 200 godina 
trebalo, dok se je udomio u cijeloj Evropi. Ljudi su ga s početka smatrali 
škodljivim, na nekim mjestima morali su svećenici ća s propovjedaonice 
preporučivati seljacima, da ga sade. Danas ga svuda cijene, pače u mnogim 
mjestima ga nazivlju svakidašnjim kruhom. U siromašnoj Irskoj, kamo je 
najprije donesen, korun je pored zobi najglavnija, katkada i jedina hrana. 

Korun uspijeva gotovo u svakom podneblju; najbolje mu prija 
pjeskovito tlo gorskih krajeva; u tustoj zemlji i ilovači biva vodenast. Što 
se korun zadovoljava najlošijom zemljom, tim je postao najjeftinijom hranom. 
Otkad se korun u velike sadi, ne može više zavladati tako općenita glad, 
kako se to prije često događalo, kad ne bi žito dovoljno urodilo. 

Korun je sam za se slaba hrana, jer imade vrlo malo bjelančevine. 
U 100 dijelova koruna ima 60—70 dijelova vode, 16—25 dijelova 
škrobovine i jedva 1 — 2 dijela bjelančevine. Kad bi odrasao čovjek htio 
namiriti potrebitu bjelančevinu samo korunom, morao bi ga u 24 sata 
pojesti 20 funti; a da pribavi sebi toliko škrobi, koliko je ima u 2 funta 
kruha, trebao bi 6 funti koruna. — Samim korunom ne bi se mogao čovjek 
dostatno hraniti ; ali uz druga jela, koja su bogata bjelančevinom i mašću, 
kao što su n. pr. meso, jaja, kobasica, sir, mlijeko itd., vrlo je dobra hrana’. 

Da korun postane probavljivijim, moraju mu se raspući 
ili razmočiti škrobna zrnca; to biva pečenjem ili kuhanjem, a i kuhan i 
pečen korun mora se sažvakati. Korun se pristavlja u hladnoj vodi, u vreloj 
vodi zgrušala bi se bjelančevina, te voda ne bi mogla dobro prodrijeti u 
sredinu koruna. Budući da korun sam u sebi ima dosta vode, ne treba 
ga variti u mnogo vode; posudu valja dobro pokriti, da se kuha više u 
pari nego u vodi. 

Korun pripada u rod pomoćnica, u koje ide duhan, paskvica, otrovno 
velebilje, bunika, ali i crvena jabučica (Paradiesapfel), koja nam je kao hrana 
tako omiljela. Kao što ostale pomoćnice imade i korun u sebi neki otrov, 
ali se on razvija samo u kožici nezrela koruna i u gomolju, kad počne 
klijati, i zato ne valja jesti nezrela koruna, a ni stara, kad je već proklijao. 


Voće. 


Voće nam služi prijesno, kuhano, sušeno i ukuhano. Osim badema i 
oraha, u kojima ima mnogo bjelančevine i masti, nema voće u sebi do- 
voljno hranivih tvari, pa stoga ljudima nije nigdje postalo glavnom hranom. 

Ali voće nas osvježuje i ugodnim mirisom razdražuje, pa je zato vrlo omi- 
ljela hrana. Tko bi se htio hraniti samo voćem, morao bi od gladi umrijeti, 
jer ne bi dobio toliko bjelančevine, koliko mu treba za život. 

Najglavnija sastojina svakoga voća je voda. Kad voće 
dozri, imade u njemu po prilici 80 — 88 postotoka vode. Druga znatna sa- 
stojina voća je slador, koji, kako znademo, uzdržaje toplinu tijela. Škrobi 
nema gotovo ništa u zrelom voću, jer se sva pretvorila u slador. Bjelan- 
čevine imade rijetko kad više od pol postotka. Ono, što nas u voću hladi 
i osvježuje, jesu biljevne kiseline, kao jabučna kiselina u jabukama, 
kajsijama, breskvama, kruškama itd. ; četrunova kiselina u četrunu, 
maslinama; vinska kiselina u grožđu i smokvama. U zrelu voću ne 
osjeća se tako kiselina, jer ima u njemu više sladora. Radi kiseline pocrni 
svježa jabuka, ako se reže običnim nožem. To u ostalom nije škodljivo. 

Što se probavljivosti voća tiče, to se svježe voće 
uopće teže probavlja, nego voće kuhano, sušeno, ili ukuhano 
u slador u. Badem (slatki i gorki) može škoditi zdravlju: slatki se badem 
poradi masna ulja teško probavlja, gorki badem pak ima u sebi opasan 
otrov (modrikova kiselina, Blausaure). Kuharica mora dakle na oprezu biti 
i ne upotrebljavati odviše badema. 

Orasi, svježi i suhi, kao što i lešnjaci, teško se probave radi množine 
masnoga ulja. 

Poznati miomiris i tek voća potječe od hlapivih ulja, koja se 
nalaze u svakom voću, u gdjekojem više, u gdjekojem manje. Vrlo je 
zgodan običaj poslije objeda još nešto voća jesti; biljevne naime kiseline 
rastope bjelančevinu mesa, te tako pospješuju probavu. Sada razumijemo, 
kako poslije ručka možemo ne samo još voća jesti, već tada želucu 
nekako odlane. 

Dražila. 

U kućanstvu upotrebljavaju se mnoge tvari, kojih ne možemo smatrati 
hranom, jer nam nijesu potrebne za uzdržavanje života; ali nas nekako raz- 
dragaju, razdražuju nam živce, a to djeluje ne samo na probavu, već i po- 
spješuje kolanje krvi po našem tijelu, čime se odvode istrošene česti iz 
naših organa, a nova im se građa opet privodi. Stoga se ćud razblažuje, 
tijelo oživljuje, čovjek osjeća neku ugodnost i veselje. Takove se tvari zovu 
podražna sredstva ili dražila. Dražila su vrlo znamenita, ali samo dotle, dok 
ih čovjek uživa umjereno, dok ne poseže dalje, nego što mu dopušta 
zdravlje. Prekomjernim uživanjem mogu ove inače korisne tvari upro- 
pastiti čovjeka. 

Bil}e daje čovjeku dražila u izobilju. Ovamo pripadaju kava, čaj, 
vinova loza, kakao, opium, duhan itd. 

Kava. 

Dan danas pije se kava u kraljevskoj palači kao i u priprostoj se- 
ljačkoj kući. Na milijune kilograma potroši se kave svake godine u Evropi, 
te je u mnogim zemljama postala i svakidašnjim pilom. Domovina kave je 
Abesinija i Sudan u Africi. U ovim zemljama imade još čitavih šuma divlje 
kave. Svoje ime dobila je kava od pokrajine »Kaffa«. Iz Afrike prešla je 
kava u »Arabiju sretnu« (Arabia felix), gdje je došla do svjetskoga glasa, 
pa se odavde dosta brzo raširila po svijetu. U Evropi upoznali su se naj- 
prije tim pilom u Carigradu oko god 1570. Oko polovice sedamnaestoga 
stoljeća dospjela je kava u Francusku. Razumije se, da je onda bila još 
veoma skupa. Jedna funta stajaše do 25 franaka. Doskora dođe kava i u 
Njemačku. Na mnogim mjestima htjedoše na put stati silnomu raširivanju 
toga pila, i kaznili bi prekršitelje zabrane ; ali sve bijaše badava, kava se je 
ipak sve to više širila. U Beču otvoriše prvu kavanu godine 1683. Kad su 
naime Turci podsjedali Beč, zarobio je Poljak Kolšicki od Turaka vreću kave, 
a za nagradu dobio dopuštenje, da smije u Beču otvoriti kavanu. 

Kavino zrno, što ga upotrebljavamo za pilo, sjeme je prave kave. 
Prava je kava vazda zeleno 5 — 6 metara visoko stablo. U drugoj godini 
nosi već plodove, a poslije 20 godina obumre. Kavovo drvo, kada cvjeta, 
krasan je ures cijele okolice. Cvijet je bijel kao snijeg, pa nalikuje svojim 
oblikom i mirisom na cvijet od pravoga jasmina. Cvijet brzo ocvjeta, a na 
dnu cvijeta raste sada plod. Izrasla bobulja velika je po prilici kao trešnja. 
S početka je zelena, onda žuta, zatim crvena, a najposlije ljubičasta. U mesu, 
koje je neugodna teka, skrivaju se dva sjemena, kavina zrna. Kava cvjeta 
punih os^m mjeseci. Najglavnije je cvjetanje u ožujku i travnju, a najviše 
zrelih plodova ima na drvetu u prosincu i siječnju. Velika vrućina, a i 
zima, škodi kavi. Kiše mnogo treba, samo ne u vrijeme glavnog cvjetanja. 

U trgovini razlikujemo preko 50 vrsta kave, koje se dadu 
svesti u tri glavne skupine: 1. Moka-kava, tamnožute boje i najfinijega 
mirisa. Zrno je najsitnije. 2. Indijska kava; ima obično najkrupnije 
zrnje. Poznate su vrste: »Java», »Menado« sa otoka Celebes, »Sumatra«, 
»Malabar«, »Ceylon« i »Manilla«. 3. Američka kava, zelenkaste boje. 
Najlošija je brazilska kava, jer obično miriše po zemlji i plijesni. 

Glavne sastojine kave jesu: 1. Hlapivo ulje, koje uz- 
rokuje onaj ugodni miomiris kave. 2. Neka vrsta treslovine, kavina treslena 
kiselina, koja je slična treslenoj kiselini (taninu), što je ima u crnom vinu i 
hrastovoj kori. Ova se kiselina u vodi lako topi, pa stoga je tek kuhane 
kave nešto nakiseo. 3. Kafein, najznatnija sastojina kave, koja je doduše 
otrov, ali u jako ' razrijeđenom obliku prijatno podražuje živce. Najbolje 
vrste kave imadu po prilici 1 — 2 postotka kafeina, dočim najslabije vrste 

nemaju više od pol postotka. U vodi se topi, i brzo ishlapi. 4. Ljepivo, 
hraniva tvar, u kojoj imade dušika, ali se veoma slabo topi u vodi, te se 
obično baci s talogom. Tko dakle želi sve hranive česti kave upotrebiti, 
mora je piti s talogom na način nekih istočnih naroda. Osim tih sastojina 
imade u kavi još nešto sladora, masti, bjelančevine, rudnih tvari i vode. 

Kava se prije upotrebe mora pržiti. Hlapive sastojine nijesu još u 
prijesnoj kavi gotove, tek prženjem se razviju posvema. Prijesna su zrna 
tvrda, rožasta, te se stoga teško dadu samljeti, osim toga tek im je nepri- 
jatan. Kava se dakle prži: 1. da joj se razviju mirišljive tvari; 2. da se 
zrno lako može samljeti i 3. da izgubi neugodan trpak tek. 

Prženjem se kavino zrno znatno promijeni. Voda i neke 
druge tvari ishlape, ujedno se zrno nešto nadme, stoga je prženo zrno 
veće i lakše. Slador se pretvori u prženi slador, tako zvani karamel, 
koji poimence uzrokuje tamnu boju; ova je najprije žuta, zatim smeđa, 
najposlije crna. Kava se ne smije ni premalo, ni odviše pržiti. Ako se 
premalo prži, t. j. ako su zrna jošte svijetla, onda se nijesu dosta razvile 
one tvari, od kojih kava dobije svoj ugodan miris i tek; ako se opet 
odviše prži tako, da su zrna već crne boje, tad je nestalo sviju dragocjenih 
tvari ; kuharica bi mogla uzeti u mjesto tako crno pržene kave i ugljen, pa 
bi dobila gotovo isto pilo. Najbolje je kavu pržiti (slbtle, dok zrnje ne dobije 
smeđu boju kao kesten. Kad se kava prži, mora se dobro miješati, da se 
jednako isprži. — Mnogi posiplju prženu kavu sladorom.. Slador se rastopi 
od vrućine, pa se kao tanka kožica prevuče preko zrnja i tako spriječi 
ishlapljivanje. Kad se kava dobro ohladi, treba je dobro zatvoriti u limenoj 
posudi, no pošto i ovdje ishlapljivanjem nešto izgubi, to ne valja mnogo 
kave na jedan put pržiti, najviše za 8 dana. Pržena kava treba da se melje, 
ali za svako kuhanje samelje se samo toliko, koliko treba. Što se kava finije 
samelje, to će joj voda rastopiti više sastojina, dok kod krupno samljevene 
kave ostaje mnogo u talogu. 

Kava se pripravlja na različan način. Neke gospodarice 
naspu samljevenu kavu u vrelu vodu, druge opet lijevaju brzo i ponovno 
vrelu vodu na prašak. Ovaj drugi način daje bolje pilo, ali je nešto skuplji, 
jer treba više kave. Kuhana je kava (1. način) tamnija i nešto gorčija. 

U novije se vrijeme preporučuje osobito ovaj način: Samljevena se 
kava razdijeli na 2 jednaka dijela; jedan se dio pristavi hladnom vodom, 
pa se kuha pet do šest minuta, vrelom kavom polije se zatim druga polovica 
u posebnom loncu. Ovim se načinom sačuva osobito fini miris (aroma) kave. 

Kava nam ne služi neposredno kao hrana, već samo 
pomaže, da želudac lakše probavlja. Zato se pije poslije objeda 
crna, gorka kava. Ako bismo sada pili kavu s mlijekom i sladorom, dobio bi 
želudac još više posla. U jutru pak pijemo je s mlijekom i sladorom, jer 

je tijelo noću disanjem izgubilo masti, koja se tad donekle nadoknađuje 
kavom. Kava podražuje i živce, pospješuje kolanje krvi, rastjera san; jakom 
kavom može se čovjek dulje uzdržati budnim. Stoga je ljudi, zabavljeni 
duševnim radom, učenjaci i pjesnici često upotrebljavaju, da mišljenje i 
maštu pobude na rad. Prekomjerno se dakako ne smije uživati, isto tako 
ne valja piti prejake kave, jer bi to veoma škodilo zdravlju. Za ljude slabih 
živaca i za djecu bolje je, da ne piju kave. 

Često se nalazi u trgovini i patvorena kava. Mnogi trgovci 
bojadišu kavu otrovnim bojama (obično modrom galicom), pače dan danas 
prave zrna od tijesta ili gline, te ih primiješaju pravoj kavi. Da se uvjerimo, 
da li je kava bojadisana, treba je samo oprati vodom; ako metnemo nož 
ili drugu koju željeznu stvar u tu vodu, postat će crvenkasta. — Samljevene 
kave ne valja kupiti, jer se ova obično još više patvori, te dobijemo često 
mjesto čiste kave kojekakvih stvari, kao cikorije, ječma, divljega kestena itd. 
Hoćemo li saznati, ima li u kavi cikorije, valja nam nešto te sumnjive kave 
smočiti i među prstima gnječiti. Ako je lako možemo mijesiti u krugljice, 
onda je to dokaz, da imade pomiješane cikorije. Isto tako možemo se o 
tom uvjeriti, ako naspemo nešto kave u čašu vode, pa voda pocrveni, ili 
kad se slegnu crvene česti na dno. 


Čaj. 

Čaj se pravi od lišća čajevca, koji se već od prastarih vremena sadi 
u istočnoj Aziji, u Kitaju i Japanu. U Evropi je čaj poznat već od 17. vijeka. 
Čaj se mnogo više pije, nego kava. U Kitaju i Japanu, u Švedskoj, Engleskoj, 
Ruskoj, Holandiji i Sjevernoj Americi, čaj je gotovo narodno pilo. U 
Njemačkoj i Austro-Ugarskoj monarkiji udomio se tek u novije vrijeme. 
Čajevac je grm i u najbližem rodu s prekrasnom kamelijom, koju k nama 
donesoše iz Kitaja i Japana. 

Ima dvije vrste čaja, crni i zeleni čaj. Obje ove vrste potječu 
od istoga grma, samo se različno priređuju. Crni se čaj dobije, ako se 
obrano lišće pusti na hrpi, da uzavri. Zatim se na željeznim tavama na otvorenoj 
vatri nešto sprži. Crni čaj je slabiji od zelenoga, jer pri vrenju nešto izgubi 
od svoje jakosti. Zeleni čaj ne vri, već se samo na suncu suši i na tavama 
prži kao crni čaj. 

Čaj dolazi u trgovinu samo u ovom prženom obliku, pa se može 
bez ikakvih daljnih priprava upotrebljavati u kuhinji. Neprženo čajevo lišće 
kao što i neprženo kavino zrno neugodna je trpka teka i bez miomirisa. 
Kao u kavi, tako se razviju i u čaju mirišljive i tečne tvari tek prženjem. 

Čajevo lišće treba držati u dobro zatvorenoj posudi 
na tamnom mjestu. Stoga nije probitačno kupovati otvoreni čaj, već u 

dobro zatvorenim limenim kutijama. Mi dobijemo čaj što preko mora, što 
kopnenim putem preko Rusije Ovaj se posljednji dovaža karavanama, te je 
bolji od prekomorskoga; čini se, da mu vožnja po moru nekako ne prija. 

Glavne sastojine čaja jesu: 1. Hlapivo ulje; od ovoga ima 
čaj svoj miomiris i ugodan tek. 2. Tein, ista je tvar kao i kafein u kavi. 
Tein možemo izlučiti iz čaja, ako čajevo lišće metnemo na staklo od ure, 
papirom ga pokrijemo i polagano ugrijemo na vrućem limu. Dugi bijeli 
sjajni leci, koji se hvataju papira i lišća, jesu tein. 3. Prilično mnogo tresi ene 
kiseline. Ova je kiselina ista, što je imade u crnom vinu i hrastovoj 
kori. Ako pustimo lišće dulje u vrućoj vodi, rastopi se mnogo treslene 

kiseline, a čaj dobije opor tek. Treslena se kiselina spaja s bjelančevinom 

mlijeka u kožnatu slučeninu, koju želudac teško probavlja. Stoga ljudi 
slaba želuca ne bi smjeli piti čaj s mlijekom. 

Čaj se priređuje posve jednostavno. Lišće se poslije vrelom 
vodom, te se u pokrivenoj posudi pusti nekoliko (3 — 5) minuta da »vuče«. 
Nipošto ne smije čaj da kuha. Najbolje se priređuje čaj u samovaru. U 
čajnik (posuda od porculana) metne sa čajevo lišće; ovo se polije s malo 
vrele vode iz samovara, pa se pusti nekoliko minuta. Od ovoga se čaja 
(»esencije«) dade u čašu više ili manje prema tomu, kako tko voli slabiji 
ili jači čaj, a zatim se iz samovara dolije vruće vode. 

Tein se topi u vrućoj vodi lako, ali se ne topi u hladnoj ; stoga 

se polijeva lišće uvijek vrelom vodom. S istoga razloga mora biti i posuda, 
dok u njoj čaj »vuče«, na vrućem mjestu. 

U Kitaju se pije čaj bez ikakih primjesa kao kod nas voda. Rumom 
i vanilijom itd. kvari se samo prirodni tek i fini miris čaja. Čaj djeluje 
na čovjeka uopće isto tako kao i kava. 

Č o k o 1 a d a. 

Osim kave i čaja pije se kod nas još i čokolada. Čokolada se prav 
od praška pržena kakaova zrnja uz neke primjese, kao sladora, vanilje i nekih 
drugih mirodija. Kakaovac, od kojega dobivamo čokoladu, dijete je tropske 
Amerike, gdje raste po šumama u velikoj množini. Španjolci donesoše prvi 
u Evropu g. 1520. kakaovo zrno ili čokoladu, ali se dugo nije znalo, kako 
se od zrna pravi čokolada. Tek g. 1606. počeo je neki Florentinac praviti 
čokoladu. Tu tajnu naučio je u Americi. 

Kakaovac je drvo obično 6 — 7 metara visoko; lišće je vazda zeleno 
cvijet crven, a plod nalikuje na naš krastavac. Kakao ili zrna leže u, sluzavom 
slatkastom soku; u jednom plodu ima ih 30 — 70. Zrna sama nalikuju 
na badem. Od mesa prave stanovnici onih krajeva, gdje raste kakaovac, 
neku vrstu pila. 

Kakaovo zrno mora se najprije pržiti, da se kora s njega 
lakše odlupi, uz to se izgubi stežljiv i gorak tek. Kad su ljuske odstranjene, 
samelje se kakao u fino brašno, od kojega se onda pravi čokolada. 

Čokolada se najviše pije kod južnih naroda. U Italiji i Španjolskoj 
gotovo je narodno pilo. 

Najznatnije sastojine kakaova zrna jesu: 1. Teobrojmin, kafeinu^ i 
teinu veoma srodna tvar. Čist teobromin djeluje u većoj množini kano 
otrov (kao i kafein), ali kako ga dobijemo u čokoladi u maloj množini, 
djeluje ugodno na naše živce. 2. Kakaova mast, ili kakaov maslac. 
Ta je mast bijele boje, osobita mirisa, pa je uzrokom, da se čokolada teško 
probavlja. Ta se mast može izlučiti iz kakaova zrnja. Takav je kakao u 
trgovini poznat pod imenom kakaa bez masti (entolter Kakao). 3. Bjelan- 
čevina i škrob. Čokolada dakle imade sva ona svojstva,- kojima [se 
odlikuje kava i čaj; ona naime razigrava živce, oživljuje i razbistruje čovjeka, 
premda nešto manje nego kava i čaj, ujedno je dobra hrana, jer sve hranive 
sastojine kakaova zrna, kao bjelančevina, mast, slador, škrob ostaju u čokoladi. 
Ako se čokolada kuha na mlijeku ili s jajetom, biva još hranivijom. 

Čokolade ima mnogo vrsta; ona je u toliko finija, u koliko više 
sadržaje kakaova brašna ; vrlo jeftine vrste imadu uvijek različnih primjesa 
kao n. pr. škrob, pšenično brašno, samljevenih opeka itd. Stoga nije 

probitačno kupovati jako jeftine čokolade. Dobra i nepokvarena 
čokolada mora biti crvenkasto-smeđe boje, svijetla, na jeziku treba da 
nas hladi i lako se topi. Ako je skuhamo, ne smije da ostavi u vodi 
nikakvih sluzastih komadića. Dobru čokoladu treba samo na nekoliko 

komadića prelomiti, u hladnoj vodi ili u mlijeku močiti, pa onda promiješati, 
dok se slabije vrste moraju stući ili sribati prije, nego što se mogu u vodi 
promiješati, jer se inače skupe u grude. 

Pohranjivanje živeža. 

Spravljanje i pohranjivanje živeža vrlo je znamenit posao svake kućanice. 
Ona se još na vrijeme pobrine, da joj zimi ništa ne uzmanjka. Mnogo 
toga, što bi mogla u zimi dobiti samo za skup novac, nabavi već u jesen 

ili ljeti, kad je jeftino. No ne samo kupljenu zalihu, već i proizvode 

vlastitoga gospodarstva spravljati i upotrebljavat će dobra kućanica isto tako 
brižno i štedljivo, kano stvari, koje je kupila za gotov novac. Da se živež 
ne pokvari, mora znati, kako ga treba pohranjivati. 

Svaka biljevna i životinjska tvar rastvara se s vremenom, t. j. gnjili. 
Kućanica mora dakle nastojati, da spriječi gnjiljenje. 
Spriječit će pak gnjiljenje, ako ukloni sve ono, što uzrokuje, da stvari 

gnjile, a to je toplina, vlaga i organske tvari u zraku, kvasnice, majušne 
gljive, od kojih se živež rastvara. Ove uništuje visoka temperatura, žesta, 
slador, sol, dim itd. Meso se stoga soli, u dimu suši, mlijeko se vari, 
bačve se čiste sumporom, voće se ukuhava sa sladorom itd. Sušenjem i 
isparivanjem istjera se voda. (Zgusnuto mlijeko, sok od tunja i drugoga 
voća). — Da zrak ne može prodrijeti u živež, spravlja se živež 
u dobro zatvorenim nepropusnim posudama, staklenkama ili limenim kutijama. 
— Kao što varenje — dakle vrućina — one kvasnice ubija, isto tako ih 
uništuje i zima. Pa zato se stvari sačuvaju od gnjiloće, ako se što više snizi 
toplota. Svaka kuharica znade, da se meso u zimi lako sačuva, a ljeti brzo 
truhne. Ali ljudi znadu i ljeti sačuvati meso, pohranjuju ga naime u 
ledenicama. Imade pače takih sprava, kojima se proizvodi studen od 40 -50°. 
Tako mogu iz Australije dovažati u Evropu prijesnu govedinu, a da se na 
putu ni najmanje ne pokvari. 

Pohranjivanje mesa. 

Imade više načina, kako se pohranjuje meso, no najglavnija su 
dva: soljenje i sušenje. Meso se soli, da se izvuče jedan dio vode, i da se 
unište klice kvasnica. Ali s vodom iziđe iz mesa također i mesni sok, koji 
nas hrani, pa stoga nije rasoljeno meso tako hranivo, kao svježe. Slana 
voda (rasol, salamura) je doduše jaka čorba, ali se ne može upotrebiti, jer 
je preslana. Meso se soli na tri načina: 1. Sva se sol uriba suho u meso. 
2. Sol se rastopi u vodi, pa se meso polije tom rastopinom. 3. Prvi i 
drugi se način spoji tako, da se polovica soli, osobito oko kosti suho uriba 
(najlakše se naime meso pokvari oko kosti), a druga se polovica rastopi u 
vodi, pa se meso njom polije. Ako se uriba sva sol, izvuče iz mesa najviše 
soka, stoga izgubi meso mnogo hranivih česti, ali se dulje drži, jer nema 
više mnogo vode. — Drugim načinom osoljeno meso ostaje doduše 
hranivije, no pošto ostaje u njemu mnogo vode, ne da se dobro sačuvati. 
Obično se spoje oba načina. Polovica se soli uriba suho, dočim se 
druga polovica s nešto salitre (salitre i sladora) rastopi u vodi, i tim se 
nasoljeno meso polije. 

Badanj ili korito, u koje se meće meso, valja prije 
dobro očistiti i solju natrti. Najprije se polažu u nj veliki 
nasoljeni komadi, kao n. pr. butovi, a praznine se ispunjuju manjim komadima. 
Cijelo se pokrije drvenim poklopcem, te se optereti kamenjem. Salamure 
valja naliti toliko, da se meso posve pokrije. Svaki se dan očepi dolje 
badanj, da iscuri rasol, ili se grabi iz korita, pa se njime meso opet polijeva. 

Osim soli upotrebljavaju mnogi još kojekakve druge stvari, koje. su 
ne samo bez koristi, već mnoge pače i škodljive. 

M nož i na sol i o vis i o vrsti mesa, aio vremenu, za koje 
želimo sačuvati meso. Tako na pr. masno meso (slanina) zahtijeva manje 
soli, nego goveđe meso, jer se mast tako lako ne kvari. Želimo Ii meso 
sačuvati samo na kratko vrijeme, na pr. preko zime, treba manje soli uzeti, 
nego kad želimo meso sačuvati i preko ljeta. Što se meso više soli, to više 
izgubi hranivih česti, ali se ujedno dulje drži. — Za zimske mjesece do- 
statno je 5°/o s °l> ( n a 100 kg. mesa 5 kg. soli), za dulje vrijeme na pr. 
preko ljeta 7%. Uz sol se upotrebljava obično i salitra, od koje dobije 
meso lijepu crvenu boju. Mnogo salitre čini meso tvrdo i žilavo, pače 
škodi zdravlju. Više od 30 — 50 grama na jednu centu ne valja uzeti. Dobro 
je salamuri dodati 1% sladora, od kojega meso biva tečno i sočno. Dobra 
salamura sastoji se: 

od soli 3 - 5 kg. 
od salitre 40 grama 
od sladora 060 kg. 

na 18 litara vode. 

Salamura se kuha, ali se prije upotrebe mora posve ohladiti. Kako 
dugo meso ima stajati u rasolu, to se ravna po veličini komada. Manji se 
komadi mogu izvaditi iza 8—14 dana, veći moraju 3—4 nedjelje ostati u 
rasolu, pa se onda obično jošte suše u dimu. 

Sušenju mesa isti je razlog kao i soljenju, da se 
naime meso dulje sačuva. Objesi li se meso u suhu zraku, izgubi jedan dio 
svoje vode, pa se stoga dulje drži. Tako pohranjuju meso u vrućim zem- 
ljama, a i naši seljaci suše kadšto na zraku prijesno meso. Suši li se meso 
u suhu dimu, tad mu se oduzimlje ne samo jedan dio vode, već u meso 
prodire dim, u kojem imade kreozota, koji se protivi gnjiloći. Stoga se u 
dimu sušeno meso dulje sačuva, nego na zraku sušeno. Visi li meso u 
dimu, koji je zasićen vodom, ne će se osušiti, te ako je k tomu meso još 
hladnije, nego dim, a to je obično, skuplja se voda na mesu, pa tako se 
može pokvariti, dok još visi u dimu. 

Prvi je dakle uvjet dobromu sušenju, da je dim suh. 
Sirovo, vlažno drvo ne valja za sušenje, isto tako ne valja gorivo, koje 
gorenjom razvija smrdljive plinove, kao kameni ugljen, treset. Najbolje je 
za sušenje bukovo drvo, zatim ostalo lisnato drvo. Od čbiogorice dobije 
meso kao od kamenoga ugljena neugodan tek, zaudara po smoli. Dobro je 
nešto borovice baciti u vatru. 

Osim na vlagu mora se paziti i na temperaturu. U vru- 
ćini se rastopi jedan dio masti u mesu, pa iziđe na površinu ; ovdje prima 
dim, od kojega dobije žutu boju. Kad vatra više ne gori, ohladni zrak - 
od hladna zraka povuče se čađava mast djelomice u meso, od česa meso 
dobije žutu boju i neugodan tek. To se događa, ako meso visi odveć blizu 

vatre. Ako je od vatre preveć udaljeno, može dim već tako hladan biti, da 
vode više ne može upijati, već obratno pušta vodu. U tom događaju ne će 
se meso osušiti, pače se može lako usmrdjeti. Najbolje je da meso visi u 
posebnoj komorici na tavanu, u tako zvanoj dimnici. — U dimnici treba 
da visi svaki komad tako, da se ne tiče jedan drugoga ili stijene. Ne valja 
meso predugo ostaviti u dimu. Kad je tamno-žuto, onda je dosta suho. 

Sušeno se meso spravlja ljeti u peć, ili se objesi u dimnjak, gdje se 
ne loži ; smrad od čađi i tmina priječe, da muhe ne dođu do mesa. Dobro 
je također, da se meso meće u pepeo, a da se ne zamrlja, omota se svaki 
komad papirom. 


Pohranjivanje povrća. 

1 povrće se sačuva preko zime sušenjem i soljenjem; ali 
mnogo se povrće može svježe sačuvati preko zime, ako se spremi 
u podrumu, pače imade povrća, koje može bez pogibli vani zimovati. 

Podrum mora biti suh, svijetao, zračan i ne odviše hladan. U takovu 
podrumu pohranjuje se u pijesku celer, peršin, mrkva, povrtnica itd. — 
Povrće, koje želimo sačuvati blijedo, posadi se na najtamnije mjesto u 
podrumu. Zelena mu se boja time promijeni u žućkastu, a lišće postaje 
prhko i nježno. Ono pak bilje, koje treba da dalje raste i da ostane zeleno, 
valja posaditi na najsvjetlije i najzračnije mjesto. Ovamo pripada peršin, od 
kojega se upotrebljava lišće, kelj pupčar itd. 

U podrumu pohranjeno povrće mora se marljivo prigledati. Lišće, 
koje počne gnjiti, valja odstraniti. Ako je pijesak posve suh, mora se 
polijevati, ali tako, da se lišće ne smoči. 

Glavatom se kupusu odstrani gornje lišće i odreže kocen, pa 
se onda metne na daske. 

Korun se čuva na hrpi u posve suhom podrumu; ako je pivnica 
vlažna, mora se pod i stijene obljžiti daskama. Kad se naime korun iz 
zemlje vadi, imade u sebi još mnogo vode, koju tek kasnije izgubi, stoga 
zahtijeva korun osobito suho mjesto, gdje će se pohraniti. 

Neko se povrće, kao salata, matovilac, poriluk, špinat, kozjak, mrkva, 
peršin, uopće sve povrće, komu ne škodi vlaga i zima, može ostaviti i 
preko zime u vrtu, samo ga valja pokriti slamom, gnojem i sličnim. 

Soljenjem se spravlja za zimu kupus, repa, krastavci, 
zeleni pasulj. 

Za ukisivanje kupusa najprikladnije su jedre glave, nježnih vlakanaca; 
od velikih grubih glava ne će biti fina kupusa. 

Najprije se mora izvanjsko zeleno, gnjilo ili inače nečisto lišće odstraniti, 
kocen se izreže nožem i tako priređene glave ribaju se što sitnije. Badanj, 

u koji se meće kupus, valja dobro očistiti i malko natrti solju, tad se 
naslaže jedan sloj ribana kupusa, pa se dobro posoli, zatim sloj cijelih ili 
raspolovljenih glavica, pa se dobro prignječi batom. Na taj sloj naslaže se 
drugi sloj ribana kupusa, pa se opet prignječi i posoli kao prvi, i tako se 
radi daljć, dok se sav kupus ne složi. Pojedini slojevi ne smiju biti predebeli, 
da se mogu što bolje prignječiti, osobito se mora paziti, da ne ostane 
nigdje praznina. — Među pojedine slojeve mogu se metnuti narezane tunje 
ili jabuke, ali se ne preporučuje primiješati kojekakvih mirodija, jer se 
time onaj osobiti tek kisela kupusa oslabi; isto tako nije od potrebe kupus 
odviše soliti; 2 1 / 2 do 3 % soli J* e dostatno. Posljednji sloj se pokrije čistim 
kupusovim lišćem i bijelom čistom krpom. Najposlije se metnu pristale 
daske, koje se pritisnu kamenjem ili vretenom. — Tako umetnut kupus 
počne uz umjerenu toplinu od 8 — 12° C. vreti. Slador se od kupusa 
pretvori u mliječnu kiselinu, koja razmekša vlakna, ali se protivi gnjiloći. 
Za nekoliko (3) nedjelja razvilo se već toliko kiseline, da se kupus može 
trošiti. Gornja voda, koja nešto zaudara, odgrabi se, poslije toga se kamenje 
odmakne, lišće i nešto ribana kupusa, koji je možda preveć mekan, odstrani 
se, daske i krpa se operu, pa kad se kupus za potrebu izvadio, pokrije 
se opet daskama, te se nalije vodom. Tako se čisti kupus svake nedjelje, 
inače bi se pokvario. 

Ako je kupus odviše kiseo, valja mu ispiranjem hladnom 
vodom oduzeti suvišnu kiselinu. Dobro skuhan, ne odviše kiseo kupus, 
pospješuje probavu, dok jako kiseo djeluje baš obratno. 

Na isti se način ukiseljuje i isjeckana repa, samo ne treba, da se tako 
jako prignječi. 

Repa, kao što i kupus, može se nabrzo ukiseliti ovako: U oveći 
lonac metne se narezane repe ili kupusa, zatim se polije toplom vodom, u 
kojoj je razmočen krušni kvasac, pa se tako dugo ostavi u toploj kuhinji, 
dok se ne ukiseli. 

I krastavci se spravljaju soljenjem. Zato se odaberu posve zdravi 
zeleni krastavci, srednje veličine, te se ostave 24 sata u svježoj vodi 
zdenčanici, zatim se izvade i dobro otaru čistom tepom, pa se naslažu u 
staklenu posudu ili bačvicu, pridodavši im nešto kopra i višnjeva ili trešnjeva 
lišća. Kad je posuda puna, nalije se svježom slanom vodom zdenčanicom. 
Voda ne smije slanija biti od obične slane čorbe. Posuda se dobro 
zatvori, pa se ostavi u toploj kuhinji ili na suncu, dok se krastavci ne 
skisnu. Kad već nešto nakiselo mirišu, valja ih odnijeti na hladno mjesto, 
da se ne pokvare. 

Zeleni se p a s u 1 j .ovako spravlja za zimu. Najprije se izreže kao 
obično, kad se vari, pa se metne u vrelu vodu. Kad jedanput uzavri, izvadi 
se, pa se razgrne, da se ocijedi voda i da ohladi. Zeleni se pasulj vari 

s dva razloga: 1. varenjem se odstrani bljutav suvišak lisnoga zelenila i 
sumpor, koji neugodno zaudara. 2. varenjem se zgruša bjelančevina zelena 
pasulja, koja mu zatrpa šupljinice, da ne može iscuriti odviše soka. Pasulj se 
zatim metne u posudu od drva ili kamena, naspe se soli ( l j 2 kg. na 10 kg. 
pasulja), te se dobro prignječi ; najposlije se nalije svježe vode zdenčanice. 
Kad se je pasulj ukiselio, valja ga očistiti svake nedjelje. 

Krastavci, žuti i zeleni pasulj, cikla, crvene jabučice, 
paprika i drugo povrće može se i u octu spravljati za zimu. 

Maleni se krastavci metnu u svježu vodu zdenčanicu, poslije nekoliko 
sati se izvade i obrišu. Zatim se slažu u posude uz kopar i višnjevo lišće. 
Prije se već svari dobrog vinskoga octa sa slanom vodom, pa kad ohladni, 
poliju se njim krastavci. (Na 3 litra octa 1 litar vode i 6 žlica soli). Da 
se zraku spriječi pristup, metne se odozgor mast, te se posuda dobro zatvori. 

Sušenjem može se gotovo svako povrće sačuvati za 
zimu. Povrće se suši vrlo jednostavnim načinom ili na zraku ili u toploj 
(ne vrućoj) peći. Glavno je, da se istjera voda. Najprije valja povrće dobro 
očistiti i oprati, zatim se ocijedi voda s njega, pa se razgrne na situ, na 
daskama ili na čistom platnu. Tako prostrto povrće valja marljivo pregrtati, 
da se vlaga što prije istjera. Kad se drobi, znak je, da je suho. 

Pohranjivanje sušenoga povrća nije se još tako uobičajilo, pa stoga 
kod nas u zimi i proljeću nema mnogo promjene u varivu, dok u drugim 
zemljama ne poznaju gotovo razlike među ljetom i zimom. Pohranjivanje 
voća sušenjem i spravljanje u nepropusnim kutijama (konserve) od velike 
je znamenitosti, osobito u trgovini. U Parizu, gdje se troši najviše povrća 
na cijeloj zemlji, razvila se trgovina s povrćem baš ogromno. Povrće se 
dovozi u Pariz iz Marseilla, Bordeauxa, a najviše iz Algira (sjev. Afrika), 
pa se s toga Algir zove povrtnjakom Pariza. Iz Holandije, gdje je Kor- 
nelius Negenhock izumio način, kako se sušenjem pohranjuje povrće, izvozi 
se svake godine veliko mnoštvo u Ameriku, Rusiju, Švedsku i Norvešku ; 
isto tako se izvozi iz Londona, gdje se u najbližoj okolici bavi do 35.000 
ljudi gojenjem povrća. 

Pohranjivanje voća. 

Voće se spravlja ili svježe, ili se suši, ili se kuha u sladoru. 
Voće, koje želimo svježe spraviti, mora biti zrelo i posve zdravo, t. j. ne 
smije biti nigdje udareno ili inače oštećeno, jer takovo će voće skoro gnji- 
ti. Voće dakle ne valja tresti sa stabla, već oprezno obirati. Prije nego što 
se odnese voće u podrum (komoru), valja ga ostavit 2 — 3 nedjelje na 
zračnom mjestu, da nešto vode ishlapi, jer se tako lakše sačuva od gnjiloće. 
Podrum, gdje se spravlja voće, neka bude prilično taman, suh, ne odviše 

topal, a niti odviše hladan (2 — 10°C). Voće se slaže drškom, gore na police, 
gdje je prostrta slama, tako da se jedan komad ne dotakne drugoga. Samo 
tvrde vrste mogu se naslagati u hrpe. Plemenito se pak voće mora umotati 
komad po komad u fini papir. 

Sušenjem pohranjuje se različno voće, kao grožđe 
smokve, datulje, šljive, kruške, jabuke itd. Kod nas se obično 
suše samo šljive i donekle kruške, jabuke i trešnje. U Bosni se ži- 
vahno trguje suhim šljivama. 

Voće se u veliko suši u posebnim pećima, koje se zovu »sušare ili 
pušnice«. Za kućnu pak potrebu meće se u običnu toplu peć, kad vatra 
više ne gori. Voće, koje želimo sušiti, mora da bude posve zrelo; trešnje, 
višnje, šljive ostavljaju se na stablu dotle, dok nijesu oko drška namreškane. 
Za takovo voće znademo barem, da nije crvljivo ; jer crvljivo voće skoro 
pada sa stabla. Jako kisele ili jako slatke jabuke ne valjaju za sušenje, dok 
kruške slatka opora teka, koje prijesne nijesu tečne, daju dobro sušeno 
voće. Šljive, trešnje, kruške, breskve obično se ne ljušte, ali jabuke se mo- 
raju oljuštiti. Jezgričavo voće suši se najprije uz visoku temperaturu (75 — 
100°C), da se u svom vlastitom soku pomalo kuha; poslije se temperatura 
snizi (60-65°C). Kod koštičava voća radi se obratno, da kožica od pare 
ne raspuca, i da sok ne može iscuriti. Odviše polagano sušeno voće je 
kiselo, dok je prebrzo sušeno obično žilavo i kožasto. Kad je voće dosta 
suho, izvadi se iz peći, te se ohladi na zraku, zatim se spravi na zračno 

suho mjesto. Ako suho voće počinje pljesniviti, valja ga metnuti u vruću 

peć (krušnicu), da se uništi plijesan. Oljušteno je voće finije. 

Ukuhavan je voća u sladoru. To se pravi ovako : Najprije se 
napravi bistar sladoran sok. Za to se uzme na jednu funtu (500 grama) 
y 2 funte (250 grama) vode, te se metne na slabu vatru, dok se slador ne 
rastopi. Ta se rastopina zatim kuha, a pjena se marljivo skida. To biva 
tako dugo, dok se rastopina ne zgusne tako, da se može razvući u niti. 
Sad se metne u nju voće, pa se pusti, da se uz marljivo skidanje pjene 
jedno pet minuta kuha. Ako je voće bilo jako vodenasto, onda se mora 

sladorni sok, kad se ohladi, ocijediti i još jedanput kuhati, dok se opet do- 

voljno ne zgusne. Tad se tekar nalije na voće i zajedno s voćem ulije 
u staklene posude, koje se povežu čvrsto papirom (pergamentom), ili 
volovskim mjehurom. 

Voće kuhano u pari priređuje se ovako : Staklenka se napuni priređenim 
voćem. Na to se nalije vode, da se ispune sve šupljine, zatim se doda 
toliko stučena sladora, koliko je bilo vode. Staklenka se čvrsto poveže per- 
gamenat papirom, najposlije se metne u lonac s vodom, gdje se voće u 
pari kuha. Nježno voće ostavi se u pari 10, jedrije i do 20 minuta. 


41 


Kod ukuhavanja voća u sladoru najznatnije je: 1.) da se sva pjena 
dobro odstrani i 2.) da je sladorni sok dovoljno gust; posljednje ćemo po- 
stići, ako sok ponovno kuhamo, osobito kad je voće vodenasto. Pjena sa- 
držaje bjelančevine, koja pruža onim zlokobnim klicama i gljivicama izvrsnu 
hranu. Isto tako se razvije plijesan u rijetkom sladornom soku, dok se u 
gustom soku uništuju gljivice. Stoga valja pamtiti, da odviše sladora 
nikada ne škodi, premalo pak škodi uvijek. Prevelika dakle štedljivost 
nije tu umjesna. 

Nadalje valja pamtiti, da se gotovo ukuhano voće zajedno sa sokom 
ne smije odmah uliti u određene posude, već se mora prije dobro ohladiti, 
ili se barem posude ne smiju odmah zatvoriti. I kod pohranjivanja voća u 
sladoru treba da sok pokrije voće, jer se inače lako pokvari. 

A 

-j— Njegovanje peradi. 

Njegovanje peradi od velike je koristi vrijednoj kućanici, osobito na 
selu ili u manjem gradu, gdje imade dovoljno mjesta, pa ni hrane ne treba 
kupovati. »Žalosna je kuća, gdje nema kokoši«! veli hrvatska poslovica. 
I zaista mi ne možemo pomisliti uredna gospodarstva, gdje u dvorištu ne 
bi bilo raznovrsne peradi: kokoši, pataka, gusaka, purana. — Ali umna go- 
spodarica njegovat će samo najbolje pasmine. Imade pasmina, koje više 
koriste jajima, druge su opet prikladnije za tovljenje; prema tomu će umna 
gospodarica izabrati pasmine. Dobre kokošje pasmine za tovljenje jesu: 
dorking, bramaputra, kokinkinai lafleche. Od pataka se pre- 
poručuju talijanske, švedske i rouenske pasmine; od gusaka 
pomoranske i toulonske. 

Dobre kokošje pasmine za nesenje jaja jesu talijanske i špa- 
njolske. Od pataka su najprikladnije za to engleske i talijanske patke. 

Mnogo djeluje na perad i podneblje. Ako pasmini ne prija 
podneblje, gdje se nalazi, ne će uspijevati, pa će tako biti od slabe koristi. 
Ako je kućanici stalo do prodaje jaja, ona će izabrati najplodnije pasmine, 
pa će i gledati, da budu jaja teška i velika. Loša kokoš n. pr. nosi godi- 
mice 73 jaja, i to svaki peti dan, a izvrsna kokoš nese i preko 182 jaja 
na godinu. Kokoši nesu jaja od 10. mjeseca, i to najprije malena, a kad su 
starije, nesu veća jaja. 

Jaja za nasad ne smiju biti prestara (svakako ispod 3 nedjelje), i 
koliko je moguće jednako velika, te od dvo- do četiri-godišnje životinje. 
Ljuska mora biti dobro razvijena, ni prejaka, ni preslaba. 

Jaja određena za nasad treba izvaditi svaki dan iz gnijezda, tad 
ih valja očistiti, označiti brojkom, te ih čuvati na suhu hladnu i zračnu mjestu. 

Za s j e d izabere se mirna i strpljiva životinja. Osobito 
je za taj posao sposobna purica, i to ne samo za svoja jaja, već i za 
kokošja. — Kokoš, koja želi sjedjeti, poznaje se po tom, što počinje 
kvocati, traži jaja, pa ako ih ne nađe, sjedne na prazno mjesto. — Sad joj 
treba urediti gnijezdo od mekane slame ili sijena; u nj se metne i nešto 
pepela i neke miomirisne biljke. 

Budući da mlada perad mnogo trpi od zime, najbolje je za nasad vrijeme 
od polovice ožujka do polovice svibnja. — Prema veličini kvočke metne 
se u gnijezdo 11 17 jaja, i to za topla vremena više, nego kad je hladno. 



Iztraživanje jaja za nasad s Grunhaldtovim zrcalom. 


Kvočki se daje svaki dan tri puta hrane i vode, i to blizu gnijezda, tako 
da mora ustati i gnijezdo ostaviti. To je potrebno, da se malo odmori, i 
da ne zagadi jaja. Jaja ne valja u gnijezdu obraćati; samo ako su zaprljana, 
moraju se oprezno očistiti mlačnom vodom i spužvom. Kvočku treba dobro 
hraniti, i to ječmom, heljdom itd., kadšto i kruhom, namočenim u vinu. 
U blizini gnijezda mora joj se prirediti i nešto pepela, da se uzmogne va- 
ljajući se u njemu riješiti kojekakva gada. 

Šesti se dan istražuju jaja. Koja su svuda posve prozračna i jasno 
žuta, ne valjaju, pa ih treba odstraniti. Za kokošja jaja traje sjed 19 — 24 
dana, obično 21 dan, kod pure i patke 28—30 dana, kod guske 28—29 dana. 

Ne prokljuje li se pile poslije 24 dana, valja metnuti jaje u toplu vodu 
od 40 — 42°C. Jaje, u kojem je živo pile, kreće se nekako čudnovato u 
vodi. Takova se jaja malo nakucaju i opet kvočki podmetnu. Ako poslije 
nekoliko sati pilići ne iziđu, valja ih odstraniti; tako i ona jaja, koja se ne 
giblju u toploj vodi. 

Kadšto je pile tako slabo, da ne može prokljuvati lupine, ili je lupina 
tako tvrda, da je ne može probušiti kljunom. U takovu događaju mora se 
pomoći piletu. Pilići se ne smiju uzeti odmah ispod kvočke, već se ostave 
barem 24 sata, jer se inače lako mogu prehladiti. Lupine se moraju odstra- 
niti ispod kvočke. 

Prva hrana poslije 24 sata jesu u tvrdo kuhana sitno sasjec- 
kana jaja. Osim toga daje se pilićima prvih danah još razmrvljena sira ili 
u mlijeko namočen kruh, a svaki drugi dan nešto sasjeckana luka; kasnije 
dobiju proje i drugoga zrnja. Svaku večer treba ih metnuti u košaru pod 
kvočku, da im bude toplo. Voda za pilo mora biti uvijek svježa i čista. 
Da se pilići ne smoče, što im spočetka može vrlo škoditi, dobro je, ako 
se uzme za vodu plosnata posuda. Piliće vode stari 20 dana, pa je pro- 
bitačnije, da se pilići od 2 — 3 kvočke dodijele samo jednoj kokoši. Među 
drugu perad u dvorište mogu se pustiti poslije 20 dana. 


Hrana starije peradi. 

Kokoši i patke jedu sve, stoga se moraju hraniti životinjskom i bi- 
ljevnom hranom. Životinjska hrana jesu crvi, različni ostaci mesa itd. Za 
lakšu probavu potreban im je pijesak, a za tvrdu ljusku od jajeta trebaju 
vapna. Ako u kuhinjskim ostacima nema dovoljno soli, onda se mora hrani 
dodati i nešto soli. Svježa, čista voda vrlo je potrebna živadi, osobito ako 
se hrani suhom krmom. 

Gdje se perad u dvorištu može slobodno kretati, naći će sama velik 
dio svoje hrane, ali se svakako mora još i napose hraniti. U zatvoru mora 
se redovito hraniti; ljeti 3 puta na dan, zimi 1 puta. U jutru dobije perad 
mekanu hranu, kao u vrućoj vodi namočene posije ili brašno, u koje se 
metne kuhana koruna, mlijeka, skosanih ostataka mesa, zatim variva, kruha, 
sitno smrvljene ljuske od jaja, pak nešto soli. U večer je najprikladnije 
zrnje, i to različne vrste, kao ječam, kukuruz, pšenica itd. — Pijeska i 
vapna ne smije peradi nikada manjkati. No valja pamtiti, da se ljuske od 
jaja ne smiju davati u velikim komadima, jer se životinja lako priuči, da 
jede jaja. 

Cvetišić r Kućanstvo. 4 

Kokoš i n jak mora da bude sagrađen na suhu mjestu, i u zimi 
treba da je dosta topal. Ako je na otvorenu mjestu, treba ga slamom i 
sličnim obraniti od zime. Pod mora biti suh; zidovi treba da se pobije’e svake 
godine barem jedan put Ulaz ili leto načini se spram juga, da mogu 
sunčani zraci rano u jutru dopirati u kokošinjak. Osim toga su potrebna 
za ventilaciju vrata i prozori. Od velike je znamenitosti, da se kokošinjak 
marljivo čisti, ako je moguće svaki dan. Pod se ima posipati pijeskom. I gni- 
jezda se moraju često očistiti, da se ne nakupi gamadi. Zato je dobro, da 

se u gnijezdo naspe nešto 
pepela, praha, duhana ili 
sumpora. Najbolja su gni- 
jezda drveni sandučići s le- 
tom i poklopcem, koji se 
može dignuti. Ova se gni- 
jezda osobito zato prepo- 
ručuju, što su tamna, te se 
lakše mogu čistiti nego 
košare, a životinja je u 
tom gnijezdu mirna. 

Svake se večeri izvade 
jaja iz gnijezda; samo jedno 
mora da ostane, a to je 
obično jaje od porculana 
ili sadre. 

Drvene priječke, sjedala, 
moraju u kokošinjaku tako 
ponamještene biti, da živad 
sjedeći na priječkama ne 
može osmraditi gnijezda ili 
druge životinje. 

Za patke ili guske mora 

se gospodarica pobrinuti, da imadu u dvorištu dosta vode, da se u njoj 
mogu okupati, dok se kokoši kupaju u pepelu. 



Stroj za kljukanje. 


Tovljenje živad i. 

Za tovljenje najbolje je mlada živad od 6 — 8 mjeseci. Glavno pravilo 
za tovljenje je mir. Kokošinjak, u kojem se tovi, razdijeli se daskama na 
više odjela, da je životinja potpuno u miru. Sprijeda mora da bude otvor, 
da može glavu tako ispružiti, da dosegne u posude s hranom i vodom, 
koje se postave pred kokošinjak. Najbolja hrana za tovljenje je zob, kukuruz, 

pšenica, pšenične mekinje, ječam, kukuruzno i heljdino brašno, korun, laneno 
i konopljano zrnje i bukvice, a da bude meso tečnije, dodaje se hrani na 
svršetku tovljenja nešto borovice, slatkoga januša, kumina itd. Živad se 
može i na drugi način toviti. Napravi se naime tijesto od kukuruzna brašna 
ili kakva žita i vruće slane vode ; od toga tijesta prave se krugljice ili 
trganci, koji se na toploj peći osuše. Prije nego će se upotrebiti, namoče 
se u vodi ili u mlijeku, pa se ture oprezno u grkljan, da ih životinja pro- 
guta. Tako se hrane dva puta na dan, u večer i u jutru. Poslije svake hra- 
nidbe mora im se dati čiste, svježe vode. 

Pure se tove kao kokoši. Na nekim mjestima kljukaju ih još orasima, 
lješnacima, kestenom itd. Guske se tove na različan način: ili se kljukaju 
ječmenim ili pšeničnim tijestom, ili raženim trgancima, kojima se dodaje 
nešto meda, ili kuhanim mokrim kukuruzom. 



Stari Egipćanin kljuka guske. 


Patke se moraju polagano priučavati na tovljenje; ne smiju se naglo 
odstraniti od drugih ili zatvoriti. Najbolje se tove patke na polju, gdje 
mogu naći u izobilju hrane. 

Budući da se guske za tovljenje ne giblju, povećavaju se jetra, t. j. obole. 
Tako bolesna jetra prodaju se kano osobito slasna, dosta skupo. Neke 
kućanice znadu bolest pače još pospješiti time, što hrani pridodavaju praha 
od drvena ugljena, papra itd. 

Njegovanje krmad i. 

Budući daše domaće svinjče zadovoljava svakom biljevnom i životinjskom 
hranom, kuhinjskim i inim otpacima u gospodarstvu, to je gojenje svinja 
od velike koristi za svaku i najsiromašniju kuću, gdje se tomu ne protive 
mjesne prilike. Za jeftin novac može kućanica nabaviti mlado svinjče, koje 
može hraniti otpacima iz kuhinje i vrta, što ih inače ne bi mogla upo- 

trebiti. — Ovako će priskrbiti ne samo jeftino meso za svoje kućanstvo, 
već može sebi i lijep dohodak stvoriti prodajom svinja. Što se svinjče 
veoma hitro razvija, te se dakle skoro može unovčiti, a uz to je slabo 
osjetljivo spram nepovoljna vremena, povećaje mu znatno vrijednost u go- 
spodarstvu. No ipak mu ne prija velika razlika u temperaturi; stoga treba 
da mu je staja zimi topla, ljeti pak prohladna. To je razlog, što svinja 
ljeti traži kupelj, da se ohladi ; pa ako ne nađe vode, a ona će se valjati 
u blatu. Nije joj dakle stalo do nečistoće, kako se često misli, već samo do 
toga, da se ohladi. I svinjče ljubi čistu, suhu staju, te ne će bez potrebe u blato. 


Pasmine svinja. 

Od domaće svinje ima vrlo mnogo pasmina. Za domaću potrebu naj- 
bolje su one pasmine, koje brzo rastu, ne izbiraju hrane, ne iziskuju velike 
pažnje, te se dobro tove. Za fino tusto meso i mnogo masti prikladne su 
osobito engleske pasmine srednje veličine. — Uopće je u kućanstvu naj- 
glavnije, da se proizvodi što više mesa. Zato su najbolje takove pasmine, 
kojima su osobito dobro razvijene one česti tijela, gdje se nalazi meso, 
koje dakle imadu širok hrbat, široke duge krsti, ne odviše tešku glavu i ne 
preduge koštičave noge. Jednom riječju, sve jestive česti svinjčeta neka budu 
dobro razvijene, a one, koje se ne jedu, kao kosti i štetinje, slabije. No 
ipak mora da bude kostur dosta jak, da može životinja lakše odolijevati 
svakoj nepogodi ; osobito grizalo neka bude jako. 

Svjema ovim zahtjevima najbolje zadovoljavaju engleske pasmine 
(yorkširske). Za naše prilike vrlo je prikladna turopoljska i bosanska pasmina, 
zatim crna srijemska i mongolska (u Ugarskoj je zovu Miloš-Šumadijskom). 

Za obično kućanstvo kupuju se najbolje mlade svinje u dobi od 
1 / 4 godine, kad se već i bez mlijeka mogu dobro hraniti. 


► Hrana. 

Svinjče se hrani vrlo različnom krmom. Osim slame i sijena jede 
svaku hranu iz životinjstva i biljarstva. Najbolje, ali i najskuplje meso, dobije 
se, ako se svinjče hrani mlijekom. Izvrsna je hrana ječam, zob, kukuruzno 
brašno, bob, grašak itd. Svaka hrana treba da je prije svega zdrava, dakle 
ne smije da bude pokvarena ili gnjila. Kako svinjče ljubi osobito rijetku 
tekuću hranu, dobro je, ako mu se hrana podaje kano napoj ili rijetka 
kaša. Ako se hrani suhom hranom, ne smije mu nikada uzmanjkati svježe, 
čiste vode. Ako u kuhinjskim otpacima ne bi bilo dosta soli, mora se krmi 
dodati i nešto soli. 

Svinjče vrlo brzo probavlja, pa stoga nije dobro, da mu se daje 
prijesna koruna ili cijelo zrnje, jer to želudac ne bi mogao dobro pro- 
baviti, pa bi se mnoge hrani ve česti kano neprobavljive izlučile. Zrnje se 
daje ili prekrupljeno ili barem kuhano ; isto tako se kuha korun, repa itd. 
Zelena se krma prije razreže. — Napoj ne smije bite prevruć, osobito se 
mora paziti, da u njemu nema nesmrvljena vruća koruna, jer bi svinjče, 
koje pohlepno ždere, moglo pokvariti želudac. 

Jeftinije se othranjuje krmad, kad se tjera na pašu. Dobra je paša 
sjenovito, močvarno mjesto, hrastova ili bukova šuma, a i strništa, gdje svinje 
traže različne trave i istrušena zrna. 

Svakidašnju hranu valja razdijeliti na tri, po mogućnosti jednaka obroka, 
no nikad se ne smije dati odviše na jedan put. Mlade životinje i one, koje 
se tove, hrane se 4 puta na dan. Ustanovljeno vrijeme za hranjenje mora 
se točno držati. Svaki put, kad se je životinja nahranila, valja kopanju i 
druge posude dobro očistiti; ostaci hrane brzo se naime rastvaraju, te po- 
kvare i zdravu hranu, kojom se posuda opet napuni. Osobito čisto treba 
držati posudu, u kojoj se u kuhinji sakupljaju otpaci. Najbolje je, da se 
upotrebljavaju izmjenice dvije posude tako, da se jedna može dobro očistiti 
i prozračiti, dok se druga upotrebljava. 

Uopće valja pamtiti, da je za uspijevanje svinjčeta 
kao što i svake druge životinje, glavni uvjet čistoća i 
dobra njega. Kotac neka ne bude zimi odviše studen, a ljeti ne odviše 
vruć. Zato je najbolje, ako stijene koca nijesu preveć tanke i ako nije iz- 
vržen studenim vjetrovima, ili pak žestokom suncu. Pod neka bude čvrst i 
naklonjen, da gnojnica može lako otjecati. Najbolji je pod od asfalta, cementa 
ili popločen kamenim pločama. Stražnja polovica neka bude viša, da krmče 
može suho mjesto izabrati za ležište. Potrebno je, da se kotac može dobro 
zračiti. Ljeti, kad je vruće, najbolje je pustiti svinje na polje, na sjenovito, 
ohladno mjesto. Ako nemaju vode za kupanje, valja ih svaki dan oprati 
ili polijevati studenom vodom. 


Sastavine bilja. 

Bilje se sastoji, kao što i životinjsko tijelo, od ugljika, vodika, kisika 
i dušika. Osim tih počela imade nekoje bilje još sumpora, fosfora, željeza, 
kremika, solika, lužika, vapnika itd. — Ova počela tvore različne slučenine, 
koje dijelimo na dušične i bezdušične. 

1. Dušične tvari bilja sastoje se od istih počela (ugljik, vodik, 
dušik, kisik, sumpor) kao i dušične tvari životinjskoga tijela, pa su i u 

sličnom razmjeru međusobno slučena; uopće imade u bilju više dušika i 
manje ugljika nego u životinja. 

Biljevna bjelančevina (albumin) topi se u vodi, no u vrućini 
zgruša se isto tako kao bjelančevina jajeta. Nalazi se u svitn dijelovima 
bilja, što ga uživamo, osobito u varivu i u sjemenju bogatu uljem. 

Biljevna sirnina (kasein) ne topi se u vodi, ali se topi, ako 

imade u vodi fosforo-kisele soli ili kakav alkalij. Kao legumin sirnina 

glavna je dušična sastojina sočiva (s toga leguminose). 

Ljepivo ili biljevni fibrin ili biljevno kelje je najglavnija dušična sa- 
stojina žitnoga zrna, od koje imade brašno to svojstvo, da se pomiješano 
s nešto vode dade utijestiti ; ne topi se u čistoj vodi, ali se topi, čim se 

vodi doda nešto kiseline ili natronova ili kalijeva luga. Topi se i u alkoholu. 

2. Bezdušične tvari bilja su: 

Biljevne masti i masna ulja. Od životinjskih masti razlikuju 
se biljevne osobito time, što sadržaju mnogo slobodne masne kiseline. 
S toga razloga ne smiju se biljevne masti dulje vremena držati u kovnim 
posudama. 

Škrob se sastoji od tri počela: ugljika, vodika i kisika i to tako, da 
su vodik i kisik u škrobu u istom razmjeru spojeni kao u vodi. Stoga se 
broji škrob među tako zvane ugljične hidrate (hydor, voda). 

Gledamo li škrob kroz mikroskop, vidjet ćemo, da se sastoji od 
veoma sitnih zrnaca različne veličine i različna oblika, tako da s pomoću 
mikroskopa možemo raspoznavati brašno pojedinih vrsta žita po obliku 
škrobovnih zrnaca. Ugrijemo li s vodom pomiješan škrob uz neprestano 
miješanje do 60°C. dobit ćemo gustu sluznu tekućinu, inkašu (Kleister). — 

Grijemo li suh škrob pomalo do 160 i do 200°C., pretvorit će se 
bijela boja u žutu i smeđastu. Sad ima svojstvo, da se rastopi u hladnoj i 
toploj vodi u sluzavu tekućinu, te se zove škrobova guma ili teklina. — 
Dalje se mijenja škrob, ako ga dulje grijemo uz razrijeđenu sumpornu 
kiselinu; najprije se pretvori u gumu, a zatim u dekstrin i najposlije u 
grozdov slador. Ta se promjena zbiva i pod utjecanjem kvasca, te probav- 
noga soka (sline, ptyalin), zbog kojega se kod probave škrob pretvara u 
dekstrin i zatim u grozdov slador, i napokon kad klija sjeme, u kojem ima 
škroba (diastaza). 

Slador se nalazi u bilju gotov kao grozdov slador (Traubenzucker) 
i trskin slador. Ako ostavimo sirup (sladornu otopinu) neko vrijeme u 
miru, odijelit će se iz njega zrnat talog, dok jedan dio sirupa ostane žilava 
tekućina. Taj se talog sastoji od sitnih zrnaca, pa se nalazi u velikoj 
množini u voću, osobito u grožđu, a otuda mu i ime. Kod sušena voća 
izbija s vremenom na površinu kao bijel prašak. — Ovaj se slador u vodi 
manje topi nego obični slador, pa je i manje sladak. Imade to svojstvo, da 

s pomoću kvasca direktno vri rastvarajući se u alkohol i ugljičnu kiselinu, 
dok trskin slador (obični slador) tek vri, ako se pretvori najprije u grozdov 
slador. Ovu pretvorbu uzrokuje kuhanje s organskim kiselinama ili 
s razrijeđenom sumpornom kiselinom. Budući da se u voću, koje sadržaje 
sladora, uvijek nalaze i organske kiseline, jasno je, zašto se slador u voću 
nalazi kao grozdov slador. 

B i 1 j e v n e kiseline, koje se većinom nalaze u voću kao kiselina 
četrunova, jabučna, treslena kiselina, nijesu znamenite kao hraniva, no tim 
većma kao dražila. 

Stan i čina (cellulosa) ima iste sastojine kao i škrob. Nalazi se u 
svakoj biljci i u svakom njenom dijelu kano tanana kožica, koja okružuje 
i najsitniju biljevnu stanicu. Biljožderi, kojima se trećina hrane sastoji od 
staničine, lakše je probavljaju nego čovjek. 



Maslinovo 


ulje. 


U biljevne masti pripadaju ulja, što ih imade u plodu i sjemenu 
nekojega bilja, kao u maslinama, u lanenim i konopljanim glavičicama, u 
maku, bademu, repici, orahu, lovorici itd. — Ova se ulja zovu masna ulja. 
Masna ulja imadu to svojstvo, da na papiru ili tkanini ostave masnu mrlju, 
te čine ove tvari prozračnima. Budući da se masna ulja ne tope u vodi, 
ne mogu se masne mrlje očistiti vodom. 

Za kućanstvo je najznatnije ulje, što ga dobijemo od ploda pitome 
uljike. — Uljiku su već stari narodi cijenili i štovali kano sveto drvo, kao 
što im je bilo i sveto ulje, što su ga dobivali od uljike. — Maslinova 
grančica, što ju je Noju donijela golubica poslije strašnoga potopa, bila je 
znak mira, pa još i danas ima isto značenje — Maslinovo ulje ublažuje 
boli, njim se posvećuju glave crkvenih i svjetskih vladara, a svetim uljem 
pomazuju i bolesnike na smrtnoj postelji. 

Domovina je divlje uljike po svoj prilici južni dio prednje Azije 
i grčko otočje. — Feničani donijeli su prvo maslinovo ulje u Grčku i 
u ostale krajeve Evrope, gdje je jošte vladalo divljaštvo. — U sedmom i 
osmom stoljeću prije Isusa bilo je u južnoj Italiji i na susjednim otocima 
prekrasnih šuma vazda zelene uljike. — Južni krajevi današnje Francuske, 
koji su i danas na glasu poradi ulja, dobili su od Rimljana prve uljike. 
— Rimljani donesoše uljiku i u naše krajeve: u Istru, Hrvatsko primorje i 
Dalmaciju, gdje uljika sve ljepše napreduje. Ime »ulje«, koje je rimskoga 
podrijetla, primiše Hrvati na zapadu od Rimljana, dok ime »zeitin«, što se 
čuje u istočnim krajevima, prisvojiše Hrvati od Turaka, koji to ime donesoše 
iz Azije, gdje stari Izraelci nazivahu maslinu »sait« ili »zeit«. 

Uljika je vazda zeleno drvo, koje uzrastom i lišćem nalikuje 
vrbi. Uljika je mnogo ljepša, ako izraste iz sjemena, pa kad raste slobodno, 
može dočekati starost od više stotina godina. U južnoj Španjolskoj imade 
nepreglednih šuma visokih i starih uljika, a na otoku Malorki rastu upravo 
gorostasne uljike. 

Ali gospodari ne uzgajaju rado uljike iz sjemenja, jer time mnogo 
vremena gube, već je rasaduju sađenicama. Grančica odmah pusti korijenje, 
a skoro rodi i plodom. A budući da mlade masline uvijek bolje rode, nego 
stara drveta, to ih gospodari doskora posijeku i mladicama zamjenjuju. — 
U krajevima, gdje imade divlje uljike, oplemenjuje je čovjek cijepljenjem. 

— Kad uljika ocvjeta, počinju se razvijati plodovi, koji dozru tek u jesen. 

— Plod nalikuje na šljivu, samo što je manji. — Dok su plodovi nezreli, 
vrlo su gorki i zeleni. Tek kasnije potamne, a meso se napuni uljem. — 
Plodovi, osobito zeleni, mnogo se jedu, ali se mora prije ona prejaka 
gorčina odstraniti, što biva na različan način. 

Ulje se cijedi iz plodova. Kad plod dozri, obavi se berba, 
što je obično mjeseca studenog i prosinca. — 1 Mnogo stoji do toga, kako 
se bere i priređuje. Najfinije je ulje oko Aixa u Francuskoj, premda mu 
tu podneblje iz daleka tako ne prija, kao u južnoj Italiji i Španjolskoj; ali 
tu se ljudi ne trude, pa stoga je francusko ulje daleko natkrililo talijansko 
i španjolsko. U novije vrijeme gledaju i kod nas više na berbu i priređi- 
vanje, pa je stoga ulje sad mnogo bolje. 

Zreliji plodovi daju dobro ulje, koje se može dugo držati, a da se 
ne pokvari. Ako su plodovi već tako zreli, da bi otpadali, onda se dobije 
vrlo fino ulje, ali se ovo ulje ne drži dugo. — Najbolje je, da se plodovi 
rukom oberu i odmah u prešu nose, kako se to oko Aixa radi, stoga im 
je ulje i najfinije. Ako se naime plodovi otresu, onda padaju sa zrelima 
i nezreli, uz to se još i oštete, pa ako se još k tomu odmah ulje ne 
iscijedi, tako da plodovi već stanu vreti, sasma je naravski, da ulje ne 
može biti tako dobro. — Najgore je, ako se čeka, dok plod sam pootpada, 
kao što to rade u Italiji i Španjolskoj, jer je onda već pljesniv. 

Najfinije je ulje, koje se iscijedi, kad se plodovi 
prvi put u preši slabo protisnu. — U mesu ostane još dosta 
ulja. Ovo se mora toplom vodom namočiti, pa onda ulje izlazi s vodom. — 
To je slabija vrsta. Najposlije se meso ugrije u kotlu, pa opet cijedi. To 
je ujje najgore, pa se upotrebljava za gorenje i za pravljenje sapuna. 

U trgovini se najviše cijeni proven galsko ili aixsko ulje, za 
za njim dolazi florentinsko. 

Fino ulje ima zelenkasto-žutu boju. Na suncu poblijedi i postane bez 
boje. Okusa je slatkasta, a mirisa nema nikakva. 

Mirodije. 

Mirodije nam ne služe za hranu, već se dodavaju jestvinama kao 
začin, da poboljšaju ukus i podražuju naša probavila. Mi razlikujemo 
domaće i inostrane mirodije. Najpoznatije domaće mirodije jesu : kumin, kopar, 
peršin, komorač prosti, slatki januš, celer, gorušica, luk, češnjak itd. 

Luk, češnjak, gorušica sadržavaju neko oštro hlapivo ulje, koje u 
toplini ishlapi. Kako je to ulje jako dražilo za želudac, to je najprikladnije^ 
da se luk itd. zajedno s jestvinama kuha, odnosno peče ili friga, jer tad 
jedan dio ulja ishlapi. — Gorušica, koja se na različan način priređena 
jede na umak s mesom, imade u sebi mnogo oštra hlapiva ulja. Gorušica 
se ne smije držati u kovnom posudu ili miješati ili vaditi kovnom žlicom. 

Najznatnije inostrane mirodije jesu: korica, papar crni, lovorovo lišće, 
klinčići, glavičice, orašak, vanilija, đumbir itd. 

Korica. 

Korica se dobiva od jednoga stabla nalik na našu krušku. U Istočnoj 
Indiji, na Ceylonu, Javi i nekim drugim otocima Indijskoga oceana imade 
od koričnjaka cijelih šuma. — Dvaput na godinu odrežu se male grančice, 

pa se ogule; kora se zatim osuši na suncu, i to je tad poznata korica. 

Najbolja korica jesu tanki blijedo-žuti komadi. 

Papar. 

Papar je grm, nalik na naš hmelj. Domovina mu je tropska Azija. U 
novije vrijeme imade ga u vrućim krajevima Amerike i Afrike. Crni i bijeli 
papar potječu od jedne te iste biljke. Crni papar nezrele su bobulje, koje 
suše na suncu, pa su stoga hrapave i crne. Bijeli papar je zreli plod. 

Bobulje se namoče u morsku vodu, zatim se pranjem i trenjem skine 

kožica i napokon se osuše. Za krmad je papar otrov. Dobar papar imade 
glatke, pune, velike i tvrde bobulje. Ako su bobulje nepravilne, 
malene, jako nabrane, lako sivkasto-crne boje, znak je da papar nije 
najbolje vrste. U Engleskoj patvore pače papar i prave bobulje od ilovače, 
ulja i nešto coyenskoga papra (sličan pravomu papru). I u Francuskoj se 
pravi umjetni papar od sadre, brašna, gume i nešto tucanoga papra. 
Stoga ne valja kupovati samljevena papra. 

Lovorovo lišće. 

Lovorovo lišće dobivamo od lovorike, koja raste na obalama Sredo- 
zemnoga mora. Imade je i u Dalmaciji i Primorju, a u Grčkoj i dalje 
spram juga ima čitavih lovorovih šuma. Dobro je lišće ugodno-zelene boje, 
ponešto sjajno i jaka aromatična mirisa. Bobulje služe za lijek. Kad su 
još svježe, vadi se iz njih ulje, koje također služi za lijek. 

Klinčići. 

Klinčići su cvjetni pupoljci jednoga drveta, koje pripada među naj- 
krasnije drveće vrućega pojasa, zbog kojega su se u Istočnoj Indiji bili 
krvavi bojevi, i za koje se osobito otimlju Nizozemci. Jedva čovjek može 
šta ljepšega pomisliti od gvozdike, kad cvjeta, te je puna prekrasnih crvenih 
kita. Pupoljci se beru, dok su još zeleni, namoče se u vruću vodu, 
zatim se suše na slaboj vatri, od česa dobiju smeđu boju. Ako se suše na 
suncu, dobiju crnu boju. 

Dobri su klinčići veliki, puni, glatki, suhi i lako se kidaju, čisto 
smeđe boje, ugodna mirisa, pak jako mirodijna oštra teka. 

1 klinčići služe ne samo za začin različnim jestvinama, već i u ljekar- 
nicama, parfimerijama itd. Kano domaći lijek pomažu osobito protiv zubobolje. 


Glavičice. 

Glavičice (Neugevvurz) su nezreo i na suncu sušen plod mrtovnice 
(Pimentbaum), kojoj je domovina Zapadna Indija. 

Orašak. 

Oraškovac je stablo, koje raste u vrućim krajevima, osobito na Mo- 
Iukama. Plod (orašak) je nalik na breskvu; ljuska je obavita crvenom 
mrežom, nazvanom oraškov cvijet (Muskatbluth). Iz oraška se dobije još 
neko ulje, oraškov maslac ili melem, što služi u ljekarnicama. Orašak i 
oraškov cvijet poškropi se morskom vodom, da se ne pokvari ulje. 


Vanilija. 

Vanilija je ljudima mila mirodija. Dijete je tropske Amerike, ali se 
sada već nalazi na Ceylonu, Javi, u Cayennu itd. Vanilija je nalik na naš 
bršljan, njezina kao prst debela stabljika i grančice viju se po drveću. 
Plod je valjkast, dosta tanak tobolac, s mnogo sićušnih crnih sjemenaka. 
Zreli se plod osuši, namaže kakaovim uljem, pa se onda razašilje u trgovini. 

Dobra vanilija je jaka mirisa, tamne boje, među 
prstima se osjeća masnom. Ako je žućkasta, svjetlo-smeđa, slaba 
mirisa, suha, te se lako kida — ne valja. Dugi komadi, obasuti bjelkastim 
sitnim lecima, tako zvana uleđena vanilija, cijene se najviše. 

Ali ti bijeli leci sadržavaju neku otrovnu tvar, vanilin zvanu, koja 
može zdravlju vrlo nauditi, pa se stoga valja paziti, da se preko- 
mjerno ne uživa ta mirodija. 

Ako je vanilija odviše posuta tim lecima, znak je, da je ili već stara, 
ili da su umjetno napravljeni od sladora ili druge neke tvari. O toj prijevari 
može nas uvjeriti samo sitnozor. Ako su leci patvoreni, tad su široki i leže 
na površini slabo mirišljive vanilije. Naravni kristali su maleni i u obliku sitnih 
iglica, koji okomito stoje na površini. Vanilija se pohranjuje u dobro zatvorenim 
limenim kutijama ili u staklenkama. 


Đ u m b i r. 

Đumbir je korijen istočno-indijske biljke istoga imena, koja je sada 
već u svjema tropskim zemljama udomljena. Uspijeva na vlažnu tlu. U 
trgovini razlikuju dvije vrste: đumbir bijeli ili oljušteni i smeđi, crni ili 
prosti. Kađ je biljka već suha, izvadi se iz zemlje pa se odreže korijen. 
Ovaj se ili popari vrućom vodom, ili se oljušti nožem, pa se osuši na 
suncu. Odatle razlika. U kuhinji je najprikladniji bijeli đumbir. 

Đumbir mora da je boje svijetle, žute kao slama, a unutra mekan i 
brašnav. Sasma bijeli (engleski) đumbir nije dobar, jer je obično bijeljen 
klorom. Kako se đumbir vrlo lako upljesnivi, treba ga držati na posve suhu 
mjestu, najbolje u drvenoj škrinjici. 

K a p r e. 

Kapre su pupoljci grma, koji raste u svjema zemljama oko Sredo- 
zemnoga mora, u južnoj Francuskoj itd. Ti se pupoljci s proljeća oprezno 
trgaju, osole, ili se začirič octom, pa se u bačvicama ili staklenkama raza- 
šilju. Imade velikih i malih ; male su kapre bolje, obično su u staklenkama. 


Šafran. 

U kuhinji upotrebljava se šafran za bojadisanje jestvina i pila; ali od 
mnogo veće znamenitosti je kao lijek. Domovina šafrana je istok, no sad 
se već sadi po čitavoj južnoj Evropi, pače u Njemačkoj i Engleskoj. — 
Šafran, što ga upotrebljavamo, jesu njuške pestića šafranova cvijeta. Mjeseca 
rujna i listopada sakuplja se cvijet, iz kojega se izvade njuške i osuše na 
suncu i u sobi. Ali njuške vrijede samo od pravoga ili jesenskoga šafrana, 
a ne valjaju od proljetnoga, što ga u vrtovima goje za ures. 

Šafran se pohranjuje u limenim kutijama, ili u staklenkama, u koje 
ne može dopirati sunce. — Najbolji je francuski, austrijski i ugarski šafran ; 
najlošiji je turski. 

Sve mirodije sadržavaju u sebi neko hlapi vo ulje, 
koje od masnoga ulja valja dobro razlikovati. To ulje ne ostavlja mrlje na 
papiru, jer ishlapi, i od toga svojstva mu i ime. Jaka je mirisa i oštra miro- 
dijna teka. To je ulje razlog, zašto se upotrebljavaju mirodije. Hlapiva ulja 
podražuju naime probavila, odlučuju želudačni sok i pospješuju rastvorbu 
jela, koja tako brže prelaze u krv. — Ali mirodije se moraju jestvinama 
dodavati vrlo umjereno, inače škode zdravlju. — U sjevernim krajevima 
nijesu mijodije potrebne, pače mogu i škodljive biti; tamo naime zima po- 
spješuje izmjenu; drukčije je to na jugu, gdje može spora izmjena tvari 
uzrokovati i bolesti. — U tim pokrajinama mirodije su baš nužne. 

S 1 a d o r. 

Dan danas teško možemo pomisliti kuhinju, u kojoj se ne bi upo- 
trebljavao ^slador kod različnih jestvina. Vjeran je pratilac kave, čaja, čoko- 
lade, pa ipak prođoše stoljeća, dok se je kod nas udomio, dok je zauzeo 
mjesto meda, kojim su ljudi prije zaslađivali jela. U Evropu dolazile su 
već vijesti u starom vijeku, da je u Aziji neka trska, iz koje se dobiva 
sladak sok. Azijski bi narodi slatki sok iz trske sisali, ili bi ga cijedili u 
posude, da se zgusne, no čist slador iz soka vaditi umjeli su samo Kitajci. 
Tek u devetom stoljeću donesoše Saraceni 'sladom u trsku u Egjpat, u Špa- 
njolsku, Siciliju i na grčke otoke. Kad je Kolumbo po drugi put krenuo 
(1493.) u Ameriku, ponio je sa sobom s Kanarskih otoka i sladorovu 
trsku. Godine 1506. porasla je na St. Domingu prva sladorna trska. Odavle 
se raširila preko zapadne Indije i tropskih krajeva američkoga kopna. — Još 
za Henrika IV. bio je slador u Francuskoj tako rijedak, da su ga prodavali 
samo u ljekarnicama. U Njemačkoj je još dugo vremena narod svoja jela 

zaslađivao medom, jer je slador bio preskup. — No potrošak sladora 

rastao je sve više, a sav novac za slador morao je odlaziti iz Evrope. Ali 
tad nađoše u Evropi domaću biljku, koja je mogla zamijeniti sladornu 
trsku. Godine 1747. otkri ludžbar i ljekarnik Marggref u Berlinu, da u 

blitvi ima mnogo sladora. Pol stoljeća kasnije podigne Francuz Achard 

prvu tvornicu sladora iz blitve. Ali uspjeh ne bijaše sjajan. Tek 20 godine 
kasnije nađe ova grana industrije utočište u Francuskoj, gdje je i prekrasno 
procvjetala. Uz Francusku doprinijela je još Rusija, Njemačka i Češka, da 
se Evropa oslobodila stranoga sladora. Danas zauzimlje Češka prvo mjesto 
u fabrikaciji sladora. 

Slador se obično smatra istodobno kao hranivo i kao dražilo. — To 
je mnijenje u toliko opravdano, što se škrobovina bilja slinom mora pre- 
tvoriti u slador, jer u obliku škrobi ne može prijeći u hranidbeni sok, pa 

stoga ne bi mogla služiti hranidbi. — Slador je dakle za hranidbu isto 
# tako znamenit kao i škrob,, pače prištedi našim probavilima posao pretvorbe. 
No ipak ga ne bismo mogli u većoj množini upotrebiti direktno kao hranu, 
jer prekomjerno uživan poremetio bi probavu i tako naškodio zdravlju, dok 
se iz hrane, u kojoj ima škrobi, polagano proizvodi. 

Smatramo li slador kao mirodiju, kojom sladimo jelo, ili kao dražilo, 
koje pospješuje ugodnim načinom našu probavu, onda će slador kao 
hranivo donekle izgubiti svoju znamenitost. Odatle i razumijemo, zašto 
se na proizvođenje sladcra toliko troši novaca, jer za hranidbu ga možemo 
imati mnogo jeftinije kao škrob, a uz to ga naše tijelo badava proizvodi. 
Najznatnije su ove vrste sladora: trskin slador i grozdeni slador. 

Trskin slador, koji se nalazi u različnim biljkama, vadi se iz sladorne 
trske i sladorne blitve. U Kitaju vade još tu vrstu sladora iz sladornoga 
sijerka, u Indiji i Indijskom otočju iz neke paome, a u Sjevernoj Americi 
iz sladornoga javora. 

Sladorna trska dijete je vrućih krajeva. Najbolje uspijeva na vlažnu 
zemljištu. Pripada u red trava. Naraste 3 — 4 m. visoka, pa je 3 — 5 cm. 
debela. U batvu se nalazi mezga, puna slatka soka, iz kojega se dobiva 
trskin slador. 

Vrijeme žetve u pokrajinama sladorne trske vrijeme je veselja, ali ujedno 
vrijeme napora i truda. Budući da se naime sladorna trska ne može dulje 
držati, moraju radnici raditi često dan i noć. Kad trska dozri, posiječe se 
velikim noževima, lišće se poodsijeca, isto tako zeleni vrsi ; zrela se batva 
vežu u snopove i u mlinove odnesu, gdje se među valjcima tište, da iscuri 
sok. Slama se osuši i upotrebljava kao gorivo. Sok se odmah zakipi i očisti 
vapnom i drugim sredstvima, jer bjelančevina uzrokuje već nakon kratka 
vremena, da se sok pokvari. Vapno se ili taloži na dno, ili pliva sa žgru- 
šenom bjelančevinom na površini, pa se ta pjena skida velikom žlicom. 
Kad je sok bistar, kuha se u kotlu, dok tako ne ožilavi, da se može izvući 
u niti. Tad se ohladi u drvenim posudama, a zatim dođe u probušene 
škrinje. Od njega se cijedi tekuća melasa (sirup — onaj dio sladora, koji 
se ne uledi), a u škrinji ostane surov slador, koji se još mora u tvornicama 
rafinovati (čistiti). Od melase peku skupocjeni rum, ili se pravi slador 
lošije vrste. 

Surov se slador čisti u tvornicama rastopivši ga opet u vodi s po- 
moći} vapna, krvi, a osobito ugljena od kosti, koji izlučuje 
kiseline, bjelančevine, boje itd. Tako pročišćen sok se ukuhava, dok se 
ponešto ne zgusne, zatim dođe u kalupe, gdje polagano ohladi. To su 
glave sladora. Kalupi imadu na vrhu otvor, koji se začepi, kad se ulijeva 
sok. Zgusnut sok sadržaje u sebi još nešto tekućine, melase, koja iscuri, 

ako se kalup očepi. Glave stoje okrenute šiljatom stranom dolje. Melasa, 
što se izvuče iz sladora, prodaje se tvornicama za alkohol. 

Slador izrađuju na različan način: kao glave, zatim kao 
lomljeni slador, samljeveni slador, kockasti slador, a Englezi prave mnogo 
uleđenoga sladora (kandis). 

Iz blitve se dobije slador sličnim načinom kao i iz sladorne trske. 
Blitva se pere, razreže i istišti, da se dobije sok. 

Grozdov slador, korunov slador, škrobov slador različni su nazivi za 
jednu te istu vrstu sladora, koja se u veliko proizvodi iz korunova brašna. 
Taj se slador različno upotrebljava: kod ukuhavanja voća, no tu mora vrlo 
čist biti, kod pravljenja vina, da se u slabim godinama nadomjesti manjak 
sladora u grožđu, kod varenja pive, da zamijeni slad itd. 


Ocat. 

Ocat se pravi od tekućina, u kojima ima žeste, kao što je rakija, 
vino, pivo, voće itd. Iz rakije se proizvodi ocat u tvornicama; u kućanstvu 
se obično pravi od vina. 

Naš obični ocat sastoji se od octene kiseline i vode. Najjači ocat sa- 
držaje 10% octene kiseline, najslabiji oko 2%. — Octena se kiselina nalazi 
u voću, u malinama itd., uopće u tvarima, koje sadržavaju sladora. Iz 
sladora postaje naime vrenjem žesta (alkohol), iz koje se može praviti ocat. 

Vinski je ocat najbolji. Obično se pravi ovako: Burence 
ili druga kakova posuda napuni se jakim octom tako, da se kiselina uvuče 
u šupljinice posude. Poslije 14 dana odlije se polovica, pa se nalije nešto 
vina, ali tako, da ostane prazan prostor, gdje se nakupi zraka. Zrak uz 
toplinu od 10— 20° R. prouzrokuje kisenje. — Posuda se postavi na mirno 
mjesto ili u toploj kuhinji, ili ljeti na prozor, kamo sunce dopire. Kad je 
ocat dosta jak, dolije se vina, što se više puta ponavlja, dok se posuda 
posve ne napuni. Da nam se ocat dulje drži, treba ga ugrijati do 50°, 
zatim se ohladi, napuni u boce i dobro začepi. 

U tvornicama prave sada ocat ovako; U jednu dosta visoku 
bačvu nalije se odozgor proste, vodom dobro razređene rakije, a na 
doljnom kraju iscurit će gotov ocat. Bačva imade naime gore dno s mnogo 
luknjica. Kroz svaku luknjicu povuče se konac, koji se gore zauzla, da 
ne bi propao. Na ovo dno se nalije razređene rakije, koja polagano niz 
konce curi u bačvu. Ova je napunjena strugotinama od bukova drveta, koje 
su bile dulje vremena u jakom octu. Rakija curi dakle polagano na strugo- 
tine, dok ne dođe do dna. Na tom dugom putu pretvori se žesta rakije u 

octenu kiselinu. Ali tomu je potreban zrak. Da dakle zrak može slobodno 
dopirati, ima u bačvi na okolo koso vrtanih rupa, tako da ne može ništa 
iscuriti, već samo unilaziti zrak. Najposlije dolazi rakija, koja se putem pre- 
tvorila u ocat, do doljnoga dna. Nad tim se nalazi pipa, kroz koju iscuri 
gotov ocat. 

Ako seocat umjereno uživa, ne škodi, pače djeluje ugodno 
na tjelesni organizam. Ocat se ne smije držati ili kuhati u bakrenim 
ili olovnim posadama, jer se ocat slučuje s bakrom i olovom u vrlo 
otrovne soli. 

Dobar ocat je bistar i proziran, okusa je kisela, ni- 
pošto gorka. Ocat od voća imade opor tek, što potječe od treslene 
kiseline u lupinama voća, od kojih se napravio ocat. 

Često je ocat izmiješan sumpornom ili solnom kise- 
linom ili kojekakvim otrovima. Takav ocat gori na usnama, a 
okus mu je gorak. Kućanica se može lako uvjeriti, da li ima u octu sum- 
porne ili solne kiseline. U posudici od porculana rastopi se komadić 
sladora u nešto vode ; posudica se metne na lonac vrele vode, gdje se pusti, 
da rastopina posve ishlapi. Na vrući slador, što je ostao u posudici, nalije 
se nekoliko kapi sumnjivoga octa. Ako je ocat patvoren solnom kiselinom, 
pokazat će se smeđe pjege, imade li pak u njemu sumporne kiseline, biti 
će pjege crne. Često imade u octu škodljivih primjesa od bakra ili olova, 
što biva, ako se drži u takim posudama, ili su bezdušni tvorničari hotice 
primiješali olovnoga sladora. Držimo li u octu, u kojem imade bakra, čist 
nož, odlučit će se smeđi talog. Imade li u njemu olova, pokazat će nam to 
pokus sa jodkalijem. Jodkalij se rastopi u nešto destilovane vode, pa se 
kaplje u ocat; ovaj se pomuti i požuti, što je znak, da u njemu imade 
olova. Olovo se u octu može upoznati i s pomoću nekoliko kapi sumporne 
kiseline, koja uzrokuje smeđi ili crni talog. 


Odjeća. 

Čovjek, kao što i svako drugo ustrojno biće, treba neki stanoviti 
stupanj topline. O toj toplini ovisi život i uspijevanje poje- 
dinca. Stoga biljke i neke životinje u umjerenom i studenom pojasu pro- 
spavaju zimu, dok ih proljetni sunčani zraci opet ne ugriju do onoga 
stupnja, koji je potreban za životno djelovanje; stoga nalazimo u vrućim 
pokrajinama druge biljke i životinje, nego u hladnim krajevima. Čovjek 
može doduše živjeti u različnoj vanjskoj toplini, ali mu je ipak toplina krvi 
svuda jednaka, u tropskim kao i u polarnim krajevima, t. j. u zdrava i 
odrasla čovjeka je -j- 37.5°C. Da čovjek veoma različne stup- 

njeve vanjske topline može podnositi, pomaže mu prikladna hrana^ 
a osobito odjeća i djelovanje kože. Doklegod čovjek živi, razvija se 
u njegovoj krvi neprestano nova toplina. Jedan se naime dio hrane i istro- 
šenih čestica tijela spaja s udisanim kisikom (izgori), pa ipak ostaje 
tjelesna toplina uvijek jednaka. To dolazi odatle, što čovječje tijelo, kao što 
i svaka druga ugrijana stvar, gubi topline na svoju okolicu. Samo u 
vrućici i upalama raste toplina, dok zbog slaboće i s nedostatka krvi pada 
ispod normalnoga stupnja. 

Najveći dio topline gubi čovjek isparivanjem i žare- 
njem kože; taj se gubitak izravna koje vanjskom tempe- 
raturom, koje odjećom i stanom. — Ako je vanjska toplina 
znatnija, ishlapljuje na našoj koži više vode, pa se ova stoga ohladi; kad 
je pak vanjski zrak hladniji, tad se ishlapljivanje kože znatno umanji, a 
odjećom priječimo preveliki gubitak topline. 

Odjeća dakle imade zadaću, da uzdrži toplinu tijela 
na jednakom stupnju; osim toga imade da zadovoljava 
ćudorednim i društvenim zahtjevima. Ona ne smije da 
priječi normalno djelovanje organa čovječjega tijela, i 
na j poslije mora da se prilagodi materijalnim prilikama. 


Svojstva tvari, koje služe za odjeću. 

Sve tvari, od kojih pravimo odjeću, moraju biti loši vodiči 
topline, uz to šupljikavi na površini i trajni. Loši vodiči primaju 
toplinu polagano i polagano je opet ispuštaju. U tom pogledu je svila 
toplija od lanena platna, pamuk topliji od svile, a vuna opet toplija od 
pamuka. — Najlošiji vodič topline je zrak. Hrapave tkanine, koje su u 
svojim šupljinicama pune zraka, drže bolje toplinu. S toga nam je toplije, 
ako obučemo više haljina, makar tankih, jednu na drugu, nego kad nam 
se odjeća sastoji samo od jedne debele haljine. — Haljine, koje su tako 
guste, da ne zatvoraju zraka u šupljinicama, propuštaju tjelesnu toplinu 
tako brzo, da tijelo zebe. Tako je haljina, podstavljena vatom, vrlo loš 
vodič, dok nas haljine od iste, ali gusto satkane tvari ne griju tako. 
Pletene vunene rukavice mnogo su toplije, nego tijesne kožne rukavice. 
Krzno, perinje, koje u sebi zatvora mnogo zraka, dobro nas brani od studeni. 

Ali zrak je loš vodič samo, kad je miran ; vjetar oduzme našemu 
tijelu toliko topline, da se možemo lako nahladiti. Tako nas uz jednaki 
stupanj topline mnogo više zebe, ako je vjetrovito, nego kad je zrak miran. 
Akoprem preveć jaka promjena zraka nepovoljno djeluje na nas, to ipak ne 
škodi zdravlju tako, kao odviše slaba. — Koža naime prima neprestano iz 


59 


zraka kisik, a ishlapljuje ugljičnu kiselinu i vodene pare. Ako se dakle 
zrak, koji se dotiče kože, ne izmijeni toliko, koliko je djelovanjem kože iz- 
gubio kisika i primio druge kožom izlučene tvari, poremetit će se zdravlje. 
— Stoga nam haljine od guste nepropusne tvari (gutaperče, kaučuka), 
kao što su kišne kabanice, ne prijaju po običnom vremenu. Mokre haljine 
škode veoma ne samo tim, što ishlapljivanjem oduzimaju tijelu mnogo topline, 
već i time, što začepe šupljinice tkanina, i time umanjuju izmjenu zraka na 
koži. — Osim toga voda je bolji vodič topline nego zrak, pa stoga tijelo 
u mokrim haljinama mnogo više topline izgubi, nego u suhoj odjeći. U 
zdravstvenom je pogledu od velike znamenitosti, u kojoj mjeri mogu 
tkanine upijati vodu i opet se posušiti; o tom naime mnogo ovisi, da zrak 
probija kroz haljine i da se toplina izravna na koži. Laneno platno prima 
vodu mnogo brže, nego vuna, pa je i mnogo brže ishlapi. Stoga se laneno 
rublje mnogo brže suši nego vuneno; i stoga se u mokrim lanenim halji- 
nama mnogo lakše nahladimo, nego u mokrim vunenim, to većma, što se 
lanene tkanine mnogo brže smoče, t. j. nasite vodom nego vunene. 

Kod odjeće valja paziti i na boju. Tkanine svijetlih boja upijaju 
mnogo manje sunčanih zraka, nego tamne, ali i manje gube topline ža- 
renjem nego ove. Osim toga mora se kod bojadisanih tkanina paziti, nijesu 
li bojadisane otrovnim bojama, koje odlučujući se kano prašina mogu do- 
prijeti kožom, udisanjem ili inače u tijelo. Sve boje, u kojima imade arsena, 
jesu otrovne. 

Na trajnost odjeće djeluje vrsta, debljina i kakvoća tvari. Najtrajnija 
je koža, zatim laneno platno, pamuk, vuna i svila. Deblje su tkanine traj- 
nije nego tanke od iste tvari. Od velike znamenitosti za trajnost tkanine je 
čvrstoća i duljina vlakna. Tkanine od rahlih, nošenjem ili dojmom vremena 
istrošenih, ili pak od veoma kratkih vlakanaca, nijesu trajne, kao n. pr. 
tako zvana umjetna vuna. 


Tvari, od kojih se priugotavlja odjeća i njihovo priređivanje. 

Čovjek pravi sebi odjeću od vrlo različnih tvari. Od proste životinjske 
kože, kojom divljak pokriva svoje tijelo, do najfinije odjeće od čipaka, 
vidimo cijeli niz proizvoda iz životinjstva i biljarstva, koje je čovjek na 
različan način znao prirediti za odjeću. 

Već i stari kulturni narodi vrlo su cijenili vještinu predenja. To 
vidimo najbolje odatle, što su izum te vještine pripisivali svojim božicama 
ili slavnim vladaricama. Tako su Egipćani slavili božicu Isis, Grci Atenu 
a Kitajci caricu Vao kao izumiteljicu predenja. Oruđe, preslice, kolovrati 
ostali su mnogo vijekova jednaki; ista je preslica služila Grkinjama, koja i 
Cvetišić , Kućanstvo. 5 

našim domaćicama još prije nekoliko godina, dok je nije istisnulo predenje 
na stroju. 

Poznato je, da su Babilonci već u najstarije doba preli i tkali krasne 
tkanine za haljine, sagove itd. — Na slikama starih Egipćana vidi se često 
ne samo preslica već i stan, i to različne vrste. Vrpce, marame itd., u koje 
su umotane mumije, od tako su fina platna, da se moramo upravo 
diviti. I Kitajci i Feničani poznavali su tu vještinu već u najstarije doba. 
Ali predenje i tkanje nije se obavljalo kao zanat, već kao kućni obrt. Tada 
bijahu dakako svi proizvodi tkanja veoma jednostavni, različni likovi i boja- 
disanje tkanina nije još bilo poznato. Tek kasnije počeše Grkinje svoje 
haljine uresivati vezenim ili uzorkovanim rubovima. Ista jednostavnost bijaše 
i u Rimu za republike Ali kasnije je raslo bogatstvo, a s njim i raskošje, 
iz kojega se razvila moda. 

U Njemačkoj su se bavile žene za Karla Velikoga marljivo predenjem, 
tkanjem, pače i šijenjem. Karlo Veliki nosio je samo haljine, što mu ih je 
žena sa svojim kćerima ne samo sašila, nego i tkaninu prela i tkala. 

Lan i konoplje, sjeme pa muči ke, životinjska dlaka, 
čah urica svilca prirodni su proizvodi, od kojih čovjek priugotavlja 
svoje odjeće. 

Lan. 

Lan se upotrebljava već od najstarijih vremena za tkanje platna. On 
potječe po svoj prilici s istoka. Imaju dvije vrsti lana: bijeli i modri. Iz 
cvijeta se razvija okrugla glavičica sa sjemenom, iz kojega se tišti ulje. Naj- 
znatniji dio lana jesu vlakanca stabljike, od kojih se priređuju tkanine. 

Komu je do toga stalo, da dobije fino vlakno, taj ne čeka, dok sjeme 
dozri, već odmah, čim lišće stane vehnuti, a glavice požute, iščupa stabljiku 
zajedno s korijenom iz zemlje. No tko hoće, da se okoristi i sjemenjem 
taj izvadi stabljike, kad je sjeme dozrelo. 

Najprije se očiste stabljike od glavica, zatim se ostave nekoliko ne- 
djelja na polju pod utjecajem rose i kiše, ili se meću u vodu, da se kora 
stabljike može lako odijeliti. Kad se je lan izvadio iz močila, osuši se na 
suncu ili u krušnoj peći, zatim se očisti od tvrdih čestica stabljika trlicom i 
napokon se posve očisti na ogreblu. 

Laneno je vlakno poprijeko do 1 / 2 m. dugo; što je duže, to je i bolja 
roba. Boje je blijedo žute, gdjekad i ociljasto sive. Ako nije bio dovoljno 
močen (kiseljen), onda je zelenkast, ako je bio odviše močen, onda je 
crnkast i nejednako manjast. Dobar lan treba da. je veoma mek i gibak. 
Najbolje vrste lana svijetle se kano svila. Laneno se vlakno može posve 
ubijeliti. Lan valja spravljati na suhu mjestu. Duljim ležanjem biva bolji. 

Lan siju gotovo u svim evropskim zemljama, napose se odlikuju 
Belgija, Rusija, Irska, Njemačka, a u Austro-Ugarskoj monarkiji: Češka, 
Moravska, Ugarska, Galicija, Štajerska, Tirolska itd. 


Konoplje. 

Konoplje pripadaju među koprive. Sjeme služi pticama za hranu ; iz 
njega tišti se i ulje. Čim su konoplje ocvjetale, izvade se iz zemlje, pa se 
zatim s njima isto tako postupa kao s lanom. Konopljano je platno čvršće 
i jače, ali nije tako fino kao laneno platno. Ovo je nešto žutkasto, dok je 
od konopalja sivkaste boje. 

Konoplje se ne dadu potpuno ubijeliti, pak ih stoga obično nebijeljene 
upotrebljavaju. Od njih prave užarsku robu, jedreninu itd. 

Konoplje dolaze u trgovinu iz Italije, Rusije, Pruske, a u novije doba 
uvoze se i američke konoplje. 


Juta. 

Juta je predivo poznato i pod imenom indijskoga lana. Goji se u 
velike kao predivno bilje u istočnoj Indiji i Americi. Jutino je vlakno dva 
do tri metra dugo, pa se odlikuje dosta bijelom bojom i svilenastim sjajem, 
no ipak mu boja po vremenu biva tamnijom, napose ako potječe od sta- 
rijega bilja, posmeđi posve. 

Budući da je jutino vlakno dosta oporo, to ga kvase u masti od 
tuljana i gniječe, a od toga jutenim tkaninama ona osobita i neugodna 
duha. Od jute bijeljene i nebijeljene prave različne grube tkanine, pletu 
užeta, sagove, zastore itd. Tkanine od jute gore vrlo lako, stoga valja biti 
na oprezu. 


Priređivanje predivnih vlakana. 

Očišćeni surovi proizvodi moraju se još na različan način priređivati, 
prije nego ih kućanica može upotrebiti za svoj posao. To biva predenjem, 
luženjem, tkanjem, bijelenjem, apreturom itd. 

Od vlakna postaje predenjem pređa (das Garn). Već od naj- 
starijih vremena upotrebljavalo se za to vreteno i preslica, kasnije kolovrat, 
dok i ovaj ne ustupi mjesto stroju (samopreljci). Na selu se još i sad upo- 
trebljava staro oruđe. 

Sirova i očišćena se predivna vlakna polože istosmjerno, pak se slabije 
ili jače zasuču tako, da se pojedina vlakna jedno drugoga drže zbog trvenja. 
Što se jače zasuču, to se jače drže i to je jača pređa. Pređa se veže u 

pasma (Gebinde), a pasma u motovila (Strahne) i bilježe brojevima. Bilje- 
ženje brojkama različno je spram pređe i zemlje, odakle potječe pređa. 

Pamučna se pređa bilježi također po engleskom sustavu. Broj nam 
pokazuje broj motovila, što idu na 1 englesku funtu 453#r. 1 motovilo 
= 840 yarda (= 768 w?.). 

Lanena se pređa označuje brojevima na englesku. Broj znači koliko 
pašama po 300 yarda ide na 1 englesku funtu. 12 pašama = 1 motovilo; 
20 motovila = 1 svežnju; 10 svežanja = 1 šoku -= 720.000 yarda. 

Jutena pređa označuje se brojem motovila, koliko ih ide na 1 englesku 
funtu (1 motovilo = 300 yarda.) 

Vunena se pređa označuje brojevima tako, da se brojem naznači,, 
koliko motovila (po 560 yarda) ide na 1 engl. funtu. 

Sasučemo li po dvije ili više niti pređe skupa, dobit ćemo konce 
(Zwirn). Taj se posao obavlja na ručnom kolovratu ili u posebnim tvor- 
nicama. Konci se označuju brojevima tako, da se broju pređe dodade broj 
skupa sasukanih niti pređe. Tako n. pr konac broj 20 / 3 znači konac sasukan, 
od 3 niti pređe broj 20. 

Najfiniji laneni konac je brabantski konac za čipke, zatim je holan- 
deski, engleski, škotski i češki. — Konac se upotrebljava ne samo za šijenje,. 
pletenje, promaljivanje, već se od njega prave i čipke, jedan od najkrasnijih 
i najdragocjenijih nakita. Čipke se dijele po zemljama, u kojima se prave, 
na belgijske, engleske, češke, francuske itd. Zatim se dijele na čipkane (ge- 
kloppelte Spitzen) i šivene (genahte Spitzen), na prave i imitovane. — Bel- 
gijske lanene jesu najdragocjenije. Prave se od najfinijeg i najbjeljeg lane- 
noga konca. U Belgiji, Holandiji, osobito u Bruselju, dotjerali su u toj 
vještini tako daleko, da se za brabantske čipke, čipkane od jedne funte 
lana, plaća često 10.000 forinti. U Francuskoj se odlikuju osobito lanene 
valencienske čipke. U Rudogorju prave tako finih i dragocjenih čipaka, da 
se mogu takmiti s bruseljskima. Prave se čipke prave rukom; i te su 
najdragocjenije. Imitovane se rade na stroju. 

Tkanjem se prave od pređe razne tkanine. To biva na starodrevnom 
stanu ili pak na stroju. Kod tkanja ukrštavaju se pravokutno dva reda žica. 
One žice, koje se napnu uzduž, zovu se osnova. Drugi red, koji propliće 
poprijeko osnovu zove se utka. Žice osnove dolaze sad pod utku, sad opet 
nad utku. Tu promjenu prouzrokuju nićanice. Da žice postanu glatke i 
čvrste, namažu se nekim škrobom. Stoga je gotovo platno teže od po- 
trošene pređe. 

Različnom razdiobom i proplitanjem osnovne žice s utkom mogu se 
izvoditi raznovrsne tkanine i najumjetniji uzorci. To biva nićanicama, koje 
se miču sad gore, sad dolje. Za jednostavno platno potrebne su samo 

dvije, za uzorkovane umjetnije tkanine treba ih više. U opće razlikujemo 
ove vrste tkanina: 

I. Glatke tkanine, kano što je platno, gdje se žice jednostavno ukršta- 
vaju, jedna žica dođe ozgor, a druga ozdol utke; lice i naličje se ne razlikuje. 

II. Unakrst tkane tkanine (gekopert), gdje više žica dolazi izmjenice 
ozgor i ozdol utke. Prema razdiobi nastaju u tkanini različni upravni uzorci. 

III. Uzorkovane tkanine, koje pokazuju umjetne uzorke, slike, cvijeće itd., 
nazivlju se damast. — Unakrst tkane i damast tkanine izgledaju na licu 
drukčije nego na naličju. 

IV. Kadifaste ili baršunaste tkanine (sammtartige Gewebe) na licu su 
sad duže, sad kraće i gusto dlakave, imaju tako zvani veo (Flor). Taj im 
se veo može dati ili posebnom utkom ili posebnom osnovom, koja se 
utkiva u običnu osnovu i vodi mjestimice preko tako zvanih kadifnih igala, 
položenih smjerom utke. Tako se stvore gusti redovi šeputića, koji iz tkanine 
proviruju. Šeputići se ili razrežu, šišana kadifa, ili se ne razrežu, nešišana 
kadifa. 

Lanene tkanine. Među glatke lanene tkanine spada platno, od 
kojega razlikujemo domaće platno i platno iz tvornice. Domaće se platno 
obično više cijeni. 

Po prvobitnom mjestu proizvođenja razlikujemo: vestfalsko, biele- 
feldsko, holandesko, belgijsko, francusko, švapsko i irsko platno. 

Naša monarkija proizvodi platno već od staro doba. Osobito je 
poznato platno iz Češke (rumburško, odlikuje se trajnošću, pak gustim i 
jednakim tkanjem), iz Šleske i Moravske (Schonberg). 

Polu platno, pogrješno nazvano irsko platno, ima osnovu od lana 
i utku od pamuka. Batist je nježna, poluprozračna, ali čvrsta lanena 
tkanina, koja se pravi od vrlo tanke pređe. 

Od batista se prave džepni rupci i fina rubenina. Danas se mnogo 
proizvodi jeftiniji pamučni batist. 

Lanene tkanine prodaju se po komadu i po metru. Komadi imadu 
različnu dužinu i širinu (25 — 60m). Na svakom je komadu zabilježeno na 
ceduljici tvrtka tvornice, pak duljina i širina komada. 

Unakrst tkane lanene tkanine su dvonitka (Zvvilch) različnih 
vrsta, kao dvonitka za vreće, za posteljinu i strunjače crveno, bijelo i pru- 
gasto, trojnik za ručnike i stolnjake itd. 

Fino stolno rublje pravi se od damasta. 

Dobro platno mora biti gusto i jednako tkano. Nit 
mora da je od početka do kraja posve jednaka i bez uzlova, a kraj ravan. 
Platno, u kojem imade uzlova i nejednak i neravan okrajak, ne vrijedi 
mnogo. Apreturom sakrivaju se mnoge pogrješke pređe ili tkanine. Zato 
platno s okruglom niti više vrijedi, nego kad je splošteno. 

Pamuk. 

Pamuk dobijamo od pamučike, koja uspijeva u toplim krajevima, 
osobito u Americi, Istočnoj Indiji, Kitaju, Egiptu, Italiji, Dalmaciji i dr. Iz 
cvijeta razvija se plod u obliku tobolca, koji je velik kao orah. Taj je 
tobolac pun sitnoga sjemenja, a svako je sjeme obavito vunicom, koju 
zovemo pamukom. Kad plod dozri, raspuca se tobolac, a pamuk proviruje 
iz glavice. Tad se glavice beru, sjemenje se izvadi i odijeli od pamuka, 
zatim se suši, u svežnje veže i u trgovinu šalje. U predionicama se zatim 
od pamuka prede pređa ; od najslabije vrste priređuje se vata. 

Valjanost se pamuka prosuđuje po slijedećim svojstvima: 1. finoći 
(tankoći), 2. dužini, 3. boji, 4. sjaju, 5. opružnosti i 6. čvrstoći. 

Pamuk, komu su vlakna 3 — 4 cm. duga, zove se dugovlasim (lang- 
stapelig); — kratkovlasim (kurzstapelig), ako su vlakna 2—3 cm. duga. 

Prema tomu, da li pamuk imade jedno ili više dobrih svojstava, 
određuje mu se valjanost. Pamuk »prima« vrste mora biti osobito čist, 
t. j. ne smije imati uzlove ili kake nečistoće. 

Za trgovinu su osobito znamenite vrste pamuka američke i istočno- 
indijske. Najizvrsniji od američkih vrsta pamuka je tako zvani sea-islandski 
pamuk. Taj se odlikuje veoma dugim vlasom, osobitom finoćom, velikom 
čistoćom i svilenastim sjajem. 

Istočno-indijski je pamuk kratkovlasast, nije svilenasta sjaja i obično je 
nečist. Od manje znamenitosti za svjetsku trgovinu je egipatski i evropski pamuk- 
Potonji potječe iz Italije, Španije, Portugalske i Turske. 

Tkanje pamuka bilo je kroz stoljeća jedino u rukama 
Hindostanaca. U srednjem i novom vijeku nosili su u Evropi vrlo 
malo pamučne robe, a i to malo kupovali su iz Indije i Kitaja. U Evropi 
počeli su doduše već u prvoj polovici 10. stoljeća španjolski Arapi tkati 
pamuk, kasnije -i u Mljecima i u Engleskoj, ali se ovaj obrt slabo razvijao, 
dok nijesu u 18. stoljeću Englezi izumjeli strojeve za predenje i tkanje 
pamuka. Premda je Engleska morala dovoziti pamuk iz dalekih krajeva, 
pravila je ipak pamučnu robu tako jeftino, da ju je mogla izvoziti u sam 
Kitaj i Indiju. Prije su se mogli pamukom odijevati samo bogatiji ljudi, a 
danas i najprostiji čovjek može nositi odijelo od pamuka. 

Pamučno je odijelo jeftinije od lanenoga; obično je finije, 
mekše, u vrućini ne priječi isparivanje kože i čuva više od prehlade. Ali 
zato nije tako trajno kao laneno i po vremenu požuti. 

Glatke su pamučne tkanine trajnije od unakrst tkanih. — Najznatnije 
su: katun (pamučno platno) bijeli, bojadisani i uzorkovani. Upotrebljava 
se mnogo za haljine, prevlake itd. Obično je stalne boje, stoga se može 

prati. Katuna mnogo proizvodi Češka, Moravska, Doljna Austrija, Njemačka^ 
Francuska, a osobito Engleska (Manchester). 

Kaliko (calicot indien) finije su vrste katuna, isto tako mol i nos. — 
Katun za podstavu je obično jednomanjast, vrlo jak, debeo i jako apretovan. 

Chiffon (sifon) naliči na platno, bijele je boje, imade širinu od 82 — 115 cm. 
Iz tvornica dolazi vrlo mnogo vrsta. Upotrebljava se za rubeninu. 

Shirting (širting) sličan je chiffonu, no često je širi i jače apretovan. 
Upotrebljava se također za rubeninu. 

N a n k i n g je gusta, jaka tkanina iz kitajskoga pamuka, žutkaste boje. 
Često se bojadiše žuta kakva tkanina od loša pamuka. Pravi nanking izgubi 
na svjetlu i zraku svoju prvobitnu boju, a bojadisani je zadrži. Platnu 
sličan je deblji creton, finiji naturel i vrlo fini cambric i perkail. 
Oxford je deblja pamučna tkanina, bijele boje, prugasta ili kockasta. Prave 
od njega košulje. Julet je jaka hrapava tkanina, žutkaste, crvene ili modre 
boje, od koje se pravi posteljina. 

Rips pokazuje uzdužne pruge, koje postanu time, što jaku dvo- ili 
trokončanu pređu pokriva gusto tanja utka. Upotrebljava se za prevlake 
za pokućstvo itd. 

Monsseline je laka poluprozirna tkanina. Muselina imade razno- 
tnanjastih, često s utkanim uzorcima. Vrste muselina su vapeur, zephir, 
muli ili molio, ovaj je nježna, mekana tkanina bijele boje. Pravi francuski 
muselin se pravi u južnoj Francuskoj od vlakna koprive, koja daje duge i 
kao svila sjajne niti. 

Druge nježne tkanine su: linon, batist, tuli ili gaze. 

Organtin je jako apretovana pamučna tkanina, koja se upotrebljava 
za podstavu. 

Unakrst tkane tkanine. Lako se poznaju po kosim, usporednim 
prugama. Nijesu apretovane, lako se slažu u bore. 

Barhent, od kojega se pravi rubenina. Mol ten je debeo, vrlo 
kosmat barhent. 

Gradel, je nešto apretovan, obično ima izmjenice sjajne i mutne 
pruge, ali imade i kockaste i uzorkovane vrste (damastgradel). Upotreb- 
ljava se za posteljno rublje, pokućstvo itd. 

Satin, jako sjajna gusta tkanina, upotrebljava se za cipele itd. 

Uzorkovane pamučne tkanine jesu ubrusi, stolnjaci, ručnici, 
zatim pique, pokazuje često uzorke, kano da je nazrnčan. Od njega prave 
pokrivače, haljine, posteljno ruho itd. Ovamo spadaju i muselini s utkanim 
cvijećem, figurama itd., koji se upotrebljavaju kao tkanina za zastore. 

Među baršunaste pamučne tkanine spada manchester 
ili obični pamučni baršun. Dolazi iz Engleske (Manchester). 

Od vajkada bijelilo se platno, pamuk, vuna i svila na suncu. Svjetlo 
i zrak prouzrokuju naime, da životinjske i biljevne tvari, kad u njima ne 
djeluje više životna snaga, izgube boju ili pobijele. Svjetlu i zraku pomaže 
voda, pa se stoga te tkanine polijevaju vodom. Bijeljenje na suncu 
traje nekoliko nedjelja. Trava, na koju se razastre platno, ne smije biti ni 
preveć visoka, ni odviše niska ; najbolje je, ako je po prilici deset dana 
prije bijeljenja pokošena. Bjelište, t. j. ono mjesto, gdje se bijeli, neka bude 
bez drveća; jer sjena priječi bijeljenju, a lišće, ako pada na platno, načini 
mrlje. Gdje su zgodne prilike, neka ostane platno na bjelištu i preko noći, 
osobito za uštapa. Jutarnja rosa veoma prija bijeljenju. Ako to ne bi bilo 
moguće, neka se metne platno preko noći u vodu. Platno ne smije nikad 
ležati suho; stoga se marljivo polijeva čistom mekanom vodom, najbolje 
riječnom. 

U novije vrijeme upotrebljavaju se za bijeljenje i kemička sredstva 
(klorovo vapno). 

Ovaj način ne traži toliko vremena, pa se stoga zove brzo bijeljenje. 
Ako se poslije brzoga (umjetnog) bijeljenja tkanina ne ispere -dobro vodom, 
lomi se lako. Stoga je u tom naravno bijeljenje bolje od umjetnoga, te se 
preporučuje, osobito za domaću potrebu. 

Poslije bijeljenja priređuje se platno još apreturom, t. j. platno se 
škrobi, gladi itd. Ali često se previše ovako priređuju pamučne i lanene 
tkanine, samo da budu gušće i teže. Stoga valja na oprezu biti, kad se 
kupuje platno. 

Laci se bojadišu ili u surovu stanju, ili kao pređa, ili kano tkanina. 
Tkanine se uz to još štampaju. 

Za prosuđivanje, da li je tkanina valjano obojena (echtfarbig, dosta 
je, da se sazna, da li boja odolijeva svjetlu, vodi, slabu lugu i slabim kise- 
linama. Da se prosudi stalnost boje spram svjetla, položi se komadić tkanine 
na sunce tako, da mu se jedan dio pokrije neprozirnim predmetom ; nakon 
nekoga vremena opazit će se^ ako je boja osjetljiva, da se na osvijetljenom 
dijelu manje više promijenila. Napokon se kuha jedna krpica s vodom, 
druga se polije razblaženom kiselinom, a treća razblaženim lugom, pa se 
pazi na promjenu boje, i da li su se tekućine ofarbale. 

Razlika između lanenih i pamučnih tkanina. 

Lanenomu se platnu često primiješa pamuk, da postane finije i jef- 
tinije. Takovo platno nije dakako tako trajno kao čisto laneno. O toj prije- 
vari može se kućanica lako uvjeriti. Najprije mora tkaninu malo rukama 
trti, te ako je apretovana, isprati i posušiti. Laneno se platno osjeća hladnije, 
pamučno toplije. Laneno je vlakno sjajnije od pamučnoga. Ako raščehnemo 
komad platna, vidjet ćemo, da se pamuk raščehne pravilno i lako, a laneno 
se platno — ako možda nije pokvareno umjetnim bijeljenem — ne da 

čehati, ili ako se silom raščehne, ne kida se pravilno. Iz lanenoga platna 
mogu se izvući duge niti, dok se pamučne lako kidaju. — Povećalom 
vidimo laneno vlakno kao upravnu okruglu i glatku cijev; vlakno 
od konopalja deblje je, te ima mnogo uzlića, na kraju je poput viljuške 
rascjepkano. — Pamučna vlakna ukazuju se kano plosnate zavijene cijevi. 
U razrijeđenoj sumpornoj kiselini rastopi se pamučno vlakno posve, 
a laneno se ne topi. — Ako komad platna namočimo u ulju, pa ga 
metnemo među dva lista papira i dobro stisnemo, da iziđe suvišno ulje, 
bit će platno prugasto, ako je pomiješano s pamukom. Laneno je vlakno 
naime prozračno, a pamučno neprozračno. Metnemo li sad platno na kakvu 
tamnu krpu, laneno će vlakno biti tamnije oo pamučnoga. 

Vuna. 

Vunom se uopće nazivlje svaka kudrava životinjska dlaka, ali se 
obično pod tim nazivom razumijeva samo vuna od ovce. — Vuna se raz- 
likuje po vrsti ovaca. Ovca se dijeli na dva razreda : gorska ovca s kratkom, 
jako kudravom vunom. Ovamo pripada merinovka. Druga je vrsta ovca iz 
ravnice, kao ugarska, engleska, sjevero-njemačka. — Vuna se razlikuje još 
i po tom, kad i koliko puta se ovca striže na godinu. 

Kod priređivanja vune prvi je i na j znatniji posao, da 
se vuna pere. Ovaj se posao obavlja ili prije striženja, što je običnije, 
ili poslije, kao što to biva u Španjolskoj i Francuskoj. Ovim se drugim 
načinom ovca više štedi, a i sama vuna može se mnogo bolje čistiti. No 
ni dobro oprana vuna nije još za izradnju prikladna, već se mora u 
tvornicama još isprati lugom. Pranjem izgubi vuna 20 — 70 %, a gdjekad i 
više od svoje težine, jer izgubi mast i znoj, kojima je jako natopljena. Iz 
vunene masti vade tako zvani lanolin, pomasti sličnu tvar, koja se 
upotrebljava u ljekarstvu, a iz vunena znoja kalijeve soli. 

Na tijelu ovce nije sva vuna jednako dobra. Najfinija je vuna na 
lopaticama i bokovima; manje je fina vuna sa šije i duž hrpta; najslabija 
s podvratka, trbuha, repa, čela i s nogu. Čupana ili strojarska vuna (Gerber- 
ili Rauhwolle), koja se vapnom skida s krzna, kad se stroji, loša je. Fina, 
ali slabije čvrstoće je janjeća vuna. 

I različne pasmine ovaca daju vrlo raznovrsne vune. Najfiniju vunu 
daje španjolska merinovka, koju goje i u Austriji i Njemačkoj na veliko. 
Najbolju vrstu njezine vune zovu elektoralnom vunom. Veoma mnogo 
vune dolazi iz Rusije, Engleske, Škotske (škotska cheviot-vuna), iz Ugarske, 
Francuske i Amerike. Od vune naših ovaca tka se darovac (Loden) i gunjevi 
većinom kao domaći obrt. — Umjetna vuna (Shoddy) pravi se raščihanjem 
upotrebljenih vunenih i poluvunenih lataka. 

Valjanost vune zavisi o finoći, sjaju, čvrstoći, stupnju skovrčenja, 
rastežljivosti, boji itd. 

Vuneno vlakno imade na površini ljuštica, od kojih je vuna ponešto 
hrapava. Ali upravo ta hrapavost uz gipkost i kovrčavost daje vuni to 
znamenito svojstvo, da se može svaljati u pust ili klobučinu (Filz). Vuna 
i vunene tkanine valjaju se posebnim strojevima, valjarama (Walken). 

Vuna se češlja ili grebena. Duga, slabo skovrčena vuna se češlja 
(Kammvvolle), a kratka, jako skovrčena se grebena (Streichwolle). — Za 
glatke tkanine kao merino, tibet itd. češlja se vuna, a za sukno se grebena. 
Iz ovako priređene vune predu ili konac za pletenje, vezenje i za sagove 
ili pak pređu za tkanine, i to za osnovu se suče na desno i mnogo čvršće, 
za utku na lijevo i slabije. 

Najznatniji proizvod grebenane vune je sukno. Ovo se pravi ili od 
bojadisane pređe, ili se bojadiše gotov latak. Često se događa, osobito kođ 
crne boje, da sukno bojadisanjem * izgori«, pa stoga valja pri kupovanju 
biti na oprezu. 

Od grebenane vune pravi se još peVuvienne, cachemir, lama, 
kalmuk, flanel, velour itd. — Tkanine od češljane vune jesu merino 
barege, krep ili krepon, rips, lasting ili prunell, vuneni 
d a m a s t itd. 

Cijene vunenih tkanina, isto tako i imena, vrlo se često mijenjaju. 
— Imade i vrlo umjetnih i dragocjenih vunenih tkanina. Ovamo pripadaju 
skupocjeni sagovi i ženski plaštovi (Shawl). 

Osim od ovčje vune prave se različne tkanine i od vune od vikunje, 
deve, kašmirske, angorske i persijske koze. 

I vuna se često pomiješa s jeftinijim pamukom. O toj 
prijevari možemo se uvjeriti ovako: Iz komada vunene tkanine izvadimo 
nekoliko niti, pa ih držimo u plamenu svijeće. Vuna, kao što i svako drugo 
životinjsko vlakno, gori samo dotle, dok se drži u plamenu, zavija se i 
zaudara po spaljenim vlasima. — Biljevno vlakno, dakle i pamuk, gori 
plamenom bez mirisa i ne zavija se. — Ako povećalom gledamo vuneno 
vlakno, vidjet ćemo, da je mnogo deblje od drugih vlakanaca, posve 
valjkasto i ljuskama pokriveno. — I ludžbenim putem možemo saznati, 
imade li u vunenoj tkanini pamuka. U salitrovini (Salpetersaure) požuti 
životinjsko vlakno, biljevno se vlakno ne promijeni. 

Svila. 

Svilu dobijamo od dudova svilca, neugledna, bjelkasta lepira, koji 
spada među noćne lepire, i to prelce. — Gusjenica naime dudova svilca 
plete svoj zapredak (čahuru, galetu, Cocon), u kojem se preobrazi u lepira, 

od tamne svilene niti, koja se svojim sjajem, znamenitom čvrstoćom i 
opružnosti odlikuje nad ostale predivne niti. 

Svilarstvo potječe iz Kitaja, odakle se je raširilo po Japanu, Persiji, 
Africi, južnoj Evropi, Italiji, Francuskoj i daleko prama sjeveru. Po staroj 
priči izumjela je svilarstvo supruga cara Hoangte, koja življaše 2640. prije 
Isusa. — Svilarstvo bijaše dakle u Kitaju već od najstarijih vremena poznato 
i tako ugledno, da su se carice do najnovijega doba bavile tim poslom, a 
neki carevi napisali su o tom čak i knjige za svoje podanike. 

I u našoj se domovini mnogo bave gojidbom svilaca. 

Koncem srpnja nese ženka dudova svilca 200 — 300 modrikastih, 
koliko makova zrnca velikih jajašaca. To je tako zvano sjeme svilenih buba 
(franc. grains), od kojih ide više od 1100 na jedan gram. — Kada prolista 
dud, čijim se lišćem gusjenica hrani, odnese se sjeme u određenu za to 
čistu i zračnu sobu. Za prva tri dana dostatna je toplina od 12 stupnjeva, 
kasnije se povisi na 14 sve do 18 stupnjeva. 

Kad sjeme promijeni svoju boju, znak je, da će se gusjenice skoro 
izleći. To biva obično za 10 — 15 dana. Sad se pokrije sjeme dudovim 
lišćem, da gusjenica odmah nađe hranu, a zatim se oprezno prenese lišće 
zajedno s gusjenicama na čist papir. — Tu valja paziti, da se sve bube, 
koje su se izlegle u isti dan, metnu na isti papir, jer će i u isti dan 

spavati ; to biva naime 4 puta, kad se lile (svlače kožu), a svaki put pro- 

spavaju 24 sata; i napokon će se u isto vrijeme zapresti. — Lišće, kojim 
hranimo svilene bube, ne smije biti mokro ili rosno, ni prašno. Da bude 
lišće suho, valja ga dan prije nabrati, a zatim postrijeti na čistu mjestu 
Sve dok svilena buba ne prođe i treće svlačenje, mora se hraniti sječenim 
lišćem, nipošto čitavim. Hraniti valja bube svaka 2 sata, a samo toliko im 
se smije dati, koliko mogu pojesti za dva sata. Kad pojedu lišće, mora im 
se odmah podmetnuti opet drugo lišće. — Za uspješni razvitak svilenih buba 
glavno je, da imadu dovoljno hrane i da je u sobi uvijek svjež zrak. — 

Poslije svakoga spavanja moraju sc bube premjestiti na drugo mjesto, a 

dobro je, ako je ikako moguće, da se to učini svaki drugi ili treći dan. — 
Kad bube ne jedu, glavu nepomično gore drže, onda spavaju. Za to vrijeme 
ne smiju se dirati, a ni hraniti. Kad se probude, prenesu se s pomoću 
grančice ili čitavoga dudovog lišća na drugo mjesto. - One bube, koje 
su zaostale u svom razvitku, na kojima se pokaže kakva bolest, ili koje 
ne će da jedu, valja na polje baciti. — Osobito valja paziti, da bube ne 
leže gusto jedna do druge. 

Poslije četvrtoga spavanja treba bube najviše hraniti, i to od 5. ure 
u jutru do kasne noći, inače im je zapredak rđav. Obično 8. dan iza 
četvrtoga spavanja počinje se gusjenica začahurivati ; prestane jesti, -glavu 

kreće desno ili lijevo, kano da nešto traži. — Kad se to opazi, treba bube 
prenijeti na priređeno mjesto, gdje će se po postavljenim grančicama (sirak, 
jorgovan) zapresti. Za to se vrijeme ne smiju uznemirivati. Kad je čahura 
gotova, treba je još deset dana ostaviti na grančicama, dok ne otvrdne. 

Hranu pretvori svilac u svojim žlijezdama u neku ljepivu tvar, koju 
izlučuje na donjoj usni, i od koje prede krasnu svoju kućicu. Da svilac 
čahuricu ne pregrize, kad izmili, mora se umoriti. Prije se to činilo okrutnim 
načinom, metnuli su naime čahurice u vruću krušnu peć; sad se uništuju 
svilci brzo eterom, terpentinom ili kantorom. Kad su svilci umoreni, bace 
se u vruću vodu, da se razmoči ljepivo, kojim su pojedina vlakanca skeljena. 

To biva većinom u posebnim za to uređenim zgradama (filandas. 
filatures). Zatim se šibaju šibama, da se na njih uhvate krajevi galetnih niti, 
Krajevi od 3—8, katkad i više čahura, uzmu se skupa i provuku kroz 
stakleno uško, gdje se u jednu nit slijepe. Ta se nit uhvati na motovilo, 
na koje se namota svila u motovila (Strahne). To je sirova svila (Rohseide). 
Gornja vrsta kratkih vlakanaca zove se sviletina ili floret-svila. Treća, naj- 
doljna vrsta, svilena vata, imade posve zamršena vlakanca. Sviletina i svilena 
vata ne može se odmotati, već se češlja kao vuna, a onda se prede kao 
lan. Od ove pređe prave čarape, rukavice itd. Otpaci, što ostaju, kad se 
svila prede, zovu se kaskami. Kaskami i pokvarene galete izrađuju se na 
chappe-svilu. Strazza su otpaci svile, koja je već spredena i na konce usukana. 

Sirova se svila izrađuje ili takova, kakova je, ili se još prije kuha u 
sapunjenoj otopini (oguljena, degumirana ili kuhana svila.) Sirova je svila 
hrapava, bez velika sjaja i slabo se bojadiše. Kuhana je svila meka, svijetla i 
bijela, pa je i znatnije skuplja. 

Svila se izrađuje na posebnim strojevima na konce. To biva tako, da 
se ili pojedina svilena nit usuče ili ih se po 2, 3 i više neusukanih ili 
usukanih usuče (sprede). Tim se dobiju različne vrste predene svile. Organtin- 
svila ili svila za osnovu (Kuttonseide) prede se od 2 i 3 jako zasukane 
svilene niti. Tram-svila ili svila za utku sastoji se od 2, 3 ili više slabije 
usukanih svilenih niti. 

Umjetna se svila pravi s uspjehom posljednjih godina od celulose 
(staničine). 

Najljepšu svilu proizvodi Kitaj. U Evropi zaprema prvo mjesto Italija, 
zatim Španija, Francuska, Švicarska, Austro-Ugarska (Tirolska, Ugarska, 
Dalmacija, Istrija) i Grčka. 

Glatke svilene tkanine jesu : taffet, gaze, gross de Naples, 
m a r c e 1 1 i n itd. 

Unakrst tkane jesu: atlas, serge itd. Uzorkovane su: svileni 
damast, moire itd. Baršunaste tkanine jesu: peluche, velour itd. 

Imade i polusvilenih tkanina, gdje je n. pr. osnova G d svile, a utka 
od vune ili pamuka. Događa se, da se takove tkanine prodaju kao čista svila. 
Ta se prijevara lako može pronaći sumpornom kiselinom : svila se lako 
topi, a vuna polagano. Od pamuka i lana raspozna se svila spaljivanjem, 
zatim natronovim i kalijevim lugom, u kojem se svila topi, što kod biljev- 
noga vlakna ne biva. Najbolje se raspoznaje mikroskopom. 


Krzno. 

Krzno zovemo kože domaćih i divljih životinja, koje su tako strojene, 
da ostane na njima dlaka. — Najdragocjenije krzno dolazi iz Sibirije, Kamčatke, 
Kanade, sjevero-zapadne Amerike, Skandinavije i srednje Evrope. 

Kože se na unutarnjoj strani taru solju, pepelom itd., zatim se osuše, 
pa se u bačvama razašilju. Glavna tržišta za sirovo krzno jesu London, 
New-York, Amsterdam, Leipzig, Hamburg. Najskupocjenije krzno potroši 
se u Rusiji, Kita ju i Turskoj. 

Sirovo se krzno priređuje na različan način ; često se i bojadiše, ako 
boje nijesu osobito lijepe ili »pomodne«. Dlake se bojadišu do dna ili 
samo na vršcima. Najkrasnije se bojadišu u Rusiji, u novije vrijeme i u 
Beču i Hamburgu. 

Vrlo je teško razlikovati krznenu robu po vrsnoći. Stoga je valja 
kupovati samo kod poznatih, poštenih trgovaca. 

U trgovini se razlikuju krzna I. II. i III. reda. Krzna I. reda su 
najskuplja. Ovamo pripada : hermelin, dabar, sobol, modra lisica, gorske 
kune itd. — Krzno II. reda daje medjed, vuk, lisica, ris, divlja mačka, 
domaća kuna, siva i crna ovca, tigar, pantera itd. — Krzno III. reda jest od 
zečeva, kunića, vjeverica, hrčaka, jazavaca, morskih pasa, ovaca i koza. 

Valja još pamtiti, da je krzno tih životinja od veće vrijednosti u 
sjevernim krajevima i kod nas zimi, nego u južnim krajevima i ljeti. 

Od dlake zečeva, kunića, pa i od vune pravi se pust, koji se upo- 
trebljava za šešire, cipele i dr. 


Koža. 

Kože različnih životinja priređuju se strojenjem. To se čini zato, da 
se kože sačuvaju od gnjiloće. Strojenjem biva koža ujedno mekana, opružna, 
ljepša i ne propušta vlage. — Goveđa koža služi za džonove, teleća i 
drugih životinja za gornju kožu cipela. — Jufta dolazi k nama iz Rusije. 
Odlikuje se vanrednom mekoćom i pruživošću i savršenom nepropusnošću. 
Priređivanje jufte izum je Bugara. Pravi se od teleće kože. Onaj osobiti 

miris imade od brezova katrana (Birkenther), kojim se tare na unutarnjoj 
strani. — Imade crvene, bijele i crne jufte; crvena je najvrednija. 

Najfinije kože za rukavice daju posve mlade koze, a grubije 
vrste: ovce i starije koze. 

Pergamenat pravi se sada od kože ovaca i telića, prije se 
pravio i od kože koza, vukova, konja itd., i osobito od svinjske i magarčeve 
kože. — Pergamenat je prastari izum; već za Davida pisahu Izraelci na 
pergamentu. — Sad se pravi i biljevni pergamenat, što se upotrebljava za 
znamenite spise, za nepropusno zatvoranje posuda itd. 


Perje. 

Perje služi za nakit ili za krevet. Pera za nakit daje nam noj, 
marabu, paun i dr. — Najbolje perje za krevet dobijamo od guske. Njezino 
se perje odlikuje lakoćom, pruživošću i jeftinoćom. U mnogim se krajevima 
njeguju guske osobito poradi perja. Tamo im se perje iščupa 2 — 3 puta 
na godinu. — Krasno perje za krevet daje labud. Na Sprevi blizu Berlina 
hrane ih na stotine poradi perja za carsko kućanstvo. — Još dragocjenije 
je perje od eiderske patke ili guske. Te ptice živu na visokom sjeveru u 
Gronlandiji, Islandiji itd. Ženka obloži gnijezdo dragocjenim pahuljicama, 
koje joj pohlepna ljudska ruka dva puta oduzme; tek treći put ih ostavi 
za mlade. Najdragocjenije su prve pahuljice, jer ptici same ispadaju ; manje 
vrijedne su druge i treće, koje ptica mora da iščupa. Treće izvade, kad su 
ptići već poletjeli. U trgovini razlikuju živu i mrtvu robu, od koje je 
prva mnogo skuplja, jer od mrtvih životinja nije tako pruživa i mekana. — 
To vrijedi i za druge ptice, koje nam daju perje za krevet. Najbolje je 
perje, koje ptici samo ispada Kod mrtve životinje bolje je, da se perje 
iščupa, dok je još topla. 


Kroj haljina. 

Kroj haljina treba da je prije svega prema zdravlju, a tek onda može 
se prilagoditi modi. No žalibože obično se radi obratno. — Taština zaguši 
često, obično kod ženskih, glas razuma, te se ropskim obožavanjem mode 
tijelo nenaravnim i smiješnim načinom nagrđuje, pače i zdravlje, to drago- 
cjeno dobro, narušava. Moda, taj kumir ženskoga spola, uništila je već 
tolike tjelesno, duševno, ćudoredno i materijalno. To valja dakako samo za 
onu nenaravnu modu, koja se protivi zdravlju i ćudorednosti. U koliko 
moda pazi na zdravlje i ćudorednost, pak na novčane prilike, može se 
čovjek za njom povoditi, a bilo bilo bi smiješno, pače pogrješno općiti u 

društvu u zanemarenoj, neukusnoj odjeći, koja se možda još i sasma protivi 
sadašnjoj nošnji, i koja nije prema spolu i dobi. 

Gdje su se u narodu uzdržale narodne nošnje, tamo bi se moralo 
sviema silama nastojati, da se sačuvaju i nadalje; jer je takova odjeća 
mnogo jeftinija, premda je nabava često skuplja od moderne haljine. Na- 
rodna je naime nošnja napravljena od trajnijih tkanina, te se može zato i 
dulje nositi, jer moda ne zahtijeva nikakvih promjena. Osobito bi se morao 
naš svijet na ladanju svakom zgodom upozoriti na to, kako nerazborito 
radi, ako napušta svoje stare krasne nošnje, koje su mu ne samo jeftinije, 




jer ih sam pravi i jer ih dulje može nositi, već mu i bolje pristaju. 

Kroj haljina od velike je znamenitosti po naše zdravlje. — 
Široka, na više mjesta otvorena haljina, pospješuje neprestanu promjenu 
zraka, štono se nalazi med haljinom i našim tijelom, te olakšava tako ishlap- 
ljivanje znoja. Takova je dakle haljina prikladnija za toplo podneblje i vrućinu, 
dok su haljine, koje bolje pristaju uz tijelo, probitačnije za zimu i studene 
krajeve. Preveć tijesne haljine škode, jer 1.) premalo zraka zatvoraju med 
odjećom i tijelom, i 2.) tište na kožu i unutarnje organe, a to je često od 
vrlo nepovoljnih posljedica. — Tako mogu pretijesni ovratnici, podvezice, 
pojasi itd. priječiti kolanje krvi i zdravlju veoma nauditi. Osobito su 

Jetra u zdrave žene, koja ne nosi steznik. 


pretijesni steznici često uzrokom mnogim i teškim bolestima kod ženskih. 
— Ako je naime steznik pretijesan, tišti ne samo na kožu, već i na 
najznatnije tjelesne organe, kano želudac, jetra, ošit (Zvverchfell) srce, pluća, 

i tako priječi normalno odje- 
lovanje tih organa: dihanje, 
kolanje krvi i probavu. 

Upravo tamo, gdje se 
steznik najvećma steže, na- 
lazi se ošit, jetra i gornji 
dio želuca. Steznik je do- 
duše donekle potreban žen- 
skomu spolu, jer mu po- 
maže, da se može pravilno 
držati ; ali se mora najoštrije 
osuditi, ako se odviše steže. 

Glavu valja pokrivati, 
kako zahtijeva podneblje. 
U toplom podneblju i ljeti 
neka bude pokrivalo lako 
i svijetlo; u hladnim krajevima i zimi toplo i tamnije boje. Svakako neka 
ona tvar, od koje je napravljeno, propušta zrak, da se ne priječi ishlaplji- 
vanje glave. 

na obuću. Obuća neka čuva nogu od vlage 
prije svega pak neka oblik obuće bude prema 
obliku noge Dok još nije noga 
bezumnom obućom nagrđena, 
bit će gornji dio pri prstima 
širok. Cipele pak sa šiljastim 
vrškom stištu prste, što je često 
uzrokom velikih boli, žuljeva itd. 
Kako se šiljastom obućom prednji 
dio noge smeta u svom djelo- 
vanju, tako isto škode visoke i 
tanke petice. One su krive, da 
se čovjek ne može sigurno 
držati; tijelo se nagne naprijed 
i brzo se umori, a noga se može 
lako iščašiti itd. Potplat valja da je dovoljno širok i čvrst i prema obliku 
noge; petice široke i ne odviše visoke. — Kad se uzimlje mjera, ne valja 
sjedjeti, već stajati; jer se tad noga po širini i duljini rastegne (po prilici 
za Vio); stoga je mjera premalena, ako se noga slobodno drži. Ne valja 


Osobito treba paziti 
zime; ne smije da tišti; 



Jetra u žene, koja nosi steznik. 

nositi ni odviše široku obuću, jer se noga trvenjem nažulji, osobito treba 
da obuhvata čvrsto splet, no nikad tako jako, da priječi kolanje krvi. 

Što je do košulje, to je tvar, od koje je napravljena, od osobite 
znamenitosti. — Vunene košulje najslabiji su vodiči topline, najvećma upijaju 



vlagu, ali su skuplje i teže se čiste od lanenih i pamučnih. — Tko po 
svom zvanju mnogo boravi na hladnom zraku, ili često mijenja temperaturu, 
osobita kad mu je koža vlažna, njemu se preporučuju vunene košulje. 

Vrlo su zgodne košulje od mrežotine (Netzhemd), koje se i ljeti nose 
pod košuljom. Upijajući naime znoj čuvaju čovjeka od prehlade. 


Gojidba povrća. 

Dobro uređen i njegovan vrt pruža marljivoj gospodarici veliku korist, 
jer opskrbljuje kuhinju nužnim povrćem i voćem. Ali umna će gospodarica 
nastojati još, da uzmože iz svoga vrta što više prodavati, osobito, ako su 
Cvetišić, Kućanstvo. 6 

za to zgodne prilike, kao što je blizina većega grada ili kupališta, gdje se 
lijepo i dobro povrće može dosta skupo prodati, pa će joj se tako trud 
obilno nagraditi. 

Pri uređivanju vrta moramo paziti prije svega: 1.) na podneblje 
i 2.) na zemljište. Čovjek ne može doduše promijeniti podneblje nekoga 
kraja, ali ipak može na nj djelovati time, da otkloni, koliko je moguće, 
nezgodni dojam vjetra, vlage itd. Toplota zemlje i zraka povišu je se ogradom 
(ako se vrt ne nalazi među zgradama), priređivanjem klila i odvodnjenjem, 
ako je zemljište vlažno. 

Prama sjeveru i istoku može ograda biti od zida ili dasaka, da 
obrani vrt od studenih vjetrova. 1 gusto nasađeno, ne odviše visoko drveće, 
čuva vrt od vjetra; no valja pamtiti, da ograda ne smije biti odviše visoka, 
da ne zasjenjuje vrta. Prama jugu i zapadu dosta je i živica. 

Klilo se pravi obično l 1 / 2 metra široko, a duljina je prema potrebi 
različna. Mjesto treba da je prema sjeveru zaklonjeno. Na takovu mjestu 
iskopa se jama 30 — 45 cm. duboko, i napuniše prijesnim konjskim gnojem, 
koji nije odviše pomiješan sa slamom. Taj se gnoj dobro prigazi i najposlije 
pokrije dobrom crnicom. Klilo se zatim naokolo ogradi daskama, te se 
pokrije prozorima, a kad je jaka zima još i slamnatim pokrivalom. Izvana 
zatrpa se okvir gnojem, lišćem itd. — Kad je vrijeme toplije, dignu se 
prozori malko, i drvom se podupru, da uniđe svjež zrak i da se odstrane 
plinovi, koji se tu razvijaju, ali se pri tom mora paziti, da se biljke u klilu 
odviše ne rashlade. — Klilo se priređuje mjeseca veljače. U klilo se sije 
obično ono povrće, koje želimo imati rano u proljeću, ili kojemu ne bi 
mogao još iste godine dozreti plod. Kad povrće u klilu naraste do potrebite 
visine, presadi se na vrtne gredice; one pak biljke, od kojih želimo ranije 
imati ploda, ostave se u klilu, gdje se okapaju, zalijevaju, plijeve itd., sve 
dok se ne potroši plod. — Gdje nije moguće prirediti klilo, može se rano 
povrće sijati u sanducima ili loncima, koji se drže na toplu mjestu. 

Ima više vrsta vrtnoga zemljišta: ilovača, glina, pjeskulja, 
vapnenjača i crnica. — Glina se teško obrađuje, ne propušta vode, ali 
zato je lako prima i dugo zadrži. Stoga je takovo zemljište vlažno i 
sunčani ga zraci ne mogu dovoljno ugrijati. Gnoj u njoj polagano gnjili. 
Ovo se zemljište može popraviti jakim gnojenjem, a suvišna se voda odvodi. 
Tako popravljeno tlo obično je plodno, ali nije za vrt. 

Što je do vrsnoće, ilovača je među glinom i pjeskuljom. Za vrtno 
obrađivanje dostaje prikladno zemljište, osobito, ako se dobro pognoji i prorahli. 

Pjeskulja se lako obrađuje, propušta lako vodu, te je slabo drži. 
Stoga je takovo tlo suho. Sunce ga jako ugrije. Gnoj u njemu brzo 
gnjili. Treba dakle da se više puta, i to jako pognoji. Pjeskulja se popravlja 
glinom i crnicom i tad pripada među najbolje vrste vrtnoga zemljišta. 

Vapnenasto je zemljište najbolje, ako u njemu imade dovoljno 
gline, pijeska i crnice. Rahlo je, ne trpi ni od vlage ni od suše, i ima u 
sebi dovoljno biljevne hrane. 

Ako imade u crnici dosta rudnih tvari, onda je crnica izvrsno 
vrtno zemljište. 

G n o j e n j e j e v r t a od velike znamenitosti za uspijevanje povrća. 
Ako se u vrtu više godina goje uvijek jedne iste biljke, onda one potroše 
iz zemljišta hranive tvari. Ove se dakle moraju nadoknaditi, a to biva 
gnojenjem. Gnojenje daje biljkama nužne tvari: kisik, vodik, ugljik i dušik. 
Za gnoj se upotrebljava u vrtu stajski gnoj, gnojnica, gnoj miješanac, 
gnoj od domaćih životinja itd. 

Gnoj različnih domaćih životinja djeluje na različan način, pa stoga 
valja paziti, kakvim se gnojem gnoji. Goveđi je gnoj za svako zemljište 
prikladan, a za povrće je najbolji. Konjski gnoj je suh i vruć, pa je 
stoga dobar za rano povrće, da se u njemu zemlja ugrije. Ovčji gnoj 
je mastan i vruć, pa je dobro, da se pomiješa s gnojem od svinja i peradi 
i s lišćem. 

Biljevni gnoj sastoji se od svježih ili već sagnjilih biljevnih 
tvari. I spaljene biljevne tvari služe za popravljanje zemljišta. 

Gnoj miješanac je smjesa od različnih tvari, koje se bace na 
rpu, pa se ostave da zgnjile. Za to se upotrebljavaju svi otpaci iz kuhinje, 
pepeo, smeće, čađ, lišće, pilotine, kosti, dlaka, krv itd. To se sve pomiješa 
sa stajskim gnojem, pa se polijeva gnojnicom. 

Pod umjetnim gnojem razumijevaju se u prah pretvorene živo- 
tinjske ili rudne tvari. Ovamo pripadaju guano (inozemski ptičji gnoj), 
koštano brašno, sadra, vapno itd. 

Gnoj miješanac osobito prija voćkama; korunu prija guano i pepeo, 
dok od soli postaje vodenast. Grašku prija pepeo od drva, koštano brašno 
krastavcima itd. 

Stajski gnoj i gnoj miješanac ukopa se u zemlju, gnojnica pak i 
umjetni gnoj razastre se na površini. 

Navezen gnoj neka se ne ostavi dugo po gredama, već ga valja 
odmah zakopati, da se ne isuši. Gnojiti se može u svako vrijeme, kad se 
prekopava zemlja, ali najzgodnije je vrijeme jesen, da može gnoj preko 
zime u zemlji dobro zgnjiliti. 

Svakomu povrću ne treba jednako mnogo gnoja, pa stoga ne valja 
jedno isto povrće gojiti uvijek na istom mjestu. Na tek pognojenu prostoru 
sadi se: zelje, vrzina, špinat, salata, krastavci, celer, cvjetača itd. — Druge 
godine valja saditi na istom mjestu različan luk, mrkvu, repu, povrtnicu, 
korun. — Treće pak godine grašak i grah. — Sočivice, osobito grašak na 
novo pognojenoj zemlji ne rode dobro zrnom, već tjeraju više u list. 

Obrađivanje vrta. 

Vrt se mora dobro prekopati. To se čini lopatom i motikom. Zemlja 
se mora što bolje smrviti, a zatim se još zubačama (grabljama) dobro 
pozublja. Glina se ne smije prekopavati u proljeću i ljeti, kad je mokra, 
jer se tad odviše stisne, pa kad se osuši, otvrdne kao kamen. Pjeskulja se 
najbolje prekopa, kad je nešto vlažna. Uopće valja pamtiti, da se vrtno 
zemljište mora što bolje prekopati. Osobito u jesen neka se vrt što dublje 
prekopa, da se što bolje rastroši zemlja, koja dođe na površinu. U jesen 
ne treba zemlju sitno mrviti. 

Prekapajući zemlju mora se svaki i najmanji korov izvaditi i baciti 
na stranu. Poslije dovršena posla valja korov odnijeti na gnoj ili spaliti. 
Ako se korov opet ukopa, ili ako ostane za vlažna vremena na površini, 
onda se pojedini komadi opet uhvate i rastu dalje. 

No nije dosta, da se vrt jedanput samo prekopa, već se mora i povrće 
češće oka pat i. Povrće se okapa, da može zrak i vlaga lakše doprijeti do 
korijenja, i da se zatare korov. Taj se posao obavlja najbolje poslije kiše, 
s koje se na zemlji uhvati tvrda kora. — Ali ipak se mora okapanjem 
čekati, dok se zemlja nešto ne osuši. 

Nekoje se povrće mora još i o gr ta ti, naime zelje, repa, kelj, 
koraba itd. — Ako se to učini u zgodno vrijeme, onda će zemljom pokrite 
česti stabljika tjerati novo korijenje. Tako se umnažaju organi za primanje 
hrane iz zemlje i potpomaže uspijevanje biljke. Ogrnute biljke stoje čvršće 
u zemlji, a zrak može lakše djelovati na korijenje i tlo. — Rotkva, repa itd. 
ogrinja se još i zato, što ne odrveni, ako je pokrita zemljom. 

Prekasno okapanje ne valja, jer više škodi nego što koristi. 

Povrće valja marljivo p 1 i j e v i t i. Dračem zarastao vrt sramota je 
po gospodaricu, jer je znak lijenosti. — Korov se vadi između bilja rukom, 
ili se taj posao obavlja motičicom, kojom se samonikle biljke podsijeku, 
pa se onda izvade rukom. — Plijeviti valja poslije kiše, jer se tada 
korov lako može iščupati, a okapati motikom po suhu vremenu, da se 
lakše posuši drač. — Korov je toliko škodljiviji, koliko je povrće nježnije. 

Naše povrće treba dovoljno vlage, da uzmože dobro uspijevati. 

Bez vode ne može doprijeti nikakva hrana iz zemljišta u biljku. Odviše 
dakako ne smije tlo biti vlažno. Ako dulje vremena nema kiše, valja 

zalijevati vrt. — Najbolja je voda za zalijevanje povrća potočna voda, 
hi voda iz bara i mlaka. Zdenčanica je odviše studena. Ako nema druge 

vode valja navući zdenčanice u badanj ili jamu bar pol dana prije, nego 

što se njome zalijeva. — Voda, u kojoj imade mnogo vapna ili željeza, 
obično je škodljiva. — Sočne biljke, koje brzo rastu, trebaju više vode; 
isto tako moraju se biljke, kad cvjetaju, obilnije zalijevati. U proljeće i jesen 

zalijeva se rano u jutru, ljeti u večer, ili u večer i u jutru. — Po žezi ne 
valja zalijevati. Umjesnije je, da se dva puta na nedjelju, i to obilno zalijeva, 
tako da voda i do najdubljega korijena dopre, nego svaki dan pomalo. 
Povrće, koje ima slabo korijenje, treba slabije polijevati, ali zato svaki dan. 

Povrće se sije ili na mjestu, gdje onda dalje raste, dok se ne 
potroši, ili pak na posebnom malom prostoru, otkuda se presađuje na određeno 
mjesto, kad dovoljno poraste. 

Sjeme povrća sije se na redove ili širom. Prvi je način 
bolji, jer sjeme dolazi jednako duboko u zemlju, osim toga se tlo među 
redovima može bolje okapati i plijeviti. 

Dobro sijati šakom nije tako lako, jer se često ili pregusto ili 
prerijetko sije. Dobro je, da prije nego sijemo, pomiješamo sitnije sjeme 
s pijeskom, zemljom ili pepelom. — Što je sjeme sitnije, to manje treba 
da se pokrije zemljom i obratno. Najsitnije ne treba ni pokriti zemljom, 
n. p. od salate. 

Kad se sije u redove, valja tlo zaliti prije sjetve, inače se zalije 
poslije sjetve. 

Presađivanje povrća obavlja se najbolje za kišovitoga vremena, 
ali ipak ne smije tlo da bude premokro. Ako nije oblačno, valja presađivati 
u jutru ili u večer. Korijen prijesada mora se u priređenu luknju upravno 
utaknuti; dobro je, da se korijenje metne prije u kašu od kravljega ili 
ovčjega laj na. 

Gdjekoje biljke moraju jedna od druge tako udaljene biti, da imadu 
druge dovoljno mjesta među njima, n. p. sparga; druge zahtijevaju doduše 
mnogo prostora, da se uzmogu potpuno razviti, ali rastu polagano, pa tako 
ostaje barem prvo vrijeme mnogo zemlje bez koristi n. pr. cvjetača; opet 
druge ne traju dugo, tako da poslije njih iste godine može dozreti još 
jedna sjetva, n. pr. zeleni grašak. U svjema ovim događajima može tlo 
bolje koristiti, ako među posađenim već biljkama gojimo druge, koje ili 
ne rastu dugo ili u svojoj mladosti mogu podnijeti sjenu. Tako se n. pr. 
salata, koraba itd. može posijati među špargu itd., špinat se sije u redovima, 
među kojima imade još i prostora za krastavce itd. — Uopće glavno je 
pravilo u vrtarstvu, da nijedan komad zemljišta, osim zimi, ne stoji dulje 
vremena prazan bez koristi. 

Tko prijesad i sjeme ne može sam odgojiti, neka ga priskrbi od 
poznatih i pouzdanih prodavača, i samo takove vrste valja gojiti, 
koje dobro uspijevaju u stanovitoj okolici. — Neko je sjeme klicavo 
samo jednu godinu, drugo više godina. Dinje, buče, krastavci uspijevaju 
najbolje od starijega sjemena. 

Samo uvehlo i gnjilo lišće smije se optrgavati. Zdravo, zeleno 
lišće pripada među najglavnije hranidbene organe bilja. Bilje prima hranu 

iz zraka; iz te hrane tvori utjecanjem svjetla i topline različne tvari, što ih 
nalazimo u bilju, kao slador, škrob itd. Ako se dakle otkida zdravo lišće, 
priječi se razvitak korijenju i plodu. Zdravo se lišće odstrani samo, ako je 
preveć bujno. 

Kućni vrtovi pružaju nam ne samo koristi, već nas i vesele. Stoga 
moraju biti tako uređeni, da ih je lijepo vidjeti. Ako je vrt 
prostraniji, napravi se po duljini glavni put. Od ovoga puta vode pobočni 
putovi, koji rastavljaju vrt na pojedine dijelove, tako zvane table. Table se 
razdijele opet na vise gredica, koje su 1 ili 1 1 / 2 m. široke. Gredice ne 
smiju biti ni preuske ni preširoke. Kad su preuske, izgubi se mnogo 
prostora za stazice, a kad su preširoke, ne može se valjano obrađivati 
povrće. — Ako je vrt jako širok, može se napraviti više usporednih 
putova. U posve uskim vrtovima načini se samo jedan put po duljini vrta 
na jednu i drugu stranu plota. 

Na tablama ostavi se kao rub naokolo prostor od 50 cm., na kojem 
se sadi grozdić, ogrozd, niske voćke, cvijeće itd. — U dobro uređenom 
vrtu mora posijano i posađeno stajati u lijepim redovima. 


Obrađivanje povrća napose. 

Špinat i slično povrće. 

1 . Špinat. 

Dv.je su glavne vrste špinata: ljetni i zimski. Prvi imade okruglo 
lišće, drugi šiljasto. 

Špinat ljubi dobro pognojeno tlo, i otvoreno, ali prema 
sjevernim vjetrovima zaklonjeno mjesto. 

Sije se od veljače do listopada 4 do 8 cm na daleko. Ljetni 
se špinat sije od veljače do svibnja; u lipnju se sije za jesensku potrebu; 
zimski se pak špinat sije mjeseca kolovoza i rujna. Dok raste, mora se 
marljivo zalijevati. — Ako je suha zima bez snijega, pokrije se lišćem 
ili slamom. 

Za sjeme ostavlja se ljepši špinat. Prije nego sjeme dozri, odrežu 
se stabljike, te se suše na plahti, dok posve ne dozri. 

Poput špinata služi nam još loboda i blitva. 

2. Kiselica. 

U vrtu gojimo dvije vrste: dugu šiljastu i okruglu. 


81 


Kiselica traje na dobro pognojenoj zemlji više godina; 
treba je samo u proljeću okopati, a ljeti se čisti od korova i u velikoj 
vrućini se zalijeva. 

Za kućnu potrebu dostaje pet do šest korijena, koji se posade 
10 — 20 cm. na daleko. — Budući da se kiselica lakše rasplođuje korijenjem, 
nije vrijedno, da joj se sjeme sabira ; korijenje se njezino u proljeću iskopa, 
razdvoji i u redove posadi. — Kiselica služi za umak. 

Zeljnato povrće. 

1. Cvjetača ili karfiol. 

Od cvjetače imade više vrsta. U proljeću se goji erfurtska, Lenormand 
i hageska patuljasta cvjetača. Ljeti se preporučuje frankfurtska velika cvjetača, 
a za jesen velika azijska i stathaldska cvjetača. 

Od sviju vrsta zeljnatoga povrća hoće cvjetača najviše gnojno, toplo 
i duboko prekopano zemljište. Najbolje uspijeva na otvorenu i vlažnu zemljištu. 

Cvjetača se sije u siječnju, lipnju, rujnu i listopadu. Može se sijati 
na gredicama, i to 40 cm., a kasna 80 cm. razdaleko. Bolje je, ako se 
sije rano, mjeseca siječnja ili veljače u klilo, otkuda se kasnije, kad bude 
toplije presadi na gredice. Za jesensku potrebu sije se cvjetača koncem 
srpnja. Kad imade tri, četiri lista presadi se za kišovita dana. 

Koja cvjetača kroz jesen nije dobila cvijeta, iščupa se s korijenom 
iz zemlje, te se posadi u klilo ili u svijetlu, zračnu pivnicu. Tu će za 
kratko vrijeme dobiti cvijet. 

Za suše treba je marljivo zalijevati, osobito kad se počinju razvijati 
glave, ali glave se ne smiju polijevati. 

Od cvjetače upotrebava se samo nerazviti još cvijet, tako zvana ruža 
ili glava. Da jedan cvijet ne udari u vis, dok je drugi još nizak, dobro je, 
da se odmah, čim se pokaže koja cvjetna ruža, lišće rukama pridigne i na 
vrhu poveže likom. Tako će ruža uzrasti poput tanjura. 

2. V r z i n a (k e 1 j). 

Vrzine imade mnogo vrsta, najbolje su ove: Rana ulmska, jedna 
od najboljih ranih vrsta. 

Mala erfurtska vrzina ima malu glavu, erfurtska zimska, velike 
glave, a kasna ulmska, glave velike i okrugle. 

Vrzina ljubi dobro prekopano i pognojeno zemljište, na 
otvorenu i prisojnu mjestu. 

Rane vrste siju se već u kolovozu i rujnu, te se presade još u 
jeseni na zaklonjene grede, ili se posiju mjeseca veljače i ožujka u klilo, 

te se presade, čim je prijesad dosta jak. — Kasnije vrste siju se u travnju ili 
svibnju, pa se zatim presade. — Vrste malenih glava presade se 45 — 50 cm., 
one velikih glava 60 — 70 cm. razdaleko. 

Kao što se obrađuje kelj, tako se obrađuje i kelj pupčar (Sprossen- 
kohl). Kelj pupčar mora imati dovoljno prostora, i na to valja paziti kod 
presađivanja. U praznu prostoru između njega može se saditi salata ili 
rana koraba. 


3. Kupus ili zelje. 

Naše domaće zelje nema doduše velikih glava, ali je' tvrdo, pa 
tankih i nježnih žila. Najbolje su vrste: turopoljsko, varaždinsko itd. — Od 
ranoga zelja preporučuje se malo rano erfurtsko, veliko jonsko, rani 
Baccalan itd. Od kasnoga zelja ove su vrste dobre: brunšviško, veliko 
jonsko, holandesko nisko itd. — Bijelo zelje goji se ponajviše na 
polju ; crveno, koje služi za salatu, obrađuje se i u vrtovima. 

Sije se od veljače do lipnja, zatim koncem rujna. Sadi se 25 — 40 cm. 
razdaleko. 

Kupus hoće dobro pognojeno i preorano zemljište. Veće vrste moraju 
se ranije sijati i presađivati. Zelje se mora, kad malko ponaraste, okopati, 
a drugi i treći put ogrtati, da budu glavice veće. — Za zimu se spravlja 
zelje ukiseljeno, ali se i cijele glavice mogu spraviti kano »slatko zelje«. 
Za to se odsijeku glavice u polju tako, da na svakoj ostane još nešto 
kocena. Zatim ih valja očistiti od gnjila i uvehla lišća te pometati na slamu 
u pivnici. — Može se i vani napraviti jama, jedan metar duboka i jedan 
i pol metra široka. U tu jamu se pomeću glave tako, da se jedna ne 
dotiče druge. Ako je zima oštra, pokrije se slamom ili lišćem. Ako je 
kišovito vrijeme, pokrije se krovom od dasaka, da može otjecati voda. 

4. Koraba. 

Korabe imade mnogo vrsta, od kojih se osobito preporučuje engleska 
i modra, staklu slična. — Tko korabu može gojiti u klilu, neka odabere 
ranu bečku korabu i ranu englesku. 

Koraba traži suho, makar i friško pognojeno tlo na toplu mjestu. 

Sije se' od veljače do srpnja. Sadi se 25 — 50 cm. razdaleko. Ako 
želimo imati uvijek mlade korabe, valja je svakih četrnaest dana sijati, pa 
tako se može jedna razviti, dok se druga troši. — Da ljetna ne odrveni, 
valja- je sijati na sjenatom mjestu. 

Koraba se okapa, ogrće kao i kupus, pa se marljivo zalijeva. 

Socivice. 

1. Grah ili p a s u 1 j. 

Obični pasulj je dvovrstan: počanj, koji se visoko penje, i čučavac, 
koji nisko raste. Ove vrste imadu još mnogo suvrsta. — Za ranu 
potrebu bolje je saditi čučavac, a za zimsku u veliko počanj. 

Grah ljubi rahlo, toplo, dobro, ali ne friško pognojeno zemljište. 

Sadi se od travnja do svibnja, no valja pamtiti, da grah lako trpi 
od mraza, počanj ozebe već uz 1° topline, manje osjetljiv je čučavac. 
Počanj se sadi 60 cm. razdaleko, čučavac 30 — 45 cm. Najbolje je, ako 
se uz konopac utaknu štapići, oko kojih se rukom naprave male jamice, u 
ove se posadi nekoliko posve zdravih zrna (5 — 10), pa se opet pokriju 
zemljom. Kad se sadi počanj, mogu se mjesto štapića odmah utaknuti 
kolci, ali su nešto nespretni, kad se kasnije pasulj okapa i ogrće. 

Pasulj se mora dva puta okopati, drugiput se ogrće. — Pasulj se 
ne smije nikad brati za kiše. 


2. Grašak. 

Najznatnije su ove tri vrste: slatki grašak, obični grašak i jedri grašak. 
Svaka vrsta imade opet ranu i kasnu podvrstu. Koja je vrsta najprikladnija 
za koje zemljište, valja ispitati pokusima. Grašak uspijeva gotovo u svakom 
zemljištu, osobito mu prija otvoreno, prisojno mjesto. Najbolje rodi na 
zemlji, koja je godinu dana prije pognojena. Samo jedri grašak ljubi istom 
pognojeno tlo. Za grašak mora se zemlja duboko prekopati. 

Grašku ne škodi lako mraz, stoga se može saditi već u ožujku. 
Zrna se metnu u jarke, koji su po prilici 3 cm. duboki i 10 — 14 cm. 
udaljeni jedan od drugoga. Svakih 6 — 10 cm. razdaleko posade se u te 
jarke 2 — 3 zrna. Tko želi dulje imati svježa graška, neka ga sadi svakih 
14 dana, a da se od istoga grašišta koristimo dvaput, obreže se grašak 
do korijena, pošto je prviput obran. Grašak će opet tjerati i rodniji biti 
nego prviput. 

Grašak se mora okapati i ogrtati. One vrste, koje visoko rastu, 
podupiru se granjem; samo posve niskih vrsta ne treba koliti. 

3. Bob. 

Bob se goji zbog rana ploda. Najbolje su vrste obični i rani seviljski. 
Sadi se kao grašak rano u proljeću do lipnja. Kao grah i grašak ne ljubi 
ni bob istom pognojene zemlje. — Kad se rascvjeta do vrška, pootkidaju 
mu se vršci, jer se na njima osobito rado drže crni ušenci. 

Lukovice. 

1. Luk c r 1 j e n a c. 

Najbolji je crljenac turopoljski, osim ovoga preporučuje se i holan- 
deski srednje veličine, jer se drži zimi dobro. I okrugao žuti 
citavski, lijepe žute boje i fina teka, drži se veoma dobro. 

Luk hoće rahlo, ali ne istom pognojeno tlo. 

Sije se od veljače do konca travnja širom, a sadi se 15 — 17 cm. 
razdaleko. 

Tko crljenca na malo sadi, najbolje je, da kupi lučice. One se posade 
u ožujku ili u travnju u redovima, i to tako, da su im klice jednake 
s površinom tla; najbolje su lučice, kad su malene kao lješnjak, velike se 
brzo usjemene. 

Luk crljenac mora se marljivo čistili od korova, zalijevati, kad je suho 
vrijeme i okapati. — Ako bi stabalca htjela u sjeme potjerati, prelome se 
pri zemlji i pritisnu dolje. Mjeseca kolovoza ili rujna izvadi se luk, splete 
u vijence, te se ostavi na zraku, da se posuši. 

Za sjeme se uzimlje najljepši luk, a posadi se u proljeću. Kad sjeme 
dozri, odrežu se glavice, svežu u snopiće, te se sprave na zračno mjesto. 
Sjeme je dvije godine klicavo. 

2. Kozjak. 

Od kozjaka se goje dvije vrste: domaći krupniji i francuski sitniji, 
koji nije tako ljut. 

Sadi se mjeseca kolovoza i rujna. Za sađenje uzimaju se pojedine 
lučice, te se onda posade u redove kao drugi luk. 

Kozjak ljubi pjeskovitu i više suhu zemlju; u vlažnoj zemlji rado 
gnjili po zimi. — Preko zime valja ga pokriti steljom. — U proljeću se 
okopa, te se onda skoro troši. Jede se prijesan s govedinom. — Što se 
ne potroši, sazri kasnije; deblji se upotrebljava ljeti, a sitniji u jesen za 
novo sađenje. 

3. Češnjak ili bijeli luk. 

Češnjak se sadi u listopadu ili studenom Inače se obrađuje kao 

kozjak. Češnjak ne treba preko zime pokrivati. 

4. Vlasac (Schnittlauch). 

Vlasac se rasplođuje korijenjem, koje se raskoli i posadi kao obrub 
gredica. Vlasac ljubi tešku, ilovastu, toplu i dobro pognojenu zemlju. 
Odmah poslije presađivanja i poslije kiše ne smije se rezati. 


85 


Sadi se u proljeće i jesen. Za zimsku potrebu posadi se nekoliko 
grmića u škrinjicu, te se postavi na toplo i svijetlo mjesto. 

5. P o r a c ili poriluk. 

Imade ga dvije vrste: ljetni i zimski. Ljubi rahlo zemljište, može biti 
i tek pognojeno. — Sije se u veljači ili ožujku; kad bude debeo poput 
guščjega pera, presadi se u dobro pognojenu zemlju, prirezavši mu malo 
lišće i korijen. — Kroz ljeto se dva puta okapa i nešto ogrće. 

Za zimsku potrebu iskopa se u jeseni najdeblji, pa se pohrani u 
podrumu. 


Salata. 

1. Glavata salata. 

Od salate ima mnogo vrsta. Najbolje je, da svaki pokusima ispita, 
koja je salata najbolja za njegov vrt. 

Glavata salata hoće masnu, toplu i vrlo dobro pognojenu zemlju 
Tko hoće kroz cijelo ljeto imati salate, neka je sije od ranoga proljeća 
sve do jeseni svakih 14 dana; inače se sije tri puta na godinu. Prvi put 
u siječnju, drugi put u veljači, a treći put početkom listodada. — Kad 
salata ponaraste, treba je presaditi. Za zimsku potrebu ne treba je presađivati, 
već se odmah na određene gredice rijetko posije i ondje ostavi. 

Salata se okapa, ogrće i vrlo marljivo zalijeva vodom, a češće i 
gnojnicom čuvajući pri tom lišće. — Ako se glavice ne mogu dosta brzo 
potrošiti, može se tjeranje u sjeme spriječiti time, da se stabljika zareže 
do polovice. 

Za sjeme ostavljaju se najljepše glavice. Kao što glavata salata, tako 
se obrađuje i ovezulja (Bindsalat). Ovoj se mora lišće, kad poraste, svezati, 
da postane prhkom. 


2. Š t r p k a (Endiwie). 

Štrpke ima tri vrste: širokolista, uskolista i nabrana, a svaka od ovih 
vrsta ima opet podvrsta. 

Tlo i obrađivanje isto je kano kod glavate salate. Kad se štrpka 
presadi, treba joj postrići vrhove od lišća, jer će inače povenuti. — Tri 
nedjelje ili 14 dana prije upotrebe treba je slamom, likom itd. svezati, da 
unutarnje, mlado lišće požuti. — Štrpka trpi od mraza. Da se očuva, 
dobro je, ako se one biljke, koje želimo ostaviti za zimu, slabo povežu 
i naopako, t. j. korijenjem gore tako duboko zakopaju u zemlju, da korijenje 
još nadvisuje zemlju. Ako je zima jaka, bez snijega, pokrije se slamom. 
U podrumu se dobro ne drži. 

3. Matovilac ili poljska salata. 

Uspijeva na svakom zemljištu, obično se posije među drugo povrće, 
ili na mjestu, gdje je povrće već potrošeno. — Sije se od kolovoza do 
konca listopada. — Može se trošiti cijele zime. 

4. Radić ili cikorija. 

Sije se od travnja do rujna, obično na rubu plota. Oko Svih Svetih 
iskopa se oprezno iz zemlje, zatim se u toplu podrumu posadi u zemlju 
ili u škrinje, koje se smjeste na toplo mjesto. 


Korjenasto bilje. 

1. K o r u n. 

Korun se obično goji na polju. U vrtovima valja gojiti samo neke 
posve rane i fine vrste. 

Korun voli pjeskovito, staro, pognojeno tlo, koje nije jako vlažno. — 
Sadi se od sredine veljače do početka svibnja 16 — 32 cm. razdaleko. — 
Kad nikne iz zemlje, okopa se, a kasnije se ogrne. — Za ranu potrebu 
može se korun iskapati, dok cvjeta. Za zimu se iskopa, kad mu se već 
osušila cima. 

2. Mrkva. 

Mrkve ima više vrsta, od kojih je bijela najdeblja, a crvena 
najslasnija. 

Tlo treba da je rahlo, prisojno, pognojeno u jeseni. U proljeću se 
dobro prekopa i sitno smrvi. — Sije se od početka veljače do srpnja, i 
to su rane vrste; za zimsku se potrebu sije u srpnju i kolovozu, a u 
rujnu i listopadu za buduće proljeće. 

3. Cikla. 

Cikli ne prija istom pognojeno tlo, ali ipak mora biti dobro i toplo. 
— Sije se koncem veljače do svibnja, i to ili odmah na priređene gredice, 
ili se prije sije, pa se kasnije presađuju biljke. — Cikla se mora okapati 
plijeviti i zalijevati. — Za zimu spravlja se u podrum. 

4. Rotkva ili p o v r t n i c a. 

Rotkve ima tri vrste: proljetna, ljetna i zimska. — Proljetna 
rotkvica ne voli istom pognojeno tlo. — Što joj je toplije, to bolje 
uspijeva. Marljivo se mora zalijevati, plijeviti i barem jedanput okopati. 

Ljetna rotkva sije se ili sadi od ožujka do kolovoza 6— 16 cm. 
razdaleko. — Može se saditi među drugo povrće. 

Zimska ili jesenska se sadi 20-25 cm. razdaleko, i to od 
svibnja do kolovoza. 

Rotkva se ne može preko zime vani ostaviti, jer se lako smrzne, pa 
onda postane vodena. — Najbolje se može uščuvati u trapovima. 

5. Hren. 

Najprikladnije tlo za hren je dobro pognojeno, pjeskovito, vrlo duboko 
isprekopano tlo. Hren se rasplođuje ovako: Od divljega hrena se nabavi 
kao mali prst debelo korijenje, ili se od staroga hrena odrežu glavice 
s dva centimetra velikim komadom hrena. Ove se glavice zasade u gredice 

15 25 cm. na daleko. Do jeseni dobije se od ovih glavica do prst debelih 

korjenčića. Ovi se korjenčići iskopaju u jesen ili u proljeće, režu na 26 do 
30 cm. dugo, pa se označi koji je gornji, a koji je doljni kraj. — Sad se 
posade u redove. Zato se zabodu štapićima uz konopac kose luknje u 
zemlju. U te luknje se polože korjenčići tako duboko, da im je gornji kraj 
još do 3 cm. ispod površja zemlje. Na tako posađen hren posiplje se zemlje. 

Oko Ivanja se zemlja nešto odgrne, korijenje se očisti, pak se odstrane 
sve niti i korjenčići do blizu doljnoga kraja. Zatim se opet pokrije 
zemljom. Tako se može za godinu dana do 5 cm. debeo hren dobiti. 

6. Peršin. 

Peršin se sije početkom veljače do konca ožujka. Zima mu ne škodi, 
pa stoga se manje iskapa i spravlja u podrum. Obrađuje se posve kao mrkva. 

7. Celer. 

Najbolje su vrste: veliki erfurtski i veliki ulmski. — Tlo mora biti 
vlažno, jako pognojeno i prekopano. — Sije se koncem siječnja ili početkom 
veljače u škrinjice, ili vani na toplo mjesto. Početkom travnja se presadi i 
to 15—20 cm. na daleko. Celer se ostavlja vani do kasne jeseni. Preko 
zime se spravlja u podrum. Vani se ne ostavlja, jer ga miševi vrlo 
pohlepno žderu. , 

Celer nam služi lišćem i korijenjem kao primjesa ili kao salata. 

8. Pastrnjak. 

Tlo mora biti dobro, ali staro pognojeno i duboko prekopano. 

I pastrnjak se mora marljivo okapati, plijeviti i zalijevati. Za zimu se spravlja 
kao peršin. — Služi kao primjesa i kao vareno povrće. 

Tikvasto povrće. 

1. Krastavci. 

Najbolje su vrste: domaći bijeli i zeleni, zmijača i grozdovac; najbolji 
je domaći. 

Zemljište za krastavce mora biti dobro biti pognojeno, osobito gnojem 
miješancem. 

Sade se u travnju i svibnju 20, 30, 40 cm. razdaleko. 

Krastavci trpe jako od mraza, pa ih stoga valja oprezno obrađivati. 
— Između krastavaca možemo u isto vrijeme posijati i salatu, korabu ili 
rotkvicu. — Krastavci se moraju marljivo zalijevati, ali istom kad sjeme 
ponikne, zatim revno okapati, ogrtati i plijeviti. 

2. Dinje. 

Sade se od sredine travnja do početka svibnja. Tlo treba da je otvoreno 
i suho mjesto, gdje se ne može sakupljati voda. Na slogovima se prave 
kupci kao veliki mravinjaci od zemlje, pilotine, gnoja miješanca itd. U te 
se kupce posadi 5 — 6 koštica. Ako su dinje već nikle, a bojati se još 
mraza, valja ih pokriti slamom ili zemljanim posudama. — Čim dinje 
dobiju treći list, oštipne im se kraj, da se pokrajne rozgve mogu bolje 
razviti. — Kad su dinje kao orah velike, potrgaju se sve rozgve, gdje nema 
zameta. — Pod dinje se stavljaju komadi crijepova ili daščice. Dinje su 
zrele kad požute i kad počnu lijepo mirisati. 

3. Lubenice. 

Sade se u isto vrijeme, kad i dinje, te se isto tako goje. Rozgva im 
se ne smije optrgavati. Lubenice su zrele, ako pucaju, kad se stisnu šakama. 
Korijen mora biti u sredini bijel. 

4. B u č e. 

Buče se sade na polju. U kući se sade na gnojištu, gdje će narasti 
velike i dobre. 


JAirodijsko povrće. 

1 . Kopar. 

Sije se u ožujku do srpnja, obično među drugo nisko bilje. — 
Jednom posijan u vrtu raste dalje. 

2. Kumin. 

Sije se posve kao kopar, samo što se mora odrediti za nj posebna gredica. 

3. Slatki januš ili komorač. 

Komorač obrađuje se također kao kopar. 

4. Pelin. 

Nekoliko korjenčića zasađenih na obrub ploča, trajat će više godina. 
Pelinu treba mnogo sunca. 

Osim toga bilja sade se u vrtu još neke druge mirodijske biljke. 


0 stapu. 

Ono mjesto, gdje čovjek veći dio svoga života boravi, zaslužuje u 
prvom redu, da kućanica osobito pazi- na nj. 

Kuća, u kojoj stanujemo, treba ne samo da nas čuva od nepogode 
vremena, nego nam mora biti i najmilijim boravištem. Poznato je, kako 
silno djeluje stan na zdravlje čovjeka, kako su ljudi stanujući u vlažnim, za- 
dušljivim stanovima bolešljivi, djeca im blijeda i kržljava. Isto tako djeluje 
stan i na duševno raspoloženje. U tamnu neprijatnu stanu ne može duh 
biti vedar, čovjeku se ne mili kod kuće; on bježi od nje, te traži izvan nje 
zabavu, pa to je često prvi razlog nesreći i propasti mnoge obitelji. 

Pri izboru stana mora s toga razumna kućanica veoma oprezna biti. 
Takov je izbor u gradovima, osobito za siromašnije ljude, dosta mučan ; 
no umna i savjesna kućanica voljet će žrtvovati za stan nekoliko forinti više, 
pa će na drugo nešto manje trošiti, samo da joj je stan zdrav i po moguć- 
nosti udoban. 

Zdrav je onaj stan, koji jesu h, prostran i čist, te imade 
dosta svjetla i svježa zraka. Brojno žiteljstvo, blizina tvornica, ka- 
sarna, bolnica, uske ulice, visoke kuće, sve to kvari više manje zrak, pa 
s toga su perivoji, nasadi drveća, koji zrak čiste od škodljivih plinova, u 
gradovima od velike vrijednosti. — Tko dakle iole može, neka potraži stan 
u blizini vrtova ili perivoja, u kojem manje napučenom dijelu grada. Komu 
to nije moguće, neka se nastani barem u kojem gornjem katu, gdje je više 
svjetla i čišći zrak. 

Stanovi su u prizemlju hladni, mračni i obično vlažni, ako ispod kuće 
nema podruma; na tavanu su doduše suhi i svijetli, ali u zimi prehladni, 
ljeti pak prevrući. U većim gradovima imade žalibože stanova, koji su samo 
djelomice nad zemljom (podrumi-souterrain). Takovi su stanovi veoma ne- 

zdravi. Kroz one male prozore ne može dopirati dovoljno svjetla ni zraka 
za dihanje, a kamo li da se osuše vlažni zidovi. Posljedice takovih vlažnih, 
mračnih stanova često su reumatizam, skrofuloza, očne i druge bolesti. 

Najveća neprijatelj ica zdrava stana je vlaga. Stoga se mora osobito 
paziti na mjesto, gdje će se graditi kuća. — Ako je moguće, neka se kuća 
sagradi na povisokom mjestu; tlo, koje vrlo nisko leži, uvijek je vlažno. Isto 
tako ne valja graditi kuće u blizini kakve kalj užine, ili čak na močvarnu 
zemljištu, gdje gnjile životinjske i biljevne tvari. Trulež, koja se razvija iz 
njih, dospijeva kišnicom u bunare i truje vodu. Ali ne samo, da se ovako 
otruje voda, što je pijemo, već i zrak, što ga dišemo. Kolera, tifus i druge 
kužne bolesti najviše vladaju tamo, gdje imade mnogo truleža. 

Vrlo je znamenita stvar i građa (materijal), od koje se gradi kuća. 
Građa mora da bude šupljikava, da propušta zrak, što je vrlo znamenito za 
izmjenu zraka. Kroz šupljinice zidova uvlači se naime čisti zrak u sobu, 
a pokvareni opet izlazi na polje. Osim toga šupljikavo je kamenje napunjeno 
zrakom, koji je vodič topline, pa se stoga ne može gubiti toplina iz sobe. 

Opeka i pješčanac propuštaju zrak, ali najviše ga propušta lijep. Ne- 
propušna je građa gust vapnenac, granit i cement. 

Budući da kroz šupljinice zidova probija zrak iz vana, to nam je lako 
pojmiti, kako je nezdravo, ako nam je stan samo zidom odijeljen od kake 
štale, zahoda ili nečista dvorišta. 

Svaka novosagrađena kuća s početka je vlažna. Gradeći kuću troši se 
mnogo vode. Ta se voda mora prije izgubiti, nego što se može u kući sta- 
novati bez pogibli za zdravlje. Ali voda ishlapljuje vrlo polagano, pa zato 
i manje kuće trebaju godinu dana, dok se sasvim ne posuše, velike pače do 
dvije godine. Najnaravnije i najuspješnije sredstvo, da se novosagrađena kuća 
što prije osuši, jest marljivo loženje, pri čem treba da su prozori otvoreni. 
Vlažni zidovi ne samo da ne propuštaju čista zraka u sobu, već prouzrokuju 
i plijesan, koja zrak u sobi još više okužuje. Dokazano je, da difterija, škro- 
fuloza i sušica imadu svoje leglo u vlažnim stanovima. — Mnogo jako i 
zdravo dijete postalo je već žrtvom vlažnoga stana. Razumna kućanica gledat 
će pri izboru stana najprije, je li suh, osobito će zazirati od kuća, koje su 
tek sagrađene. 

Stan mora da bude i prostran, jer samo u prostranu stanu može se 
uzdržati čist i zdrav zrak. U sobama, gdje mnogo ljudi diše, pokvari se 
doskora zrak od ugljične kiseline, što je izdišu, i znojem, što hlapi iz kože. 
Uz to kvare zrak još svjetiljke i svijeće; jer i one troše kisik, pa ovaj po- 
kvareni, okuženi zrak opet se udiše. — Ako se dakle u prostoru nakupi od- 
više ugljične kiseline, mora se marljivim otvoranjem prozora i vrata, dakle 
zračenjem izmijeniti pokvaren zrak s dovoljnom množinom čista uzduha. . 

Za jednu osobu hoće se obično najmanje 10 kbm. zračnoga prostora. 
U školskim prostorijama treba ga nešto manje, jer su djeca samo nekoliko 
sati ob dan u njima. 

Neki ljudi, osobito siromašniji, pogoršavaju zrak bez potrebe : suše kraj 
peći odijelo, pelenice i posteljinu djece; drže u sobi zamrljano rublje, kat- 
kad se još pere i kuha u istom prostoru, a k tomu ne otvoraju prozore, 
samo da uštede topline. 

Ma da je stan i koliko prostran, ipak treba da se marljivo zrači, jer 
se i čisti zrak u zatvorenom prostoru najposlije pokvari. Naši se stanovi 
zrače na više načina : 

1) Naravnom ventilacijom. Vanjski zrak neprestano ulazi u sobu kroz 
sitne šupljinice zidova, a unutarnji opet izlazi. 

2) Različnom toplotom u kući i izvan kuće. Hladniji vanjski zrak na- 
valjuje kroz šupljinice i otvore na topliji i lakši zrak u kući, te ga istiskuje, 
a kad se sam ugrijao, ustupi mjesto novomu zraku. Što je veća razlika među 
toplotom stana i vanjskoga zraka, to silnije probija u kuću. — I peći, koje 
se lože iznutra, pomažu nam dobro promahivati sobe. Na vratašca peći 
izlazi pokvaren zrak u dimnjak. Osobito dobra sredstva za promahivanje jesu 
komini, kako ih imadu u Francuskoj i Italiji. 

3) Otvoranjem prozora i vrata. Naravna ventilacija nije dovoljna, 
osobito kad su zidovi debeli, ili kad stan samo od jedne strane može 
primati čist zrak. Da se brzo prozrači soba, moraju se vrata i prozori 
otvoriti. Tako nastaje propuh, koji s velikom silom tjera izvanjski zrak u 
sobu. Ali nije dosta stan samo u jutru prozračiti. Umna će kućanica više 
put na dan provjetriti stan, osobito poslije ručka i pred večer. Ljeti neka 
ostavi cijeli dan nekoje prozore otvorene. Samo u najvećoj vrućini treba 
da budu zatvoreni, jer je tad zrak vani topliji, pa se otvoraju rano u jutru, 
i u večer, pače i noću neka bude barem jedan prozor otvoren, samo se 
pri tom treba čuvati propuha. 

Nadalje treba da stan bude svijetao. Na naše zdravlje djeluje veoma 
stan, u koji mogu sunčani zraci obilno dopirati. Kao što biljke u mračnom 
podrumu izgube svježu boju, tako su i ljudi, koji obično borave u mračnim, 
slabo rasvijetljenim prostorijama, blijedi i bolešljivi, kako to vidimo kod 
uznika, rudara itd. — Bez dovoljna svjetla nema pravoga veselja, a mnogi 
se znatni poslovi u mračnoj sobi ne mogu ni obaviti. Stanovi su zdraviji, 
ako su okrenuti prema jugu, nego ako su okrenuti prema sjeveru. Prozori 
moraju dosta veliki biti, da može dopirati i u sobu dosta svjetla i zraka. 

Zrak u stanu mora biti ne samo svjež i čist, već i dovoljno topal. To 
ćemo postići zimi grijanjem. Najzgodnija je temperatura između 15 — 16° R. ; 
u spavaonicama može biti i nešto niža. Mnogi ljudi imadu i zimi barem 
jedno okno otvoreno u spavaonici, ali im soba mora biti dobro naložena. 

Cvetišić, Kućanstvo. 7 

Peći. 

Peći imade različnih : željeznih i zemljanih ; peći, koje se izvana lože, 
i peći, koje se iz sobe lože. 

Najbolje su peći, koje se lože iz sobe. Za peći, koje se izvana lože, 
upotrebljavaju se drva, jer za ugljevlje nemaju dovoljno propuha, pa se 
stoga izvija neugodan miris. 

U pećima od glinenih opeka, u švedskim pećima itd , koje se lože 
iznutra, može gorjeti kameni ugljen, treset, a i drvo. Ako je za drvo propuh 
odviše jak, valja zatvoriti doljna vratašca, ili se umanji propuh malim 
zaklopcem u cijevi, koja vodi u dimjak S tim zaklopcem valja vrlo oprezno 
postupati, ter ga istom onda zatvoriti, kad se ugljen posve raspao u pepeo. 
Najbolje je, da se uopće ne zatvori, jer se preranim zatvoranjem već često 
dogodila nesreća. Nakupilo se naime mnogo ugljikova kiša, koji se razvije^ 
kad pri izgaranju ugljena nema dosta propuha. Ovaj plin uzrokuje 
nesvjesticu, a duže vremena udisan i smrt. 

Glinene se peći ugriju polaganije, ali zato drže dulje toplinu ; željezne 
pak peći ugriju se brzo i brzo ohladne. Peći, koje su dijelom od zemlje, 
dijelom od željeza, ugriju se brzo i drže dugo toplinu. Takove su dakle 
peći najbolje, pa su osobito zgodne za veće prostorije, za škole itd. 

Veće zgrade, u kojima imade mnogo i velikih prostorija, griju se 
središnjim grijanjem. U takovim je zgradama pod zemljom u podrumu 
samo jedno vratište, i odavle se vrućina širi cijevima po čitavoj kući. 

Vatra u peći ne će da gori dobro s različnih razloga: ili je odviše 
naslagano gorivo, ili pepeo zatrpa roštilj, tako da zrak nema odozdole 
pristupa, ili je propuh u dimnjaku preslab. U ovom događaju ne mogu 
plinovi, koji se rađaju pri gorenju, izići odozgor, i stoga ne ulazi odozdol 
dovoljno zraka. — Zrak struji u dimnjaku slabo: 1) Ako je cijev natrpana 
čađu ili ako je zatvorena zaklopcem. 2) Ako je cijev preširoka ili pretijesna. 
Ako je pretijesna ne može da odvodi dim dosta brzo u dimnjak; ako je 
preširoka, onda se dim u dimnjaku odviše ohladi, te ne može nikako ili 
posve slabo da se diže u vis. 3) Ako je dimnjak prekratak, osobito ako 
dovoljno ne nadvisuje krova (šljemena) , jer tad navali odozgor hladan 
zrak u dimnjak. 4) Ako je zrak nad dimnjakom od sunčanih zraka više 
ugrijan, nego dim u dimnjaku. 5) Ako jaki vjetrovi pritištu dim. 

Ako u peći ugljen ili drvo odviše brzo izgori, a da se ne osjeća 
dovoljna toplina u sobi, tad je pogrješka u cijevima, kroz koje toplina 
prebrzo izlazi. 

Željeznom peći naglo ugrijan zrak osuši se odviše, što vrlo pogubno 
djeluje na naše zdravlje. Stoga se meće na peć posudica s vodom, da 
voda ishlapljuje. 

Raspored prostorija. 

Pojedine prostorije valja tako rasporediti, kako to zahtijeva razum, 
nauk o zdravlju, pak društveni položaj i materijalna sredstva obitelji. 
Drukčije će se urediti stan na selu, drukčije u gradu. Na selu, gdje kućanica 
uz mnogo drugih gospodarstvenih posala ne može mnogo vremena posvetiti 
uzdržavanju stana, mora biti pokućstvo što jednostavnije, da se lakše čisti ; 
ali zato ipak neka bude namještaj udoban i ukusan. 

Protiv shodnoga rasporeda prostorija vrlo se često griješi. Obično se 
primaju gosti u najljepšoj i najprostranijoj sobi, a za spavaonicu služi 
najtjesnija soba ili čak tako zvani alkov, zakutak bez prozora, bez svjetla i 
zraka. — Spavaonica, kao što i dječje sobe, moraju biti 
najprostranije i najzračnije sobe. U snu čovjek jače diše, i stoga 
prima više kisika iz zraka i izdiše više ugljične kiseline. Osim toga su 
prozori za nezgodna vremena u noći zatvoreni. Za lijepa vremena imadu i 
u noći prozori biti otvoreni, ili barem gornji dijelovi, kroz koje mogu 
najtopliji i najlakši slojevi zraka izići. Najbolji je položaj spavaonice prema 
jugu ili istoku. U spavaonici neka bude samo najnužnije pokućstvo. Debele 
ćilime, zastore od debele vunene tkanine valja ukloniti, jer se na njima 
nakupi prašina i pokvaren zrak. Kako biljke u noći primaju kisika, a 
izlučuju ugljičnu kiselinu, to se ne smiju držati u spavaonicama. 

Soba, gdje obitelj ob dan boravi i radi, mora biti prostrana, 
jer se izdisanjem veoma kvari zrak. Ako je obitelj prisiljena, da za dugih 
zimskih večeri boravi u spavaonici uz svijeću ili svjetiljku, valja prije nego 
što će leći, otvoriti prozore i dobro prozračiti , jer se rasvjetom zrak također 
kvari, te je bolje spavati u nešto hladnijoj sobi nego u iskvarenom zraku. 
Za takovu je sobu najbolji položaj prema zapadu. Za sobu, u kojoj se primaju 
gosti, nije položaj nimalo znatan, samo neka ne bude ulaz kroz spavaonicu 
ili kuhinju. Namještaj treba da se ravna po društvenom položaju i imutku 
kućanice. Glavno je, da je sve u lijepu skladu, a to može biti i najjedno- 
stavnije pokućstvo. 

I manji skromniji stan treba da se sastoji od spavaonice, zatim od 
sobe, gdje se ob dan boravi i od kuhinje. Gdje se kod kuće radi kakav 
zanat, mora biti radionica odijeljena. 

Stanovi u naših seljaka nijesu žalibože često takovi, kakvi bi morali, 
a i mogli biti. Već dvorište pokazuje, kako se malo misli na zdravlje 
ukućana. Gnojište je obično tik pred kućom ; iz kaljužine, gdje se valjaju 
svinje, cijedi se nečistoća u bunar, a ta se okužena voda pije. Vrata i 
prozori su maleni, zimi pače zalijepljeni papirom ili zatisnuti piljevinom, 

samo da svjež zrak ne ulazi u sobu. U takovoj zadušljivoj tijesnoj i niskoj 
sobi provode odrasli i djeca cio dan, te u istom zadimljenom i zasmrađenom 
prostoru spavaju. 

Čistoća stana, koja ne samo godi oku, već je i vrlo znamenita 
po naše zdravlje, stvar je ponajprije same kućanice. U svakoj se kući nakupi 
nečistoće, a ako se marljivo ne očisti, razvije se truhlež i gnjiloća, a po tome 
i mnoge bolesti. Dokazano je, da se pošasti najviše šire u takovim dijelovima 
grada, gdje stanovnici ne drže mnogo do čistoće. Mnogo jada zadaje 
kućanici prah, s kojim se neprestano mora boriti. Kroz najsitnije pukotine 
i otvore ulazi u sobu te napuni zrak, pokrije i kvari pokućstvo. Kako 
ubitačno djeluje prah na naše zdravlje, lako ćemo pojmiti, ako pomislimo, 
od kakvih se tvari sastoji. 

Svuda u prirodi, a osobito u prahu, nalazimo klica plijesni, koja, kako 
znademo, zameće gnjiloću i kojekakve bolesti. U prahu imade nadalje sitnih 
čestica pijeska, kamena, ugljena, stakla, dlaka itd. Sve te majušne čestice 
krutih tjelesa lete u zraku, što ga udišemo, te začepe fine šupljinice pluća 
i priječe disanje. A k tomu imade u prahu i otrovnih tvari, kao n. pr. 
čestica od boja, različnih kovina itd. Mnogi je zanat po život radnika 
upravo ubitačan. Dokazano je, da s udisanja praha pri poslu ne žive dugo 
radnici u predionicama i željezarama, kamenari, klesari, brusači kovina i 
stakla i t. d. Nasuprot oni, koji u čistom zraku rade, kao ribari, poljo- 
djelci itd., zdravi su i jaki. 

Vrlo je dakle znamenit posao kućanice čistiti stan od praha. Sobe 
valja mesti svaki dan u jutru, a blagovaonicu još i poslije ručka. Zidovi i 
strop čiste se svakoga mjeseca barem jedanput. Kad se mete pod (patos), 
moraju prozori otvoreni biti, da prašina što prije iziđe, ali se pri tom ne 
smije uzvitlati prašina. Kako se prah sastoji od vrlo lakih i malenih čestica, 
to se vrlo brzo raširi, i još većma kvari zrak i pokućstvo. Jako prašne 
sobe ne valja stoga mesti suhom metlom. Prašina se najprije mora 
sakupiti vlažnom krpom ili navlaženom piljevinom ili pijeskom, što se 
razaspe po podu, pa tek onda se mete oprezno i točno iz svakoga kuta, 
ispod svakoga ormara, kreveta itd. Ako je gdje kakvo vlažno mjesto, ne 
valja mesti preko njega, makar je već i obrisano, jer od praha ostanu 
uvijek mrlje. Gdje je pod olašten, mete se omelom, a poslije se obriše prah 
mekanom vunenom krpom i četkom. Svakih osam ili četrnaest dana mora 
se iznova voskom čistiti. — Pod od bijelih dasaka neka se svake nedjelje 
opere sapunom i lugom. 

Pokućstvo, kojemu ne škodi vlaga, čisti se mekanom, 
malo navlaženom krpom, pa onda se još jednom obriše suhom i čistom 
krpom. Ostale se stvari obrišu suho. 

Pokućstvo od vunenih tkanina ili baršuna mora se svaki dan poslije 
metenja dobro iskefati, a svakih 14 dana izvjetriti i prošibati. 

Čišćenje sagova obavlja se u dvorištu, i to prema potrebi i svaki dan 
ili svakih osam dana. Ako običnim prošibanjem nijesu dosta čisti, saspe se 
na njih prijesna kisela zelja, pa se onda čistom metlom pometu. Ovako se 
očiste ne samo od praha, već i boje postanu svježije. Zimi je najprobitačnije 
prostrijeti sagove na snijeg, pa ih na naličju dobro prošibati. 

Svakih četrnaest dana treba promijeniti posteljno rublje. U slamnjačama 
neka se najmanje četiriput na godinu promijeni slama. Strunjače se svake 
treće ili četvrte godine operu i iznova naprave, isto tako i perinje. 

Vrata, okviri od prozora i oličene drvene stvari 
peru se mlačnom kišnicom, pa se odmah suho obrišu; za jače mrlje dodaje 
se nešto salmijakove žeste. — Prozori se čiste svakih 14 dana, i to u 
vrijeme, kad ne padaju na staklo sunčani zraci. Najprije se s okvira pomete 
prah, zatim se okna operu spužvom i vodom, pa se tako dugo brišu 
mekanom krpom, dok se ne sjaju. Ako su prozori jako zamrljani, valja 
ih čistiti smjesom od krede i vode. Tim se tijestom namaže staklo, pa se 
zatim krpom od flanela briše, dok se ne posuši i ne sjaji. Zrcala se 
čiste slabo navlaženom krpom, a zatim se obrišu komadom kože, ili se 
čiste kredom kao prozori. 

Olašteno se pokućstvo očisti od mrlja tarući ga najprije 
vlažnom krpom, zatim, kad je suho, lanenim uljem, najposlije se otare suhom 
krpom. Bojadisano se pokućstvo (masne boje) čisti najbolje 
jako razrijeđenom salmijakovom žestom (1 dio žeste na 16 dijelova vode); 
stvari se moraju brzo otrti, da ne izgube sjaja. 

Pozlaćeni se okviri od slika i t. d. čiste od mrlja octom ; 
za nekoliko se minuta isplahnu mlačnom vodom, pa se stave na toplo 
mjesto, da se posuše. 


Kuhinja. 

U uredne kućanice bit će ne samo sobe čiste i u najljepšem redu, 
već će ona osobito nastojati, da joj u kuhinji vlada uzorna čistoća, jer 
»kakva je kuhinja, takva i kuharica«. Kao što je valjana kuharica sama 
uvijek čista, počešljana, u urednoj posve čistoj odjeći, tako joj se i kuhinja 
i kuhinjsko posuđe upravo sjaji i bijeli od čistoće. Da to postigne, mora 
pri poslu osobito paziti, da bez nužde ne zamrlja stvari. Sve, što 
upotrebljava kod kuhanja, neka odmah, ako je moguće, očisti, ili barem 
isplahne i postavi na određeno mjesto. Svaki nož, svaku dasku, a tako 
i ruke valja iza svakoga posla oprati. U kuhinji mora uvijek biti 
obilno vode. 


96 


Najglavnija sprava u kuhinji je ognjište. Ognjište služi za kuhanje 
i pečenje, pa stoga valja nastojati, da se toplina što dulje uzdrži u željeznoj 
ploči i u pećki, te da što manje ižaruje postrance. Budući da sve kovine lako 
primaju toplinu, ali je brzo i puštaju, to se u čisto željeznim ognjištima 
odviše gubi topline. Ako stranice ognjišta nijesu zidane ili od pećnjaka 
napravljene, to se mora željezna peć iznutra obložiti tankim opekama. 

Svako ognjište mora imati dobar propuh. Zrak neka struji kroz 
vratašca za pepeo i kroz roštilj, a ne kroz gornja vrata, jer bi tad hladan 
zrak utrnuo zapaljene plinove, te bi ovi izišli nespaljeni, čim bi se mnogo 
potratilo goriva. Kako je čađ loš vodič topline, to se mora ognjište kao 
što i kuhinjsko posuđe marljivo čistiti od čađi. 

Uopće neka pamti kućanica, da uz nerazumno loženje ognjišta vrlo 
mnogo može potratiti goriva. Mnoga kuharica misli naime, što je jača 
vatra i veća vrućina, to će se bolje i brže skuhati jelo, ali tomu nije tako. 
Čista voda vri na zraku pri 100° C. Što se vodi više privede, ne će je 
napraviti toplijom, već će služiti samo, da se voda pretvori u paru. Jela se 
skuhaju samo, ako vrela voda stanovito vrijeme utječe na njih. Stoga 
dostaje od onog časa, kad je voda počela vreti, dodavati vatri samo toliko 
goriva, da se voda uzdrži u istoj temperaturi; što se više loži, to se 
potrati. — Za pečenje, prženje itd. hoće se veća toplina, pa je stoga 
najbolje, da se jela, koja moraju vreti, kuhaju na ploči od ognjišta, dok 
se neposredna vatra može upotrebiti za druge svrhe. 

Toplina vrele vode može se povisiti, ako se vodi doda soli, ili ako 
se kuha u nepropušnim posudama (papinijanski lonac). Slana voda vri tek 
preko 100° C, isto tako bit će toplija, ako para ne može izići, već tlači na 
vodu, što se donekle može postići običnim poklopcem. U vodi, ugrijanoj 
preko 100° C, skuhaju se jela brže i bolje, nego kad imade samo 100°. — 
Tako se štedi gorivo, a jelo je tečnije i lakše se probavlja. Ali soli se ne 
smije odviše dodati, da se ne pokvari tek jelu. 

Kuhinjsko posuđe može biti od drveta, zemlje, porculana, 
stakla, željeza, bakra, žute mjedi itd. — Valja paziti, kakvo se kuhinjsko 
posuđe upotrebljava za priređivanje jela. Imade mnogo tvari, napose kovina, 
kao bakar, tutija, olovo itd., koje se u kiselim tekućinama ili u vodi 
rastvaraju. Ako su ove rastopljene tvari otrovne ili uopće škodljive, onda 
će pokvariti jela, s kojima se pomiješaju. — Druge tvari, koje se tope u 
kiselim tekućinama, nijesu baš otrovne, ali uzrokuju, da pocrne jela, 
koja se priređuju u posudama od takove tvari. — Ovamo pripada ž el jezo. 

Olovo, koje se topi već u čistoj (destilovanoj) vodi, jedan je od 
najopasnijih otrova. Radnici u olovarnicama, slikari i ličioci, koji rade 
olovnim bojama, slagari u štamparijama često postanu žrtvom olovnoga 
otrova. Taj je otrov toliko pogibeljniji, što se ne očituje tako žestoko. 

kao drugi otrov, n. pr. arsen ili cijankali, već polagano, no strašno. Što se 
olovo unatoč svojoj opasnosti ipak toliko upotrebljava za vodovodne cijevi, 
uzrok je taj, što imade obična zdenčanica i riječna voda sastojina, koje 
priječe, da se olovo rastopi. 

Posuđe od bakra postaje opasnim, ako u njemu kisela ili masna 
jela ili pića dulje vremena stoje uz pristup zraka. Na bakru se pravi 
mjedenka, koja je vrlo otrovna. — Poznata zelena mjedenka postaje time, 
što se bakar na zraku spoji s kisikom i tvori crni mjedeni kis. To biva 
osobito pri takovoj kiselini, koja tad s mjedenim kišom tvori otrovnu 
mjedenku. Opasno je dakle kisele stvari, voće itd. kuhati u bakrenim 
kodovima. — Odatle vidimo, kako nerazborito rade mnoge kućanice, koje 
mjeden novac meću u ocat, kojim nalijevaju krastavce ili zeleni pasulj, da 
im ostane zelen. Ta zelena boja nije ništa drugo, nego otrovna mjedenka, 
koja se rastopila u octu. — Da se zapriječi otrovanje, kalaj i še se 
bakreno posuđe čistim kositrom, u kojem nema olova. — Čistim kositrom 
kalajisana posuda svijetli se kao srebro, dok olovo lako potamni. Kalajisanje 
se mora često ponavljati, jer se kositar upotrebom lako istroši. 

Žuta mjed, koja se sastoji od bakra i tutije, tako je isto opasna. 

Kositar je posve neopasna kovina, pa se stoga prije mnogo 
upotrebljavao za različno posuđe, kao tanjure, boce itd. — Ali kako se 
kositar lako topi, ne smije se u takovom posudu kuhati, niti se smije metnuti 
na vruću peć. — Pogibeljnim postaje kositar samo onda, ako ga bezdušni 
tvorničari pomiješaju s jeftinijim olovom, koje se, kako znademo, lako 
rastvara u vodi, a osobito u kiselim tekućinama. 

Željezno posuđe posve je neopasno, samo što neka jela, u 
kojima imade trijeslovine (kruške, jabuke, leća, ječam itd.) potamne ili 
pocrne, jer se trijeslovina spoji sa željeznim oksidom u crnu tvar (crnilo), 
što u ostalom ne škodi zdravlju. 

Da se željezo sačuva od rđe, kalajiše se ili pocakli (emaille). Kod 

pocaklivanja je najznatnije, da se pocaklina dobro drži željeza, i da u njoj 

nema olova. Bijela i modra pocaklina često se ljušti, a željezo tad na 
prostim mjestima rđa. Najbolja je američka siva pocaklina. Da li imade 
u pocaklini olova, o tom se može kućanica lako uvjeriti. Posuda se napuni 
octom i vodom uz nešto salitrene kiseline, te se pusti 24 sata na toplu 

mjestu, zatim se doda nekoliko kapljica sumporne ili solne kiseline. — 
Pomuti li se tekućina, ili se pokazuje čak bijeli talog, dokaz je, da u 

pocaklini imade olova; ostaje li tekućina bistra, tad nema u njoj olova. 

Osim žute mjedi npotrebljavaju se za kuhinjsko posuđe, pak za 
žlice, vilice itd. još i druge kovne smjese. O njihovim sastojinama ovisi i 
njihova bezopasnost. Mnoge smjese sadržavaju kovina, koje u doticaju 

s mastima, octom i drugim kiselinama tvore otrovne soli, ako se dovoljno 
ne čiste. Ako takove smjese nijesu dobro prosrebrene, valja ih osobito 
marljivo čistiti. Takove su smjese novo srebro, alpaka, kovina Christofle itd. 

N i k e 1 je izvrsna kovina za manje kuhinjsko posuđe, žlice, noževe itd. 
Vrlo je trajno, ne tvori otrovnih soli, lako se čisti, ali je nešto skuplje od 
drugih kovina, no jeftinije od srebra. 

Srebro je najskuplja kovina, koja se u kućanstvu upotrebljava za 
žlice, noževe, vilice, svijećnjake itd. Zlato i platina upotrebljavaju se 
rijetko u običnom građanskom kućanstvu radi visoke svoje cijene. 

Zemljano posuđe pravi se od gline. Ova postaje paljenjem tako 
šupljikava, da probija tekućina (voda, mlijeko itd.). Da se to spriječi, ocakli 
se posuđe iznutra, a često i izvana. Tom caklovinom, koja se sastoji od 
olovne glede i ilovače, namaže se posuđe, pa se onda pali. U vrućini 
pretvore se te tvari u nerastopljivo staklo. Ako se olovo sasma ucakli, onda 
je caklovina posve neškodljiva; ali često preostaje nešto olova neocaklena 
s razloga, što posuda nije dosta paljena, ili što se odviše uzelo olovne 
glede. Metne li se u takovu posudu kiselo jelo, rastopit će se olovo i 
otrovati jelo. Ocakleno posuđe valja prije upotrebe ispitati, ne sadržaje li možda 
prosta olova, t. j. u takovu obliku, u kojem se u tekućinama može topiti. 

U pocaklini, kojom je ocakleno posuđe od porculana i kamenjače, 
nema olova, pa zato je to posuđe najzdravije. 


Čišćenje kuhinjskoga posuđa. 

Stakleno posuđe: tanjure, zdjele, itd. valja čistiti mlačnom vodom, 
pak oprezno osušiti, jer staklo, osobito ako je debelo i brušeno, lako pukne. 
Čaše i boce peru se hladnom vodom, uz koju se upotrebljava siva 
bugačica, ljuske od jaja, koprive, lišće od vinove loze itd. — Jako zamazano 
stakleno posuđe čisti se jakim lugom, koji se ostavi nekoliko dana u posudi, 
da se sva nečistoća rastopi. — Ako vapnenasta voda dulje u staklenkama 
stoji, prilijepi se vapno za stijene staklenke. Mrlje od vapna mogu se 
očistiti, ako se posuda opere vodom, pomiješanom sa solnom kiselinom. 

Ocakleno zemljano posuđe pere se vrućom vodom ili lugom. 

Posuđe od bakra i od žute mjedi čisti se finim pijeskom ili 
praškom od opeka. Ako je bakreno posuđe pocrnjelo, valja ga oribati 
razrijeđenom sumpornom kiselinom, dok se ne sjaji, kiselinu zatim obilnim 
ispiranjem posve odstraniti, najposlije još jednom očistiti sitno razmrvljenom 
kredom ili praškom za čišćenje. 

Kalajisano posuđe ne smije se ribati pijeskom ili drugim 
hrapavim stvarima. Mutno kalajisano posuđe postaje opet svijetlo, ako se 
metne u vrući lug od sode ili pepela, a zatim se opere čisto. 

Željezne stvari kao noževi, tepsije, lopatice itd. čiste se pijeskom 
i lugom. Ako su tepsije pečenjem pocrnjele, valja u vruću posudu nalijati 
nešto octa, koji će ono, što je izgorjelo, rastopiti, a zatim se očiste 
pepelom i pijeskom. 

Zarđala mjesta očiste se hartijom od smirka (Schmiergelpapier). 
Budući da željezo na vlažnu zraku lako rđa, mora takovo posuđe uvijek suho 
biti, pa ako se dulje ne upotrebljava, valja ga natrti mašću. 

Ocakleno se posuđe vrlo lako čisti vrućom vodom, pa ako 
je masno, pere se slabim lugom. 

Noževi i vilice neka se ne meću u vruću vodu, jer se vrućom 

vodom rastopi lijep (Kitt), kojim su učvršćeni u dršcima. Noževe i vilice 

treba metnuti u lonac ili za to određen kotlić samo do drška, ili se držak 
drži u ruci, a nož ili vilice obrišu se mokrom krpom. Ocal se kasnije 
očisti pepelom, ili još ljepše pepelom i špiritom. Između zubaca vilica i 
drugih izdubina očiste se ostaci malom četkom. Pri tom poslu valja držak 
omotati krpom, budući da srebru, rogovini, kosti itd. škodi svaki prašak za 
čišćenje. — Žlice od srebra ili novoga srebra itd. peru se u zdjeli toplom 
vodom, zatim se oplahnu vrućom vodom, pa se obrišu mekanom krpom, 

a da se lijepo svijetle, otaru se još flanelom ili barhetom. 

Drveno se posuđe lako upljesnivi od prevelike vlage, ako n. pr. 
voda dan i noć u posudi stoji. U takovu događaju najbolje je, da se 
ispere posuda rakijom. — Drvene stvari, koje se upotrebljavaju u kuhinji, 
kao mlinčanica, valjak itd., ribaju se vrućim lugom od sode ili sapunom, 
nipošto pijeskom ili oštrom kefom, dobro se oplahnu i obrišu krpom. — 
Uopće hoće se drvenu posudu velike čistoće. Prije nego se počne 
upotrebljavati, valja ga dobro isprati vrućom vodom, da nam stvari (voda, 
mlijeko itd.) ne zaudaraju po trijeslu ili smoli. 


Čišćenje stana od gamadi. 

Cesto se dogodi, da se i u uredno kućanstvo uvuče kojekakva 
gamad, kao miševi, mravi, žohari, moljci itd. — Tu pomaže samo neprestano 
marljivo čišćenje. 

Proti miševima je najbolje sredstvo dobra mačka. Otrov se 
može upotrebljavati samo uz najveću opreznost. 

Mravi se ne drže u dobro sagrađenim kućama, već više na selu. 
— Ali gdje ih imade, tamo veoma dosađuju; u podrumu i prizemlju ne 
možeš živeža dosta očuvati. Najbolje je sredstvo, da se na mjestu, gdje se 
nalaze, pospe gašena vapna. 

Žohari i rusi nalaze se obično samo u kuhinji u blizini peći. 
Ob dan su obično u luknjama i pukotinama, pa iziđu tek u večer. Vrlo 
se brzo umnažaju. Proti njima najbolje pomaže, ako se sve luknje okolo 
ognjišta dobro izlijepe, a u kuhinji da se ne ostave nikad otpaci 
jest vi na. Gdje je u kuhinji čistoća, tamo će ta gamad doskora 

prisiljena biti, da se iseli, jer će joj nestati hrane. — Dobro sredstvo 
proti žoharima je boraks. Za to se napravi rijetka kaša od šećera, 

mlijeka i kuhanoga koruna, zatim se primiješa po prilici 20 grama 

praška od boraksa, ta se smjesa podijeli na različna mjesta. Ako životinje 
to okuse, moraju pocrkati. Kako boraks za čovjeka nije otrov, to se 

ovo sredstvo preporučuje više, nego kojekakvi otrovi, kojima se obično 
tamani ta gamad. 

Moljac živi dvostruki život. U mladosti je poždrljiv crvić živući 
u zabiti ; u starosti poznati mali, sivkasti lepir, kojega nazivljemo moljcem. 

Samo crvić neposredno škodi. Lepir samo toliko, što leže jaja, i 

tako čini, da se raširuje moljac. 

Sve tvari oštra mirisa neprijatelji su kukaca. Kućanica će dakle 
preko ljeta odložene haljine, krzno itd. posipati dobro kantorom, naftalinom 
i si., pa ih pohraniti, zamotavši ih maramom ili plahtom, na suhu 
zračnu mjestu. 

Jaki miris 1) uništuje životinje, koje su možda već u dotičnim stvarima 
i 2) priječi lepirićima, da tamo ne iznesu svoja jajašca. 

Pokućstvo i druge stvari, za koje ne možemo upotrebljavati jako 
mirišljivih tvari, najbolje se čiste i čuvaju od moljaca, ako se često, barem 
svakih četrnaest dana išibaju. Moljci naime ne ljube svjetla ni zraka. — 
Tim postupanjem ubiju se i bace na polje, te ako se to marljivo ponavlja, 
ne mogu se ni razvijati ni živjeti. — Redovitim prešibanjem na suhom 
zračnom mjestu sačuvaju krznari obično svoje velike zalihe. 

S t j e n i c e se osobito nastanjuju u pukotinama kreveta i stijena, 
ispod tapeta i na sličnim mjestima, kamo se mogu lako uvući svojim 
glatkim tijelom. Protiv ove gamadi najbolje je sredstvo, da se stijene 
često kreče, a sve škulje i pukotine, osobito u krevetima, da se namažu 
terpentinovim uljem ili saliko-zinkom. Krevete valja odmaknuti od zida, 
noge treba, da su gladko olaštene, da stjenica ne može puta naći sa stijene 
u krevet. Stoga i jesu najbolji željezni kreveti. 

Pranje rublja. 

Pranje rublja za svaku je kućanicu, bila ona bogata ili siromašna, 
jedan od najznatnijih kućnih poslova. Čistoća rublja utječe isto tako znatno 
na zdravlje, kano što i čistoća tijela i čistoća stana; da, o čistoći ruha često 
ovisi položaj, što ga čovjek zauzimlje u društvu. Neuredna čovjeka u 
zamrljanoj, zanemarenoj odjeći prezire društvo, pa bio on i učen, pače 
mi ne možemo obrazovana čovjeka ni pomisliti, koji ne bi držao do čistoće 
svoga tijela i ruha. Po riječima glasovitoga ludžbara Liebiga može se 
stepen kulture kojega naroda prosuditi po tom, koliko troši sapuna, t. j. 
koliko drži do čistoće. 

Lijepo, čisto rublje ponos je svake dobre gospodarice; ali nije dosta, 
da joj je rublje uredno i čisto, da su joj ormari puni, nego ona se mora i 
postarati, da se rublje što dulje uzdrži. Dobra gospodarica nastojat će, da 
joj se rublje, ako je ikako moguće, pere u kući i pod njezinim nadzorom. 
Mnogo stoji naime do toga, kako se rublje čisti. U praonicama, osobito u 
većim gradovima, gdje je glavno, da se posao obavi što lakše i brže, 
upotrebljavaju se različna sredstva, s kojih je rublje doduše lijepo bijelo, 
ali i skoro propada. Da bude skupocjeno rublje što trajnije, mora valjana 
gospodarica znati dvoje: 1. dobro i oprezno prati, 2. poderane i trošne 
komade krpati. 

Pranjem se čisti rublje od mrlja. Nečistoća, koju želimo odstraniti 
pranjem, dopire u rublje ili izvana, ili iz našega tijela. Koža izlučuje iz 
svojih žlijezda salovnica i znojnica neprestano znoji i masti. Ova se mast 
sastaje s prašinom iz zraka i sa sunčanom i oljuštenom peruti pokožice, te 
se tako koža pokriva mrljotinom. Ovu upija rublje, pa time začepi svoje 
šupljinice. Tako se zamrljano ruho ne samo neugodno osjeća na koži, već 
upravo škodi zdravlju, jer priječi pravilno djelovanje kože. 

Rublje ne valja dulje držati zamrljano, već se mora što prije 
oprati, jer nečiso rublje lako propada. Sto kg. čistoga rublja važe 
zamazano popriječno 105 kg. Veći dio toga viška sastoji se od tvari, koje 
lako trunu, od česa i vlakna od tkanine počnu gnjiliti. Osim toga otvrdnu 
mrlje, pa se rublje mora jače trti, čim se dakako i više dere. Svake četvrt 
godine jedanput prati, kako to u mnogim kućama biva, nije probitačno* 
Najbolje je, da se nečisto rublje opere svakih četrnaest dana ili barem 
svaki mjesec. — U manjim kućama, gdje jedna djevojka obavlja uz pranje 
i sve druge kućne poslove, najbolje je, da se u ponedjeljak počne prati, 
tako da je posljednjih dana nedjelje rublje u redu. U noći ne valja prati > 
jer je djevojka od dnevnoga posla umorna, pa se kod rasvjete taj posao 
i ne može točno obaviti. 

Zamazano rublje ne smije se čuvati u kakvom vlažnom kutu ili 
u košari, već u suhoj komorici, gdje imade propuha, i to ne na rpi, već 
razvješeno. — Znojno rublje, vlažne ručnike itd. valja prije posušiti. Rublje 
od bolesnika mora se uvijek odmah namočiti u hladnoj, lugom pomiješanoj 
vodi, koja se više puta izmijeni, prije nego se opere rublje. 

Kako se nečistoća rublja uvijek više manje sastoji od masti, ova se 
pak u vodi ne topi, to se rublje ne može oprati samo u čistoj vodi, već 
se vodi moraju primiješati takove tvari, koje mogu u se primiti mast. — 
Te tvari jesu: alkalije, kalij, natrij, amonijak, sapun, terpen- 
tinovo ulje itd. 

Tvrda voda, u kojoj imade vapna, ne valja za pranje, jer se sapun 
u njoj ne topi. Ako gospodarica nema meke vode, može i tvrdu vodu 
pretvoriti u meku, ako je prokuha ili joj doda po prilici 12 sati prije 
upotrebe nešto sode. (Na jedan hektolitar vode 20 — 40 dg. sode). 

L u g se pravi od pepela ili od sode, a za pranje vunenih tkanina 
kadšto od salmijakove žeste. — Pepeo od drva ima mnogo Ugljane lužine 
(kohlensaures Kali), najviše je imade u pepelu od bukova drva. Ova se 
sol vrlo lako topi. Ako se dakle pepeo ponovno polije vrućom vodom? 
onda se rastopi u njemu Ugljana lužina. Takova je rastopina lug od 
pepela. — Lug od sode dobijemo, ako sodu rastopimo u vodi. Ako 
se rublje pere lugom, onda će se s pomoću kalija i natrona mast nečistoće 
rastvoriti, koju tad voda u se prima. To biva tim brže i savršenije, što je 
lug jači. No valja pamtiti, da jaki lug izjeda vlakna od platna i od vune, 
a i pokožicu od ruke, pa zato nije probitačno rublje prati odveć jakim 
lugom, jer se time vrlo kvari. 

Sapun se pravi, ako se lug od pepela ili sode neko vrijeme kuha 
s masti, lojem, paomovim, maslinovim uljem itd. 

Svaka kućanica može sama napraviti sapun, što ga upotrebljava za 
pranje. U svakoj kući ostaje naime loja, masnih otpadaka, itd. To neka ku- 
ćanica sakuplja i spravlja. — Budući da se kuhana mast dulje drži od prijesne, 
kuhaju se ove tvari vodom, kojoj se primiješa nešto octa, zatim se procijedi 
i kad ohladni, skine se mast, pa se spravi u lonac, dok se ne bude kuhao 
sapun. — Dobar se kućni sapun pravi ovako: 31 litra vode kuha se s 3 1 / 2 kg. 
sode tri četvrta sata. — Poslije toga se metne sve to u drugu posudu, dok 
se ne slegne, pa se zatim ocijedi. U ocijeđenu tekućinu metne se 7 x / 2 kg. 
čvaraka (masti), pa se opet kuha dva sata. Najposlije se doda V 4 kg. soli. 
— Kad je sapun kuhan, odmakne se kotao od vatre. Sapun se sada izvadi, 
pa se njim napuni priređeni sandučić, koji je obložen mokrom krpom. Kad 
je sapun ohladio, izvadi se s krpom, te se ostavi na zraku, da se osuši 
a zatim se reže na komade. — Kako prigota vi janje sapuna mnogo truda 
stoji, a stariji je sapun izdašniji, to je probitačnije, da ga se pravi više najedanput 

Naša odjeća sastoji se od vrlo različitih tkanina, pa je stoga sasvim 
naravski, da se s različnim stvarima prema njihovoj naravi i 
različno pri pranju mora postupati. — Rublje od lanenoga platna 
drukčije se čisti nego vuneno; ovo opet drukčije nego svileno. Finije i njež- ' 
nije tkanine moraju se opreznije čistiti, nego deblje od iste tvari. 

Prvi je dakle posao prije svakoga pranja, da se rublje razredi i točno 
pobilježi. Zatim se rublje namoči u mekoj vodi, najbolje u kišnici, i to 
u različnim posudama, da se n. pr. nečistoća kuhinjskoga rublja, čarapa itd. 
ne uvuče u stolno rublje; košulje, čarape itd. okrenu se, da se zamazanija 
strana može bolje nasapuniti. Rublje se moči, da se nečistoća razmekša i 
lakše odluči od tkanine. — Imade li na rublju osobitih mrlja, koje se ne 
mogu oprati naprosto vodom i sapunom, treba ih napose očistiti. 

Kad se rublje umoči, valja osobito zamrljana mjesta nasapuniti, zatim 
se razastrto naslaže u posudu (kablicu, korito itd.) i to čišće odozgor. Na to se 
nalije dosta mlačne kišnice ili riječne vode, tako da uloženo rublje dobro 
pokrije. Voda ne smije biti vruća. Mrljotina od kože i znoja imade u sebi 
bjelančevine, koja se zgruša u vrućini, pa se onda ni u lugu ne otopi. Vruća 
voda koristi istom onda, kad se otopila bjelančevina. 

Namočeno se rublje ostavi najmanje 12 sati u vodi, pa se zatim ispere 
pridodavši nešto mlačne sapunice s mlačnim lugom. Ovako isprano rublje 
isplahne se u čistoj, vrućoj vodi; od toga postaje rublje bijelo, jer se lako 
nečista voda prije iskuhavanja ili luženja odstrani. — Rublje se sad luži 
ili iskuhava. 

Uopće imade različnih načina, kako se čisti rublje. Dobar će biti 
samo onaj, pri kojem se najviše štedi tkanina, a rublje je ipak lijepo bijelo. 
Pranje se ne sastoji u prekomjernom trljanju, već utom, da 
se nečistoća otopi, i da je otplahne voda. 

Slijedeći način luženja t. j. iskuhavanja, jedan je od najizvrstnijih ; 
rublje biva najčišće, vlakno od tkanine čuva se najvećma, a mehanički se 
posao znatno umanji. 

Za luženje slaže se rublje u parenicu, nečista se mjesta još jednom 
nasapune, te se pokrije debelom plahtom, a na ovu se plahtu nalije lug. — 
Lug se za to ovako pravi : Pepeo se polije vrelom vodom, zatim se ostavi 
2 — 3 sata, da se slegne. Ocijeđeni lug se zakipi i nalije na rublje. Kad se 
lug procjeđuje kroz rublje, očepi se dolje parenica, da lug može iscuriti. 
Zatim se opet nalije na rublje kotao vreloga luga od sode — i tako se 
izmjenice lijeva na rublje luga od pepela i opet od sode, najmanje se- 
dam puta. U posljednjem lugu ostavi se rublje preko noći. Drugi se dan 
izvadi rublje iz luga i ispere u vrućoj vodi, da se sapunica lakše odstrani. 

Za iskuhavanje valja pamtiti ovaj postupak : Isprano namočeno 
rublje kuha se u kotlu ili u velikom loncu 2 sata; zatim se izažme, složi u 

kabao i polije sapunicom, u kojoj se kuhalo rublje, te se ostavi preko noći. 
U jutru se ispere komad po komad, nečista se mjesta još jednom dobro 
osapune. Isprani se komadi metnu još neko vrijeme u vruću vodu i naj- 
poslije se isplahnu u mrzloj vodi. 

Sapun, što se dodaje pri iskuhavanju, ne smije se metnuti, kako to često 
biva, među pojedine komade, već se sitno razrezan metne u vodu. Među 
rubljem djeluje odviše jako na tkaninu, a često ostavlja i pjege. Vodi, u 
kojoj se iskuhava rublje, može se dodati i sode. Množina sode i sapuna 
ovisi ne samo o potrebnoj vodi, već i o jačoj ili slabijoj zamrljanosti rublja. 
Na 1 hektolitar vode uzimlje se poprečno 250 g (= x / 2 funte) kristalizovane 
sode i 500 g sapuna. Sapun se razreže, preveliki komadi sode se stucaju, pa 
se oboje metne u vodu. U praonicama često uzimlju više sode, ali time 
škode rublju. Za rublje, osobito za finije, vrlo je škodljivo, ako se posuši 
s lugom. Oštri šiljasti leci, koji se tvore, osobito kod luga od sode, razrežu 
vlakno tkanine, a često ozlijede i ruke praljine. S toga mora lug najmanje 
5 6 cm. stajati visoko nad rubljem. 

Gdje je prilike, da se bijeli rublje na tratini, neka se to svakako 
čini. Toga radi ispere se rublje bez sapuna iz posljednje vode, u kojoj je 
ležalo nakon iskuhavanja, dobro se zatim izažme, pa se odmah na tratini 
razastre. Ovdje se obilno polijeva čistom vodom, najbolje riječnom, tako da 
se rublje ne osuši posve. Istom kad je bijeljenje svršeno, puste se razastrti 
komadi, da se posuše. 

Ako bijeljenje nije moguće, valja ispirati rublje u mrzloj vodi. 
Svaki se komad mora dobro u vodi povlačiti i rukama tiskati, dok ne os- 
tane voda sasma čista, inače zaudara rublje po sapunu. Vodu treba mijenjati 
nekoliko puta. Za ispiranje je najbolja tekuća voda. U posljednju vodu metne 
se nešto modrila, da rublje dobije ljepšu boju. No valja pamtiti, da se u 
toj vodi rublje ne smije ostaviti, već se samo svaki komad namoči i odmah 
izažme i razastre. 

Šareno rublje valja, koliko je moguće, odijeliti od bijeloga. Lužiti 
se ne smije, a nije probitačno ni upotrebljavati sode, ili ga dugo iskuhavati. 
— Posljednjoj vodi, u kojoj se isplahnjuje, valja pridometnuti nešto octa, jer 
se tim boje jasnije uzdrže. 

Haljine od katuna, mu seli na, bareža, uopće pamučne i polu- 
pamučne tkanine najbolje se peru ovako: U 6 litara mekane vode kuha se 
Y 2 kg. bijela graha tako dugo, dok ne omekša, zatim se procijedi, i u ovoj 
procijeđenoj toploj tekućini ispere se haljina. Poslije se isplahne u mlačnoj 
vodi, kojoj se dometne nešto boraksa. Haljina se okrene, pa se osuši. Dok 
je još nešto vlažna, gladi se, no ne na pravoj strani. 

Za pletene vunene stvari, kao i stvari od flanela, pokrivače, 
zastore vunene, suknje, uopće za sve deblje stvari preporučuje se ovaj 

način: 25 litara vruće vode, pomiješa se s 375 grama salmijakove žeste. U 
tu se tekućinu namoče stvari, posuda se pokrije, pa se ovako ostavi po 
2 sata. Zatim se stvari lako izažmu i očiste u vrućoj vodi, u kojoj imade 
nešto salmijakove žeste i rastopljena sapuna. Najposlije se isplahnu u toploj 
vodi, kojoj se dometne nešto salmijakove žeste. 

Cesto se vunene čarape i druge vunene stvari pranjem jako skupe. To 
dolazi otuda, što se te stvari ili u hladnoj vodi sapunom peru, ili se ofure 
vrućom vodom. Ni jedno, ni drugo ne valja, osobito se ne smiju kuhati, 
odviše razvući ili ribati. Salmijakova žesta imade to svojstvo, da mrljotinu 
osobito lako rastopi i odstrani, pa je stoga najbolje sredstvo za čišćenje 
vunenih stvari. 

Sirova se svila pere ili u vodi od graha, ili u mlačnoj sapunici. 
Svilene se stvari ne smiju ribati, već se moraju više čistiti povlačivanjem u 
vodi i tištenjem. — Isplahivati valja u mlakoj vodi. — Najposlije se tkanina 
povuče u rijetkoj sladornoj vodi (apretura), izažme i dok je još nešto vlažna, 
gladi se na naličju. — Sirova se svila pere i u mlačnoj vodi s nešto sal- 
mijakove žeste (1 dio salm. žeste na 50 dijela vode . 

Za crnu svilu preporučuje se ovaj postupak: Žumance se dobro 
promiješa s mekanom vodom, pa se u toj tekućini svila pere, a u mlačnoj 
se vodi isplahne. U mjesto žumanca pomiješa se s mlačnom vodom čaja i 
nešto sapuna. 

Za brokat, damast, atlas preporučuje se pranje sa žumancem. 
(Apretura kao kod sirove svile.) 

Bijela (a i crna svila) pere se i u vodi od pšeničnih mekinja. 
Mekinje se kuhaju u vodi, zatim se procijede. U toj tekućini uz nešto 
marseillskog sapuna ispere se svila. 

Bojadisane svilene stvari čiste se najuspješnije u mlačnoj vodi 
od graha ili pšeničnih mekinja, pa se isplahnu vodom pomiješanom s nešto 
octa. Sušiti ih valja na sjenitom mjestu ili među plahtama. 

U svakom većem kućanstvu vrlo je znamenito čišćenje zastora i 
sličnih tkanina. Zastori od tulla, čipaka, mulla, kongresa itd. zahtijevaju naj- 
veću opreznost kod čišćenja, jer te nježne tkanine običnim pranjem vrlo 
štetuju. Slijedeći način pokazao se iskustvom osobito shodnim. 

Najprije se moraju zastori i slične stvari dobro oprašiti, zatim se ra- 
zastru na stolu i slože na manje komade, a da se ne raspadnu, sašiju se 
krajevi s nekoliko bodova. Međutim se skuha smjesa od 250 gr. dobroga 
bijelog sapuna, 25 gr. sode i 2 litre vode. Sad se metne jedan od složenih 
komada u drvenu posudu (kablicu, korito itd.) pa se namaže tim sapunom. 
Na prvi se komad položi drugi, pa se opet namaže i tako se dalje radi do 
posljednjega komada. Na to se nalije vruće vode, dobro se pokrije, pa se 
ostavi 10 12 sati na miru. — Poslije toga se rublje rukama dobro gnječi; 

zatim se preko posude položi daska, na kojoj se gornji komad, izvadivši ga 
oprezno, dlanom tišti, da iscuri sapunica. Priredivši ovako sve komade metnu 
se u drugu drvenu posudu, te se poliju vrućom vodom, kojoj se doda 
nešto boraksa. U toj vodi ostaju 2-3 sata, zatim se istištu na dasci i opet 
polože u prvu međutim očišćenu posudu, gdje se poliju mlačnom čistom 
vodom. Ovdje ostanu opet nekoliko sati i najposlije se istištu posve. U toj 
posljednoj vodi valja rublje katkad rukama gužvati. Bijeli se komadi pro- 
vuku kroz bijelu nešto pomodrenu škrob, a oni žutkaste (creme) boje kroz 
žutkastu škrob. Zatim se oprezno ožmu, stepu među rukama i uviju u 
krpe. Zastori se napnu u prikladan okvir, gdje se osuše, 

Bijele ili creme čipke čiste se ovako: Na staklenu pločicu ili 
luknjast valjak od porculana ili stakla omotaju se čipke, koje se prije na 
jednoj strani namažu rastopljenim marseillskim sapunom. Preko čipaka se 
prišije lako komad mulja. Valjak ili pločica se metne u lonac vruće vode, 
u kojoj je nešto sode; ovaj se dobro pokrije, pa se ostavi 5 6 sati u miru. 

Zatim se izvadi valjak, te lagano ga valjajući ili tištući na glatkoj dasci, od- 
strani se sapunica. U lonac, koji se međutim očisti, nalije se vruće vode 
s nešto boraksa i u tu se vodu opet metnu čipke. Kad ohladne, izvade se, 
isplahnu, zatim se škrobe u sasma rijetkoj škrobi, istištu dobro i najposlije 
se skinu s valjka. Čipke se mogu gladiti, ali je bolje, ako se napnu iglama. 

Požutjelo rublje čisti se umakanjem u stepke, ili se čisto oprani 
komadi objese na sunce, pa se marljivo polijevaju čistom kišnicom ili riječ- 
nom vodom. 

Pranje je dosta tegotan posao, pa se s toga olakšava kojekakvim 
spravama, Među takove sprave pripada: 1. Automatičko parno 
perilo (Dampfvvaschkessel). Ono se sastoji od valjkastoga limenog kotla, 
koji se u blizini dna sužuje. Užim je dijelom u vatrištu (Feuerraum). Vrh 
dna nalazi se tamo, gdje se počinje uži dio, drugo Iuknjasto dno. Kod 
manjih kotlova ide od sredine luknjastoga dna široka cijev u vis gotovo do 
gornjega kraja kotla. Gore se cijev dijeli na više manjih cijevi. Kod većih 
kotlova nalaze se cijevi za vodu sapunicu ili sodu na stijeni kotla, pa su 
gore unutar zavinute. U toj se spravi može rublje dosta gusto uložiti, (u 
običnom kotlu mora rahlo biti, da se ne pripali) i s razmjerno malo vode 
dobro prokuhati; stoga se troši i manje goriva. — Luknjasto dno priječi, 
da se rublje ne pripali, jer se pod njim uvijek nalazi vodom napunjen pro- 
stor. Kroz cijevi diže se voda neprestano u vis, ovdje se razdijeli i curi 
kroz rublje opet dolje. Sapunica ovako neprestano se dižući i padajući topi 
nečistoću mnogo savršenije, nego u običnom kotlu. 2. Druga je sprava za 
brzo i štedljivo pranje perilo s mahanjem, koje nadoknađuje isku- 
havanje. Takove su sprave obično kao bubanj, koji se vrlo brzo okreće ili 
maše. — Iz prve vode isprano rublje meće se u bubanj do polovice; na 

to se nalije vrućega luga, pomiješana sa sapunicom, tako da se njim rublje 
pokrije; zatim se poklopcem dobro zatvori, da ne može para izići, pa se 
ljulja po prilici y 4 sata. To se rublje još jedanput nalije lugom, pošto je 
prvi lug odstranjen, zatim se još ljulja s vrućom vodom jedno deset minuta. 
Rublje se tad izvadi, izažme i objesi za sušenje. Taj se postupak ponavlja, 
dok nije sve rublje oprano. — Perilom se prištedi vrlo mnogo truda, sapuna 
i ognja, a rublje je ipak lijepo i čisto. 

Jako izaži manje veoma škodi rublju, a traži i mnogo sile i vre- 
mena. No i tu se može kućanica pomoći spravom, koja se sastoji od dva 
kaučukova valjka, među koje se složi mokro rublje. Ti valjci istištu laganim 
kretanjem vodu iz rublja, koja curi u podmetnutu kablicu, a izažeto rublje 
može se odmah objesiti. Tako izažeto rublje lakše se osuši, ljepše ogladi, 
pa se mnogo manje pokvari. 

Tom se spravom izažimlju pojedini komadi, U većim kućanstvima ili 
praonicama upotrebljava se druga sprava. Rublje se izvadi iz posljednje vode, 
pa se položi u kablicu i pokrije poklopcem ; taj se čvrsto pritisne vijkom, 
tako da voda otječe izmedju duga. 


Glađenje rublja. 

Sve, što se upotrebljava pri glađenju, mora da je posve čisto, jer se 
inače lako dogodi, da se krasno oprano rublje zamrlja kod glađenja. U 
sobi, gdje se radi, ne smije biti prašine; stol, na kojem se gladi, mora biti 
dosta velik, tako da se na njem može i najveća muška košulja razastrti. Uz to 
mora biti dosta prostora za glađalo sa stalkom, za lončić za vodu (zdenčanicu), 
za nož i štapić od kosti. Te se stvari postave s desne ruke, tako da se 
pri poslu mogu lako dohvatiti. Stol se obloži debelim dvostrukim gunjcem, 
a ovaj se pokrije čistom pamučnom plahtom. Ta obloga ne smije da bude 
predebela, jer se na debeloj ne bi moglo dosta brzo raditi. 

Od velike je znamenitosti vrsta glađala za glađenje. Sada se 
upotrebljavaju tri vrste: Staro glađalo s tri brida, kojemu je gornja strana 
usporedna s doljnom ; prikladno je osobito za rublje, koje se ne škrobi. 
Njim se može brzo raditi, jer imade široko dno. Glađalo za ugljen vrlo 
je praktično za stolno i posteljno rublje, osobito ako se radi izmjenice 
s dva glađala, da se naime jedno dobro ugrije, dok u drugom izgori 
ugljen. — Za oškrobljeno se rublje ne preporučuje radi praha od ugljena, 
i što se poradi nespretna oblika ne može njime upravljati dosta vješto. 
Treća nova vrsta prikladna je osobito za oškrobljeno rublje. To glađalo 
imade na stražnoj strani pred otvorom za željezo gore zavinuto dno. 
Željeza su poluokrugla. I na veličinu glađala treba paziti. Najbolja glađala 

g 

treće vrste jesu ona, kojima otvor nije širi od 10 cm. — Odviše teško 
glađalo nije dobro. Lakšim glađalom (dakako ne odviše lakim) brže se 
radi, te se čovjek tako lako ne umori. — Željeza treba da budu od kovana 
želježa. Liveno je željezo lošiji vodič topline, ljušti se lako, te se katkad tako 
svine, da ne može u glađalo. — Glađalo treba da je posve čisto; osobito 
ono mjesto, koje dolazi u dodir s rubjem, ne smije da bude za’rđalo. 

L 

Škrobno rublje. 

U novije vrijeme osobito se gleda na lijepo oglađeno škrobno rublje, 
naročito na muške košulje. Mnoga kućanica, kojoj je drugo rublje uvijek 
lijepo uredno, daje muške košulje, jačice i naručke iz kuće, da ih pralja 
> umjetnim« načinom i sjajem ogladi, jer to kod kuće tobože nije moguće. 
— Ali se ovim tako zvanim umjetnim načinom lako može gladiti i kod 
kuće. ako samo kućanica ne zazire od truda, i ako je u glađenju dobro 
izvježbana. — Djevojka, koja želi naučiti lijepo gladiti, neka pamti, da to 
može postići samo ustrajnim i marljivim vježbanjem, a nipošto 
ako samo gleda, kako drugi rade, ili ako to možda samo jedanput ili 
dvaput pokuša. 

Prije svega mora kućanica dobro znati, kako se priređuje škrob za 
škrobno rublje, napose za muške košulje. — Mnogi škrobe prijesnom škrobi, 
što se ne preporučuje već stoga, što se rublje tim načinom više kvari. 

Mnogi opet kupuju neke praške u trgovini. Takovih primjesa imade 

različnih: dobrih i nevaljalih. Obično se smatraju nekom tajnom, pa se 
stoga, ako su i dobri, ne mogu lako dobiti u svakoj trgovini, već se 
moraju dobavljati iz odaljenijih mjesta. Tomu može doskočiti kućanica, 
ako škrob za muške košulje, jačice i naručke priredi na način, što ćemo 
ga niže opisati. Ovako priređena škrob nadomješta svaki i najbolji prašak, 
te se odlikuje još i time, što je jeftina. 

250 gr. najbolje škrobi od riže rastopi se posve u 1 / 2 litre vode. 
Osim toga se uzme 2 lista gelatine (neka vrsta finoga kelja), 1 velika žlica 

boraksa i nešto (po prilici za 10 fil.) bijela voska. Sad se pristavi u 

prikladnoj posudi jedna čaša puna vode, zatim se dodaje neprestano 
miješajući gelatina, i čim ova počne vreti doda se vosak, pak dvije velike 
žlice pune rastopljene, dobro promiješane škrobi. Sve skupa mora sad još 
jedan put da zakipi, a najposlije se pridometne boraks, što je u nešto vode 
zakipio. Na preostalu prijesnu škrob nalije se litar tople vode, dobro se 
izmiješa, te se najposlije doda sveđer miješajući kuhana jur smjesa. 

Prije nego se rublje škrobi, mora biti suho i posve čisto od zadnje 
škrobi. Umetak muške košulje (chemisette) okrene se, dakle nutarnjom 


109 


stranom umoči u škrob. To se mora učiniti s dovoljnom pomnjom, da se 
pri glađenju ne dižu mjehuri, što biva, ako se doljna tkanina škroblju ne 
spoji s gornjom. Uškrobljeni dijelovi se izažmu, taru se među rukama, da 
se škrob dobro razdijeli i svuda prodre. Zatim se košulja složi, stan se 
poškropi i najposlije se valja. Uškrobljeno rublje neka se odmah valja, no 
izvaljano može se gladiti i poslije 12 — 18 sati. Slažući rublje za valjanje, 
mora se osobito paziti na to, da leži posve ravno i glatko, jer nabori 
kasnije vrlo otegoćuju posao pri glađenju. 

Pri gladjenju se često dogodi, osobito ako nije ruka još uvježbana, 
da se tkanina ofuri, t. j. da postane žutkasta. Dogodi li se to, valja 
prirediti ovo sredstvo: 200 gr. klorova vapna neka kipi u 1 lit vode pol 
sata. Ohlađena i opjenjena tekućina lijepe ljubičaste boje oprezno se nalije 
u bočicu, tako da ostane vapno u loncu. — Tekućinu, dobro začepljenu, 
valja pohraniti na tamnu mjestu. Ako se dakle komad rublja ofuri, namoči 
se krpica ovom tekućinom, pa se njome navlaži dotično mjesto, koje će 
odmah pobijeljeti, dakako samo onda, ako pređa nije djelomice već iz- 
gorjela. Očišćeno mjesto treba odmah isprati čistom svježom vodom. To 
se čini koje zato, da kiselina ne djeluje dalje, koje da se može to mjesto 
đogladiti. Ako se naime ne smoči, ne će glađalo prijeko, pače otupi sasma, 
tako da se mora za daljnu upotrebu vlažnim pijeskom opet dobro očistiti. 
Kod bojadisanih tkanina može se ova tekućina upotrebiti samo onda, ako 
su boje stalne. 

Prije nego što se umetak počne gladiti, ogladi se poramenka, zatim se 
gladi redom stražnji dio, rukavi, poslije njih opšivaljke na rukavima. Jmade 
li naručaka, valja im najprije rastezanjem dati pravi oblik, zatim se glade na 
unutarnjoj strani, ali ne do suha. Kad se naručka okrene, mora biti još 
vlažna i mekana. Na gornjoj se strani gladi tako dugo, dok se posve ne posuši. 

Poslije naručaka gladi se jačica, ako je prišita, a ako je nema, uzme 
se opšivaljka. Ovdje valja pamtiti, da se opšivaljka mora neprestano 
rastezati, i tako dugo gladiti, dok nije posve suha. 

Sad slijedi najznatniji dio košulje, naime umetak. Ovaj se gladi na 
posebnoj dasci, koja je 60 cm. duga i 20 cm. široka. Obložena je jakim 
flanelom, preko kojega je napeta pamučna krpa. Umjesto daske može se 
uzeti samo komad dvostruka flanela. Daska (ili flanel) metne se između 
umetka i stražnjega dijela košulje, tako da gornji dio umetka t. j. onaj 
dio, gdje su rupice, leži na njoj. — Umetak se sad tako dugo rasteže po 
širini i duljini, dok ne dobije stari svoj oblik; osobito se mora paziti, da 
je okrajak s rupicama posve ravan. Valja početi gladiti na dnu umetka, pa 
se odavle sve dalje radi prema vratu. Umetak ne smije biti razvučen niti 
-smiju ostati nabori. Kad je umetak posve gladak i suh, navlaži se još jednom 

odozgor čistom mokrom krpom, pase čvrsto gladi natiskujući sveđer gornjim 
tijelom i upotrebljavajući za to produljeno gore zavinuto dno glađala; time 
dobije umetak željeni sjaj. 

Koštanom palčicom rastegnu se sad rupice; to resi košulju i 
puceta se lakše umetnu. Kad je i to gotovo, metne se daska pod drugi dia 
umetka, koji se pomno i pažljivo mora dogladiti. 

Umetak sa sitnim rub i cima najteže se gladi. Postupak je isti" 
kao kod glatkoga umetka. Svršivši glađenje treba rubiće podići koštanom 
malom palčicom. 

Poslije umetka gladi se stan navlažujući sveđer zgužvana mjesta. 
— Najposlije se košulja lijepo složi. Za lijepo oglađenu košulju nije dosta 
samo pomna i vješta ruka, već je potrebno, da je košulja i dobro sašita. 

Vezeni monogrami itd. glade se na naličju na dosta mekanoj podlozi, 
dakako samo yez. Komad se zatim okrene, pa se na gornjoj strani latak 
gladi, ali c ^mo okolo veza, nipošto preko veza. Glatka mjesta među vezom 
izglade se na gornjoj strani koštanom palčicom. 


Ludžbeno čišćenje. 

Druga vrsta čišćenja ruha jest ludžbeno čišćenje. Dok se kod običnoga’ 
pranja rublje čisti vodom i sapunom, upotrebljavaju se kod ludžbenoga 
čišćenja hlapive tvari, koje ne škode tkaninama. Najglavnija sredstva za to 
čišćenje jesu: benzin, apsolutni alkohol, sumporni etir i kloroform. 

Benzin imade svojstvo, da očisti sve mrlje od ulja i masti iz svilenih 
i vunenih tkanina. Mrlje, koje ne potječu od ulja i masti, ne mogu se čistiti 
benzinom. Za ludžbeno čišćenje upotrebljava se samo ludžbeno čisti benzin 
od kamenoga ugljena. 

Benzin se lako upali i vrlo brzo hlapi. Stoga treba vrlo opreznu 
biti kod spravljanja i upotrebljavanja benzina. Opasno bi bilo čišćenje ben- 
zinom pri svijeći. Budući da benzin jako vonja, ne valja njim čistiti u zatvo- 
renom prostoru, već uvijek na kakvu zračnu mjestu. 

Apsolutni ili bezvodni špirit (alkohol) imade svojstvo, da 
rastopi sve smole, osobito se mogu njim čistiti mrlje od takovih tvari, koje 
su tvrđe nego mast i ulje, kao n. pr. od voska, kolomaza, smole, katrana 
itd. Sa špiritom treba isto tako oprezno postupati kao i s benzinom. 

Sumporni etir je tekućina bez boje, jako vonja i lako se upali.. 
Glede upotrebe i spravljanja valja pamtiti isto, što i o benzinu. U zatvorenom 
prostoru udisan omamljuje. Isto svojstvo imade i kloroform. 

Kloroform i sumporni etir dosta su skupa sredstva za čišćenje mrlja,, 
pa ih s toga valja upotrebiti samo za čišćenje od masnih boja ili drugih, 

osobito tvrdih mrlja od smole i masti. Za čišćenje od masnih boja 
kloroform je najbolje sredstvo. — Bezvodni špirit, sumporni etir, benzin 
i kloroform jesu izvrsna sredstva samo onda, ako su ludžbeno čista. 
— Spravljati ih valja u dobro zatvorenim posudama. 

I terpentinovo ulje dobro je sredstvo za čišćenje, samo što 
traži visoku temperaturu, da posvema ishlapi, osim toga imadu i najfinije 
vrste terpentina često primjesa od teško ishlapivih tvari. Stoga tkanine tim 
nijem čišćene dulje vremena zaudaraju po terpentinu, šte ne biva kod 
■drugih gore spomenutih tvari. 

Sve haljine i druge stvari, koje želimo suho očistiti, moraju se najprije 
dobro isprašiti i okefati. Zatim se stvar položi na stol ili na glatku dasku, 
pa se benzinom malom četkom ili kakvom vunenom krpom sasvim od 
početka do kraja očisti. — Razumije se, da četka ili krpa mora biti posve 
■čista i suha. — Kako benzin vrlo brzo ishlapi, mora se brzo raditi. Mrlje 
valja dobro navlažiti benzinom, inače se nečistoća ne može rastopiti. — 
Očišćena stvar objesi se na zračno mjesto, dok benzin posve ne ishlapi. 

Ako je haljina itd. posve suha, počinju se čistiti one mrlje, kojih 
poslije prvoga općeg čišćenja nije nestalo, ili pak koje se benzinom ne mogu 
čistiti. Najviše imade masnih mrlja. Valja ih čistiti gore napometnutim 
tvarima. — Mrlje od jestvina sastoje se dijelom od masnih sastojina; masne 
se sastojine odstrane benzinom, nemasne pak vrućom vodom sa špiritom 


Kora od paname ili guillaya. 

Ova se kora isjecka fino, pa se kuha x / 4 — 1 / 2 sata s 3 — 4 put toliko 
meke vode. — Ta se tekućina pjeni kao sapun, pa se stoga zove 
»vegetabilski sapun«. Da se odijeli kora od tekućine, mora se procijediti 
kroz krpu. Ta je kora izvrsno sredstvo za čišćenje svilenih tkanina; njom 
se najsigurnije odstrane mrlje od jestvina, uličnoga blata, uopće sve mrlje, 
koje se ne mogu ludžbeno čistiti. Osobito se preporučuje kod skupocjenih 
tkanina. Da se mrlje brže rastope, može se dodati nešto špirita. 

Sve mrlje u bijelom rublju od bojadisanih tvari, kao 
od voća, vina, likera, duhana itd., moraju se odmah isprati u čistoj vodi. 
Ako to nije moguće, a mrlje kasnije ne iziđu ni iskuhavanjem rublja u 
sapunici i sodi, tad ih valja bijeliti klorovim vapnom. — Kućanica mora 
pri tom poslu vrlo oprezna i točna biti, da ne pokvari rublje. U kamenoj 
posudi (nipošto drvenoj) pomiješa sa dobro 1 / 2 kila suhog klorovoga vapna 
s 10 litara tople vode (25° R). Voda se dolijeva polagano uz neprestano 
miješanje. Ta se rastopina ostavi u dobro zatvorenoj posudi dva dana, zatim 
se voda odlije od taloga, pa se procijedi kroz krpu, da ne ostane vapnenih 

čestica u tekućini. Za bijeljenje upotrebljava se samo tekućina, a ne talog. 
Ta tekućina nalije se u 100 lit. tople vode (25° R), pa se dobro promiješa. 
U tekućinu metnu se stvari za bijeljenje, pa se marljivo u vodi provlače 
po prilici 1 sat. Što je dobro, može se i prije izvaditi. Bijeli komadi 
metnu se odmah u vruću vodu. Zatim se izažmu i još jednom poliju 
vrelom vodom. U toj se vodi ostavi rublje 1 / 2 dana, na što se dobro 
hladnom vodom isplahne. 

Mrlje od crnila, rđe i željeza čiste se ceceljevom soli (Sauer- 
kleesalz), koja se dobije u ljekarnici. Od te soli metne se, koliko ide na 
vršak noža, u 1 / 1G lit. vrele vode. Tekućina se pomiješa drvcem, a zamrljano 
mjesto se u njoj namoči, zatim se isplahne odmah naprije u toploj,, 
a onda u hladnoj vodi. 

* 

Kako valja postupati sa služinčadi. 

O razboritom postupanju sa služinčadi vrlo često ovisi uspijevanje i 
napredak kućanstva. Gdje se služinčad često mijenja, tamo sigurno ne će 
biti reda ni udobnosti u kući. Služinčad je obično slabo ili baš nikako 
obrazovana, često ne zna ni one poslove obavljati, za koje je najmljena. 
Kućanica je dakle često prisiljena tek poučavati služinčad. No tomu se hoće 
mnogo ljubavi i mnogo strpljenja. Kućanica neka s mladom sluškinjom 
postupa ljubazno, ali oštro i dosljedno, neka je poučava, gdje treba, neka 
pogrješke glede manjkave obrazovanosti blaže prosuđuje, uopće neka se brine 
za duševno i tjelesno joj blagostanje. 

Služinče treba da od prvoga dana točno znade, za koje 
je poslove najmljeno i kako ih mora obavljati. To je vrlo zna- 
menito. U kojoj kući služinčad znade, što ima da radi i u koje vrijeme, 
tamo je obično sve u dobrom redu. — Ako kućanica nešto zahtijeva, neka 
to kaže ukratko i jasno. Kod mladih neiskusnih sluškinja je najbolje, da 
kućanica sama najprije pokaže, kako valja posao napraviti. Ako djevojka 
stvar dobro obavi, neka joj ne uskrati priznanja, jer će je to bodriti; ako 
joj pak posao nije izašao baš kako treba, tad je valja mirno upozoriti na 
pogrješku, a prvom zgodom neka isti posao opet obavi. 

Svaki se posao mora nadzirati. Služinčad mora biti uvjerena, da 
se kućanica ne da varati, da su joj oči svuda. Osobito neka nadzire zalihu, 
koju valja držati pod ključem. Time će izbjeći mnogoj nepodopštini, 
— Koja se kućanica nije dobro pripravila za svoje zvanje, koja ne zna, 
koliko i što za ovu ili onu jestvinu treba, i kakve su cijene živeža, ta će 
time sama i nehotice dati povoda, da je služinčad vara. — Srebrninu (žlice 
noževe itd.) i druge skupocjene stvari valja prije upotrebe pred sluškinjom 
prebrojiti, a poslije upotrebe odmah očistiti, prebrojiti i pohraniti. 


Mnogo se gubi vremena, a i služavka se ozlovolji, ako je kućanica 
radi svake malenkosti napose šalje na trg ili u dućan. Kućanica neka dobro 
promisli, što treba za jedan dan (ili nedjelju, gdje se kupuje za cijelu ne- 
djelju), pa neka nalog tako udesi, da služavka, koliko je to moguće, 
jednim putem sve može priskrbjeti. Uredna kućanica ne će trpjeti, da joj 
se služavka na trgu dulje zabavi, nego što je potrebno. Stoga je dobro, 
da kućanica ide sa služkinjom katkad na trg. 

Ako služavka neuljudno odgovara, valja joj mirno kazati, što je pri- 
stojno, a što se ne pristoji. Svaki se ukor neka izreče kratko i dostojno, 
bez vike i psovke i nikad u prisutnosti djece. Uopće valja djecu uputiti, 
da služinčad štuju i da se prema njoj uljudno ponašaju. 

Tko radi, taj mora i jesti. Hraniva i dostatna hrana od najveće je po- 
trebe za služinčad, da ne oslabi. Gdje se služinčad dovoljno ne hiani, tamo 
ne će kućanstvo biti u redu. Bolja će naime sluškinja biti zlovoljna i po- 
pustit će u marljivosti; manje savjesna pak oskrbit će se nedopuštenim 
načinom potrebnom hranom. — Kad su veći poslovi u kući, kao pranje 
rublja, klanje itd. treba izdašnije kuhati za služinčad. 

Obećana plaća mora se točno isplaćivati svakoga mjeseca, nedjelje ili 
četvrt godine, kako je pogođeno. Ako se daju pokloni, neka to ne budu 
kakve nepotrebne tričarije, čim se djevojke samo pobuđuju na raskoš i 
rasipnost, već samo korisne stvari. 

Svake nedjelje i blagdana mora služinčad ići u određeno vrijeme u 
crkvu. — Nikad neka kućanica ne dopusti, da joj služinčad zbog lijenosti 
ili nehajstva ne ide k službi božjoj. Pohađanje crkve i vršenje vjerskih du- 
žnosti uopće čuvat će djevojku od kojekakva zla, — a sveta je dužnost 
kućanice bdjeti nad ćudorednim životom svoje služinčadi. 

Sluškinja mora imati toliko slobodna vremena, da svoje stvari, haljine 
itd. može u redu držati. K tomu joj je potrebno dosta svijetla i zimi toplo 
mjesto. Krevet i soba, gdje služinčad spava, mora uvijek biti u redu. — 
I u tu sobu mora kućanica često zaviriti. 

Dužnosti služinčadi. 

Djevojka, koja je naumila stupiti u službu, mora poznavati svoje du- 
žnosti. Prije svega neka pamti, da je za ugovorenu plaću obvezana svoje 
vrijeme, snagu i vještinu što bolje upotrebiti u korist svoje gospodarice, pa 
da se lijenosću isto tako ogriješi, kao da krade. — Sluškinja mora pri ku- 
hanju, u dućanu, na trgu isto tako štedjeti, kano da radi ili kupuje za sebe. 
— Neka pomisli, kako teško je često za gospodare kuću opskrbjeti svime, 
što je potrebno, dok se sluškinja ne mora brinuti ni za što, van samo za 
svoj posao. 

Djevojka neka nastoji, da što dulje ostane u istoj službi. Često mi- 
jenjanje ne preporučuje sluškinje. Ako joj se i katkada, osobito spočetka, 
koješta teškim pričinja, neka ne ostavlja odmah službe. Upravo u onim ku- 
ćama, gdje se oštro gleda na red i lijepo vladanje, može mlada djevojka 
vrlo mnogo naučiti. 

Sluškinja se mora trsiti, da steče povjerenje svoje gospodarice, a to 
može vrlo lako, ako je vjerna i odana svojim gospodarima. — Nije dosta, 
da ona sama ne prisvaja ni najmanje tuđe stvari, ona ne smije šutjeti ni 
mirno gledati, kako drugi varaju njezine gospodare. — Vjerna i odana 
sluškinja, ktomu vješta i valjana vladanja, uredna i 
čista ne samo pri poslu, već i glede vlastite svoje 
osobe, p r a v a j e b 1 a g o d a t u k u ć i, pa će je gospodari voljeti i 
štovati, te nastojati, da je što dulje zadrže kod sebe; od sluškinje će 
s vremenonf postati vjerna pomoćnica i član obitelji. 

Napose neka sluškinja pamti još ovo: Odijelo neka joj bude jedno- 
stavno, no čisto i uredno. Kojekako nakićene, elegantne haljine od 
skupocjene, a k tomu slabo trajne tkanine znak su lakoumnosti. Takove 
se djevojke ne primaju rado u službu. Ako i dobije od svoje gospodarice 
kakvu odloženu pomodnu haljinu za poklon, neka je prenapravi i tako 
udesi, kako se pristoji za djevojku s neznatnom mjesečnom plaćom. — 
Djevojke sa sela neka pridrže svoju narodnu nošnju, jer takovo je odijelo 
ne samo trajnije i jeftinije, već im i bolje pristaje. — Isto tako neka bude 
djevojka uvijek posve jednostavno počešljana. 

Razborita sluškinja nastojat će, da nabavi sebi sve, što treba — ne 
samo haljine već i rublje, — a uz to da još nešto uštedi. 

Ako djevojka već znade, kakav je red u kući, neka sama radi ne 
čekajući napose zapovijed za svaku malenkost. — Svoj posao neka obavlja 
tiho bez buke i štropota. — S djecom neka ljubazno postupa, pa će je 
i djeca zavoljeti, a time će si svoj položaj u kući samo poboljšati. — 
Osobito neka se čuva osornoga odgovaranja. — Ako je zaslužila ukor, 
bit će bolje, da mirno prizna svoju pogrješku; ako ga nije zaslužila, neka 
to čedno kaže. Gdje imade u kući više služinčadi, tamo mora svako 
nastojati, da s drugim živi u lijepoj slozi. 


Njega bolesnika. 

Njegom bolesnika u kući ima se baviti u prvom redu kućanica i odrasle 
kćeri. Stoga je od potrebe, da djevojke znadu, što prija zdravlju, i ako je 
zdravlje poremećeno, kako valja postupati s bolesnikom. 



nalazak vrata. 


1. stupanj difterije (zapala i oteklina). 



II. stupanj difterije. 


III. stupanj difterije. 

Tko bolesnika njeguje, treba da se stara za čistoću tijela i rublja 
bolesnikova, za čist zrak i prikladnu toplinu u bolesničkoj sobi, za shodan 
krevet, hranu i piće, pak da se sve odredbe liječnikove točno izvedu; 
nadalje mora nastojati, da o razvitku bolesti može liječnika izvješćivati, a 
kad se bolesnik oporavlja, mora ga snažno potpomagati. 

Čistoća tijela od velike je znamenitosti, da se odstrane bolesna 
isparivanja, kojima bolest često traži izlaza. Ako kupanje ili pranje sapunom 
ne bi bilo dopušteno, onda je dosta, da se tijelo tare ručnikom, koji se 
namoči u vrućoj s octom ili rakijom pomiješanoj vodi. Svako oprano 
mjesto valja odmah obrisati, prije nego se dalje pere. Svaki dan treba lice 
i ruke oprati, zube čistiti i kosu očešljati. 

Najbolja košulja za bolesnike je vunena, jer najviše upija znoja, 
a da se koža ishlapljivanjem odviše ne ohladi ; ali i vunene košulje moraju 
se često mijenjati. 

Bolesnička soba mora biti prostrana, suha i mirna. Ako je 
bolesniku odviše svijetlo, neka se spuste zastori. Slike i druge stvari, koje 
bi mogle maštu odviše razigrati, valja ukloniti. 

Budući da je č i s t i s v j e ž z r a k jedan od najglavnijih uvjeta, da 
bolesnik opet ozdravi, to se mora bolesnička soba često zračiti. To valja 
činiti više puta na dan. Ako se prozori ne smiju otvoriti, može se zračiti 
tako, da se otvore vrata od susjedne sobe, koja je dobro prozračena. 
Najbolje je, da se otvore gornja krila prozora, samo se mora paziti, da 
bolesnik ne leži u propuhu i da se prozori ne otvoraju onda, kad se 
znoji. — Ali zračenjem ne smije se umanjiti toplina sobe, pa stoga treba 
dok se zrači, peć ložiti, ako je potrebno i u ljetu, da se tako temperatura 
izjednači. Zrak se kvari, ako mnogo ljudi diše u jednom prostoru. Stoga 
nije dobro, da u bolesničkoj sobi boravi više osoba, nego li je baš nužno. 
— Prah s pokućstva otare se vlažnom krpom, isto tako valja i pod čistiti. 
Sve nepotrebne sagove, jastuke, teške zastore, uopće sve, u čem se drži 
prašina, treba ukloniti iz bolesničke sđbe. Nečiste stvari, ostatke jela, 
obloge itd. valja odmah odstraniti. 

Kad je vrijeme vlažno, može se zrak čistiti time, da se octom 
nakvašena spužva objesi u sobi, ili da se na vruće željezo izlije nekoliko 
kapi špirita. 

I toplina je u bolesničkoj sobi u velike znamenita. Soba ne smije 
biti odviše topla, kako to nekoji misle. Mnoge bolesti, kano upale, vrućica 
itd. mogu poradi prevelike vrućine u sobi okrenuti na zlo, dok je bolesniku 
u ohladnoj sobi mnogo bolje. Ispod 11° R. i iznad 18° R. nije toplina 
prikladna za bolesnika. Kad je potrebna veća toplina može se povisiti vrućom 
vodom napunjenim staklenkama, ugrijanim opekama, toplim pićem itd. — 

Zimi nije dobro, da se ljudi, koji dolaze izvana, odmah približe krevetu. 
Treba neko vrijeme počekati, dok im se haljine ponešto ugriju. — i glede 
topline u bolesničkoj sobi valja se držati točno liječničkih propisa. Toplomjer 
ne smije manjkati u sobi. 

Od velike znamenitosti, osobito u duljoj bolesti, je krevet. — Naj- 
bolja je strunjača; perine nijesu dobre, jer se njima teško uzdrži krevet 
ravan i gladak, pa budući da drže u sebi ishlapljivanje i toplinu, čine, da prije 
postaju leđa ranjava. Ako bolesnik imade visoku temperaturu, dostaje vuneni 
jorgan; kad je tjelesna toplina niža, dodaje se toplije pokrivalo. — Plahta 
se mora više puta na dan poravnati, da je sasma glatka, i ako je nužno, 
pričvrsti se shodnim iglama (Sicherheitsnadeln). 

Krevet neka stoji pročeljem do zida, da se može k bolesniku sa sviju 
strana. — Ne valja da je okrenut spram prozora, ili u blizini prozora i vrata, 
a ni kod peći. — Posteljnu rubeninu valja često izmijeniti čistom, dobro 
pregrijanom. — Ako je moguće, neka bolesnik krevet svaki dan ostavi za 
neko vrijeme, da se može postelja dobro prozračiti i napraviti. Gdje to ne 
bi dopuštala teška bolest, tamo je dobro, da bolesnik češće promijeni položaj 
u krevetu. Neka sjedi neko vrijeme, jer inače lako postane ranjav. — Kod 
teških se bolesti primakne drugi krevet, u koji se bolesnik oprezno može 
prenijeti na plahti, dok se njegov krevet prozrači i napravi. 

Bolesniku vrijedi san vrlo mnogo, zato se ne smije ničim smetati, 
kad spava. Isto tako ne valja dosađivati bolesniku mnogim pitanjima, go- 
vorom, trkanjem po sobi, a osobito nepotrebnim pohodima ili pripovijedanjem 
kojekakvih neprijatnih događaja. A ne valja ni šaptati, osobito s liječnikom, 
jer se bolesnik lako uplaši. — Kod bolesnika mora se sve ukloniti, što ga 
i najmanje može uzrujati, a osobito kod živčanih bolesti. 

Sto je do hrane, to valja točno držati liječničke propise. Kod 
upala, pak bolesti, koje brzo prolaze, dobro je, da bolesnik malo jede. Ako 
je gladan, može mu se dati juhe i sladko kakvo piće. Za takove događaje 
dobro će doći kućanici ukuhano voće i voćni sokovi, samo mora biti oprezna 
pri izboru. Tako su n. pr. šljive u mnogim bolestima vrlo prikladno jelo; 
ali budući da nadimlju, ne treba ih upotrebljavati u stanovitim bolestima. 
Ako je bolesnik već jako slab i omršavio, valja mu shodnim priređivanjem 
i promjenom jela podražiti tek. Bolesnicima, koji se oporavljaju, ne smiju 
se davati teško probavna jela, n. pr. korun, masno meso, gljive itd. — Ako 
bolesnici smiju jesti mesa, valja mesu dodati i nešto variva. — Mlijeko i 
laka jela s mlijekom može da jede gotovo svaki botesnik. 

O davanju lijekova valja pamtiti ovo: Lijekovi se daju sasma 
točno, kako to propiše liječnik. Tu se ne smije baš ništa mjenjati , jer bi 
to inače moglo imati veoma žalosnih posljedica. Osobito se valja čuvati od 


117 


koje kakvih vračara. Lijekovi se (upotrebljavaju koje izvana, koje iznutra. 
Takovi lijekovi neka se ne drže zajedno na istom stolu, jer se lako mogu 
zamijeniti u brzini ili u mraku, a posljedice su vazda najstrašnije. 

Tekući lijekovi od biljevnih tvari neka se stave u studenu vodu; dulje 
od tri dana ne valja ih držati. 

Lijekove, koji u sebi sadržavaju nerastopive praške, treba prije nego 
će se upotrebiti, dobro promućkati. Ako se to propusti, ne dobije bolesnik 
u prvim dijelovima gotovo nikakva lijeka, a kasnije opet dobije prejak lijek. 

Za uzimanje lijekova najbolje su žlice od stakla. Kovne ne valjaju stoga, 
što u mnogim lijekovima ima kiselina, koje rastvaraju kovine. Poslije upo- 
trebe metne se žlica u čašu vode. — Prašci i pilule drže se na posve suhom 
mjestu ; kapljice valja uvijek savjesno i mirno brojiti. 

Tjelesna se toplina mjeri osobitim toplomjerom. Toplomjer se drži 
pod pazuhom bolesnika, tako da je krugljica sasma pokrita kožom. Tako 
se ostavi toplomjer 10 — 12 časaka, tad se izvadi, čita stupanj topline, te se 

bilježi. Obično se mjeri toplina u jutru u 8 sati i pred večer u 5 sati. 

Mnogo vrijedi, ako liječnik zna za promjenu tjelesne temperature, pa stoga 
se mora posve točno bilježiti. 


Prva pomoć nastradalima. 

1. Rane. 

Kućanici je vrlo potrebno da znade, kako valja prije nego dođe 
liječnik postupati s onim, koji je naglo nastradao. Kod rana valja postupati 
ovako: Ako su rane zamrljane pijeskom, zemljom itd. moraju se najprije 
očistiti mirnim polijevanjem čistom vodom zdenčanicom, ili što je 
bolje, prekuhanom vodom. Najbolje je, da se vodi primiješa koje od 



Prelom kosti. 

antiseptičkih sredstava (sredstvo proti truhleži), kao n. pr. razrijeđena karbolna 
kiselina, borova ili salicilna kiselina. — Namjestivši zatim meso i krajeve 
rane u naravni položaj, povije se rana čistom vatom ili platnom, nakvašenim 

kojom od spomenutih kiselina. Prsti, noževi, uopće sve, čime se dotiče 
rana, treba da je posve čisto. — Zgrušena krv na rani ne smije 
se odstraniti. Kod unutarnjih ozleda, gdje krv udari na nos i usta, valja 
čaši vode primiješati dvije žlice octa ili soli. Od te tekućine neka bolesnik 
svakih pet minuta uzme po jednu žlicu. 

Kod lakih rana meću se hladni oblozi, dok traje upala. Ako se gnoji, 
valja ranu marljivo čistiti toplom vodom, zatim se metne na ranu platno 
nakvašeno glicerinom ili uljem. 

Ako je ozlijeđena veća koja žila kucavica tako, da krv u jakom mlazu 
udara na mahove, prijeti bolesniku velika pogibao. Tu valja odmah poslati 
po liječnika, a dok ovaj ne dođe, mora se nastojati, da se zaustavi krv. — 
U takom dogodjaju pomaže jak pritisak prstom, ili ako to ne bi bilo 



moguće, neka se uzme tvrd novac, pluto i si., čime se živo pritisne na 
ranu. Ako krvarenje ne bi prestalo, valja žilu nad ranom, t. j. između rane 
i srca prstima čvrsto pritisnuti, ili dotično mjesto platnenim povojem što 
čvršće omotati. — Tako se postupa kod otrovne rane, ako naime koga 
ujede bijesan pas ili zmija otrovnica. Tu se valja najprije pobrinuti, -da 
krv ne može do srca. Najbolje će se to zapriječiti, ako se remenom ili 
rupcem nad ranom čvrsto stegne ud, a tek onda se otrov odstrani iz rane. 
To biva isisanjem, što nije pogibeljno, ako usnice nijesu ranjave, jer se 
otrov odstrani slinom; nadalje se otrov odstranjuje ispaljenjem, vatrom, 
živim ugljenom itd., ili pak ispiranjem salitrovom kiselinom, octom, 
karbolnom kiselinom itd. 

2. Opekline. 




Ako se nesrećom upale haljine, tad se mora prije svega nastojati, da 
se ugasi vatra. Ako je plamen već jači, zavije se čovjek u gunjac, debelu 
haljinu itd., pa se tako valja po zemlji 
U početku, dok je plamen još malen, 
dosta je, ako se polije vodom, ili se 
mjesto, koje gori, otare mokrom krpom. 

Nipošto ne valja trčati i tako tražiti 
pomoć, jer se propuhom vatra još većma 
uspiruje. Ako se valjanjem po zemlji i 
uguši plamen, neka se ipak nastradali 
polije obilno vodom, da se i odijelo, koje 
možda još tinja, posve ugasi. Kad se 
odijelo mora odstraniti, valja biti na 
oprezu. Nipošto se ne smije skidati 
silom, već se uzme nož ili nožice, te 
se razreže odijelo, da samo spadne. 

Ludo bi bilo u takovu događaju 
štedjeti haljine. Ako se koji komad 

Krvarenje žile prilijepio uz kožu, treba ga ostaviti 
zaustavljeno pru- rubove okolo odrezati nožicama. Krvarenje žile zaustav 

Živim omotom. 1 ocll,lv -' 1 uuwv lipnn nrii7ivim nmntnm 





Krvarenje žile zaustavljeno naramnicom. 


boli. Mokri hladni oblozi obično povećavaju bol. Glavno je, da se ozlijeđeno 
mjesto čuva od pristupa zraka. Zato se meće na ranu uljem nakvašena ili 

svježim neslanim maslom, mašću ili bjelancem namazana platnena krpica. 
Dobro je, da se rana pospe brašnom ili u prah stučenim ugljenom. 


Tko se opeče žigicama, neka odmah ispere 
ranu lugom od sode, zatim neka metne obloge. Toga 
radi rastopi se jedna velika žlica sode u 1 / 2 litre 
vruće vode. Tom se rastopinom platno navlaži, 
čim se osuši, i to se ponavlja tako dugo, dok ne 
prestane bol. Opekline od žigice mogu biti veoma 
opasne. 

Tko se opali vapnom, neka opeklinu ispere 
kakvom kiselinom n. pr. octom, a zatim je neka 
namaže uljem. 

Rane od kiselina (sumporove, solne kiseline, 
vitriola itd.) polijevaju se obilno vodom, osim toga 
se upotrebljava lug od sode. 


3. Prelom kosti. 

Kad se kost prelomi, mora se nastojati, da 
bolesnik leži mirno, i da mu se namjesti povoj od 
nužde, dok ne dođe liječnik, a kad ud počne otjecati, 
valja to zapriječiti studenim oblogom. Obuću i 
tijesno odijelo treba razrezati, nipošto svlačiti. — 
Prelomljenu kost valja povezati u daščice ili druge 
slične stvari što ih baš imademo pri ruci. Daščice se moraju podložiti 
.vunom, vatom, mahovinom itd. 



Pruži vim remenom 
stegnut ud nad 
otrovanom ranom. 



Kako valja položiti utopljenika. 

4. Kad se tko onesvijesti. 

' Cesto se može čovjek onesvijestiti tako, da leži kao mrtav. Uzrok tomu 
može biti različan: udisanje otrovnih plinova ili se nesretnik utopio, objesio, 
smrznuo itd. — U takovu događaju mora se nastojati, da se nesretnik opet 




privede k životu. Ti se pokusi moraju tako dugo nastavljati, dok se ne 
pokaže povoljan uspjeh ili dok liječnik ne dođe. 

Kad se tko utopio, treba prije svega nastojati, da utopljenik opet 
počne dihati. Najprije se mora odstraniti voda iz želuca i pluća. Ali to 
se ne smije činiti držeći utopljenika naglavce; jer bi tad krv udarila u 
glavu, te bi ovakim postupanjem nesretnika usmrtili, umjesto da ga 

Postupak Silvestrov za umjetno disanje 


spasemo. Utopljen i ka 

valja položiti na po- 
krivalo ili na odijelo, 
ili preko svoga koljena 
potrbuške; glava i prsa 
treba da budu niže od 
ostaloga tijela, zatim se 

pritiskuju leđa, da se 
Povezivanje ruke. istjsne progutnuta voda . 

Poslije toga se očiste usta 

i nos od mulja, pijeska itd. ; jezik se izvuče, ako je natrag pao u grkljan, 
te se priveže rupcem za donju čeljust. — Sada se podraži nos burmutom, 




jakim octom itd.; grkljan se škaklja perom, a prsa i lice valja trti i škro- 
piti izmjenice hladnom i vrućom vodom. — Ako to sve ne pomaže, valja 
početi umjetnim dihanjem. Toga radi položi se utopljenik na leđa ; glava i 
leđa nešto više. Sad mu se pograbe ruke nad laktima, zatim se lako dignu preko 

glave, i tako se drže dvije sekunde. — Time se prsa rašire i zrak prodire 
u pluća. — Tad se opet pritisnu ruke polagano, ali čvrsto utopljeniku uz 



Polaganje povezica. 

grudi, te se tako drže opet dvije sekunde. Tim se zrak istiskuje iz pluća. 
To se ponavlja ustrajno, dok utopljenik ne počne sam dihati. Uz to neka 
neko drugi tijelo utopljenika 
tare suhim, ako je moguće 
ugrijanim rupcima, da se koža 
ugrije. — Nos, sljepočice, 
leđa, prsa, ruke i tabane valja 
osim toga trti toplim octom, 
jakom rakijom ili salmijakovom 
žestom. — Ako se je život 

povratio, izbaci utopljenik Povezivanje kruženjem, 

progutnutu vodu. Poslije toga 

treba mu dati topla čaja, ruma, vina, itd., da se i iznutra ugrije. 




Spiralna povezica. 

Kad se je tko smrznuo, treba ga donijeti u hladnu sobu, nipošto 
u toplu, zatim valja oprezno svući ili razrezati odijelo, da se ukočeni udovi 
Cvetišić, Kućanstvo. 

ne slome. Nato se tare cijelo tijelo dulje vremena (1 sat), ako je moguće 

hladnim mokrim krpama. 
Pokazuju li se prvi znaci 
života, metne se bolesnik 
u studenu kupelj (10 — 
12° C), pa se upotre- 
bljava umjetno dihanje. 
Ako nastradali počne 
dihati, odnese se u slabo 
naloženu sobu, obuče mu 
se topla košulja, položi u 
krevet, gdje ga valja krije- 
piti crnom kavom i čajem. 

Ako se je tko 
ugušio udisanjem 
otrovnih plinova, 
kao što je rasvjetni plin, 
dim od ugljena, ugljična 
kiselina itd., treba prije 
svega nastradaloga izni- 
jeti na svjež zrak, pri čem dakako oni, koji pomažu, moraju da budu vrlo 
oprezni, da sami ne nastradaju. 

5. Kad se tko otrovao. 

U takovu događaju je glavno, 
da se dozna, kakvim se je otrovom 
nesretnik otrovao, i da se odmah 
pozove liječnik. 

Uopće valja pamtiti, da su 
kiseline i lužine međusobno protu- 
otrovi. Ako se naime tko otrovao 
jakom kiselinom, treba mu dati kao 
protuotrov kakvu lužinu, razrijeđenu 
vodom n. pr. sode, pepeljike, sa- 
punice itd. Ako je otrov bio lužina, 
daje se kakva kiselina, kao ocat, limun itd. 

Da se otrov odstrani iz želuca, mora se ždrijelo podražiti na bljuvanje 
prstom ili perom, osim toga mora bolesnik piti mnogo mlijeka, tople vode 
sa sladorom ili s mlijekom i bjelancem. Uz to se mora bolesnik neprestano 
gibati, da ostane budan, ma da se i opire, zato mu se daje jak čaj i crna 



Osmica. 

kava. Ako je bolesnik uzrujan, treba mu metati na glavu hladne obloge; 
ako otrov i omamljuje, meće se gorušica na listove i želudac. Dobri su i 



klistiri od jake kave ili octa. — Akogje otrov bio fosfor, ne smije se uzeti 
ništa masna, već mlako, sluzavo piće, kao|brašno s vodom, bjelance s vodom 
i si. — — Proti arsenu upotrebljava se 
rđa od željeza, koja se ostruže sa stara 
željeza, pa se pije s vodom, ili se u 
ljekarnicu pošalje po željezni hidrooksid. 


6. Nesvjestica od gladi. 

Nesretnici, koji su se od gladi 
onesvijestili, smiju spočetka piti polagano 
samo nekoliko žlica vina. Želudac se tare 
rakijom i rumom. Hrana, kao mlijeko, 
juha, jaja itd. daje se više puta, i u 
malim obrocima. 



Veliki rubac za podupiranje. 


Nešto o uzgoju njale djece. 

Najznatnija i najsvetija zadaća kućanice jest uzgoj djece. Slab i nemoćan 
je čovjek, kad se rodi. Bez tuđe pomoći morao bi umrijeti. Od sviju bića, 
koja žive, treba on najdulje tuđu brigu i pomoć. Upravo ta posvemašnja 
nemoć djeteta, ta nesposobnost, da ma i najmanje doprinese uzdržavanju 
svoga života, stvara onaj čvrsti vez med djetetom i ljudskim društvom, koji 

odraslima neodoljivom silom nalaže, da se brinu za tjelesni i duševni razvitak 
djeteta, da mu pomažu, da ga rukovode tako dugo, dok ne bude svoj. — 
Ali vršenje te dužnosti zahtijeva znanja i vještine, pa se stoga s punim 
pravom kaže, da je uzgajanje najveća umjetnost; a ipak su za ovu znamenitu 
zadaću često vrlo slabo pripravljeni upravo oni, kojima se baviti s djecom 
vlastitom ili tuđom. — Zgodno kaže neki znameniti čovjek: »Polovica djece 
nije umrla, već je ubijena«, t. j. ubijena neznanjem i nehaistvom onih, ko- 
jima je povjerena njega i briga nad djecom. 

Uzgoj se djeteta počinje već od poroda. Taj se uzgoj spočetka tiče 
samo tijela; ali kako je tijelo organ duše, to mora biti svakomu, koji s dje- 
tetom ima posla, sveta dužnost nastojati o tom, da to oruđe bude što krep- 
čije i zdravije, jer »zdrav duh u zdravu tijelu«, veli stara poslovica. U po- 
gledu tjelesnoga uzgoja pazit će savjesna uzgajateljica osobito na dihanje, 
hranu, čistoću, odijelo, na gibanje i odmor, na njegu osjetila, pak na njegu 
živaca i moždana. 

a) Dihanje. 

Prva potreba novorođenoga djeteta je zrak; ta ga potreba prati za cijeloga 
života i prestaje, kad je i život prestao. Prva i trajna dužnost uzgajateljice 
je dakle, da opskrbi dijete valjanim i čistim zrakom. Ta je zadaća prividno 
vrlo laka. Zraka imade svuda, on ne stoji novaca, kao što hrana i odijelo, 
dakle se dalje za nj ne trebamo brinuti. Ali to ipak nije tako jednostavno. 
Dok se čovjek čuva piti zamrljanu vodu, često uživa veoma nečist zrak i 
dopušta, da mu se djeca truju okuženim zrakom u tijesnim spavaonicama Čudi 
se, da su mu djeca malokrvna, da mu ne uspijevaju, akoprem imadu dovoljno 
i dobre hrane. Želudac im je doduše dobro opskrbljen, ali plućima manjka 
ono, što im je od prijeke potrebe. Razborit tj elesn i uzgoj pobrinut 
će se dakle prije svega, da djetetu nikad ne uzmanjka 
svježazraka. _ 

Dječja soba neka se više puta na dan zrači. Najbolje i najbrže se iz- 
mijeni zrak propuhom, ali se dijete mora vrlo čuvati propuha, t. j. nagle 
promjene temperature. Dok se soba zrači, neka sedijete^odnese u drugu već pro- 
zračenu sobu. — Pa ako u dječjoj spavaonici nijesu u noći otvoreni prozori, 
jer bi se dijete lako moglo prehladiti, tad neka budu otvorena barem vrata, 
koja vode u drugu sobu. — U spavaonici ne valja da gori svje- 
tiljka, jer ona treba toliko kisika kao i čovjek i kvari zrak još većma 
nego on. Ako se noću kod malene djece ne može biti bez rasvjete, onda 
je dostatna i malena uljanica, nipošto ne treba paliti petrolej ili plin. Dok 
petrolej potroši 9 dijelova kisika, a plin 7, zadovoljava se ulje s 5 dijelova. 

Kad dijete spava, neka ne drži usta otvorena; za dihanje nijesu usta, 
već nos. Zrak, udisan kroz nos, prije se ugrije, nego što dođe u pluća. 
Dihanje kroz usta uzrokuje često kašalj, od česa se dijete iza sna probudi. 

Uzgajateljica treba da osobito pamti, da se dijete mora što marljivije 
iznositi na zrak. Dijete rođeno ljeti, može se već poslije 14 dana o 
podne iznositi na jedan sat, kasnije može dulje vani ostati ; što dulje, to 
bolje. — Dijete rođeno zimi, mora se polagano priučiti na svjež zrak. Naj- 
prije neka se za lijepa sunčana dana nosi u ugrijanoj sobi kraj otvorena pro- 
zora u svom jastučiću. Ako je osobito lijep sunčan dan bez vjetra, može 
se iznijeti napolje. Zima ne škodi djetetu, samo se mora čuvati vjetra. 


b) Hrana. 

Najzgodnija i najzdravija hrana za malo dijete je majčino mlijeko. No 
gdje majka bud s kojega razloga toj svojoj dužnosti ne bi mogla zado- 
voljiti, može se upotrijebiti kravlje mlijeko. — Budući da kravlje mlijeko maleno 
dijete teško probavlja, jer sadržaje manje vode nego majčino, mora se 
dodati nešto vode. U početku na 1 dio mlijeka 2 dijela vode, poslije 5 
mjeseci na 5 dijelova mlijeka 1 dio vode. Voda kao i mlijeko mora biti 
prokuhano. Osim vode dodaje se i nešto sladora, najbolje mliječnoga , jer 
se lakše probavlja nego obični. — Toplina pila ne smije biti ispod 23° R. 

Vrlo je znatno, da se dijete već od prvoga dana priuči na red u 
primanju hrane. Ako je dijete zdravo, osjeća svaki treći sat potrebu za 
hranom. Tu potrebu očituje vikanjem. Viče li dijete prije vremena, valja 
potražiti razlog, zašto viče. Hraniti se mora dijete samo onda, ako je 
želudac prazan, a to može biti tekar 3 sata iza posljednjega hranjenja. — 
Isto tako ne valja buditi dijete iza sna, da mu se pruži hrana. To bi 
moglo biti od vrlo žalosnih posljedica za živce. , 

Poslije šest do osam nedjelja valja dijete priučiti, da u noćno doba 
od 10 ili 11 sati u večer, pa do 5 sati u jutru ne prima hrane. Dijete onda 
ne treba u noći hrane; želudac mu se već dovoljno raširio, tako da može 
više mlijeka na jedanput primiti i radi toga može se broj obroka sniziti 
od 8 na 6 ili 7 obroka. Prve noći bit će dijete doduše nešto nemirno, ali 
već za dva, tri dana priučit će se na to posve. — Ako kasnije ipak viče 
u noći, nije ga probudio glad, već druga kakva potreba. Dijete može biti 
mokro, ili možda ne leži udobno, ili mu je pretopio ili prehladno. Razlog 
valja tražiti posve na tiho, a da se ne progovori ni riječ. — Dobro je, da 
je pri ruci nešto mlačne vode, da se dade djetetu, ako bi bilo žedno, što 
češće biva kod djece, koja spavaju otvorenima ustima. — Kad se djeca 
hrane, moraju biti budna. Prestane li dijete sisati, valja mu mokrom 

krpicom očistiti usta i mirno ga u krevet položiti, gdje će odmah 
usnuti; nipošto ga ne valja priučiti, da se uspavljuje na rukama. — Ispiranje 
ustiju svaki put poslije, a i prije hranjenja ne smije se nikad propustiti. 
Od nečistoće u ustima lako nastaje krupa (Mehlhund), bolest, od koje 
djeca mogu i umrijeti. Ta se bolest osobito rado pojavlja kod djece, koja 
se hrane umjetnim načinom, kad naime majke zbog svoje udobnosti daju 
djetetu bočicu s mlijekom u zipku, da se dalje ne brinu, da li dijete sisa 
ili ne# _ Dogodi se, da djeca i u polusnu šišaju, ali ne progutaju 
hrane; ona ostaje u ustima, tamo kišne i tako nastaje krupa. Čim se opaze 
na jeziku i na nepcu male kao mlijeko bijele ljuštice, valja odmah pozvati 
liječnika. — Svakako je najbolje sredstvo, da se zapriječi ta bolest, najveća 
baš uzorna čistoća. 

Bočice od stakla s klobučićem od kaučuka moraju se veoma čisto 
držati. Najbolje su bijele staklene boce s crtama, jer se u njima hrana 
bolje može dijeliti. Poslije upotrebe valja bočicu odmah očistiti i napuniti 
vodom, klobučić se otare solju, okrene se i spravi u posudicu, koja je 
napunjena hladnom vodom. — Poslije pol godine može već dijete primati 
nešto kruću hranu, n. pr. dvopek za djecu s mlijekom ili rijetkom 
čorbom; ali nipošto ne treba mu davati mesa ili masnih stvari. Običaj, da 
se djeci već u prvoj godini daje mesa i koruna, uzrokom je teškim 
bolestima, kao što je škrofuloza, engleska bolest itd. 

Umjesto mlijeka hrane djecu, osobito u većim gradovima, gdje se 
teško dobiva dobra' mlijeka, tako zvanim brašnom za djecu od 
Švicara Nestl e-a. To je brašno dosada još najbolja zamjena za 
mlijeko, akoprem se ni najbolje brašno ne može isporediti s dobrim 
mlijekom, jer ono je najhranivije i lako se probavlja. 

Često se hrane djeca kašicom od brašna. No liječnici su dokazali, da 
uz takovu hranu još jedanput toliko djece umire, koliko majčinim ili 
kravskim mlijekom hranjene. — To je sasma naravno. Brašno i voda 
ili mlijeko s nešto masti ili soli skuhano može biti dobro jelo za odrasla 
čovjeka, no za maleno dijete takova^ je kaša sasma neprobavljivo kelje 
Djeca, tako hranjena, jedu mnogo, a ipak ne uspijevaju, pače propadaju 
polagano. — Druga djeca, u kojih su probavila krepčija, pretvaraju doduše 
množinu škrobi, što im se brašnom privodi, u slador, pa stoga i debljaju. 
Ali ta debljina nije zdrava. Kod prve teške bolesti mora dijete da podlegne. 
Manje je opasna, t. j. lakše se probavlja juha, za koju se umjesto prijesnoga 
brašna uzimlje dvopek (Zwieback) ili kora od kruha. 

Mnogi misle, da dijete poslije mlijeka treba hraniti b i 1 j e v n o m 
hranom, jer da je nježnija i da se lakše probavlja. Biljevna je hrana 
kemijski isto, što i životinjska, samo se hranive česti mesa lakše probave. 
Osim toga sadržaje biljevna hrana mnogo više vode nego životinjska, pa 

se stoga mora mnogo više biljevnih tvari jesti, da se namakne potrebna 
hrana. Jedan kg žumanca sadržaje bjelančevine 7 puta toliko, koliko 
jedan kg cvjetače, 16 puta više nego 1 kg koruna, 50 puta toliko, koliko 
1 kg bresaka. A kod jednoga kg dobrog goveđega mesa množina je 
bjelančevine za 1 0°/ 0 — 25°/ 0 veća, nego kod žumanca; meso dakle daje 
građotvorne hrane 20 puta toliko, koliko korun. — Dijete mora, kao što 
i odrasao čovjek, dobivati mješovitu hranu, samo se ona mora jednostavnije 
priređivati nego za odrasle ljude. U drugoj i trećoj godini neka se dijete 
po prilici ovako hrani: u jutru mlijeko s dvopekom ili zemljičkom; za 
doručak hljeb s maslacem, ili jaje na umak; za ručak juhu, laka variva, 
pečeno, dobro isjeckano n^eso ili kajgane; za južinu mlijeko i zemljičku; 
za večeru juhu od vode ili mlijeka. — Pilo samo čista voda. 

Uopće valja pamtiti, da se djetetu jelo mora dobro isjeckati ili 
razrezati. Svinjetinu i gušćje meso teško probavlja radi masti, a goveđe 
meso poradi čvrstoga vlakna. Dobro je jelo šunka bez sala, zatim teletina* 
mršava ovnovina, perad, divljač. Moždane ne probavlja dijete lako, a tako 
ni rasoljeno meso i kobasice. 

Sve tjestenine neka jedu djeca s mlijekom. Sočiva vrlo su 
hraniva, samo se moraju djeci prirediti kao čorba i odstraniti ljuske. — 
Variva i korun vrlo slabo hrane. Korun neka djeca uživaju kod 
glavnoga ručka u obliku čorbe ili kao »pire«. — Variva još slabije hrane nego 
korun. Kad se već daju djeci, neka budu mlada i nježna. Češće uživanje 
špinata preporučuje se slaboj i malokrvnoj djeci poradi željeza, što ga 
sadržaje. — Voće nema hrani ve vrijednosti. Gljive sadržavaju mnogo više 
hranivih česti nego variva, ali kako se teško probavljaju, nijesu prikladna hrana 
za djecu. Kava, čaj, odviše paprena, slana i masna jela nijesu za djecu. 


c) Čistoća. 

Jedan od prvih uvjeta za zdravlje djeteta je čistoća. Dijete se stoga 

mora marljivo kupati i prati. — Prvih 14 dana neka se okupa svaki dan 

dva puta, u jutru i u večer. Kasnije samo jedanput. Kad dijete navrši prvu 
godinu, dosta je, ako se kupa dvaput na nedjelju, a stariju djecu valja 
svakih osam dana barem jedanput okupati. 

Dužnost je svakoj majci ili uzgajateljici priučati djecu već za rana 
na najveću ćistoću i na to, da njeguju kožu. 

Koža je veoma znamenit organ. Nebrojena množina sitnih žlijezda 

pokriva kožu. Kroz te žlijezde izlučuje tijelo ne samo vodenu paru, već i 

druge škodljive tvari, kao amonijak, ugljičnu kiselinu, sumporovodik itd. — 
Veliki dio tih izlučenih tvari prelazi u zrak, što nas okružuje, drugi se pak 

dio spaja s ljušticama gornjih slojeva kože, koja se lupi, — s prašinom, 
s mašću, što je izlučuju nebrojene žlijezde salovnice, da koža ostane 
elastična, i da ne popuca. To se sve taloži na koži i začepi šupljinice, radi 
česa se zapriječi djelovanje kože, što uzrokuje različne bolesti. Od 
prijeke je dakle potrebe svakomu čovjeku, da se marljivo kupa, 
umiva i presvlači rublje. 

Kupelj ne smije da bude ni prehladna ni prevruća. U svakoj dječjoj 
sobi mora biti toplomjer. Nikada se ne smije dopustiti, da se toplina 
kupelji odredi naprosto rukom , jer to nije moguće. — Spočetka mora 
kupelj imati donekle temperaturu tijela, t. j. prvih 15 dana neka bude 
voda 28° R. Kasnije se polagano smanji toplina na 26° R.; poslije pol 
godine na 24°; no ispod 22° R ne smije pasti za slijedećih godina. — 
U morskoj vodi, ako nije ispod 22° C, mogu se djeca kupati već u 
4. godini. Hladne kupelji u rijekama ne prijaju djeci ispod 8. godine. 

Spočetka neka dijete ostane u vodi 5 minuta, kasnije 10 minuta, 
dulje nipošto. — Voda naime tlači na prsa i trbuh, što uzrokuje jače 
djelovanje pluća i crijeva. To krepčije djelovanje prija doduše organizmu, 
ako traje kratko vrijeme, ali škodi, ako se produlji. 

Najprikladnija kaca za kupanje je od drveta, jer drvena ne oduzima 
vodi tako brzo toplinu kao limena, ali ove se opet mogu bolje čistiti. — 
Voda mora biti posve čista. Kojekakve primjese, soli itd. smiju se kupelji 
dodati samo, ako to odredi liječnik. Za djecu, kojoj je koža osobito nježna 
i osjetljiva, dobro je, da se mekinje zavežu u krpu i kupaju s vodom za 
kupelj. 30 dkg. mekinja dosta je za jednu kacu vode. Kod djece, koja 
naginju na škrofulozu, dodaje se po prilici pol kg. morske soli. 

Soba, u kojoj se dijete kupa, mora da je topla 15 — 17° R. 

Pri kupanju valja upotrebljavati dvije spužve: jednu za lice, a drugu 
za ostalo tijelo. 

Često se meće zamazano rublje djeteta pod glavu. To nikako ne 
valja. Majka, ili tko dijete kupa, neka drži lijevu ruku pod glavom djeteta, 
a desnom neka ga pere. 

Svlačiti treba dijete brzo; isto tako mora se brzo otrti i obući. 
Stoga se mora prije, nego što se dijete metne u vodu, sve pripraviti, što 
je potrebno. — Dijete se otare na stolu, na kojem je jastuk. Preko toga 
se razastre flanel i topla plahta. Kad se dijete osuši, obuče se u čistu 
zgrijanu košuljicu, te se položi, nahranivši ga prije, u zgrijanu posteljicu. 

Kupati se može dijete u jutru ili u večer. Glavno je, da dijete 
poslije kupelji može spavati, i da mu nije prepun želudac, jer to bi bilo vrlo 
škodljivo. 

Ranjava se mjesta oprezno operu i namažu vazelinom. Uopće treba 
takova mjesta višeput na dan oprati mlačnom vodom, po mogućnosti svaki- 
put, kad se dijete smoči — i u noći, — jer se time predusretne različnim 
bolestima kože. 

Kad je dijete već nešto starije, osobito za vruće doba godine, vrlo je 
dobro, da se poslije kupelji opere hladnijom vodom od 22° R., ali nikad 
hladnijom. Time otvrdne dijete, pa se ne će tako lako prehladiti. Ali pri tom 
valja vrlo oprezno i polagano postupati, da se kupajući ne prehladi- 
— Priroda ne trpi nigdje skokova, dakle ni u razvitku djeteta. 

Isto tako bilo bi škodljivo, kad bi se djeca, koja su ugrijana igrom, 
oprala naglo mrzlom vodom. — Posljedice mogu biti kojekakve očne bo- 
lesti, reumatizam, pače i bolesti srca. 

Osim ovog općenoga čišćenja kože kupanjem i pranjem, potrebno je, 
da se još osobito pazi na pojedine česti tijela. Glava malenoga djeteta vrlo 
je nježna, jer lubanja gore još nije zatvorena. Tu valja paziti, da se dijete 
ne udari ili inače ne ozlijedi. A i pri otiranju valja biti na oprezu. 

Često se pokrije glava malenoga dijeteta nekom ruljom, o kojoj 
mnoge majke misle, da mora ostati, da se podnipošto ne smije skinuti. — 
Ali to je posve krivo mnijenje. Ta je rulja nastala od nečistoće, pa se mora 
odstraniti, jer može uroditi vrlo žalosnim posljedicama. Ako se je unatoč 
kupanju napravila rulja na dječjoj glavi, valja je oprezno odstraniti sapunicom. 

Dogodi se, da malenomu djetetu već prvih dana nabreknu vjeđe, koje 
se ne otvoraju, a ispod njih probije zelenkast gnoj. U takovu događaju mora 
se odmah pozvati liječnik, jer taj gnoj može za nekoliko dana, 
pače za nekoliko sati, uništiti oko za uvijek. I kasnije može se u očima na- 
kupiti gnoja s prehlade, osobito ako je dijete bilo u propuhu. Taj se gnoj 
mora oprezno odstraniti polaganim ispiranjem toplom vodom i platnenom 
krpicom; nikad se ne smiju silom otvarati vjeđe. 

Nos i oči treba također uvijek čisto držati. Nos se mora čistiti 
posve čistom suhom maramom. Nikad se ne smije dopustiti, da ga sluškinja 
otare kakvom zamrljanom krpom. — Iza vanjskoga uha često se naprave 
ranjava mjesta, što djetetu zadaje mnogo boli; i u uhu napravi se nečistoća, 
koja može otvrdnuti, pa se onda bez pogibli ne može odstraniti. — Ljepiva 
tvar u uhu neka se izvadi vlažnom krpicom; ako je već tvrda, mora se naj- 
prije razmekšati toplim mlijekom ili toplim uljem. Svakako valja vrlo opreznim 
biti. Ako je tijek jači nego obično i zelenkasto-sive boje, tad valja pitati za 
savjet liječnika. 

Da se usta prije i poslije hranidbe moraju očistiti lanenom u hladnoj 
vodi namočenom krpicom, već je rečeno. Veća se djeca neka upute, da sama 
ispiraju usta i čiste zube poslije svakoga obroka. 

Umivanje tijela hladnom vodom prija čovjeku, osobito u jutru, noge 
pak valja prati u večer, i to mlačnom vodom. Kod uzgoja mnogo vrijedi 
navika. Dijete valja već od prvoga dana privikavati na najveću čistoću. 

d) Odijelo. 

Odijevanje malene djece različno je kod različnih naroda. Najobičnija 
su dva načina : ili se dijete povije tako, da se ne može ni maknuti, kako 
to često još kod nas biva, ili se djetetu daje takovo odijelo, u kojem mu je 
kretanje posve slobodno. Tako rade u Engleskoj. Ni jedan ni drugi način 
ne može se posve preporučiti, pa će biti i ovdje srednji put najshodniji. 
Odijelo malenoga djeteta mora biti prije svega toplo i posve suho, ne smije 
priječiti dihanje i kolanje krvi. — Prva je odjeća djetetu košuljica. — Ona 
mora biti od mekana, dakle najbolje od staroga platna, straga otvorena, a 
gore se zatvora vrpcom. Uopće mora biti tako napravljena, da se može 
lako obući i svući. Rukavi neka budu dulji od ruke, te se podvinu na kraju, 
a i košulja treba da bude tako duga, da pokrije čitavo tijelo. — U prvoj 
godini mora se košuljica promijeniti u jutru i u večer, pak svaki put zgri- 
jati, kad se mijenja. — Pa i kasnije valja košulju mijenjati prije spavanja, i 
kad ustaje dijete, ako mu se svaki dan i ne obuče čista košuljica. 

To valja i za odrasla čovjeka. — Za maleno dijete, dok se još često onečisti, 
najbolje je platno, jer se najlakše može čistiti. Kasnije je prikladnija pamučna košulja: 

Peleni služe više za čistoću, nego za toplinu. Praviti ih valja od sta- 
roga platna. Novo platno, ma kako se iskuha, ipak ostane kruto i tare nježnu 
kožu djeteta. — Gdje se dijete njeguje, kako treba, ne će se trpjeti, da se 
mokri peleni samo osuše i opet upotrebljavaju. Svaki zamrljani komad valja 
odmah namočiti u čistoj vodi, a ako ih je više skupa, iskuhaju se s nešto 
sode, pa se onda dobro isplahnu čistom hladnom vodom. Lug ili oštar sapun 
ne valja za to upotrebiti. Da budu peleni što mekši, treba ih dobro izvaljati. 

Da se postelja ne smoči, upotrebljavaju se uz pelene vatom postavljeni 
i prešiveni jorgančići; podloge od kaučukova platna itd. — Kao što se pe- 
leni poslije svake upotrebe moraju oprati, a ne samo osušiti, isto tako mo- 
raju se i podloge marljivo čistiti. 

Za prvih nedjelja iza poroda zamota se dijete u četverouglastu maramu 
od flanela, barheta, itd. do ispod pazuha. Dijete je u takovu zamotu kao u 
vreći, jer se doljni kraj marame previne i lako pričvrsti, ali to nikad ne 
valja učiniti gutnbašnicom već vrpcom. Tkanina, od koje se pravi zamot, 
treba da je prema godišnjoj dobi. Prevelika vrućina slabi dijete, stoga se 
nikako ne mogu odobriti perine, u koje dijete čak i ljeti kod nas zamataju. 
Dok je dijete u sobi, ne treba da ima šta na glavi, isto su tako suvišne 
maramice oko vrata. Dječji vrat i onako je kratak i debeo. Ispod rupca se 
znoji i po tome lako prehladi. 

Poslije trećega mjeseca dobije umjesto zamota haljinicu sa širokim 
rukavima, koja je straga otvorena i dosta duga, što je znamenito stoga, da 
dijete ne leži golo, ako nožicama kreće. Kad dijete počne sjedjeti, mora mu 
se haljina straga dakako svezati vrpcama, ili zakopčati plosnim pucetima, da 
se ne prehlade leđa. 

Dok još dijete ne može sjedjeti, nosi se u jastučiću ili leži u ko- 
licima. — Kasnije, kad se može uspravno držati, dobije kabanicu. Ka- 
banica doduše grije dijete dobro, i tim zadovoljava svojoj zadaći ; ali imade 
obično jednu pogrješku, što je naime preteška. Dijete od šest mjeseci, 
koje jedva sebe drži, |mora još da nosi tešku kabanicu. Cijeli teret počiva 
na slabašnim leđima. Rukama ne može kretati, kod dihanja ne mogu 
se prsa dosta raširiti, pluća ne mogu pravilno djelovati — i tako dijete 
mjesto da se krijepi, često prima začetak neizlječivih bolesti. Ne valjaju 
dakle duge kabanice i od teške tkanine. — Koprena ne služi samo za to, 
da se poljepša dječja odjeća, već je malomu djetetu baš potrebna. Zimi 
brani lice od studena zraka, a ljeti mu čuva oko od prejasnih sunčanih 
zraka, od prašine itd. — Najbolje su modre koprene. 

Kad dijete počne stajati i hodati, neka dobije prve cipele, i to od posve 
mekane tvari, pletene od vune itd. A i kasnije, kad već hoda, neka ostanu 
iste cipele, samo treba prišiti đon od mekane kože. Istom kad vani u dvo- 
rištu okolo trči, treba cipele od kože, za koje su nužne i čarape. — Pod- 
vezice neka se pričvrste elastičnom vrpcom na haljetku. 

Pametna majka ne će se pri odijevanju svoje djece ropski držati mode. 
Ona će izabrati odijelo prema dobi godišta. Ne će odijevati dijete pretopio, 
a ni prehladno, da tobože otvrdne. — Odijevajući djecu smatraju ih majke 
odveć često igračkom. — Dijete trči okolo na pol golo. Gola koljena i 
ruke, haljina izrezana, suknja ni do koljena, to zahtijeva moda; ali se pri 
tom zaboravlja, da baš tamo, gdje se ostavlja golo tielo, leže najosjetljivije 
česti pluća. Dijete se prehladi, katar prelazi u sušicu — i nesreća je gotova. 
O golim koljenima sudi Jacobi ovako: »Šiljati u hladno doba mlađu ili 
stariju djecu s golim koljenima na ulicu, naprosto je zločin,« 

e) Gibanje. 

Gibanje je čovječjemu organizmu vrlo potrebno. Novorođeno dijete 
ne može se hotice bibati, pa ipak ne leži mirno. Kano da osjeća potrebu, 
da se giblje, neprestano miče rukama i nogama. Pogrješno je dakle, ako 
se dijete odviše povija. Uzgoj mora pače osobito paziti na to, da se 
dijete može slobodno kretati, i da se gibanje shodno rukovodi. 

Dijete okreće glavom, diže sad jedno rame, sad drugo, rado bi već 
jedjelo. Tu valja pomagali, da se mišice vrata i trupa jačaju. Majka mu 

pruži jednu ruku, za koju se čvrsto uhvati, drugom podupire glavu; ovako 
ga nešto podigne i opet spusti na krevet: to je nehotična, ali vrlo korisna 
gimnastika. 

Kad su gibala dosta snažna, počinje dijete sjedjeti, puzati, hodati. 
Ne valja siliti dijete, da to čini prije vremena. Ako se još ne može uspravno 
držati, ako je tijelo još preslabo, neka se pusti u miru; jer takovim 
prisiljenim pokusima lako može iskriviti kosti i povrijediti unutarnje organe. 
Zdravo dijete nauči se samo hodati između 12. i 20. mjeseca. Različna 
hodila, kao stalke, vozila itd. valja dakle odstraniti, jer su ne samo bez 
ikakve koristi, već su i štetna. — Dijete se neka već za rana nauči 
opreznim biti; zato je dobro, da mu se dade dovoljno slobode, i ne valja 
ga uvijek držati za ruku. 

Već u drugoj godini počinje dijete penjati se po stolicama, stubama 
itd. To je vrlo dobra gimnastička vježba. Neka se penje, samo se mora 
paziti, da ne dođe do otvorenoga prozora, ili da inače ne štetuje, t. j. ne 
smije biti bez nadzora. 

Ali nije dosta, da se dijete giblje samo nogama. Spočetka giblje 
nehotično rukama, a od 5. mjeseca počinje i hvatati. Sad mu postaje 
gibanje rukama vrlo raznoliko. Dijete n. pr. baci igračku što silnije može, 
ali ne možda stoga, što je ne voli, već zato, što mu se baš sada nekako 
hoće, da rukom silno kreće. Sjedeći na podu vuče tešku stolicu k sebi, a 
onda je opet odrine; kamenje i druge teške stvari nosi s jednoga mjesta 
na drugo, samo da se giblje i očituje svoju snagu. U tom raznolikom 
djelovanju valja dijete samo toliko ograničiti, koliko bi moglo naškoditi 
sebi ili drugima. 

Vrlo znamenito uzgoj no sredstvo je igra. Igra nije 
djetetu samo zabava i odmor, nego ono u njoj očituje svoju snagu i svoja 
nagnuća, pa je stoga vrlo znamenita za uzgajatelja i za dijete samo. 
Uzgajatelju daje priliku, da upozna dušu djetinju, djetetu pak, da mu se 
razviju sposobnosti i svojstva. Igra razvedruje ćud, ona je potrebna djetetu, 
kao što je biljci potreban zlatni sjaj sunca, da joj se razvije cvijet. — 
Veliki slavenski pedagog Komenski govori ovako: »Djeca neka se igraju, 
koliko ih je samo volja«. 

Prve su igre djeteta tjelesne. Djetetu je dovoljno, da giblje rukama i 
nogama, da hvata koju stvar i da je razgleda. Tu ne valja dijete buniti. 
Doklegod se može samo zabavljati, ne treba se pačati u njegove igre. — 
Vrlo griješe one majke, koje misle, da djeci u prvoj godini prija vika, 
mahanje, skakanje, uopće svako jako gibanje. 

Igračke moraju biti što jednostavnije, itakoudešene, 
da ih dijete može promijeniti i preraditi. One stvari ne 
valjaju za igru, koje dijete odviše mora čuvati; to ga samo ozlovoljuje. 


135 


Djetetu nije dosta da samo gleda; ono hoće da radi i stvara. Komad 
hartije i olovka, kojom može šarati, mnogo mu je milije, nego najljepša 
slika. Dijete ljubi svoju igračku, ne poradi ljepote ili cijene, već stoga, 
što joj je prijatelj. Prazna kutija može djetetu više vrijediti nego najdragocjenije 
igračke, koje su bile u njoj. Stoga dijete i toliko pretvara najrazličnije 
stvari u igračke. Lutka, što ju je djevojčica napravila od krpa, milija joj je 
od najskuplje lutke, u koju ne smije dirati. Dobije li dijete gotovu kućicu 
od papira ili drveta, radovat će se, ali samo kratko vrijeme. No podajmo 
mu one četvero uglaste kamenčiće za gradnju, kako neumorno će graditi i 
opet rušiti. Te se igre dijete ne će tako brzo zasititi , jer može raditi, 
stvarati. — Osobito se preporučuje igra s drugom djecom, i ako je 
moguće, na polju. Ali igra mora biti posve slobodna. Čim se dijete sili na 
ovo ili na ono, nestaje mu volje. Djecu valja doduše kod igre nadzirati, pače 
ih valja rukovoditi, ali to sve neka bude tako, da ne osjećaju nikakove sile. 


f) Odmor. 

Iza duljega rada ili igre mora se tijelo odmoriti. Najbolji je odmor 
san, koji je čovjeku vrlo potreban. San je dakle vrijeme odmora i mira. 
Ali samo jedan dio čovjeka miruje. Pluća dišu, doduše polaganije, ali zato 
dublje i krepčije. Srce kuca, krv kola po tijelu, želudac probavlja, samo 
ono, što nazivljemo »svijest«, prestaje raditi. — Zdrav san krijepi i 
osvježuje čovjeka, ali ne smije trajati dugo, a ni prekratko. I krevet utječe 

na san i njegove posljedice; pa kako čovjek u krevetu provodi 1 / B svoga 

života, dijete pak u prvim godinama polovicu, a novorođenče živi gotovo 
samo u njemu, to je sasma naravski, da se osobito mora paziti na krevet. 
— Krevetu je zadaća, da se tijelo u njemu otpočine, a to biva najbolje 
u horizontalnom položaju. 

Zipke, toga tako prije omiljeloga kreveta djeteta, nestaje sve više, i to 
s punim pravom. Ljuljanje ne prija naravnomu razvitku moždana i živaca; 
isto tako je neumjesno ljuljanje na rukama. — Najobičnije postelje za djecu 
jesu : košara od vrbe bez podnožja ili s podnožjom i kolica. — Košara bez 
podnožja nije shodna, jer je niska, i stoga je u najlošijem uzdušnom sloju 

sobe, a i za osobu, koja njeguje dijete, nija udobna, jer se uvijek moia 

sagnuti, kad s djetetom imade posla. Kolica su za sada najprikladniji krevet 
za djecu; ali samo ako su dosta prostrana, ako krov nije napravljen od 
svijetle i otrovne tvari, ako košara počiva na dobrim perima i ako se po- 
steljina može marljivo vjetriti. — Vozeći dijete u kolima na ulici valja vrlo 
oprezno postupati. Koliko je moguće mora se dijete čuvati od svake prijeke 
trešnje. U tom vrlo teško griješe lakoumne i nerazumne sluškinje. 

Čim dijete u krevetu može sjedjeti, ili pače ustati, moraju se kolica 
zamijeniti krevetom, koji priječi, da dijete ne padne napolje. 

U krevet za djecu ili kola meće se strunjača, preko nje dvostruko 
složeno sukno, zatim podloga od kaučukova platna, a ova se pokrije bijelom 
mekanom plahtom, na kojoj leži dijete. — Novorođenče valja pokriti 
perinjom, za starije dijete dosta je jorgan ili kakvo vuneno pokrivalo. — 
Krevet mora tako stajati, da dijete ne može gledati u prozor. 

Noć je najzgodnije vrijeme za spavanje, osobito ako spavamo 
nekoliko sati prije polnoći. Djeca, a i stariji ljudi, spavaju katkad i danju, 
osobito ljeti, gdje se tijelo od vrućine prije umori. S punim ili praznim 
želucem nije dobro ići spavati, isto tako ne valja prije spavanja naporno 
raditi tjelesno ili duševno, jer se time moždani odviše draže, pa čovjek ne 
može dugo zaspati. Stoga je najbolje umjereno večerati dva ili tri sata 
prije spavanja, tako da se jelo može probaviti. 

Djecu treba priučiti, da točno u određeno vrijeme lijegaju i ustaju. 
A kad se jutrom probude, ne smije se dopustiti, da se valjaju po krevetu. 
— Nezdravo je, da djeca spavaju s drugom, osobito starijom osobom. 

San krijepi samo onda, ako je naravan i miran. Mnoge nerazumne 
majke i kuharice, upotrebljavaju kojekakva umjetna sredstva za uspavanje, 
kao n. pr. mak u mlijeku kuhan, što može biti od veoma pogubnih 
posljedica. Najbolje sredstvo za uspavanje je nježna pjesmica. 


Njega moždana i osjetila. 

Duševni život, koji se očituje u mišljenju, čuvstvovanju i u volji, 
imade svoje sijelo u moždanima. Moždani imadu dakle sposobnost, da 
služe duševnom radu, ali se na to moraju tek potaknuti. To biva s pomoću 
osjetila i živaca, kojima se dovode utisci izvanjskoga svijeta do moždana. — 
Naš živčani sustav, naime moždani, hrptenjača i živci, može se isporediti 
s brzojavnom mrežom: moždani su centralni ured, a živci brzojavne žice. 
Čim kakav vanjski utisak djeluje na živce, priopće ga ove strjelovitom 
brzinom centralnomu uredu — moždanima. Ovdje prima duša podražicu 
i tako nastaje osjet i z a m j e d b a. Ali za razvitak duše bilo bi djelovanje 
osjetila i moždana bez vrijednosti, da iz njih ništa drugo ne proizlazi do 
zamjedbe. Duša ne bi imala nikad više sadržaja, nego što joj za čas osjetila 
dovedu, jer zamjedba jednoga predmeta traje samo tako dugo,^ dok se 
osjetilo bavi dotičnim predmetom. No osjetni utisci ostave u duši trajne 
tragove; spočetka su dakako slabi, ali češćim ponavljanjem postaju 
jači, dok se ne stvori predodžba, koja nije više vezana na zamjedbe, 

t. j. duša može predstaviti sebi nazrevani predmet bez utjecanja onoga 
predmeta. — Predodžbe mogu dakle postati jedino z a m j e ć i v a n j e m, 
zrenjem. 

Budući da se sav duševni život temelji na osjetima i predodžbama, 
od kojih postaju pojmovi, čovjek pak ni o čem ne može imati pojma, 
što prije nije osjetio, zamijetio i promatrao, to je uzgajateljici od prijeke 
potrebe da znade, što duši pomaže, da može predmete dobro osjetiti i 
zamijetiti. — Prije svega je nužno, da su moždani, živci i osjetila zdravi. 

Sve, što pomaže zdravlju tijela uopće, pospješ-uje i 
zdravlje moždana, dakle hrana, zrak, čistoća, gibanje itd. Osobito 
je znamenit za njegu moždana san. Dok je čovjek budan, primaju moždani 
neprestano utiske s pomoću živaca. Tim neprestanim radom troše se i 
stoga postanu za rad sve više nesposobni, dok napokon posve ne prestanu 
raditi, a to biva u snu. U tom stanju izlučuju se istrošene česti moždana, 
koje se opet novim nadoknađuju. — Bez sna izgubili bi moždani doskora 
svoju sposobnost za rad. — Što su moždani napornije radili, to je potrebniji 
miran, d u b o k s a n, da se opet opskrbe novom snagom. Od najveće 
je dakle znamenitosti, da djeca dovoljno i mirno spavaju. — Čuvati 
valja dijete od silnih razdražica, osobito od takovih, koje se često ponavljaju 
i dulje traju. — Vrlo škode preveć naporni utisci vida i sluha, pretjerano 
polijevanje i umivanje hladnom vodom, udarci po glavi, žestoka pića, 
prevelika toplina ili zima itd. Zlo rade oni roditelji, koji počinju s djecom 
čitati, pisati itd. prije, nego jh šalju u školu. Slabiju djecu ne valja slati u 
školu ispod sedme pače i osme godine. — Isto tako je pogrješno, ako 
malena djeca dugo sjede u školi. U nižim razredima pučke škole bilo bi 
sasma dovoljno 16 sati obuke na nedjelju, ostalo vrijeme neka se djeca 
igraju, skaču, da im se tjelesne sile što bolje razviju. U tome baš obrazovani 
roditelji često griješe preopterećujući svoju djecu prekomjernim učenjem. 
— Najviše pak griješe oni roditelji, koji nježnu dječicu vode u kazalište i 
na zabave odraslih u vrijeme, gdje im je počinak i zdrav san od najpreče 
potrebe. Posljedice toga nerazumnog uzgoja jesu malokrvna, nervozna, pače 
slaboumna djeca. 


Osjetila. 

Imamo pet osjetila: vid, sluh, njuh, okus i opip. Svakomu osjetilu 
služe posebne česti tijela, živci i ustroj : vidu služi oko, sluhu uho, opipu 
koža, okusu jezik, njuhu nos. — Vid i sluh zovu se viša osjetila, jer 
služe ponajviše duševnomu životu. Okus i njuh jesu niža osjetila, koja 
služe tjelesnomu životu. Opip je mješovito osjetilo. On je znamenit po 
tjelesni i duševni život čovjeka. 

Prvo i najznatnije mjesto zauzimlje vid, i to s punim pravom, jer 
9 / 10 predmeta izvanjskoga svijeta upoznajemo vidom. Vrlo umjetni ustroj 
oka čini, da ga tako raznoliko možemo upotrebiti. Od prevelike množine 
utisaka čuva ga zaštićeni položaj, tako da svjetlo samo sprijeda unilazi u 
oko. S pomoću mišica možemo okom kretati po volji, te ga opet otvorati 
i zatvorati. — I bez naše volje mijenja se oko prema vanjskim dojmovima, 
zjenica se suzuje pri jakom svjetlu, a raširi pri slabom, i leća se mijenja 
prema blizini ili daljini stvari, što ih promatramo. Vid se odlikuje i time 
od drugih osjetila, što prima utiske iz velikih daljina. Njuh, opip, okus 
može osjetiti samo to, što mu neposredno djeluje na živce, pa i sluh čuje 
najsilniji zvuk samo nekoliko milja daleko, ali oko vidi zvijezde, koje su 
bilijune milja odaljene. — Oko nije samo najdragocjeniji, već i najnježniji 
organ našega tijela, pa zato ga treba osobito njegovati i čuvati. Novorođeno 
dijete valja čuvati od prevelika svjetla, a i na običnu dnevnu svjetlost 
mora se tek malo pomalo priučavati. — Isto tako je škodljivo, ako je 
dijete neprestano u mraku, ili ako se naglo promijeni svijetlo u tminu i 
obratno. — Oku škodi nagla rashlada, jak propuh, svako udaranje ili 
pritisak, oštre tekućine; osobito valja paziti- na upalu oka, s česa se oko 
počne gnojiti. Tu se mora odmah dozvati liječnik. — Očima škodi nadalje 
prašina, nečistoća, jaka vrućina ili zima, nagla promjena temperature. (Nije 
dobro oči prati hladnom vodom, čim smo ustali.) 

U kasnije doba škodi oku čitanje i pisanje u mraku, gdje se naime 
manjak svjetla mora nadoknaditi većim napinjanjem oka. Od toga postane 
oko slabovidno. Stoga je dobro, da se pri poslu oko češće odmori, da 
gledamo u tamnosive ili zelene stvari, pa da se posao mijenja. — Kratko- 
vidnost, gdje se naime stvari moraju sasma blizu držati, da ih oko jasno 
vidjeti može, obično je posljedica manjkava domaćega nadzora. — Paziti 
valja, da sunčani traci ne dopiru s desna ili sprijeda, već s lijeve strane. 

Malena se djeca lako priuče da škilje. Toj se pogrješci može s po- 
četka još doskočiti. Uzrok je često, što jedno oko bolje vidi od drugoga, 
pa stoga se dijete priuči, da gleda samo boljim okom; ili je oslabilo jedno 
oko time, što je bilo dulje zavezano radi kakve očne bolesti. U tom do- 
gađaju valja bolje oko svaki dan nekoliko sati tako pokriti prozirnom 
kakvom tkaninom (gazom i si.), da je oko u svom djelovanju donekle sprije- 
čeno, kao i slabije, pa će se dijete priučiti gledati na oba oka. Katkada 
može uzrokom biti i to, što dijete gleda stvari jednim okom, a da ne 
okrene glavu. Dijete se mora priučiti, da okrene uvijek cijelo lice k stvari, 
što je motri. 

Ali nije dosta, da se oko samo njeguje, već se mora i vježbati. Oko 
se vježba oštrim gledanjem. Dijete mora imati prilike, da motri, što je 
blizu i udaljeno, veliko i malo, u različnom svjetlu i različnim bojama. 

Njega ostalih osjetila mnogo je jednostavnija. U h o se već stoga 
lakše čuva od vanjskih nepovoljnih dojmova, jer mu je najveći i najznat- 
niji dio sakriven u sljepočnici. Osobito se moraju djeca priličiti, da ni u 
igri ne meću kojekakvih stvari u uho, pa da marljivo čiste uho. — Na- 
dalje valja čuvati djecu od prehlade, osobito propuha, koji je često uzrokom 
veoma bolnim upalama uha; isto tako škodi velik šum, silno pucanje, zvo- 
njenje u neposrednoj blizini, udaranje po glavi, potezanje za uši, što često 
uzrokuje nagluhost i zujanje u uhu. 

Kao što se vid i sluh slabi, ako se jako podražuje, isto tako škod- 
ljive su i za njuh i okus prejake podražice. — Stoga treba čuvati dijete 
prejakih mirisa i odviše začinjene hrane. 


D u ševn i u zgo j. 

Često se misli, da se duševni uzgoj počinje tek. kad dijete pođe u 
školu. Ali tomu nije tako. U prvom djetinjstvu obratit će uzgajateljica 
doduše veću brigu tjelesnomu uzgoju, ali doskora bit će i duša djetinja 
toliko razvijena, da će se i s duševnim uzgojem moći početi. Toga radi 
nastojat će uzgajateljica, da dijete pribavi sebi što više i što vjernijih 
predočaba, a to će postići zrenjem. Ponajprije neka dijete posmatra 
svoju najbližu okolicu : sobu, kuću, vrt itd., samo se ne smije u tom pre- 
nagliti. — Djeca neka ne posmatraju mnogo raznovrsnih stvari najedanput, 
jer ih to rastrese, pa ne bi mogla doći do točnih pojmova. — U toj pe- 
riodi prija djetinjskoj duši osobito seoska okolica sa svojim raznolikim, pa 
ipak mirnim utiscima Tako dijete do sedme godine mnogo toga nauči i 
ne znajući kako : upoznaje, od česa je ova ili ona stvar, kakav joj je oblik, 
kakva boja, čemu služi ; znade, što je žalost, a što radost itd. — Uzgaja- 
teljica uputit će dijete, da poredi stvari iste vrste, da navodi, u čem su 
slične, da o poznatim izreče svoj sud i u čem su različne. Tako će dijete 
vježbati u mišljenju. — Dobro sredstvo za razvitak razuma jesu shodne 
pripovijesti, zagonetke, šaljive igre itd. — No valja pamtiti, da se od djeteta 
u to doba (do 6. ili 7 god.) ne smije zahtijevati trajan duševan rad; 
to bi bilo od veoma pogubnih posljedica za tjelesni i duševni mu razvitak. 

Obrazovanje govora. 

Umni razvoj potpomaže osobito govor, pa ga stoga treba pomno 
obrazovati. — Govor se razvija polagano. Najprije očituje dijete svoje želje, 
svoju radost i žalost različnim kretanjem ručica i nožica, izrazom lica, ne- 
određenim glasovima itd. Taj je govor dakako samo za brižno uho majke 
Cvetišić, Kućanstvo. * 10 

razumljiv. Kad dijete samo počinje govoriti, onda ne smije uzgajateljica zabo- 
raviti, da je valjan primjer najbolje uzgojno sredstvo. Dijete 
rado sluša. Stoga treba da uzgajateljica s njim mnogo i posve pra- 
vilno govori. Neka mu pripovijeda zgodne i zanimljive pripovijesti i 
dopusti, da i ono pripovijeda, jer to djeca osobito vole. — No valja 
pamtiti, da se djeca ne smiju priučiti, da sve kažu, što im dođe na pamet, 
i da govore o stvarima, kojih ne razumiju. — Tako bi se uzgajali po- 
vršni ljudi. 

Dijete treba da najprije uči svoj materinski jezik. Ako se prerano 
počne učiti više jezika, ne će naučiti ni u jednom jeziku jasno i točno govoriti. 


Obrazovanje mašte. 

Duša naša može predodžbe, što ih je pribavila sebi zrenjem, pro- 
mijeniti, pa iz njih opet nove stvoriti, pače i takove, koje se ne slažu sa 
zbiljnosti. — Tako možemo predočiti sebi bašču sa zlatnim drvećem itd. 
— Tu moć naše duše zovemo maštom. — Dok pamet ponavlja samo 
dobivene predodžbe, pokazuje nam mašta staro u novoj odori. 

Mašta pokazuje čovjeku bolju budućnost; ona ga tješi u nevolji i 
žalosti, i često je veselje nad budućom srećom, koju sebi maštom predo- 
čujemo, veće nego ista sreća. — Mašti valja pripisati mnoga velika djela, 
iznašašća itd. — Izgled na povoljan uspjeh potiče nas na življi rad, dok se 
ljudi bez mašte ne mogu ni izgledom na nagradu pobuditi na rad, jer ne 
mogu sebi predočiti ugodnosti, što ih čekaju. — Mašta je i za obuku od 
velike znamenitosti; njome može dijete sebi živo predočiti takove stvari, kojih 
ne može neposredno motriti, n. pr. daleke zemlje. 

Ali mašta djeluje samo onda blagotvorno, ako je s drugim duševnim 
silama (s razumom) u lijepu skladu. — Neobuzdana, neuredna mašta može 
čovjeka unesrećiti; ona ga čini sanjarom, nesposobnim za praktični život, 
pa ga može dovesti i do ludila. 

Mašta se razvija to bujnije, što smo više prisvojili sebi predočaba. 
Stoga neka budu sobe, u kojima dijete boravi veći dio svoje dobi, prijazne, 
urešene različnim slikama, kipovima itd. — Razum je se, da te slike moraju 
biti lijepe i ćudoredne, inače su od veće štete, nego koristi. — Obrazovanju 
mašte pomažu igre, pjesmice, zatim pripovijetke, basne, priče, ali se priče 
i pripovijetke moraju savjesno birati. Čuvati se valja od kojekakvih 
groznih, pretjeranih priča, u kojima se govori o vješticama, strašilima i 
sličnim stvarima. — Dobro sredstvo je nadalje svjetska i biblijska povijest, 
ako se djeci shodno predaje, t. j* ako se živo i zanimljivim načinom pri- 
povijedaju događaji, opisuje život velikih junaka itd. 

Obrazovanje estetičkih čuvstava. 

Es'etička čuvstva ili čuvstva za ljepotu vrlo su znamenita u duševnom 
životu. U uskom savezu s ljepotom je istina i dobrota. Što je dobro, to je 
ćudoredno lijepo. Estetičko čuvstvo pobuđuje dušu djetinju, da teži na ono, 
što je plemenito, uzvišeno. Ono odvraća dijete od surovosti i tako ga 
pomalo vodi do kreposti. 

Uzgoju valja stoga nastojati, da se u djeteta već za rana razvije smisao 
za ono, što je lijepo. Najbolja je u tome učiteljica priroda sama. — Uzga- 
jateljica neka vodi dijete što češće u krasnu božju prirodu, neka ga uči, da 
gleda vječnu ljepotu prirode otvorenima očima. — Vedro plavetno nebo, 
tajinstveni žamor šume, divne boje duge pobudit će u duši djetinjoj ne 
samo estetičko čuvstvo, već i ljubav spram Boga, koji je tako divno 
stvorio svijet. 

Na razvitak estetičnoga čuvstva djeluju znatno umjetnine: krasne 
slike, kipovi, skladno i ukusno sagrađene zgrade, osobito crkve. — Od 
sviju umjetnosti najvećma oživljuje pjesništvo djetinju dušu. Njim se 
i djeca najlakše mogu upoznati — ta cijeli je djetinji život poezija, samo 
mora uzgajateljica u izboru pjesmica, priča itd. vrlo oprezna biti. — Djeci 
veoma godi milozvučno pjevanje i sviranje, pa je stoga i glazba vrlo 
shodno sredstvo za obrazovanje estetičkoga čuvstva. 

Na razvitak ovoga čuvstva djeluje svakako vrlo mnogo okolica, u 
kojoj dijete živi. Sretno je ono dijete, koje živi u kući, u kojoj vlada prava 
nabožnost i uglađenost, gdje ne čuje surovih, prostačkih riječi, i ne vidi 
ništa, što je ružno, što bi mu nježnu nevinu dušu moglo okaljati. — 
Stoga neka kućanica najoštrije zahtijeva, da se svi ukućani vladaju pristojno 
i uglađeno, da opći jedan s drugim prijazno ; napose, da djeca iskazuju 
roditeljima i odraslima dužno štovanje. No valja nastojati, da se pristojno 
vladanje djeteta ne izvrgne u prenavljanje (afektovanje). Dijete neka ostane 
djetetom. 

Dijete valja priučiti, da govori istinu. 

Po svojoj naravi dijete je sklono istini. Težnja na istinu očituje se 
već u prvim počecima duševnoga života. — Dijete pruža ruku za stvarju, 
koja djeluje na njegova osjetila, a kad jednom može govoriti, neprestano 
pita, pa se veseli, kad dozna istinu. — To je ona težnja na istinu, koja u 
životu tvori tako znamenita djela, koja učenjaka vodi u puste, nepoznate 
krajeve, gdje često svoju težnju na istinu plati životom. Uvjerenje o božan- 
skoj istini oduševljavalo je sv. mučenike, da su dragovoljno trpjeli i naj- 
groznije muke. 

Pa ipak se laž tako često može naći i kod malene djece. — Uzga- 
jatelj mora stoga svjema silama nastojati, da za rana iskorijeni tu ružnu 
pogrješku, koja tako sjlno otegoćuje rad uzgajateljev ; laž prelazi tako u 
navadu, pa se je dijete kasnije ne može okaniti. 

Cesto ne govori dijete istinu, ne iz zle namjere, već samo u igri, 
ili ako mu je mašta osobito živahna. Tu valja samo ispraviti krive nazore, 
i upućivati, kako treba da shvaća stvari. 

Dijete laže mnogo puta u nuždi, jer se boji kazni. U takovu doga- 
đaju mora uzgajatelj vrlo oprezno postupati. S blagim načinom i prijaznom 
opomenom postići će više nego s oštrinom. — Ako je dijete samo priznalo 
svoju pogrješku, ne valja ga kazniti, ili barem ne tako oštro. Mnogo dijete 
laže često radi prekoredne govorljivosti. Takovo dijete valja obuzdati u 
govoru. Drugo je opet hvalisavo i tašto, pa stoga laže. Tomu pomaže, 
ako se shodnom prilikom ponizi. 

Da se dijete priuči govoriti istinu, da je zavoli, i da joj se ne iz- 
nevjeri cijeloga života, potrebno je, da bude uzgajatelj sam istinit. U onom 
trenutku, kad on kaže hotice prvu neistinitu riječ, prestaje mu ugled. — 
Cesto se govori u kući neistina iz puke šale, ili da se izbjegne kakvoj 
maloj neugodnosti. Katkad baš nespretna pitanja pobuđuju dijete na laž 
kao n. pr.: »To moja Micika sigurno nije učinila« itd. — u mjesto: »Ti 
si to učinila«. — Mnogo griješe majke, koje djecu, najveće svoje blago, 
povjeravaju običnim sluškinjama. Ove često lažu, da ugode djetetu, da ga 
obrane od kazni ; ili upravo uče dijete, kako da lažu majci, da se tim 
pokrije kakva njihova . krivnja. 

. v . . • • 


Poslušnost. 

Poslušnost je od prijeke potrebe kod uzgoja. Kako dijete još ne 
može znati, što mu prija, a što ne, to mora svoju volju podvrći volji i 
umu starijih : roditelja i .uzgajatelja. — Poslušnost čuva djecu od zla, te 
ih priučava, da već za rana podvrgavaju svoju volju umnim zahtjevima. 
Najprije je podvrgavaju tuđemu umu, a kasnije će je podvrgavati vlastitomu. 
— Poslušnost je najznatnija krepost djetinja, ona je čvrst temelj, na 
kojem se osniva ćudoredni odgoj. — A da se dijete zbilja priuči na po- 
slušnost, valja pamtiti slijedeće: 

Kao što svaka krepost proistječe iz ljubavi, tako se i poslušnost naj- 
većima oslanja na ljubav. Ako uzgajatelj ljubazno postupa s djetetom, 
ako ono i u kazni, opomeni, zapovijedi vidi, da uzgajatelja vodi ljubav 
spram njega, onda će se i njegova duša otvoriti ljubavi, i uzgajatelj će lako 
postići, da ga dijete bezuvjetno sluša. — Tko zahtijeva poslušnost 

silničkom oštrinom, možda i pogrdama i šibanjem, taj ogorčava dijete, ili 
uzgaja licemjerca, koji samo tako dugo sluša, dok je pod nadzorom. — 
Isto tako zlo rade i oni, koji žele laskanjem i darivanjem predobiti djecu, 
da slušaju. 

Nikako ne bi bilo u redu, da uzgajatelj svako htjenje djece uguši. 
Ako dijete što nedužno hoće, valja mu dopustiti, jer tako će lakše i brže 
spoznati što je dobro, a što nije. Bezobzirno suzbijanje smuti djecu. 

Kad uzgajatelj što zahtijeva, neka dobro promisli, da li dijete zbilja 
može slušati, da li je zapovijed za slabe njegove sile izvediva. — Dobro 
promišljena zapovijed neka se pak izreče odlučno, razum- 
ljivo i sto kra će. 

Očevu zapovijed neka štuje majka i obratno. — Upravo u tom griješe 
roditelji tako često i obaraju tako svoj vlastiti ugled pred djecom. 

Bez dostatnoga razloga ne valja opozvati naloga, nego usuprot treba 
nastojati, da se ovrši. 

Ako se tako postupa izdavajući naloge, može se mirne duše tražiti, 
da se bezuvjetno vrše. Ako se n. pr. djetetu zapovjedi, da legne spavati, 
onda se svakako mora svući i u krevet leći. Neka plače, neka radi što ga 
volja, iz kreveta se ne smije izvaditi. — Strpljivost je najbolje sredstvo, 
da se iskorijeni neposluh. 

